A 
K4 


Fi | 


555 


KAUSIL 


E 


s 


SED VA 


E. MÄNNIK 


LSI 
EESTI RIIKLIK KIRJASTUS 
TALLINN 


2 


Päaf ihmast märgade roobaste kohal vil- 
GA % kusid värvilised tuled. Roopasead- 
A 477, jate laternad helkisid mitmel pool 
7 A punaste ja roheliste = täpikestena. 

Eemalt paistis semafori punane silm, 
kuid kustus kohe ning muutus silmapilgu pärast 
roheliseks. Ümberringi huikasid vedurid ja mõni 
pikk, tuhmi varju heitev kaubarong nihutas end 
aeglaselt tagavarateedele. Halli paekivist depoo 
ees põles laia valgusega suur elektrilamp, uju- 
tades piimjasse helendusse ühe auru pahviva 
veduri. Kaugemal kostis kütteainete laadimise 
platvormil vagonettide kõlin. 

See kõik oli Hannes Konsenile nii tuttav iga- 
õhtune pilt. Ta ruttas pikkade sammudega üle 
roobaste, vastas hüüatustega vastutulijate tervi- 
tustele ja seisatas paar silmapilku nagu kõhel- 
des perroonil. Siin oli veidi hämune, nagu ena- 
masti ikka õhtutundidel pärast rongide tulekut 
ja minekut. Piki katusealust sahisev tuul jahu- 
tas ta õhetavat nägu. Ja ühes selle jahedusega 
tundis ta, kuidas temas hakkas kõik võidurõõm- 
salt hõiskama. 

Nüüd oli ta vaba, tema ešelon oli kohal, ning 
jälle tabas Hannes endal kaaslaste imetlevaid 

pilke. Paluoja raudteesõlme parimaid vedurijuhi- 
abisid! See tunne kõditas meeldiva ärevusega 
kõiki tema mõtteid. Selle eest oli ta valmis pin- 
gutama ning taluma raskusi, mis muidu oleksid 
talle tundunud tüütavatena. Ligi kakskümmend 
tundi tulist katlasuud, kurku tükkivat söetolmu, 
pimeduses vilksatavaid lõpmatuid soid, heina- 
maid, raudtee-äärse maastiku igavust, ärevaid 
vastutulevate rongide ootamisi väikestes jaama- 
des — see kõik oli nüüd möödas ja ununemas. 
Seda mõteldes kõigutas ta end rahuloleva hea- 
meelega tugevatel jalgadel. Teda ootas ees vaba, 
piiramatute võimalustega nelikümmend kaheksa 
tundi, terve igavik kahekümne kahe aastasele 
noormehele. 

Jaamakorraldaja aknast möödudes nägi ta 
korraga ülevalpool mattklaasi isa punase põhjaga 
mütsi. Ta oli endamisi alati naernud selle mütsi 
üle. See istus nii täpselt peas, nagu ei suuda 
panna inimese käed, vaid mingi väga täpne 
aparaat. Piklik puhas nägu ilusate valgeks vana- 
nenud vurrude, veidi pundunult külmade silmade, 
uhke kaelaliigutuse, sirge selja ja valgete käte 
väga rahulikkude ning mõõdukate liigutus- 
tega — see oli tema isa, kes oli seisnud enam 
kui kolmkümmend aastat oma kaasteenijate ja 
ülemuste silmis suures lugupidamises. Näis, nagu 
oleks ta elav osake sellest jaamast. Tema mustal 
või tumesinisel kuuel polnud iialgi ainustki 
tolmulaiku. Tema punane mütsipõhi helkis, nagu 
oleks see signaal rongidele, inimestele, jah, isegi 
vihmale. Sest ka vihm hakkas alles siis sadama, 
kui jaamakorraldaja Konsen oma kortsumatu 
vormiriietuse ning uhke punase mütsiga oli jõud- 

nud juba enda järel sulgeda ametiruumi valge 
ukse. 

Ja niisugusena oli ta seisnud siin kõikidel 
aegadel, kõikumatu ning soliidne nagu hästi 
poleeritud graniidipank. Kodanlik võim, fašis- 
tide okupatsioon, nõukogude kord — see kõik 
oli temast väliselt justkui vihm üle voolanud. 
Tema ise oli nagu riik, väike, pisitilluke riik, kus 
varjudena liikusid ta naine, lapsed ja vana õde. 
Kõik muu oli töö, kohustus, range käskude täit- 
mine ja veel rangem järelevalvamine käskude 
täitmise üle. 

Nüüd naeratas Hannes seda kõike mõteldes. 
Haa, kuidas küll lähevad segamini kõik vedrud 
selles elavas mehhanismis, kui ta täna-homme 
tema loost teada saab! Tõepoolest, see on alles 
lugu! Too koolist ärajäämine viimasel semestril 
viis aastat tagasi on selle kõrval lihtne poisikese- 
temp. Ja kuidas toogi vanameest vapustas! Ta 
jäl lihtsalt haigeks sellepärast, et kujutles, nagu 
vaataksid kõik kaasteenijad ning ülemused talle 
etteheitvate pilkudega. Ligi kaks nädalat ei lah- 
kunud ta kodunt, jäi kõhnaks ja murelikuks 
ning oigas öösiti unes, nagu rõhuks teda talu- 
matu raskus. Võib-olla kannatas ta veel prae- 
gugi, kellelegi rääkimata ja ka enese ees sala- 
tes, selle löögi all. Talle näis, et mingi räpane 
tolmulaik on igavesti ära määrinud ta ülipuhta 
ametnikumundri. 

Hannes keerutas end ühel jalal, nagu valmis- 
taks see kõik talle ütlematult lõbu. Ta pöördus 
ringi ja sattus otse vastamisi Bogdanoviga, raud- 
teesõlme komsomolisekretäriga. 

«Hannes!» hüüdis see «Kas oled juba vor- 

mistanud oma dokumentatsiooni? Ootame, ree- 
del on büroo.» 

Haines võttis naeratsdes sekretäri kõhetute 
õlgade ümbert kinni. Ta armastas end mõnin- 
gate inimeste ees näidata südamlikuna. 

«Kulla inimene, näed, just praegu tulin sõi- 
dust. Ja nagu ikka, ületas Hannes Konsen jälle 
oma kohustused.» Ta oli seda öeldes isegi veidi 
tähtis ja ülespuhutud. «Miks siis sina, Poka, 
minuga alati põrgid?»> 

«Meil on kiire.» 

«Täpselt nagu minulgi!» naeris Hannes. 

Kuigi ta püüdis olla veidi üleolev ja hooli- 
matu, meeldis talle siiski ettepanek astuda kom- 
munistlikuks nooreks. See võiks teda viia jälle 
kõrgemale, teistest ette. Ka vanamees ajaks sel 
puhul kindlasti oma valged vurrud puhevile. 
Aga sealsamas oli Hannesel teisi küsimusi, päratu 
hulk kõhklusi. Kas ta saab siis nagu lind oma 
tahtmise järgi kasutada vaba aega? Ta ei taha 
ometi muutuda niisuguseks nagu Bogdanov, 
Paul Rooma ja mõned teised, kes aina kihuta- 
vad mööda koosolekuid ja nõupidamisi, sahista- 
vad raamatute ja ettekannetega, justkui polekski 
vedurijuhid, vaid mingisugused paberikoid. Kuhu 
jääb siis noorus, mis ei tule iial tagasi? Ja siis 
veel need meeldivad klubiõhtud, tantsud, mõni 
hea pudel veini, lõbusad sõbrad ning toredad 
tütarlapsed? 

«Jäid mõttesse?» küsis Bogdanov. 

Samal hetkel silmas Hannes teises perrooni- 
otsas puusõrestiku all lähenemas Riinat. Ühe sil- 
mapilgu vaatles ta kaugusest lähenevat naist. 
Ta hingas kõigi pooridega kogu olemusega selle 

lähedalolu. See pani ta oimukohad palavikuliselt 
tukslema nagu klaas vana veini. Siis rebis ta end 
peaaegu vägivaldselt sellest uimast lahti ning 
vaatas Bogdanovi otsa. 

«Jah, jäin mõttesse,» kordas ta vastust otsi- 
des selle sõnu. «See küsimus ei olegi nii lihtne. 
Ootame veel, ärme kiirustame, kaalume järele. 
Ma ei ole vastu, aga...» 

Bogdanovi tume nägu tusanes. 

«Kas sa arvad, et tahame sind lõõgapidi 
komsomoli vedada?» 

See ootamatu vastus kohutas Hannest. Ta oll 
ikka Bogdanovit pidanud veidi kohtlaseks ja kui- 
dagi eluvõõraks inimeseks. Kuid nüüd oli see 
teda läbi näinud. 

«Ei, ei, seda mitte!» katsus Hannes end kim- 
batusest päästa. «Ma räägin printsipiaalselt. Mul 
on tarvis veel näidata uusi saavutusi, alles siis 
võime rääkida komsomoli astumisest. Eks ole 
mul õigus, Poka?» 

«Hästi, ootame siis.» 

Näis, nagu oleksid Hannese otsekohestena 
tunduvad sõnad Bogdanovit lepitanud. Ta nae- 
ratas jälle endiselt ning ulatas jumalagajätuks 
käe. Selle tugevast pigistusest tundis Hannes, 
kuidas ta vabanes nagu mingist nägematust ras- 
kusest. Otsekohe hakkas ta Riinale pikkade sam- 
mudega vastu ruttama. Nad kohtusid perrooni 
lõpus kerges hämaruses, kus sõrestiku all oli 
vist üks elektrilamp kustunud. Hannes haaras 
Riina külmniisked sõrmed pihku ja svrus need 
vastu huuli. Ta isegi ei teadnud, kust oli oman- 
danud niisuguse kombe, ent see meeldis talle. 

Riina tegi tõrjuva liigutuse, viskus talle rin- 
naga lähemale ning sosistas: 

«Hannes... ära tee nii...» 

Kuid Hannes oli muutunud jällegi uljaks. 

«Kas sa häbened... kas sa ei taha, et ma 
suudlen su käsi pärast pikka kahtkümmend nelja 
tundi? Ei, pärast miljonit aastat!» 

Riina naeratas nõrgalt. Ta kitsad huuled 
värisesid pisut. Selles värinas peitusid üheaeg- 
selt andeksand, hellitus ja mingi piinav valu. 
Kuid ta hääl oli lepitav, kui ütles: 

«Ei... sa ju tead, see pole minu pärast. Aga 
mis mõtlevad sinu kaasteenijad ja isa...» 

«Olen nendega juba lõpu teinud!» hüüatas 


Hannes käega kaart lüües. «Ma olen vaba ini- - -- 


mene, mul pole kellegi vastu kohustusi. Just 
praegu rääkisin Bogdanoviga, meie komsomoli- 
sekretäriga. Tegin ka seal lõpu, sest mulle pole 
tarvis kammitsaid jalgu. Aga minu ja mu isa 
vahel on terve sugupõlv. Jah, terve sugupõlv 
moraalset ja eetilist risu. Ma ei talu, et mind 
veetakse lõa otsas nagu mõnd eeslit.» 

«Kas sa rääkisid isaga?> surus Riina nagu 
vastu tahtmist temale nii hella, nagu iga silma- 
pilk puruneda ähvardava küsimuse. 

«Milleks seel» heitis Hannes uuesti veel suu- 
remalt ning laiemalt käega. «Minu otsus on 
siin... siin südames, ja see on kõige tähtsam. 
Miski muu mulle enam ei loe. Aga ta siiski 
aimab midagi. Temal on haruldane nina... 
näeb justkui läbi klaasi, kui mingi hädaoht tema 
tsitadelli ähvardab. Riina, miks sa jäid korraga 
niisuguseks?> 

«Missuguseks?> küsis Riina, kuid ta häälel 
polnud täit kõla. 

«Noh nii... nagu oleks vari su näole lange- 
nud.» 

«Ma isegi ei tea,» langetas Riina pea. 

Hannes haaras nagu midagi heaks teha tah- 
tes käsivarre ja nad sammusid mööda hämara! 
perrooni edasi. Otsekui bravuuritades viis ta 
Riina just jaamakorraldaja aknast mööda, mille 
tagant paistis punane müts. Jah, tal on julgust 
seda pidi nägema ka Riina! Kumbki ei lausunud 
sõnagi, kuid nende sammude takt, käte pigistu- 
sed, naeratused ja silmade varjatud hiilgus tõen- 
dasid, et nad ei hoolinud nüüd kõigest sellest, 
mida neist mõeldakse. Mõned Hannese kaastee- 
nijad ja sõbrad vaatasid neile järele. Hannes 
naeratas vastu, lehvitas käega ja nad läksid uhke 
hoiakuga ikka edasi, nagu oleksid kaks ainukest 
inimest maailmas. 

Jaamaesisel sundis Hannes Riinat eesrind- 
laste roheliseks värvitud vitriini juures seisa- 
tama. 

«Kas oled näinud?» torkas ta uhkelt sõrme 
oma uljalt ühele küljele lükatud nokatsmütsi ja 
julgete silmadega vaatavale päevapildile. 

Riina pigistas ta käsivart ja sosistas: 

«Muidugi olen. Sind oodates seisin siin vähe: 
malt pool tundi.» 

Hannes suudles teda kiiresti palenukile. 

«Oota, see on alles algus,» rääkis ta edasi 
astudes õhinal. «Ma tunnen, et mul on veidi 
enam kui kõikidel teistel taipu veduritest. Ainult 
isa on mind natuke ära pigistanud. Sa el või 

aimatagi, missugune võimumees ta püüab kodus 
olla. Tema tahtele peab alluma isegi tädi halli- 
triibuline kass.» 

«Kas ta on kuri?» küsis Riina pilku tõstes. 

«Ei, seda ei saa öelda. Ma pole vist kunagi 
kuulnud ta käratsemist. Aga tal on munder, 
vormimüts, kittel ja plekknööbid. Lihtsalt — ta 
on elavalt raamatust väljaastunud unter Priši- 
bejev. Kas sa tead, kes on Prišibejev?» 

Riina raputas pead. 

«Rumaluke oled!» heitis Hannes naljatades, 
aga Riina ei olnud sellest hoopiski solvunud. Ta 
surus pea hellitades vastu Hannese käsivart ja 
nõnda astusid nad edasi jaamahoone poole. 

Jaamaplatsi betoonsillutisele langesid esime- 
sed rasked vihmapiisad. Vana pärnaallee kohale 
tõusnud tumm pilkane pimedus kuulutas tugevat 
vihmahoogu. Omnibuss oli läinud ja Riina ning 
Hannes seisatasid kaheldes, teineteise vastu suru- 
des kõrge sammaskatuse all. Siis otsustas Han- 
nes mingi ülemeelikusega: 

«Täna sõidame autoga!» 

Ta sai korraga rõõmsaks oma otsuse üle. See 
võimaldas tal peaaegu pool tundi istuda üsna 
pimedas autos külg külje kõrval, käsi käes, 
naise lõhnavad juuksekiharad just suu ees. See 
ol jälle üks neid seiklusi, tema nooruse ette- 
kujutus täismehe elust, mille järele ta nii janu- 
nes. Ta viipas autole ning aitas Riina niisuguse 
žestiga sisse, nagu sõidaks iga päev autoga. Kohe 
nende järel lõi väljakul ladisema äge vihma- 
valing. 

Nad sõitsid mööda märga asfalti, mis läikis 
autotulede ees nagu lai helendav pael. Mitu 

minutit ei lausunud kumbki sõnagi. Ka nõnda 
oli hea sõita, vaikides ja hällides, tundes teine- 
teise tasast hingust. Tee kulges vanade pärnade 
ja kastanite alt läbi, vilksatas mööda mäenõlva- 
kute ja puude taha varjatud majadest. Mõned 
teravad vanamoeliste majade katusesarikad vaa- 
tasid mäekülgedelt alla, Siis tõusis tihe kuus- 
kede sein vastu taevast. Kuskil läigatas terve 
valgustatud majakülg väikeste rõdude ning pal- 
juruuduliste akendega. Mõne silmapilguga olid 
ka need selja taga. Algasid munakivid, aguli lame- 
dad majad, pimedasse kaugusse küündivad vae- 
sed aiad. 

Alles siin sai Riina julgust end Hannese poole 
kallutada ning tasakesi sosistada: 

«Ma leidsin selle...» 

«Mis?» ei mõistnud Hannes teda silmapilkselt. 

«Korteri . . .» 

«Ahl Leidsid?» ühtaegu rõõmustas ning ülla- 
tus mees. 

Nüüd oli nagu millegi lõpp või algus. 

Veel praegugi ei teadnud Hannes täie selgu- 
sega, kas tema jutt Riinale korteri otsimisest oli 
olnud täiesti siiras. Jah, see meelitas teda, see 
pakkus uusi, seniaimamatuid võimalusi, kuid 
ometi tundis ta südame põhjas, nagu oleks teda 
jälle millegi ülearusega seotud. Ja alles kümme 
minutit tagasi oli ta sellest Riinale rääkinud. 
Ah, need naised, nad ei saa kunagi aru, et just 
nemad ongi mehele kõige suuremad lõa kaela- 
panijad! Tõepoolest, see võis olla millegi lõpp või 
algus. Kuid ta ei lasknud Riinal midagi enda 
kahevahel-olekust aimata, vaid küsis uudis- 
himuga: 


«No räägi slis, missugune see tuvikong 0n.» 

Ja Riina hakkas õhinal rääkima: 

«Sul ongi, Hannes, õigus, see on üsna väike 
korter justkui tuvikong. Mu tuttavad sõitsid ära, 
kaks-kolm kuud on meie päralt. Arvan, et seal 
on ka midagi vanamoelist, niisugust, nagu sa 
oled rääkinud oma kodust. Mulle meeldib see 
ruum... see justkui varjaks meid võõraste pil- 
kude eest. Seal on ka suur ning raske vasklamp 
ja seintel mõned naljakad pildid. Kui tahad, 
lähme homme vaatama.» 

«Miks siis homme?» küsis Hannes, haarates 
Riina käsivarrest kinni. 

Riina ei vastanud. Ta oli järsku jäänud vaik- 
seks, justkui ootas midagi. Hannes kummardus 
tema kõrva lähedale ning sosistas: 

«Tead... siis koli juba täna, otsekohe. 
Lahku sellest jõledast kohast. Kas teed nii?» 

Kuigi Riina oli endamisi igatsenud kuulda 
niisuguseid sõnu, jäi tal nüüd neid kuuldes hing 
kinni. Täna! Ta sulges silmad, see kõik näis liiga 
ilus ja ebatavaline, et olla tõsi. Täna! Teda läbis 
kummaline nõrkusetunne, nõnda et oleks tahtnud 
nutma puhkeda. Miski vana, ammumöödunu sulas 
temas raskelt nagu tina katsekolvis. Kuid seal- 
samas ärkasid jälle tuhat kahtlust, kõigi nende 
päevade ja ööde piinad, mil ta oli üksi ja pidi 
tagasi mõtlema oma minevikule. 

Kas see ei olnud eksitus Hannesest, ainult 
lühike, kiiresti kustuv tundepuhang? Kuigi see 
ei olnud uus mõte, Riina otse kohkus sellest ning 
viskus huuli kõvasti kokku pigistades vetruval 
istmel ettepoole. Aga samal ajal end nagu kuskilt 
kõrvalt vaadeldes ei leidnud ta enesel mingit 

suurt süüd, mustust, mis oleks teda rüvetanud. 
Tema minevik näis nagu ebatavaline uni, millest 
ta püüdis virguda. See muserdas ja peksis teda, 
ent ta ajas end ikka ja jälle sirgu inimese õigu- 
sega, kes tunneb, et see kõik oli juhtunud nagu 
iseenesest, väljaspool teda. 

Juba esimestest tutvunemispäevadest alates tor- 
kis Riinat veel üks valus okas: ta oli Hannesest 
enam kui kuus aastat vanem. Kas see keelas 
temal õigust elule, armastusele ja õnnele? Ta 
tahtis hüüda: eil Kuid sealsamas haarasid teda 
jälle kahklused ning meeleheide. Mitu korda oli 
ta püüdnud sellest Hannesele rääkida, aga see 
katkestas ikka tema jutu. Hannes näis teadvat 
kõik, ent justkui püüdis selle eest siiski põge- 
neda. 

Riina najatus uuesti Hannese kõrvale vastu 
polstrit, püüdes hämaras autos argselt tabada 
mehe ilmet. Ent Hannes nähtavasti ei mõtel- 
nudki kõigile neile piinavaile küsimustele ja 
vastustele, mis sel otsustaval silmapilgul paina- 
sid Riinat. Ta otsis üles Riina käe ning pigistas 
seda nagu mingi sõnatu lepingu kinnitamiseks. 
Siis hakkas tasasel häälel Riinale kõrva sisse 
jutustema nende mõlema tulevikust: 

«Tead, kallis, kui ma tulen sõidust, siis 
armastan olla veidi laisk ja loid. Ma ei ole helli- 
tatud, ei, seda mitte. See on väsitavast tööst, 
pingutusest, seilest kahekümne neljast põrgu- 
tunnist, mis mõnikord kõik kondid puruks rudib. 
Ma lesin diivanil ... aa, kas seal ongi diiva- 
nit?» 

Riina noogutas vaikides ja kuulatas edasi. 
Ta tahtis kõigest-kõigest teada, mis Hannesele 

meeldib, mis on muutunud talle harjumuseks. 
Ent ometi tundus Hannes talle sel silmapilgul 
veidi puhevile aetud käsutajana ning -pere- 
mehena, nagu oli ta isagi. 

«Siis on tore!» rõõmustas Hannes. «Jah... 
mina lesin diivanil, võib-olla loen. võib-olla 
mõtisklen niisama. Sina aga askeldad vaikselt, 
katad meile kahele teelaua, tead, niisuguste 
väikeste valgete portselantassikeste ja pitssalv- 
rätikutega, nagu on meil kodus. Ah, muidugi sa 
ei tea seda; 'aga olgu pealegi! Siis joome teed. 
Ma armastan väga pärast pikka tööpäeva teed, 
head lõhnavat kuldkollast teed, mis muudab kogu 
ihu päris rammestunuks. Pärast pikki sõite on 
meil enamasti iga kord nelikümmend kaheksa 
tundi vaba aega. Kallis, kas sa kuuled — neli- 
kümmend kaheksa tundi!» 

Vastust ootamata kallutas ta end poisikeseliku 
vallatusega Riina lähedale, suudles selle valenda- 
vat kõrvalesta ning rääkis edasi: 

«Ja mõnikord pühapäeviti läheme linnast 
välja, hulgume mööda metsi või põlde. Tõsi, 
praegu on küll sügis — huul —, aga meile 
saabub ka kevad ja suvi. Kuuled sa, Riina, tin- 
gimata saabub! Siis sõidame purjekal mööda 
jõge üles või alla, võib-olla läheme koguni 
merele. Küllap näed, ma oskan ka purjekat juh- 
tida, kuus-seitse palli tublit tuulevihinat ei pane 
mind veel kohkuma. Ahoil See on tore. Pidu- 
päevil on kõik paadid ehitud värviliste lipukes- 
tega, mõnelt kostab laul ja muusika. Kuskil 
tingimata ka tantsitakse ja meiegi teeme mõne 
valsi või tuiskava polka. Pärast sõitu aga sööme 
kuskil mändide all, just mändide all, mitte aga 

mõnes igavas restoranis. Tead, meil on selleks 
kohvrike kaasas, kuhu sina oled pannud head ja 
paremat. Ja viimaks, juba õhtul või ilusa suve- 
öö algul, võime pikkamisi, hoopis jala tulla 
tagasi linna. Kas on nii, kallis?» 

Riina kuulas seda kõike vaikides poolsuletud 
silmil nagu muinasjuttu. Ta ainult naeratas pisut 
oma kitsaste, külmadena tunduvate huultega. 
Kuid tema hing värises jälle uutes lootustes ja 
kahklustes, nagu ei mahuks sinna nõnda palju 
ilusate kujutelmade õnne. Mitmed aastad oli ta 
end tundnud tühja kestana, kes aga siiski ootas 
ja igatses. Nüüd näis see kõik nii imelähedal. Ta 
hoidis oma paremas pihus Hannese tugevat 
päevitanud kätt, paitades seda vasakuga. Iga 
Hannese öeldud sõna tahtis ta hellitusega tagasi 
tasuda. Temas justkui hõiskas ja laulis miski. 

Järsu nõksakuga peatus auto. 

«Kohall» hüüdis Hannes ja ütles autojuhile: 
«Oodake veerand tundi, tuleme kohe tagasi. 
Aga taksomeeter keerake kinni, see läheb liiga 
kalliks.» 

See oli madal ja ilmetu agulimaja, mille tel- 
sel korral hahetas tume aknaauk. Kitsas värav 
viis õuele, kus oli nii pime, et ei näinud mitte 
sammugi ette. Riina võttis Hannese käest kinni 
ja nõnda astusid nad kõrvuti maja välisseina 
külge ehitatud treppi mööda üles. Kuigi trepp 
oli nii kitsas, et nad vaevu suutsid teineteise 
kõrval käia, näis see Hannesele ometi kena ja 
uudne. Niisugust taevaredelit mööda polnud 
ta kunagi roninud. Ta püüdis parema käega 
Riina puusade ümbert kinni haarata, ent see 
kiljatas: 

«Taevas hoidku, me lendame mõlemad uper- 
kuuti!» 

Kuid Hannes ei hoolinud sellest, vaid vastas: 

«Las lennata, mina tõmban sind kaasa.» 

Riina seisatas hingeldades järgmisel trepiast- 
mel. Hannese sõnades oli ühtaegu midagi meeli- 
tavat ja ka torkivat. Ta ütles: 

«Mina sind küll ei tõmbaks.» 

«Miks?> surus Hannes uudishimulikult huu- 
led Riina pale lähedale. 

«Ei raatsi!» 

«Ei raatsi?» 

«Jah, sa oled mulle...» 

Ta ei lõpetanud, vaid avas kiiresti kägiseva 
ukse, mille tagant lõi vastu väikese ruumi läm- 
bunud õhku. Nad astusid otsekui karpi, milles oli 
isegi raske hingata. 

Hannes läitis tiku, otsides laualt lampi. 

«Tee nüüd ruttu,» hakkasta Riinat kiirustama, 
nagu kardaks midagi. «Paki asjad enne kokku, 
kui too kõrtsist koju jõuab. Muidu võib mul 
veel kisklemist tulla.» 

Ta näis ärev ja rahutu, nõnda et Riina pea- 
aegu tahtmatult küsis: 

«Kas sa kardad teda?» 

«Mina?! Ma ei karda mitte põrmugi, aga all 
ootab auto.» 

Riina lausus vahele; 

«Ta sõitis ära.» 

«Veel parem!» hüüdis Hannes kergendustun- 
dega. «Kas tohin nüüd sind aidata?» 

Nad hakkasid kahekesi pakkima, pildudes 
kohvritesse odavaid asjakesi, kulunud kinga- 
paare, riideid, mõne pesutüki, karbikesi, kogu elu 

odavat tühja-tähja. Ja õieti palju rohkem siin 
polnudki. Lihtsad värvimata mööblitükid jäid 
justkui häbelikult alasti. Akna tume auk muutus 
eesriideta kõledaks nagu tühjaks jooksnud silm. 
Ühe pildi tagant tuli nähtavale näruseks kulu- 
nud tapeet. Aknalaualt pudenesid paari kidura 
toalille koltunud lehed sõtkutud põrandale ning 
üks klaas klirises ahjusuu ees kildudeks. 

Riina kohkus ja tahtis hakata klaasikilde 
kokku korjama. Kuid Hannes haaras ta ümbert 
kinni ja hõiskas: 

«Killud toovad õnne! Kas sa usud seda, 
Riina?» 


«Minule on nad alati õnnetust toonud,» vas- 
tas see väga tasa. 

«Ara usu! Nüüd hakkavad nad õnne tooma.» 

Ta oli Riinaga võrreldes pikk mees, noor ja 
tugev. veidi ebalev, nagu noored mehed sageli. 
Tema tumedad silmad ekslesid kärsitult ringi, 
püüdes kõike näha ja tabada. Niisama kärsitu 
oli ka ta ise. Pildudes kohvritesse mitmesugu- 
seid asjakesi, püüdis ta juba järgmisel silmapil- 
gul Riinat suudelda. See isegi meeldis Riinale, 
ta tundis, et ei ole enam üksik, surnud inimene. 
Hannesele andis sära tema rõõmsus, ülemeelikus 
ja õnnelikkus. Need olid tema nooruse esimesed 
tõeliselt vabad ja piiramatud «nelikümmend 
kaheksa tundi, millest ta tahtis kasutada iga 
minutit ja sekundit. 

«Soo-h, nüüd oleme valmis,» kõmistas ta kan- 
dadel keerutades ja vaatas veel kord ruumis 
ringi. «Neid mööblitükke pole meile tarvis... 
elage hästi! Kas siin on olnud mõni kapp?» 

Ta näitas tühjale kohale seina ääres, kus oda- 

vatel tapeetidel olid näha mingi suurema mööbli 
pleekimata piirjooned. 

«Jah,» vastas Riina sinnapoole vaatamata. 
Ta tundis nagu ootamatut külmavärinat õlgade 
ümber. 

Hannes vangutas laitvalt pead: 

«Ai-ai-ail Ja too lagastas selle maha?» 

Ta ei oodanudki vastust, vaid haaras mõle- 
mad kohvrid, üsna kerged kandamid ta pikkade 
käte ning sitke piha jaoks, ja hakkas rabinal 
mööda järsku treppi alla astuma. Tema järel 
tuli Riina, heites veel kõhkleva pilgu selle mine- 
viku viletsuste pesa poole. Ta ei tundnud erilist 
kahetsust, südametunnistusepiina ega ka siirast 
rõõmu. See kõik jäi temast nagu kusagile kau- 
gele, juba ammu surnud tunnete taha. Teda haa- 
ras ainult see pisut mõtlik nukrus ja enesesse- 
tõmbumine, mis andis talle mõnikord väga väsi- 
nud inimese ilme. Aga võib-olla oli see ka kartus, 
inimese pelg, kes on komistanud elu pimedatel 
kõrvalteedel. 

Trepist alla astudes tundis Riina, et hoiab 
ikka veel korteri võtit pihus. Nagu tahtes end 
viimasest sidemest vabastada, tegi ta äkilise lii- 
gutuse ning viskas selle kõrvalmaja aeda. Nüüd 
oli kõigel lõpp. 

AI trepiastmel seisatas Hannes ja pöördus 
poisikeseliku vallatusega ringi. Ta ootas Riinalt 
väikest suudlust. Riina ei näinud küll pimedas 
ta nägu, kuid aimas Hannese seismajäämisest ta 
soovi. See muutis korraga Riina südame hellaks, 
täis uut ning ootamatut õnnepuhangut. Kaks 
sõmerat pisarat veeresid tahtmatult üle ta pale- 

nukkide. Ning ruttü-ruttu, nagu vabastades end 
ja Hannest mingist kohustusest, surus ta peaaegu 
tänulikult huuled vastu mehe jahedat palet. 


2. 


See oli siiskl tore autosõit. 

Kaks kohvrit, mis toas ei paistnud kuigi suu- 
red, muutsid autos ruumi päris kitsaks. Sõidul 
põrklesid Hannese ja Riina jalad vastu kohvreid. 
tekitasid müra, said teravate nurkade vastu veidi 
haiget ning otsisid üksteise lähedalt varju. Kuid 
ometi oli see tore sõit, see meeldis mõlemale. 
Vihmapadin oli lakanud, septembri pehme niiske 
tumedus mõjus sametina. Tänavate tuhm säde- 
lus, elektritulede äkilised valgusejoad ja kuskilt 
nurga tagant ootamatult kostva trammikella 
kume kõlin saatsid neid tähendusrikkalt. Ühel 
pöörangul säras autoaknasse kõrgelt üksik helen- 
dav täht. 

Riina sai ainult ühe silmapilgu vaadata seda 
tähte, siis pöördus auto jälle ning täht kadus 
puiestee kõrgete latvade varju. Kuid ta tundis 
siiski ootamatut rõõmulainet, selle tähe lähedus 
hellitas teda uute lootustega elule. Kogu ta 
kehal hakkas hõõguma see soe ja värske tunne, 
mis on pärast puhta pesu vahetamist. Jah, nüüd 
oli ta nagu üleni riietatud uude meeldivasse 
rüüsse, mis levitas kerget tundmatuse aroomi, 
pani õhetama kõik ta liikmed. Riina kallutas end 
tahapoole, sulges silmad ning tundis autosõidu 
hällivat rammestust. 

Ta peaaegu ei mõtelnudki sellele, kes maha 

jäi. See oli Juba ammu lõppenud, lootusetult 
purunenud elu. Selle liitmiseks ei leidunud enam 
ainustki abinõu. Nad olid jäänud teineteisele 
võõraks, veel enamgi kui võõraks, sest mõnel 
silmapilgul nad otse vihkasid teineteist. Alalised 
tülid ja nääklemised, siis kahetsused, andeks- 
palumised ja leppimised, tõotused ning lootused 
uuele elule, ja jälle uuesti nende lootuste saja- 
kordsed purunemised seisid ülepääsmatute tõke- 
tena nende vahel. 

Kaarlo oli joomar, tahtejõuetu ning nõrk ini- 
mene. Ta kõikus igas elu vähemaski tuulepuhan- 
gus nagu värihein. Oma elus oli ta pidanud luge- 
matu hulga ameteid — viiulimängija väikeses 
tantsuorkestris, õmblusmasinate agent, proovi- 
reisija pambuga ringikäiv rändkaupmees vaestes 
külades, Kuid kõik see oli jooksnud tühja tuulde. 
Nüüd polnud tal juba ammu õiget töökohta ega 
mingit eesmärki, vaid ta oli üks neid väikesi 
tähtsusetuid inimesi, kes igal pool oma kulunud 
portfelliga ringi jooksevad, midagi-midagi askel- 
davad, püüavad end igal sammul vajalikuks 
teha. Neist kõigist õhkub vastu kulumise läppu- 
nud hõngu, mineviku inimeste manduvat tühjust 
ja vaesust. Ent nad kleepuvad justkui pori igale 
poole, kust haistavad saaki. Mõned neist teeni- 
vad mingil määral, teised oskavad varjatult sah- 
kerdada, petta ja varastada, kolmandad aga 
ripuvad lihtsalt oma perekonnal ja tuttavatel 
ristiks kaelas. 

Kuid igaüks neist kasutuist inimestest kujut- 
leb endast väga tähtsat majandusmeest, keda pole 
seni veel õieti mõistetud ega tema tõelistest või- 
metest aru saadud. Neil on alati eest tuhat takis- 

tust, alatuid ja kadedaid inimesi, sulisid ja kar- 
jeriste, keda nad laimates süüdistavad ning saja- 
tavad endi saatuses. Laostunud, sageli vangla- 
karistuse äärel, petavad nad ikka veel ennast ja 
oma tuttavaid illusioonidega, et just nüüd-nüüd, 
mõne päeva või nädala pärast algab nende särav 
tõusutee. Nõnda kestab see aastast aastasse, ja 
nad ei märkagi, et on jäänud üksi oma välja- 
mõeldiste ning illusioonidega. Nad on enamasti 
kõik mineviku kurvad varjud, endised kinnitus- 
seltside agendid, õmblusmasinate järelmaksuga 
müütajad, väikesed sahkerdajad ning südame- 
tunnistuseta nöörijad, kes ei suuda mõista uut 
aega ega uut tööd. Pikapeale ei ela nad enam 
isegi oleviku ja tuleviku lootustest, vaid ainult 
oma ülespuhutud, sajakordselt liialdatud mine- 
viku mälestustest. 

Kaarlo oli üks neist. 

Neli aastat oli ta tõotanud ja andnud Riinale 
tühje lubadusi, luisanud ning fantaseerinud 
nõnda kõrgelennuliselt, nagu kunagi ammu oli 
valmis tule ja õnnetuse vastu kindlustama kas 
või krokodille. Esmalt tegi ta end koguni täht- 
saks, rääkis mingisugusest direktorikohast ning 
viietoalisest ametikorterist. Siis pidi temast 
saama kaubandusala tähtis ekspert, kes ainult sõr- 
meotsaga puudutab tooteid ja annab neile hin- 
nangu. See oli veel vastutavam amet kui mõni 
direktorikoht, ta võis ainsa sõnaga direktoreid 
vahetada nagu kindaid. Viimaks hakkas ta rää- 
kima tööstuskombinaadi peainseneri kohast, mis 
pidi vabanema täna-homme, vähemalt nädala-kuu 
pärast. Ja kõik need aastad elasid nad peaaegu 
ainult sellest palgast, mida Riina köitekojas tee- 

nis. Kõik Kaarlo sissetulekud, nii puhtad kui 
mustad, kulusid mujale, kadusid hoopleva heldu- 
sega kõrtsi või hipodroomi traavivõistlustele. 

Neli aastat... Riina tundis sellele mõteldes 
jäist hirmu. Talle näis, justkui oleks ta kogu see 
aeg viibinud painajalikus unes, millest ei suut- 
nud ega suutnud ärgata. Veel praegugi sellele 
tagasi mõteldes tundus Riinale, nagu ähvardaks 
teda aknatagusest pimedusest mingi hädaoht. 
Neli aastat... Kas võib naine pärast niisugust 
piinavat nelja aastat veel loota õnnele, armas- 
tusele, uuele elule? Kas on tal selleks õigust, 
kõige lihtsama inimese õigust? Riina pigistas 
käed rusikasse, nõnda et sõrmedel hakkas valus. 
Sel silmapilgul vilkus jälle autoaknasse kõrgelt 
üksiku tähe helk. Riinal hakkas kergem, selle 
tähe puhas sära julgustas teda ning andis uut 
lootust. 

Ta vaatas nagu oma küsimusele vastust ooda- 
tes Hannese poole. 

See najatus mugavalt, pisut laisalt ja hoole- 
tult vastu auto pehmet polstrit. Ta hällis rahul- 
olevalt nõtketel vedrudel, suitsetades aeglaste 
tõmmetega sigaretti. Möödavilksatavate tulede 
valgel nägi Riina mõne silmapilgu vältel ta tõm- 
mut, nooruse jõus kaunist nägu. See sirge nina, 
tugevate mustade kulmukaarte ja poisikeseliku 
meela suuga nägu oli saanud talle juba esimesel 
kohtumisel peaaegu silmapilkselt lähedaseks. 

Nad said tuttavaks Riina käitise maipidul, 

- kuhu tuli külalistena trobikond noori, veidi lär- 
makaid ja lõbusaid raudteelasi. Riina märkas 
nende hulgast Hannest ning mõtles: «Oh, kui see 
noormees tuleks ja võtaks mind tantsima!» Ja 


26 


peaaegu samal silmapilgul, kui ta nõnda mõtles, 
hakkas Hannes tantsijate vahelt endale teed 
rajama Riina poole. See kõik näis Riinale pea- 
aegu uskumatu, ta salajane soov oli teostunud, 
nagu oleks ta lugenud võlusõnu. 

Nad tantsisid kogu õhtu, sõid puhvetis kooke 
ja Hannes puhus täis punase õhupalli. See pää- 
ses nende käest kuidagi lahti ning hõljus kõrgel 
inimeste peade kohal. Riinale ei tulnud meel- 
degi, et ta seda inimest esimest korda kohtas. 
Pärast pidu lõppu läksid nad seltsis mööda 
pikki tühje tänavaid kodu poole. Mai oli tulnud 
ootamatu soojuselainega, aedadest õhkus vastu 
kevadise mulla ning esimeste pungade vaigust 
lõhna. Madal täiskuu tuli ühe katuseviilu tagant 
nähtavale, ja see justkui polnudki tõeline kuu, 
vaid nende käest lahti pääsenud õhupall, mis 
nüüd põgenes linna taha metsade poole. 

Riina seisatas noorte paplite all, mis olid siia 
aguliserva alles sügisel istutatud, ning ütles: 

«Kaugemale ma teid enam ei kutsu. Head 
aega.» 

Hannes võttis tema käe, kuid mitte niiviisi 
nagu jumalagajätmiseks, vaid hoidmiseks. Alles 
tüki aja pärast küsis ta: 

«Kas ma võin teid veel kohata?» 

«Jah,» vastas Riina tasa. 

Ta vaatas üles, see naljakas kuu tahtis jälle 
peitu lipsata ühe katuseharja taha. Ainult ser- 
vake paistis veel ja see kumas nagu tulelõõm 
valukodade korstnate kohal. 

Ootamatult haaras Hannes ta käte vahele ning 
suudles. Riina tundis viina lõhna, see oli talle 
alati olnud vastumeelne, kuid nüüd ei tõmbunud 

ta tagasi ega avaldanud vähematki vastupanu. 
End mehe vastu surudes tundus talle, nagu 
polekski see nende esimene kohtumine, vaid et 
nad on lähedased olnud juba ammu. Niiviisi 
jutustati mõnedes muinasjuttudes, mida ta oli lap- 
sepõlves lugenud. Nüüd ei mõtelnud ta rohkem, 
vastas niiskete huultega Hannese suudlustele 
ning tundis, et seda inimest oleks ta tahtnud 
kogu eluaeg enda lähedal hoida. Ent mõnikord 
hiljem leidis ta eneselegi ootamatult Hannese 
näost midagi mõistmatut, temale arusaamatut ja 
varjatut. Ta ei suutnud sellele nime anda, kuid 
see võõrastas teda, nagu oleks Hannesel kaks 
näopoolt: üks Hannes — tema Hannes, ja 
teine — hoopis võhivõõras. Sellele mõteldes 
haaras Riinat uus hirm ja meeleheide, mis sar- 
nanes sellega, kui ta hakkas nägema Kaarlo 
tühisust. 

Ja nüüd tundis ta jälle sama tunnet, Hannes 
oli talle ühtaegu väga lähedal ja väga kaugel. 
Nende vahel rippus otsekui nähtamatu eesriie. 
Ta oleks tahtnud Hanneselt küsida: 

«Kas me ei eksi. kas me siiski ei tee meele- 
tust, mis läheb meile mõlemale väga kalliks 
maksma? Kas sa suudad... kas sa tõesti suu- 
dad igavesti kõik unustada, mis on minul selja- 
taga?» 

Jah, nõnda oleks ta tahtnud küsida, kuid ei 
küsinud siiski. 

Ta teadis, et Hannes oleks ainult pisut tema 
poole kummardunud ja veidi-veidi, iseäraliku 
armsa õrnusega püüdnud suudelda tema valen- 
davat kõrvalesta või huultenurka. Nii oli see 
olnud juba palju kordi, ja igakord pahises siis 

nagu mattev, kõike unustama sundiv laine üle 
Riina pea. See oli nõrkus, silmade kinnipigista- 
mine tõelisuse otsa vaatamisel, seda tunnistas ta 
oma sügavamas hingesopis. Aga mõnikord oli 
ka selline nõrkus meeldiv, sellele tuli tahes või 
tahtmata alistuda. 

Auto peatus ja ta unustas kõik. 

See oli nende esimene õhtu uues kodus — 
piiramatute võimaluste nelikümmend kaheksa 
tundi. 

Riina riietas end ruttu koduselt ümber ning 
hakkas teed keetma. Ta näis kena lihtsas mustri- 
lises sitskleidis, millel krooked rinnal ja selline 
imepärane kaelus, mis ühteaegu varjas ja paljas- 
tas ta ilusat kaela. Tal oli nüüd kiire, vilksatas 
ainult korraks tuppa ja kadus jälle kööki. See 
pidi kujunema nende esimeseks õhtuks, midagi 
pulmapäeva taolist, kus nad olid ainult kahekesi. 

Hannes kõndis aeglaselt mööda väikest ruumi 
ning uudistas seda. Siin lõhnas koirohu ja veel 
millegi järgi, mida hingavad ärasõidu puhul 
sissepakitud riided. Aga talle siiski meeldis see 
väike eluase. Tapeedid olid küll vanad ja luitu- 
nud, kuid nad näitasid veel ammuste aegade ilu. 
Mööbel oli talle tuttav — näis, nagu oleks ta 
juba lapsepõlves mänginud nende mustaks lakee- 
ritud, keeruliselt treitud sohva- ning —tooli- 
jalgade ümber. Ka istmete kulunud punane 
plüüš ja valged katteriided mõne varjatud nõela 
abil kinnitatud heegeldisega olid talle ammu 
tuttavad. Pildiraamidelt helkis vastu tuhmunud 
kuldjooni, kuna kõik lõuendid olid maalitud kui- 
dagi rangelt ja külmalt. Üks sõbralik koer istus 
seal mängiva lapse kõrval ja paljajalgne vana- 


29 


mees puhus vilepilli. Teisel seinal hukkus tor- 
misel merel purjelaev. Niisugused pildid aga 
Hannest ei huvitanud. 

Kõige enam meeldis talle siiski ahi. See oli 
kõrge krooni ja värviliste rosettidega kahhel- 
Kividest ahi, mis seisis uhkelt ning tähtsalt nur- 
gas nagu mingi raudteeülemus. 

«Justkui isa!> naeris Hannes, patsutades peo- 


pesadega vastu kahhelkive. Ta oli veidi trotsiv 


ning üleolev, sest nüüd vist oli tema ja isa vahel 
kõik lõppenud. 

Kuid nõnda oli meeldiv olla. 

Nüüd nad ootasid teda kodus, seal heegeldatud 
laudlinakeste taga, aeg-ajalt vargselt kellale 
pilke heites, sõnagi temast rääkimata. Seal oli 
ema, kõhn, kahvatu, kodus isa juuresolekul arg- 
lik naine, värisevate käte ja alati veidi puneta- 
vate silmalaugudega, nagu nutaks ta salaja. 
Tema selja taga seisis õde Marta, Hannesest 
peaaegu kümme aastat vanem. Ta näis pika kah- 
vatu osjana, kollakasrohelise näovärviga, närvi- 
liste suunurkade ja silmadega, mis iga hetk just- 
kui ootasid mingit pöörast imet. Ent see ime ei 
tulnud ega tulnud, kogu elu näis mööduvat seda 
tabamata. Temas oli midagi enneaegselt närbu- 
nut, võib-olla sellest, et ta polnud kunagi saanud 
küllaldaselt päikesevalgust. Seda varjasid tema 
eest rasked aknaeesriided, pikad, maitsetud see- 
likud, laiad tütarlapsekübarad, päikesevarjud ja 
isegi need madalate kandadega, kõvasti kinni- 
nööritud labased kingad, mida ta pidi alatasa 
kandma. Võib-olla polnud see veel kõik, tema 
kõdunemine algas seestpoolt, neist tundmatuist 
hingeniidikestest, mis toidavad keha. 


30 


A ll 


Tädi Anna, sarnanedes oma kohevil juuste, 
mõru suu põlglikkuse ja suurte ümmarguste pril- 
lidega ehmunud öökullile, jätkas alatasa harju- 
nud heegeldustööd, kordagi pilku üles tõstmata. 
Ent ometi paistis ta ka nii kuni pisiasjadeni 
nägevat kõike, mis tema ümber sündis. Isa istus 
oma toolil, isa toolil, mis oli teistele kogu majas 
niisama puutumatu nagu tädi Anna pajuvitstest 
punutud sinipunaseks värvitud käsitöökorv. Ta 
luges krabistades ajalehte, tähtis ja range, nagu 
istuks oma ametiruumis töölaua taga. Kuid tõe- 
liselt ta vist küll rohkem mõtles kui luges, sügav 
kurd kulmude vahel, vurrude: valged puhmad 
kohedalt laiali. Ning tema kõrval, vasakul, asus 
veel üks tooli, tühi tool, mille omanik tundis end 
nüüd vabana, õnnelikuna ja samal ajal siiski ka 
süüdlasena nagu halb koolipoiss. 

Seda kõike mõteldes ja meelde tuletades tun- 
dis Hannes järsku ootamatut sisemist hirmu. Ta 
tundis end poisikesena, kes on pillanud midagi 
puruks, mille killud. vedelevad veel siin kõiki- 
dele nähtaval. Kuid sellest siiski ei räägitud, 
igaüks justkui püüdis kangekaelselt seda purus- 
tatud eset veel mitte näha. Aga ometi oli see 
olemas, kuidagi ei saanud seda nagu klaasikilde 
salaja laua alla tõugata. 

Riina tuli askeldustest õhetavana köögist ja 
heitis Hannese poole naeratava pilgu. Ta ei 
märganud midagi tema mõtiskelust ega sellest 
tuhmist ilmest, mis varjutas mehe nägu. Haka- 
tes avatud puhvetkapist midagi rutuliselt otsima, 
küsis ta Hannese poole vaatamata: 

«Hannes, kuidas meeldib sulle see vask- 
lamp?» 

«Väga meeldib... lihtsalt pööraselt,» kargas 
see istmelt üles ning tuli väljasirutatud kätega 
kapi poole. 

Riina aimas kohe mehe mõtteld. 

«Hannes, jäta nüüd,» ütles ta tõsinedes, 
«muidu pillan suhkru maha.» , 

«Pilla!» 

«Aga tea, mulle ei meeldigi, kui mees nlii- 
sugune On.» 


«Missugune?» 
«Nii... katsub sind iga kord siit ja sealt 
haarata.» 


«See on armastus, Riinake!» katsus Hannes 
naljatada, kuid laskis siiski käed alla langeda. 

Riina muutus veel tõsisemaks. 

«Ei, see ei ole armastus,» vaatas ta üles- 
tõstetud pilguga Hannese otsa. «Armastus on 
eeskätt teineteise sügav mõistmine. Aga see 
alaline haaramine . .. Ma tundsin üht noort auto- 
juhti, kes alati püüdis teiste inimeste nähes oma 
noorikut suudelda või tema ümbert kinni hoida. 
Aga juba poole aasta pärast läksid nad lahku. 
Tähendab, ei olnud armastus.» 

Hannes tusanes ja astus tagasi laua juurde. 

«Kas see lamp põleb ka või on niisama 
iluks?> küsis ta jutuainet muutes. 

«Muidugi põleb. Mulle meeldib see lamp just 
põledes... ta justkui tooks tuppa rahu.» 

«Ah-haa, rahul» hakkas Hannes naerma. 
«Ka meile on vist tarvis rahu, su jutlus võttis 
mul kõrvad päris kumisema.» 

«Kui tahad, Hannes, ma süütan lambi ja 
kustutan elektri ära.» 

«Süüta, see on ju romantiline. Ma pole hari- 

likku lambivalgust vist juba poisikesest peast 
näinud,» muutus Hannes kohe elavamaks ning 
unustas oma hetkelise tusatuju. «Aga kui ma 
sind aitan, egas sa siis mulle näppudele ei löö?» 

«Ei löö!» 

Nad hakkasid kahekesi lampi süütama. Han- 
nes tõstis kupli ja klaasi lauale. Riina !äitis tiku, 
Mitu korda kustusid tikud, kord puhus selle ära 
Hannes, kord kustus see Riina käes. Nad naer- 
sid, see kõik oli nii lõbus, nagu polekski nad 
täiskasvanud, vaid mängiksid kui lapsed. Vii- 
maks sai lamp põlema ja Riina kustutas elektri. 
Ruum näis nüüd olevat jaotatud kahte ossa: üle- 
val lambikuplist varjutatud poolhämarus, all 
kollakas valgussõõr. Hannes nägi ainult Riina 
eredavärvilist põlle ning ta ülevalpool küünar- 
nukke paljastatud valgeid käsi, kuna rinnad, õlad 
ja pea kadusid varjavasse hämarusse. Siis kor- 
raga ilmusid ka ta õlad ja pea valgussõõris, 
just lambi jala lähedal nähtavale. 

«Kas sa oled tähele pannud, et lambi jalaks 
on vana merejumal Neptun?> küsis ta Hannese 
poole vaadates 

«Muidugi olen, kuidas siis muidu,» kiitles 
Hannes lõbusalt. «Kohe esimese pilguga nägin 
seda Sinu kräsus kabemega vesiselli.» 

Kuid tõeliselt ta vist siiski luiskas, sest ta ei 
vaadanud hoopiski ei lampi ega selle vana mere- 
jumalaga kaunistatud jalga, vaid Riina valgus- 
sõõris nähtavale ilmunud väikeste põselohukes- 
tega nägu. Nüüd paistis see kollakas valguses 
veidi kahvatu ning mõningate teravate joonekes- 
tega suu ümber. Need joonekesed olid läheneva 
kolmekümnenda eluaasta esimesed ennustajad. 

Ja nagu unustusest tuli nüüd ka Hannesele 
meelde, et Riina on ju temast kuus aastat vanem. 
Seda ei olnud hea meenutada, see pisut-pisut 
torkis Hannest ja tegi teda rahutuks. Kuid nüüd 
tahtis ta endist pahandust heaks teha ja Riina 
käest kinni haarates tõmbas ta enda lähedale. 

«Riinake,» ütles ta meelitades, «tõesti, sa oled 
niisugune kena... mulle meeldid sa väga sel- 
les sitskleidis ... ja üldse. Ma ei mõista, kuidas 
too lurjus. . .» 

Riina ei kuulanud enam. Ta rebis enda Hanne- 
sest lahti, jooksis puhvetkapi juurde ja otsis seal 
mingit tegevust. Ta tundis, kuidas ta sõrmed 
hakkasid värisema ning meelekohad lõid tui- 
kama. Ootamatult oli talle antud hoop, mis pani 
teda jälle kahtlema tulevikus ja õnnes. Kui Han- 
nes oleks seda öelnud siia sõites, autos, ta oleks 
vist tagasi pöördunud. Kuid mida pidi ta nüüd 
tegema? Kogu tänasesse ilusasse õhtusse, võib- 
olla ka kogu nende edaspidisesse ellu oli järsku 
roomanud midagi musta ja räpast. Heitmata pil- 
kugi Hannese poole, ruttas ta nagu varju otsides 
õhukese vaheseina taha, kus praksus tuli ja soli- 
ses vesi. 

Ka Hannes oli jahmunud, ta ei oodanud 
midagi niisugust. Kas oli see siis Riina haava- 
mine, kui ta meenutas toda lurjust? Muidugi ei 
olnud! Ta tahtis ja Hhtsalt öelda, et too lurjus 
oli teinud talle häbematut ülekohut. Aga võib- 
olla oli Riina ise niisugune kapriisne, pirtsakas 
nagu mõni kooliplika? Hoolimata neist mõtetest 
läks Hannes siiski köögiuksele ja hakkas keeli- 
tama. 

«Riina-Riinake, ära ole pahane... ma ei 
tahtnud midagi halba.» 

«Sina ei ole siin süüdi,» kostis Riina hääl 
sumbunult. 

«Aga kes siis?» 

<Ma ei tea öelda. Mulle tundus, nagu oleks 
mingi must ja räpane vari roomanud meie 
vahele. Aga hea küll... mine nüüd ära, ma 
tulen kohe teega.» 

Hannes ei läinud veel, järsku tuli talle hea 
mõte. 

«Tead, Riinake, lepime nii kokku, et me 
kunagi ei nimeta toda nime.» 

Nüüd oli kõik jälle lepitatud. 

Riinat oodates hakkas Hannes lampi silmit- 
sema. Selle määratu suur kuppel laskis maheda 
kollakatoonilise laia valgusejoa langeda ainult 
laua ümber, jättes peaaegu kogu muu ruumiosa 
meeldivasse hämarusse. Pildiraamide tuhmunud 
kuld ja mustaks lakeeritud sohva ning keeruli- 
selt treitud jalgadega toolid oma valgete katete 
all taandusid kaugele. Hannesele tundus, nagu 
oleks aeg selles ruumis vähemalt pool sajandit 
tagasi seisma jäänud. 

Ent ometi ei olnud tal siin nõnda tüütavalt 
igav kui kodus. Seal teadis ta juba pilku heit- 
mata tädi Anna heegeldise iga sakki ja mustrit, 
väljaõmmeldud lillekesi seintel, igavate nägu- 
dega ülesvõtteid, kes kõik pidid talle kuidagi 
armsad sugulased olema. Kuid veel tüütavamad 
olid koduste ükskõiksusse tardunud näod, isa 
harjunud käeliigutused ning ema enesessetõm- 
bunud, varjatud ahastus. Õde Marta oma eba- 
määrast halli värvi riietega näis pleekinud tapee- 

fidega ühte sulavat. Siin selles vanamoelises 
ruumis, mis ta koduga küll kuidagi sarnanes. 
kuid see siiski ei olnud, oli aga lihtsalt hea ja 
vaba mõtelda, poisikeselikult meeliskleda, oodata 
Riinat teetassidega või irvitada kahhelkividest 
ahju range hoiaku üle. See oli jumalikult laisk 
puhkus pärast pikka ja väsitavat tööd. 

Siis tuligi Riina teekannuga. 

See oli huvitava mustriga teekann, mitte nii- 
sugune rukkilillede kribu, tilas tolkneva rooste- 
tanud traatsõela ning murdunud kaanenibuga 
nagu kodus. Keegi justkui oleks fajansi kreemi- 
kale pinnale kogemata kallanud mitmesugust 
värvi: helesinist. roosa-punast, kahvatut kollast 
ja tembutavat violetti. See kõik oli nagu laiali 
valgunud, segunenud kõikide teiste toonidega, 
kord tuhmunud, muutudes peaaegu kahvatuks, 
kord jälle värskelt kirendades, otsekui oleks 
võõp veel päriselt kuivamata,. Hannes katsus 
sõrmeotsaga neid värvitoone ja ütles: 

«See on huvitav kann.» 

Riina tundis sellest heameelt, see nagu oleks 
olnud meelitus ka temale. Ühes sellega kustus 
ka viimane valus pigistus ta südamest. 

«Kas tõesti meeldib?» päris ta sellise õhi- 
naga, nagu tahaks veel ja veel kord kuulda Han- 
nese meelitust. 

«Meeldib,» kinnitas too nüüd pisut laisemalt. 
mitte enam selle sisemise huviga, mida oli ooda- 
nud Riina. «Mulle meeldib kõik, mis on teist- 
sugune ja huvitavam kui meie papa-mamma-tädi 
kanakuudis. Seal on kõik-kõik lihtsalt hirmus... 
igav.» 

Nagu tagasi mõteldes kodule, tollele kana- 
kuudile, tuli talle hoopis uus mõte ja ta küsis: 

«Kas sul on ka teekannusoojendaja? Tead, 
niisugune kirju ja vateeritud, mida kutsutakse 
«ämma hoolitsus»>.» 

Riina peaaegu kohkus. 

«Ei ole,» vastas ta süüdlaselt. 

Hannes lõi rõõmsalt käed laksatades vastu 
põlvi. 

«Tore! Jah, tõepoolest, see on lihtsalt tore, 
seda ma just ootasingil» hõiskas ta käratsedes, 
kargas istmelt üles ja haaras Riina ümbert kinni. 
«Sa ei või aimatagi, kuidas ma elus just kõige 
enam vihkan neid neetud teekannude soojenda- 
jaid ja nööbitud linasid sulgvaipade all. Olgu 
lina, aga mitte kinni nööbitud. Nad tahavad 
justkui kogu su elu aina soojendada ja soojen- 
dada, lämmatada, aurutada ja keeta. Ptüi! Ning 
sa ise ei ole nende ees mitte midagi, tõepoolest 
mitte midagi, ainult tühi — tuhakott. Kas tohin 
nüüd sind aidata?» 

Riina küsis: 

«Kas sa kodus ka aitasid?» 

«Ei, kodus ma ema ei aidanud. Ode Marta 
pidi kõik niisuguse tegema. Aga tädi... see 
tahtis minust päris köögikata teha. Ma arvan, 
see tuli tal õelusest, sest peale isa ei sallinud ta 
ühtki meeshinge. Jah, mis see vana öökull küll 
minuga tegil»> 

«Pani kartuleid koorima?» naeris Riina. 

«Mitte ainult kartuleid. Kord, kui ema haig- 
las oli, pidin igal hommikul lapiga kõik põran- 
dad üles võtma. Kuid see polnud. veel kõige hul- 
lem. Kõige hullem oli toidunõude pesemine ja 

kuivatamine. Ta, vana kronks, aimas seda ja 
jättis need alati minu hooleks. Mitu korda pilla- 
sin päris meelega mõne taldriku või alustassi 
maha. Vihaga oleksin nad kõik sodiks peksnud, 
aga tema, kurivaim, sai sellest aru. Temal on 
samasugune taip nagu isal — näeb kõigest läbi.» 

Mõlemad naersid ning hakkasid koos lauda 
katma. 

Hannes kliristas tassidega. Ta teeskles, nagu 
tahaks neid maha pillata, ja sai selle eest Riinalt 
rusikaga müksu selga. See ei olnud valus müks. 
kuid Hannes kiskus end veidralt kõveraks ning 
hakkas oigama. Kindlasti on nüüd mõni ribi 
katki ja neerud lahti põrutatud, hädaldas ta 
unnates. Tema noor eluke on läbi, ei tea, kas 
Riina enam tahabki niisugust kõverikku. Ja ta 
leppis alles siis ning sai kohe terveks, kui Riina 
oli teda suudelnud ja müksatud kohta hellalt 
silitanud. See oli nii naljakas, päris väike teatri- 
mäng, ning meeldis mõlemale. 

Siis läksid nad seltsis väikesest köögist uusi 
toidunõusid tooma. Kuid selle pisitillukese köögi- 
kuberiku uks oli nii kitsas, et nad ei mahtunud 
kuidagi koos sisse astuma. Aga Hannes tahtis 
tingimata just koos sisse astuda. Ta hoidis kõvasti 
Riina ümbert kinni ja nõnda rüselesid nad köö- 
giuksel tükk aega, enne kui Riina sai end lahti 
rabelda ja kööki lipsata. Ent see oli Hannesele 
jälle uudne, imetore elamus. Milliseid toredaid 
kitsaid köögiuksi küll maailmas ometi leidub! 
Ja missugune aken, mitte kuidagi akna moodigi, 
vaid lihtsalt — pilutav kassisilm! Ning too ühte 
nurka justkui peitu pugenud asjandus polegi ju 
mingi keedupliit, vaid pigem mehe tubli peo- 

pesa, hõõguv tuline peopesa, millelt 'aurab isu- 
äratavaid lõhnu. 

Siis oli laud kaetud. 

Riina keeras vana vasklambi veel allapoole, 
nõnda et see kallas üle Neptuni kräsus pea kogu 
valguse otse lauale, jättes kõik muu poolhäma- 
russe. Ja sellest hämarusest ilmusid aeg-ajalt 
nähtavale Riina valged saledad käed ning kal- 
lasid teed tassidesse. Siis kadusid: nad jälle 
mõneks hetkeks nagu nägemused, et kohe ilmuda 
suhkru, biskviitide või keedisega. 

Nüüd pakkus Riina biskviite. 

«Võta neid tärnikesi, need otse sulavad suus.» 

Hannes lükkas biskviite põlglikult sõrmedega. 
Ta krimpsutas nägu, sest need neetud tärnikesed 
meenutasid talle jälle vana, mahajäetud kodu. 
Ja täna ei tahtnud ta sellest enam midagi meelde 
tuletada. 

«Ah-haal» naeris ta ironiseerides. «Tädi Anna 
tärnikesed. Neid tuleb panna teesse ja teha 
mingi kole pudi.» 

Ta ei märganudki, et Riina jälle kahvatas 
ning laskis käed ahastuses rüppe. Neetud tärni- 
kesed! Tal oli neid terve hulk tagavaraks, nüüd 
tuli need ise salamahti ära krõbistada. Ent Han- 
nes oli parajas pilkamisehoos, ta ei tahtnud 
praegu paljudestki asjadest märgata ega hoolida. 
Ta tundis end peaaegu esimest korda elus vabana, 
nagu oleks tema selja taga jäädavalt tuhaks 
põlenud kogu see kitsas ja vihatud noorusaastate 
vanglamaailm. Sellepärast meeldis talle nüüd ka 
see kummaliste värvilaikudega kaetud teekann, 
ja just sellepärast ei võinud ta sallida neid vana, 

kopitanud kodu meenutavaid tädi Anna bisk- 
viiditärnikesi. 

Kuid Riina mõistis seda võõriti. Hannese 
sõnad ja naer olid talle justkui etteheiteks, need 
tegid teda päris õnnetuks. 

Nad vaikisid mõned silmapilgud, nagu oleks 
nende vahel katki "kärisenud nägematu lõng. 
Riina ei olnud solvunud, ei, seda mitte. Kuigi 
ta ei suutnud veel lahti mõtestada kõikide pisi- 
asjade seost, hakkas ta enesele etteheiteid tegema 
biskviiditärnikeste pärast. Need tühised tärni- 
kesed, kuidas nad küll tema südant vaevasid! 

Aga siis tuli talle midagi muud meelde, mis 
pani teda peaaegu õnnelikult punastama. Võib- 
olla poleks ta seda kunagi Hannesele avaldanud, 
oleks jätnud ainult enesele südamesoojaks. Õige 
naise instinktiga tajus ta neid mõningaid pisi- 
asju, mis on parem enesele hoida, sest nad või- 
vad vahel mehed veidi upsakaks muuta: Kuid 
nüüd olid tulnud vahele need koledad tärnikesed, 
nüüd tuli avada see salajane laegas, mida ta oli 
küll mõtelnud hoida ainult endale. 

Ta võttis Hannese käest kinni ja ütles: 

«Tule minuga akna juurde.» 

«Akna juurde?> kordas see imestades. «Mis 
seal siis on?> 

«Tule, ma tahan sulle midagi näidata.» 

Riina hääles kõlas otsekui palve. 

«Olgu, vaatame siis ära, mis sa mulle näitad.» 

Nad astusid väikese aknaaugu ette selle vana 
kivimaja müüris, kust polnud peaaegu midagi 
näha. Riina lükkas eesriided kõrvale. Nüüd paist- 
sid kaks lüngivajunud, lehtedest paljast vana 
pärna, häralisirutatud oksad vastu tuhmi tae- 

vast. Kaugemal olid samasugused vanad maja- 
lobudikud, pappkatused ja nende taga mus- 
tav linnaäärne põld. Vasakul, jaama pool, vilku- 
sid mingisugused tulukesed, kustusid ja süttisid 
jälle. 

«Kas näed neid tulesid?> küsis Riina. 

«Näen,» vastas- Hannes väikese arusaamatu- 
sega. 

«Mõistad, mis tuled need on?» 

«Ah-haal Muidugi mõistan — raudteel!» 

Riina ootas vaikides ühe pika silmapilgu, 
vaadates üles Hannese poole. Ta lootis, et nüüd 
aimab Hannes kõik, mõistab seda peidetud, 
salajas hoitud mõtet, mida ta varjab oma süda- 
mes. Mõistab just seda, mis tõmbas teda vastu- 
pandamatu jõuga selle väikese korteri külge, 
mis tõotas talle pakkuda aimamatuid õnnelikke 
silmapilke. 

Kuid Hannes ei saanud ikka veel millestki 
aru. Ta küsis: 

«Kas sa tahtsid mulle neid vanu puutohlakaid 
näidata? Ja-jaa, näib et nad on päris ilusad, kui 
lehte lähevad.» 

«Mitte seda!» 

Riina müksas teda, aga tal enesel olid peaaegu 
pisarad silmis. 

«Mis siis?> 

«Kuidas sa ometi ei mõista? Vaata... vaata 
lahtisemate silmadega, siis tuleb sulle taip pähe.» 

Hannes võttis Riina käe pihku. 

«Ma vaatan ja vaatan, aga midagi aru ei saa. 
Miks sa siis, kallike, ei sirista, millest mõtled?> 

Riina heldis ja nüüd tulidki need pisarad silmi, 

mida ta varem kangekaelselt tagasi hoidis. Pigis- 
tades kõvasti Hannese kätt, sosistas ta: 

«Siit ma ju näen, kui sa tuled ja lähed. Ma 
seisan akna juures ning ootan sind. Su rongi 
tuled on mulle esimeseks tervituseks ja viima- 
seks jumalagajätuks.» 

«Haa... sedasil» hakkas Hannes lõbusalt 
naerma. 

Ta ei mõistnud muud teha, kui haaras Riina 
ümbert kinni ning embas teda. Nõnda jäidki nad 
sinna akna alla tükiks ajaks seisma ja sellega 
nagu oleksid lõppenud kõik arusaamatused. Han- 
nes oli Riinast peaaegu peajagu pikem, väga 
sihvakas, suure tumeda juuksetukaga, mis kip- 
pus ikka metsikult otsaesisele langema. Siis 
näis mõnikord Riinale, nagu varjaksta selle tiheda 
juuksetuka taha oma salajasemaid mõtteid. 

Nüüd sirutas Riina lepitavalt käe ning silus 
Hannese juuksed tagasi. Ja niisugune oligi nende 
esimene õhtu, uue elu algus. 


3. 


Järgmisel nädalal tuli Hannese ema. 

Riina oli parajasti koju jõudnud, väsinud, 
veidi ärev ja pahandatud mitmesugustest tööd 
takistavatest pisiasjadest. Ja missugused tühised 
pisiasjad! Üks ei märganud õigeaegselt muret- 
seda liimi, teine-kolmas oli unustanud papi, ja 
ennäe — seal seisis kogu osakond pool päeva 
tööta. 

Riina süda valutas. Ja mitte ainult Riinal 
üksi ei valutanud, vaid ka paljud kleepijad. lõi- 

kajad ja lineerijad tundsid end justkui petetud. 
Petetud selle paljukordse õhutusega, et ka kar- 
tonaažiosakond on riiklikult tähtis kruvike töös- 
tuses, meie elu edasiviija küllusele. Kuid ena- 
masti jäid need kõned ainult ilusateks sõnakõlk- 
sudeks. Ikka ja jälle unustati see «elu edasiviija» 
sealsamas, lükati ta kõige viimaseks tagavara- 
teede tupikusse. See ei teinud inimestele mitte 
üksnes haiget, vaid tekitas ka pahameelt. Vana 
meister Lehtmaa varjas end kuskile masinakolu 
taha niisuguse ilmega, nagu oleks ainult tema 
üksi süüdi. Miski põletas vanamehe südant. Ta 
oli vihaselt turris, ei tea küll kellele, võib-olla 
ka enesele, et oli jälle uskunud majandusmeeste 
lubadusi. Kõik ootasid, et nüüd prahvatab vana 
meister nende pihta krõbeda sõna. 

Oktoobripühad seisid ees, kogu kollektiiv oli 
lubanud anda töös oma parema. Ent see polnud 
kaugeltki nii kerge, nagu näis mõningate foto- 
reporterite magedatel ülesvõtetel. Sada kaksteist 
protsenti, sada kolmteist protsenti, sada viisteist 
protsenti — kõik need mõneprotsendilised tõu- 
sud näivad kõrvaltvaatajaile sageli päris tühis- 
tena, pisitillukestena. Kuid ometi seisab ka iga 
niisuguse väikese arvu taga elava inimese hin- 
geelu, tema mured ja rõõmud, tahtejõud, oskus, 
intelligents. Sageli on need mõjutajad aimama- 
tult keerukad, põimitud inimese töö, koduse elu 
ja armastuse lugematute niidikestega. 

Kui Riina koju jõudis, polnud Hannest veel 
tulnud. 

Ta hakkas askeldama, korraldades üht-teist, 
ning tundis, kuidas selles õhinas kogu ta tusa- 
tuju kadus. Meeldiv oli tõsta mingit eset teisale, 

nihutada veidi lampi, paigutada ümber tuhmu- 
nud pilte ja siis veidi eemalt kaaludes silmitseda 
ruumis tekkinud uut muljet. See oli jälle teist- 
sugusem, kuidagi lähem ning kodusem endisest. 
Aken vajas lilli, seda tuli meeles pidada. Nüüd 
näis see tühi ja kõle nagu pime silm. Ning riiu- 
litele tuli raamatuid osta... kuidas oligi tolle 
põr-põrriga untervitsi nimi? 

Seda kõike oli nii meeldiv mõtelda, sest kolme 
tunni pärast, kell kakskümmend üks kümme 
minutit, "saabub kaubarong. Aga võib-olla tuleb 
see ka varem, Hannes võistleb nüid esimese 
brigaadiga ning tõotas soodsal juhul võita ühe 
jaamavahe. Kindlasti on tema, Riina, seniks 
juba mitu korda jooksnud akna alla vaatama. 
kas ei paista kaugusest, raudteeheki vahelt, vil- 
kuvaid veduritulesid. Ruum on siis juba ammu 
koristatud, vana vasklamp põleb laual, väikeses 
köögis keeb ja podiseb midagi. Mitte ainult 
Riina, vaid ka kõik esemed selles ruumis on 
justkui ärevas ootuses. Hannes, Hannes tuleb! 
Ning siis kostavadki trepil kiired sammud, ikka 
kaks hüplevat astet korraga, ja järsku nagu 
oleks: see väike ruum eraldatud kogu rahmelda- 
vast, liimi- ja papihädade maailmast. Hannes on 
jõudnud koju! 

See kujutlus oli nõnda elav, et ka Riina ise 
pidi tahtmatult naeratama. 

AH vööruses avati uks ja keegi hakkas aeg- 
laste sammudega mööda treppi üles tõusma. 
Riina jäi kuulatama, need olid võõrad, talle 
tundmatud sammud. Miski hakkas ärevalt ta 
südame all pekslema. Tulija jäi nagu kaheldes 
ukse taha seisatama ja Riina aimas järsku kõik. 

See võis olla ainult Hannese ema või tädi, too 
range käsitöökorv. Ning korraga tundis Riina, 
kuidas kõik ta liikmed muutusid tuimaks ja kül- 
maks, nagu peaks ta järgmisel minutil süüdla- 
sena kohtulaua ette astuma. 

Tõsi küll, ta oli kogu aeg aimanud ning 
oodanud seda kohtumist. See oli teda sügavas 
südamepõhjas isegi veidi hirmutanud, eriti kar- 
tis ta Hannese isa ja tema tädi. Kuid see ootus 
oli teda ühtlasi ka julgustanud, tõstnud protesti- 
laine ning vastuhakkamise. Missuguse õigusega 
segavad end emad, isad, vennad, õed, mingid 
tädikrõmpsud ja sugulased kahe inimese ellu? 
Neil pole mingisugust õigust! See mõte andiski 
Riinale kogu aeg julgust ja jõudu, tal oli ene- 
sekaitseks tagavaraks terve hulk vastuväiteid. 

Aga kuuldes nüüd uksel tasast koputust ja 
aimates, et see silmapilk on käes, jäi tema pro- 
testidest järele ainult tühi kest. 

«Jah!» ütles ta päris tasa. 

Tulija oligi Hannese ema, seda aimas Riina 
esimese pilguga. 

See oli väike närbunud naine hallide juuste, 
kokkupigistatud, kibestunud suu ja mitte nii- 
võrd etteheitvalt torkivate kui väsinud silma- 
dega. Vana-vanamoeline kübaralott halliks plee- 
kinud violetivärviliste sametilillekestega moo- 
nutas ta päris armetuks. Tahtmatult meenus Rii- 
nale võrdluseks Hannese isa sirge hoiakuga, 
veidi põlglik ja kõikidele ülevalt alla vaatav 
kuju. Hannese ema aga näis talle niisugusena, 
nagu kannaks ta oma kitsastel, ettepoole kallu- 
tatud õlgadel kolmekümne-aastase abielu alistu- 
misekoormat. 

«Ma tulin Hannese pärast . . . olen tema ema,» 
algas ta ukselävelt sammu edasi astudes. 

Ta ulatas Riinale lõdva käe, ühtlasi heites 
väikesele ruumile terase, vanainimeselikult uudis- 
tava pilgu. Nähtavasti hoomas ta selle esimese 
pilguga kõik. Pehmenev joon ta kõkkupigista- 
tud, (mõru suu nurgas näitas, et saadud mulje 
oli teda pisut lepitanud. Võib-olla oli ta oodanud 
siit eest leida elu madalust ja närusust, seda ette- 
kujutuses loodud häbitu kooselu jälge, millega 
naised — ja eriti veel oma meeste juurest ära- 
jooksnud naised — püüavad sageli emadelt 
võrgutada nende kogenematuid poegi. Kuid siin 
oli kõik korralik, lihtne ja puhas. 

«Palun istuge,» nihutas Riina laua äärest 
tooli tulijale lähemale. Ta tundis, kuidas pinge 
temas alanes. «Kas tohin teile teed pakkuda?» 

Hannese ema istus raskelt ja väsinult, järsk 
trepp oli pannud ta hingeldama. Ta võttis min- 
gist vanamoelisest näotust käekotist taskuräti, 
varjates viivuks oma vastuse selle taha. 

«Tänan,> ütles ta siis, «ma joon meelsasti 
teed.» 

See oli nagu pisike lepitus Riinale. 

Ta ruttas kohe kööki ja elektrikeetjat sisše 
lülitades tundis, kuidas tal otsekui lagunesid 
mõtetest kõik valmismõeldud protestid. Talle 
tundus, nagu oleks nüüd kõik hoopis raskem, 
kui ta oli mõtelnud. Siis ta lõi ise Hannese ema 
sõnad ja vastas neile löögivalmilt, teravalt, tai- 
bukalt kõige vähematki võlgu jätmata. Kõik 
need päevad oli ta isegi töö juures mõtelnud, 
mida ja kuidas ta vastab. Aga nüüd... võib- 
olia oleks nüüd talle enam meeldinud mingi pikk, 

kondine luuavars pungis silmadega, üleni vihast 
hõõguv ja käratsev nagu turunaine. Ta oleks 
siis osanud kakelda, kakelda ja võidelda 
oma õnne pärast. Kuid nüüd oli kõik juhtunud 
hoopis teisiti. Ta muutus jõuetuks selle lihtsa 
kurnatud naise ees, kes näis ise abi vajavat. 

Segaste tunnetega, mitte enam nii enesekind- 
lana, nagu varem oli kavatsenud, viis Riina tee 
tuppa. Siis koristas ta laualt mõned närbuma 
löönud sügislilled ning korraldas närviliste sõr- 
medega kortsunud lina. Heites külalise poole 
pilgu, nägi ta teda endiselt toolil kössitavat. 
Riina läks biskviite tooma, neid tärnikesi, mis 
Hannesele ei meeldinud. Ta oleks tahtnud nüüd 
veel millegi kallal askeldada, et oma mõtetega 
selgusele jõuda. Kuid see näis talle rumalana ja 
ta istus Hannese ema vastu toolile. 

Mitu pikka minutit ei lausunud kumbki pea- 
aegu sõnagi. Mõlemale tundus algus raske, kõik 
oli kujunenud heopis teisiti, kui varem valmis 
mõeldud. Hannese ema sulatas aeglaselt tassis 
suhkrutükke, kuna Riina vaatas akna poole, kus 
eesriided olid jäänud ette tõmbamata. Just praegu 
tundus see tühi aknaauk talle väga inetuna. 
Tund aega tagasi oli ta mõtelnud lilledest, ja 
näe — nüüd olekski neid kõige enam tarvis 
olnud. Ta tõusis üles ning läks eesriideid korral- 
dlama, viites seal meelega enam aega kui tarvis. 

«Teil on väga ilus laudlina. Kas olete selle ise 
välja õmmelnud?» kuulis ta selja tagant küsi- 
must. 

Riina pöördus ümber. Ta ei olnud niisugust 
algust oodanud. 

«Jah,» vastas ta akna juurest tagasi tulles. 

«Väga ilus... mulle meeldib, kui inimesel 
on töökad käed. Igaühel neid ei ole. Ka minu 
meheõde heegeldab ja koob...> katkestas ta teed 
rüübates lause. Aga Riinale tundus, nagu oleks 
ta meelega jätnud midagi ütlemata. «Kuid miks 
te olete ainult minu eest hoolitsenud, endale pole 
tassi toonudki? Tooge tass, istume veidi aega ja 
ajame juttu. Ma arvan, see tuleb meile mõle- 
male kasuks. Eks ole?»> 

Riina tundis sellest lähenemisest ootamatut 
kergendustunnet. Kogu aeg seisis nagu valvel, 
oodates teadmata kust — lööki. Nüüd aga 
vabanesid ta pingul ergud sellest survest. Ta ei 
taibanud Hannese ema sõnades upsakust ega 
süüdistust, mida oli kogu aeg oodanud. Pigem 
näisid need otsivat mingit lahendust, ükskõik 
missugust. Kiiresti läks ta kööki tassi tooma, 
kuid seal haarasid teda jälle umbusk ning kaht- 
lustused. Võib-olla oli see lahkus ja südamlik- 
kus ainult vanainimese kavalus? 

Veel ärevamana tuli Riina tagasi ja istus oma 
kohale. Tükk aega rääkisid nad niisama tühja- 
tähja biskviitidest ja teest. Imelik, ka Hannese 
ema armastas neid biskviiditärnikesi nagu Rii- 
ragi- Ja Riinale meeldis nagu külaliselegi lahja 
tee, mitte aga niisugune tõrvkange vedelik, 
mida jõi Hannes. Kuid sealsamas tundsid mõle- 
mad, et see kõik pole see, millest tuleb täna 
rääkida. Riina ootas seda ärevusega, ja samal 
ajal kui ta Hannese emale biskviite pakkus, val- 
mistus end visalt kaitsma. Ta ei alistu, ta ei 
alistu mingil tingimusel! Hannese ema aga näis 
vaikides korraldavat oma vanainimese-mõtteid. 

Kui teetassid tühjaks said, tõstis Hannese ema 
pilgu ja küsis: 

«Kas teie Hannest juba kaua tunnete?» 

Riina mõtles peaaegu tigedalt: 

«Ah-haa, nüüd tuleb see!» 

Kas ta Hannest kaua tunneb? See küsimus 
viis Riina segadusse ja temas hakkas jälle tõusma 
protestilaine nagu inimesel, kellelt tahetakse 
vägivaldselt midagi ära võtta. Mis tähtsus on 
sellel, kas inimest tuntakse üks aasta või üks 
päev? Süda ütleb kõik, süda on õige otsustaja. 
Järsku aga tekkis Riina mõtetes nagu tühi koht. 
Ei, mõtles ta edasi, ka see pole siiski õige, on 
veel midagi muud. Riina tundis, kuidas ta taker- 
dus mõtete vastuoludesse ning sattus ummikusse. 
Ta ei tohtinud Hannese emale midagi mõtlema- 
tut ega naiivset pahvatada. Kuid nii ja teisiti ei 
ole õigus. Kaarlot tundis ta enne abiellumist ligi 
kaks aastat. See on küllalt pikk aeg, et teineteist 
põhjalikult tunda ja mitte eksida. Aga mis tuli 
sellest tundmisest välja? Ainult õnnetus ja 
mõistmatus, pikki aastaid kestev piin. 

Jõudmata oma mõtetes selgusele, vastas Riina 
ettevaatlikult: 

«Mitte kaua... kevadest saadik.» 

Kuid kohe sealsamas ei olnud ta oma vastu- 
sega rahul. Mitte kaua... kevadest saadik — 
neil sõnadel oli juures kergemeelsuse ja pealis- 
kaudsuse maik. Nad koguni alandasid teda, nagu 
oleks Hannes talle lihtne seiklus, mitte midagi 
rohkem. Nõnda võisid rääkida ainult naised, 
kes olid mehe vastu ükskõiksed, kes ei tundnud 
armastuse suurust ja sügavust. Ent kas oli Han- 
nes temale ainult «kevadest saadik»? Ei, ei, tuhat 

korda ei! Hannes oli temale kogu elu, võib-olla 
enamgi kui elu. 

Ärevil jäi ta Hannese ema otsa vaadates 
ootama uut küsimust. 

«Kuidas see siis juhtus... pidul?» 

Riinale tundus, nagu halvustaks Hannese ema 
niisugust tutvust. 

«Jah, pidul... meie käitise pidul,» parandas 
ta, tundes end solvatuna. 

Ja sealsamas märkas ta end nagu kõrvalt vaa- 
deldes, et hakkab ikka enam ja enam ärrituma. 
Veel mõningad niisugused küsimused, mis võib- 
olla polnudki tõeliselt solvavad, ja ta võib prah- 
vatada. Pigistades käed kõvadeks rusikateks — 
ning litsudes need vastu põlvi, jäi ta võitlusval- 
milt ootama. Ruumi tekkis mõneks silmapilguks 
väljakannatamatu vaikus. Riina kuulis kaugelt 
läheneva rongi müra, kuid see polnud Hannese 
rong. Sel silmapilgul soovis ta, et kogu see jutu- 
ajamine oleks juba möödas ja ta võiks üksi olles 
selle üle järele mõtelda. Nüüd aga oii tal kogu 
aeg niisugune tunne, otsekui ripuks ikka veel 
ähvardav kõuepilv ta pea kohal. 

Ka Hannese ema oli märganud Riina ärevust 
ning mõtles, kuidas jutuajamist jätkata. Võib- 
olla oli õigem see pooleli jätta, oodata, kuni aeg 
ise lahenduse toob? Kuid Riina justkui aimas 
Hannese ema mõtteid ning ütles kärsitult: 

«Rääkige ... teie lubasite ju rääkida.» 

«Jah, ma lubasin rääkida,» kordas Hannese 
ema Riina sõnu. «Siia tulles oli mul hulk küsi- 
musi... ma ei tea, kuidas nüüd...» 

Riina katkestas ta sõnad teravamalt, kui oleks 
just tahtnud: 

«Küsige... ma pole ju eest ära jooksnud.» 

Hannese ema nagu ei näinud kuulvatki ta 
teravat, ärritatud tooni. Ta tegi nüüd otsuse rää- 
kida kõik, mitte enam edasi lükata. 

«Niisiis... mulle on räägitud, et teie olete 
ka varem abielus olnud ja...» Ta jäi taker- 
duma, nagu ei leiaks kohaseid sõnu, ning laskis 
käed abitult rüppe. 

Kuid Riina mõistis teda kohe, seda küsimust 
oligi ta kogu aeg pinevalt oodanud. 

«Teie tahtsite vist öelda nii: «<... ja oma 
mehe juurest ära jooksnud naine,»> muutus ta 
üleni hõõguvaks. 

Hannese ema tõstis hoiatades käed. 

«Ärge saage sellest valesti aru... ma ei 
tahtnud teid haavata. Kuid ka sellest küsimusest 
tuleb tahes-tahtmata rääkida.» 

«Siis räägimegi!» 

Riina hääl muutus kilavaks. Ja siis tuli see. 
Eneselegi peaaegu ootamatult hüppas ta istmeit 
üles, iga erk põletavat kuumust täis. Näis, nagu 
keerleks tuba ta silmade ees ratast-ringi, ja ühes 
selle keerlemisega kaob ka Hannese ema kuskile 
lõpmatusse kaugusse. Mõlema kõvasti kokku- 
pigistatud rusikaga vastu klirisevat lauda põru- 
tades prahvatas Riina: 

«Jah... siis räägimegi! Kuid oleme otsekohe- 
sed ja räägime ilma keerutamiseta. Ma tean väga 
hästi, mispärast teie siia tulite. Teie tahate meid 
lahutada ... mind ja Hannest. Teie arvate, et 
olen mingisugune lirva... hukkaläinud naine 

- häbitu ja alatu meestekütt, kes tahab teie 
poja kulul elada kerget ning muretut elu. Valel 
Vaadake... vaadake... need on tööinimese 


käed, kes. hakkas juba kuueteistkümne-aasta- 
selt endale tööga leiba teenima. Ja nüüd mõtlete, 
et elame häbitut ja põlastatavat armukeseelu, 
mis mustab teid, teie perekonda, teie mehe 
punase põhjaga mütsi. Vale! Kõik on vale! Meie 
armastame teineteist, ja see annab meile õiguse 
elada niiviisi, nagu tahame. Kas mõistate nüüd?» 

Riina tundis, nagu oleks kõikidest ta liikme- 
test kadunud viimane jõuraas. Ta jäi järsku vait, 
nähes endal Hannese ema rahulikke, ent väga 
väsinud silmi. Neis ei olnud süüdistust, ette- 
heidet ega põlgust, nagu Riina oli oodanud. 
Need olid lihtsalt vana naise kurvad ia väsinud 
silmad, mille ümber eluraskused olid näonahka 
kaeverdanud lugematu hulga kurde ning kortse 
nagu juuspeeneid, risti-rästi jooksvaid praokesi. 
Niisugusena ei paistnud ta viiekümne-aastase, 
veel küllalt elujõulise naisena, nagu oli rääkinud 
Hannes, vaid peaaegu raugana. Riina kohmetas, 
tal hakkas oma ägedast purskest häbi. Seda pol- 
nud «tarviski, niisuguste ja veel palju hullemate 
sõnadega oleks tulnud lüüa toda tädi või Hannese 
isa. 
Nagu andeks paludes kogeles Riina: 
«Vabandage... ma ei tahtnud nii... See 
oli minust väga inetu.» 

Hannese ema pani oma käe Riina käeseljale 
ning kordas: 

«Pole midagi... pole midagi... öeldakse, 
et just ränkade sõnade kaudu mõistavad naised 
üksteist kõige paremini. Ehk on see niiviisi veel 
parem ja ka meie hakkame kiiremini teineteisest 
aru saama. Kui lubate, ma võtan kübara peast, 
see rõhub kuklale.» , 

«Palun.» 

Ta võttis peast oma inetu kübaraloti, mille 
alt längesid kaelale ja õlgadele hallid mustasega- 
sed juuksetutid, Kukla tagant hargnes üks kok- 
kurullitud juuksetutt lahti, kust mõned nõelad 
maha kukkusid. Ta hakkas neid üles korjama 
ning ka Riina kummardus appi. Kinnitades 
uuesti nõeltega kuklale lahtihargnenud juukse- 
tutti, püüdis Hannese ema Riinat lähemalt sil- 
mitseda. Talle meeldisid selle kõrge puhas ots- 
mik, ilus sirge nina ja veidi nagu isekalt kokku- 
surutud suu. Kuid võib-olla polnud see ka iseku- 
sest, vaid paljudest raskustest, mis tal oli tul- 
nud üle elada. Kas temal enesel ei olnud nendes 
aastates juba samasugune suu? Aga kuidas ta oli 
plikana ometi naernud, kilganud ja lõõritanud! 
Keegi ei võinud siis aimatagi, et kord närbub 
see naerusuu muresuuks. 

«Teie ütlesite, et armastate Hannest?> püü- 
dis ta poolelijäänud juttu jätkata. 

«Jah,» liigutas Riina vaevalt huuli. 

«Õnnelik armastus saab olla ainult mõlema- 
poolne. Kas olete kindel, et ka Hannes teid 
armastab?» 

Riina pigistas huuled veel kõvemini kokku ega 
vastanud kohe. Ta oli seda küsimust ühtaegu 
oodanud ja kartnud. Tõesti, kas ta ongi kindel, 
et Hannes teda armastab? Nüüd keerlesid ta 
mõtetes kõik need kahtluste piinad, mida ta 
juba Hannesega tutvumisest saadik oli tund- 
nud. Armastava naise terava instinktiga oli ta 
tema kõrge otsmiku ning sassis juuksetuka taga 
alati aimanud peituvat midagi varjatut. Aga mis 
see oli? Kas ei olnud Hannese ema oma selge 

vanainimese-pilguga selle lahendusele kõige lähe- 
male jõudnud? Võib-olla. Kuid ta keeldus seda 
kangekaelselt tunnistamast ning vastas: 

«Armastab.» 

«Kas teie ei eksi... kas olete selles päris 
kindel?» tõstis Hannese ema küsiva pilgu. «Teie 
ei ole enam naiivne tütarlaps... kas teie pole 
eneselt küsinud, et võib-olla on see ainult noo- 
ruse möödaminev, lühike silmapilk?» 

Riina võpatas neist sõnadest, nõnda et meele- 
kohad lõid äkitselt valusalt tuikama, Kas ta oli 
seda eneselt niiviisi küsinud? Ei! See oleks olnud 
hirmus, alatu ja häbiväärne. Kuigi teda piinasid 
kahklused, polnud ta siiski Hannesest niiviisi 
mõtelnud. Kas võiski see tõsi olla? Ei, ei, ei! Ja 
jälle kordas ta endise kangekaelsusega. 

«Ma tean, et Hannes mind armastab. Seda on 
inimesest näha... See kõik ei või ju silmakirja- 
lik olla.» 

Hannese ema jutt oleks nagu katki lõigatud. 
Ta oli tõepoolest siia tulnud paljude emade eel- 
arvamusega, kes üsuvad, et kuskil luuravad 
kogenud naised nende poegi, tõukavad neid 
õnnetusse ja häbisse. Emad teavad jutustada 
kümneid niisuguseid lugusid. Ja siis vanguta- 
takse päid, kahetsetakse õnnetuid noormehi 
ning sajatatakse riivatuid naisi, kes nagu ämbli- 
kud võrgunurgast saaki varitsevad. See kõik oli 
tõe ja rumaluse segu. Seda oli talle meheõde 
kogu aeg kõrva sosistanud, hädaldades ja oiates, 
nagu seisaks Hannes hukkumise äärel. Ta käis 
igal õhtul kirikus või kuskil palvetunnis palve- 
tamas, aga tuli veel enam masendatuna tagasi, 

See tekitas ka Hannese ema südames pimedat 
hirmu. 

Kuid siin oli kõik teisiti, seda aimas ta juba 
esimese pilguga. Ja seda võis aimata ainult tema 
kui ema, sest ta teadis, kui hooletu oli Hannes 
kodus. Igal pool laialipillutud riided, kortsuta- 
tud ajalehed, hoolimatult mahavisatud suitsuotsad 
ning tikud. Siin oli aga kõik puhas, meeldiv ja 
kodune. Seda võis teha ainult naine, kes meest 
armastab. 

Kuigi Riina oli tema pojast mitu aastat vanem 
ja oma mehe maha jätnud, ei paistnud selle taga 
ainustki omakasu eesmärki. Alatu naine ei võitle 
niisuguse visaduse ja meeleheitega takistuste 
vastu, mis tahavad teda armastatud inimesest 
lahutada. See võis olla ainult armastus, võib- 
olla küll mõtlematu ning naiivne, kuid siiski tõe- 
line armastus. Seda mõteldes hakkas Hannese 
emal nagu märkamatult ja eneselegi ootamatult 
Riinast kahju. Tal ei näinud kerge oievat, sest 
mitte töö ja kodused askeldused polnud talle kõige 
raskemaks koormaks, vaid ta õnnetu minevik ja 
lugematute takistustega uue elu algus. Hannese 
ema tundis ise kõige paremini selle raskuse koor- 
mat. See oli ju peaaegu ta enese elupilt, osake 
tema minevikust. 

«Uskuge mind, ma ei tea praegu enam kind- 
lasti ütelda, kas tulin siia rohkem teie või Han- 
nese pärast,» hakkas ta pärast mõni silmapilk 
kestnud vaikust jälle rääkima. «Sellepärast 
palun kuulake mu jutt lõpuni.» 

Riina noogutas vaikides pead. 

Ta tabas küll Hannese ema sõnades ja hääle- 
kõlas midagi, mis nagu oleks teda jälle ähvarda- 

nüd uue hädaohuga. Kuid nüüd oli see talle üks 
kõik. Ta ei alistu, mitte mingil tingimusel ei 
alistu ning keegi ei saa temalt Hannest ära võtta. 

Hannese ema hääl oli muutunud tuhmimaks, 
kui ta ütles: 

«Seda on kerge ütelda, et Hannes teid armas- 
tab. Ma ei tea, see võib olla tõsi ja mitte tõsi. 
Neid küsimusi ei ole kõrvalseisjal nii kerge 
otsustada. Kuid kas olete silmapilgukski mõtel- 
nud, et Hannes on noor... veel vägagi noor 
mees. Ma arvan, ka tema kogemused armastuses 
pole vist veel väga suured. Kuid need tule- 


vad... See on paratamatu. Ja mis saab siis, 
kui ta hakkab lahtiste silmadega vaatama teie 
minevikule... teie aastatele... = paljudele 


praegu veel märkamatuile pisiasjadele?» 

See oli nagu küsimus Riinale, kuid Riina ei 
vastanud. 

«Võib-olla ta ise ei märkagi seda kõike, vaid 
ta sõbrad, tuttavad, kogu ümbrus juhib teda seda 
nägema. See on ikka nii olnud ja jääb ka nii. Ja 
mis siis juhtub? Ühel päeval selgub, et teie 
mõlema elus on tehtud suur eksitus, ja siis puru- 
neb paratamatult teie armastus... kooselu... 
kõik. Nii ei ole juhtunud esimest ega viimast 
korda. Ja siis olete just teie see, kes leiab end 
jälle purustatud kildudena maas.» 

Riina viskus istmel ettepoole ning kattis näo 
kätega. Ta ei suutnud Hannese ema juttu enam 
kuulata, see lõhestas teda nagu teravate nuga- 
dega tuhandeks tükiks. Ta oli peaaegu nutma 
purskamas, kõik tema liikmed olid täis tulist 
valu. 


See oli sama pilnav küsimus, mis temas endaski 

oli kümneid kordi käärinud ja lahendust otsinud. 
Kuid ta ei suutnud ega suutnud sellele vastust 
anda. Ta oli koguni kartnud seda teha, püüdnud 
kõrvale põigelda, enese ees maha salata. Hannes 
oma armastuse ja poisikeseliku lihtsameelsusega 
justkui takistas teda lõplikult otsustamast. Jah, 
talle eneselegi näis mõnikord see kõik ebatõe- 
lise ünena, kuid meeldiva soovunenäona, millest 
oli kahju ärgata. Nüüd aga esitas see vana naine 
talle sama küsimuse niisuguse selgusega, nagu 
oleks ta kogu aeg temaga kõiki neid kahkluste 
keerdkäike kaasa elanud. 

Riina tõstis jälle pea. 

«Kas ma ei tohi siis enam armastada?» küsis 
ta raugelt. <Ma ei ole mingisuguse mustaga mää- 
ritud, mis mind alandaks. Olen alati tahtnud 
elada nagu inimene, mitte nagu papitükk. Mitte 
midagi räpast ega alatut ei ole kogu eluaeg mu 
küljes olnud. Ainult see õnnetu abielu ja need 
õnnetud aastad... Ma ise olen selle juures ju 
kõige vähem süüdi. Kas siis nende pärast pean 
ma kõigest ilma jääma?» 

Ta vaatas nagu vastust oodates Hannese ema 
otsa ning märkas alles nüüd, et selle karm suu 
oli kuidagi pehmemaks. muutunud. Vana naise 
silmades läigatas iseäralik helk, kui ta ütles: 

«Ärge arvake, et hakkan teie üle kohut 
mõistma. Ma mõtlesin seda küll teha, kui mõned 
halvad inimesed teist mitmesuguseid kuuldusi 
rääkisid. See on ju loomulik, Hannes on ikkagi 
minu poeg. Aga nüüd tunnen ma naise südamega, 
et ka teie olete ainult armastav naine, muud 
midagi. Ka mina olen armastanud ja tean selle 

kallist hinda, kuigi minu jaoks on nende kolme- 
kümne aasta jooksul armastust vähe olnud.» 

Ta luksatas, nagu oleks hääl järsku kurku 
kinni jäänud. Aga see ei olnud sellest, seda tea- 
dis ka ta ise väga hästi. Alles tüki aja pärast 
jätkas ta jälle: 

«Võib-olla näen ma sellepärast niisuguse sel- 
gusega, et see kõik nagu oleks osake minu mine- 
vikust. Olin väikese sõlmjaama ülema näotu 
tütar, kui mu mees minuga abiellus. Ta oli lihtne 
telegrafist, kes tahtis iga hinna eest kõrgemale 
tõusta. Ja mina olin see, kes teda kõrgemale tõs- 
tis, aitas ühelt redelipulgalt teisele tõusta. Muud 
pole ma kogu eluaeg oma mehele olnudki. Mis- 
pärast ma seda teile räägin? Hannes on küll 
minu poeg, kuid temas on ka palju isa jooni. 
Need ei too armastavatele naistele kunagi õnne. 
Kas teie tunnete minu meest?> 

Riina raputas pead: 

«Ei. Olen ainult jaamas läbi akna näinud... 
õieti ainult tema punast mütsi.» 

«Siis ei tunne teie ka tema iseloomu. Ta ei 
andesta kunagi teile ega Hannesele seda häbi, 
mida arvab enesele olevat tehtud. Samasuguse 
kirega, nagu ta tahtis Hannest ikka kõrgemale 
ja kõrgemale upitada, võib ta nüüd teda maha 
tallata. Ja Hannes teab ning kardab seda. Mu 
mees on nende paari nädalaga palju vanemaks 
muutunud. Teised ehk ei märkagi seda, aga 
mina näen. Ta juuksed on hakanud välja lan- 
gema ja...» 

Hannese ema surus taskurätiku silmade ette. 

<... ja nüüd puhastab ta bensiiniga iga päev 
oma univormi, hõõrub plekke, mida seal polegi. 

Ma olen kuulnud, kuidas ta toas üksi olles kõne- 
leb ähvardavalt Hannese tooliga nagu elava ini- 
mesega. Ma arvan, ta... on peast pisut sega: 
seks muutunud. Ma...» 

Ta ei suutnudki edasi rääkida, vaid purskas 
nutma. Laskudes kummargil üle põlvede, käed 
näo ees, nuttis ta hääletult. Ainult õlad vappu- 
sid ja hallide hõredate juuste vahelt tuli nähta- 
vale peenike kortsus kael. 

Riina kummardus tema lähedale. 

«Arge nutke... ärge nutke...» kordas ta 
mõttetult. 

Nagu tahtes nutjat kuidagi lohutada, pani 
Riina käe Hannese ema kondisele pihale. Ning 
järsku tundis ta, et see polegi see range, karm 
ja mõistmatu inimene, kes tahab temalt vägi- 
valdselt viimast õnne ära kiskuda, vaid lihtne, 
paljukannatanud naine. 

Hannese ema tõstis nutused silmad üles. 

«Näete, kuidas juhtus. Tulin siia hoopis teist- 
suguste mõtetega, aga nüüd oleme nagu üheks 
saanud.» 

Nõnda jäidki nad sinna kahekesi istuma. 


4. 


Alles kuu aega hiljem, ühel õhtul sõidust tul- 
les nägi Hannes jaama klaasuksel isa kõrge! 
kogu. See oli nii ootamatu, et ta jäi tahtmatult 
seisatama. Hetkeks kiusas teda mõte ümber pöör- 
duda ja kaduda perrooni hämarusse, kuna isa 
polnud teda vist veel märganud. Kuid siis sai 

ta oma argusest jagu ning käsi sügavalt tasku- 
tesse surudes astus otsustavalt edasi. 

Seni olid nad hoidunud teineteisega kokku 
saamast. Mõnikord, kui Hannesel oli tarvis 
sõidudokumentide pärast ametiruumi minna, 
tõusis isa järsku toolilt, haaras seinatelefonilt 
toru ja hakkas liini väikestele jaamaülematele 
midagi kurjustades karjuma. Ta keeras seljagi 
Hannese poole, nagu: poleks teda märganud, 
ning kõlistas seni, kuni too oli oma asjatoime- 
tused õiendanud. Mitte kunagi polnud ta Han- 
nesele lausunud ainukestki sõna. Sama kange- 
kaelsusega vältis ka Hannes isaga kokkusaamist 
perroonil, roobasteedel või depoos, põigates teda 
nähes juba kaugelt kõrvale. Nagu kartes oota- 
matut kohtumist, ei läbinud ta tööle tulles ega 
koju minnes kunagi jaamaruumi, vaid läks rei- 
sijate väljapääsu kaudu. 

Nüüd aga seisid nad teineteisest vaevalt kolme 
sammu kaugusel. 

Kahe heleda elektritule valgel paistis isa pikk 
ja kõhn, kuid hoolimata aastatest ikka veel sirge 
nagu tikk. Ta korralikult kinninööbitud, valge 
kraerandiga mundrikuub istus uhkelt seljas otse- 
kui ratsaväelasel. Punase põhjaga müts oli nõnda 
pähe pandud, nagu oskavad seda kanda ainult 
kaua aastaid teeninud raudteelased. See kõik oli 
Hannesele nii tuttavlik, juurdunud, aastatega 
südamesse kasvanud, ta polekski osanud isa 
teistsugusena kujutleda. Ja ühes sellega tundis 
ta end, nagu aastate eest, jälle "päris pisikese 
kartliku poisikesena, kes hirmuvärinaga ootab 
mingi halva vembu eest teenitud karistust. 

«Isa!» hüüatas ta seisma jäädes. 

Ent see justkui poleks teda kuulnudki. Ta 
vaatas vihaselt kahe läheneva pakikäru poole 
ning käratas: 

«Miks te jälle siin tolknete? Teisele platvor- 
milel» 

Mehed hakkasid midagi seletama, kuid Han- 
nest läbis tunne, et tema ja isa vahel on parata- 
matu lõpp. Siin ei maksnud enam lepitust oodata, 
nagu nende jammuste koolipõlve-vempude eest. 
Mantlit koomale tõmmates astus Hannes edasi. 

«Vanamees turritab,» mõtles ta jaamahoone 

helendavatest akendest mööda astudes nagu 
enese rahustuseks. <Aga ma pole ju ka enam 
poisike, kes peab aina tema tahtmist täitma. 
Põrgu! Igal inimesel olgu soma elu.» 
° Kangekaelselt "ei vaadanud ta tagasi, kuid 
teadis, et niisama kindlasti ei pöördu ka isa 
ümber ega vaata pilgukski talle- järele. Tema 
juba ei paindunud, ta võis ainult murduda: Vahest 
ainult ema suutis pisut-pisut sügavamalt näha 
tema tõelist tundeelu. Kõikide teiste eest oli see 
aga nagu raudukse taha suletud. Tema karmus 
niihästi teiste kui ka enese vastu võis olla kohu- 
tav. Ta oli aastakümnetega muutunud otsekui 
üheks neist suurtest veduritest, mis on võimsad 
ainult oma roobastel. Ja isa võimsuseks oli tema 
karmus, leppimatus, halastamatus. Sellega valit- 
ses ta kodus ja see pehmenes ainult välispidiseit 
rahulikkuse ning väärikuse varju tööjuures. Aga 
südamepõhjas jäi ta ikka kiviseks ning külmaks 
nagu jääkamakas. 

Väljapääsul peaaegu põrkas Hannes - Bogda- 
noviga kokku. 

«Haa, sinal» hüüatas see heameeleliselt, siru- 

tades kiiresti tervituseks käe. «Olen tahtnud 
sinuga mitu korda rääkida, kuid sa kaod eest 
nagu tina tuhka. Või oled solvunud neist sõna- 
dest, mis tookord ütlesin?» 

«Ei ole,» põikles Hannes. «Mul on viimasel 
ajal vähe aega olnud.» 

«Mis sa siis teed?» 

«Õpin.» 

«Õpid?» kordas Bogdanov, poolviltu Hannese 
otsa vaadates. «Kuid meie noorte pperingis 
pole sind näha olnud.» 

Hannes tundis end ebamugavalt, nagu uuriks 
ja puuriks Bogdanov midagi tema kohta. Kuid 
ta jäi kangekaelseks ja vastas: 

«Ma valmistun keskkooli lõpueksamite vastu.» 

«Haa, see on tore asi! Aga hea küll!» heitis 
Bogdanov käega. «Tule, räägime, meil on uudi- 
seid... toredaid uudiseid.» 

Et uudised võisid tõesti toredad olla, seda oli 
juba näha Bogdanovist, kes rõõmustas nagu poi- 
sike. See oli alati puhas ja siiras rõõm, mis haa- 
ras ka teisi nagu päikesepaiste. Tema ümber oli 
alati kära ja rõõm, "ning alles siis, kui see hari- 
punktile jõudis, võis näha, et Bogdanov ise oli 
kõige tagasihoidlikumaks jäänud. 

Temast peeti lugu, ta oli tore ja heasüdamlik 
poiss, tubli seltsimees. Ainult Hannes nagu nae- 
ris endamisi kuskil sisemuses just seda Bogda- 
novi — x heasüdamlikkust. . «Kuldsilmadega onu 
Poka,» poetas ta mõnikord ironiseeriva lause 
veinipudeli juures või klubis. Tema arvates oli 
Bogdanov omamoodi idealist, ja halb, eluvõõras 
idealist, kes nägi kõiki inimesi ainult läbi oma 
puhta ja naiivse südame. Aga kas nad olid tõe- 

liselt kõik niisugused, nagu komsomolisekretär 
neid kujutles? Ei olnud! Neis oli, nagu ikka ini- 
mestes, head ja halba, riukaid ja ausust, viha 
ning rõõmu. Kuid Bogdanov armastas kaua mee- 
les pidada head, halba aga oli valmis unustama 
juba teisel tunnil. 

«Mis uudised?» hakkas Hannes ettevaatlikult 
pärima. Ta aimas Bogdanovi olekust, et need 
puudutavad ka teda. 

«Kuidas me siin väraval räägime? Küsimus 
on tähtis, läheme bürooruumi, seal arutame.» 

Ta haaras Hannesel kaenla alt kinni. 

Kuid see oleks tahtnud praegu vastu tõrkuda. 
Ta tundis väga hästi Bogdanovit. Too võis mõni- 
kord ka kõige halvemaid asju alustada naerul 
näoga, lõbusalt, ja muutus alles küsimuse süga- 
vamal arutlemisel tõsiseks. Võib-olla oli isa käi- 
nud sekretärile kaebamas, seda võis vanamehest 
tõepoolest uskuda. Ta oli valmis ükskõik mis- 
sugustele abinõudele toetuma, et hoida end välis- 
pidiselt sirgena, puhtana, ainsa tolmuplekita. 
Aga siis muutus Hannes jälle muretuks. Mis 
puutub tema ja Riina küsimus komsomolisekre- 
tärisse? See on tema isiklik asi, keegi teine ei 
tohi siia segada. 

Komsomolibüroo asus mingi puust kõrvalehi- 
tuse teise trepi kolmanda korideri pimedas sopis. 
Igal pool kägisesid astumisel trepiastmed ja 
põrandalauad. Ka ruum oli väike ja näotu, kitsas 
aken vastu laadimisplatvormi. Üksik paberiga 
kaetud elektripirn rippus laes, vana neljakandi- 
line puhvetilaud asendas kirjutuslauda, mõned 
riiulid raamatutega ja nurgas tugevast puust vär- 
vimata kapp, mille ees rippus tohutu tabalukk. 

See oligi komsomolibüroo «raudkapp>, milles 
hoiti dokumente. 

Ruumile andsid õdusama ilme ainult mõnin- 
gad hoolikalt kujundatud loosungid ning värvi- 
lise pliiatsiga joonistatud Lenini-Stalini portreed. 
Need olid Bogdanovi tööd, kes vabal ajal õppis 
kunstiringis. Õieti oligi tema unistuseks olnud 
kunstnikukutse, see kõige imepärasem kutse, 
kus iga jooneke ja värvitoon loob elu. Kuid ema 
ja isa ootamatu surm viis ta tehasekooli. Nüüd 
oli Bogdanov kuuenda kategooria lukussepp, 
tubli meistermees, kuid südames kandis ta siiski 
armastust oma nooruseunistuse vastu. Ja see- 
tõttu olid tekkinud ka need loosungid ning port- 
reed, 

«Võta istet,» viipas ta Hannesele käega tooli 
poole, «ja kui isu tuleb, võib ka suitsu teha.» 

«Ma ei suitseta,» vastas see ettevaatlikult. 

Teda vaevas ikka ebamäärane kahtlus, et 
Bogdanov oli teda kaasa kutsunud mingil eri- 
lisel, temale kahjutooval eesmärgil. Mis võis 
see olla? Võib-olla mõni kaebus... eelmisel 
korral olid nad kütjaga sõidul joonud pool liitrit 
viina. Või oli see Asta, too valgekulmuline jaa- 
maülema tütar, kes piiras teda tüütava armu- 
kadedusega. Aga mis kaebust saab tema kohta 
arutada komsomolisekretär? Tal on omad üle- 
mused, kellele ta allub. 

«Vaat kus karsklanel» naeris Bogdanov 
rõõmsalt. Sellest naerust ei võinud aimata, kas 
ta uskus või ei uskunud Hannese juttu. Võib- 
olla uskus, aga võib-olla oli ka näinud teda mõni- 
kord suitsetamas. «Ei suitseta, lihtsalt ime kuu- 
lata, kuid tuleb uskuda,» väreles ta helepruuni- 

des, pisut mandlikujulistes silmades kelmikas 
säde. Siis muutus ta tõsisemaks ja jätkas: «Asume 
nüüd küsimuse juurde. > 

Hannes jäi pinevil ootama. Bogdanov asetas 
küünarnukid laialt lauale ning ütles: 1 

«Uudised on niisugused: linnakomitee poolt 
on meie algorganisatsioonile tehtud ettepanek 
— moodustada kommunistlikest noortest ja noor- 
test kolmas veduribrigaad. Mis sina sellest 
arvad?» 

«Viutl» vilistas Hannes kergendustundega ja 
oleks tahtnud nüüd paberossikarbist suitsu võtta, 
mille oli varem maha salanud. Niisiis, see ei 
olnud ikka see, mida ta kartis. «See on tore ja 
õige mõte... ma tean, et poiste keskel on sel- 
lest juba ammu juttu olnud.» 

«Muidugi tore ja õige mõte,» innustus ka 
Bogdanov ise, heites järsu nõksakuga oma suu- 
red juuksekahlud üle pea. «Nüüd on aga tarvis 
põhjalikult kaaluda, kas meil leidub brigaadi 
jaoks küllalt noori.> 

«Leidub,» kinnitas Hannes. 

«Hakkame arvestama, sa nimeta nimesid.» 

Nad hakkasid kahekesi arvestama, nimesid 
nimetades ja neid sõrmedel lugedes. Kuid nähta- 
vasti oli Bogdanov kogu küsimuse juba põhja- 
likult läbi kaalunud ning mõelnud, nõnda et 
Hannesel polnud peaaegu midagi uut juurde 
lisada. Brigaad andis komplekteerida, sinna 
võis isegi parimaid noori valida. Hannesele 
meeldis väga, kui Bogdanov nimetas ka tema 
nime, öeldes: «Sina oled kindlasti üks, sealt sa 
ei saa kuhugi puigelda.» Siiski, Poka oli tore 
poiss! Nõnda arutasid nad mõlemad Tigi tund 

aega kõikt üksikasju, täiendasid teineteist ja 
muutusid rõõmsaks, kui leidsid mingi hea lahen- 
duse. 

Viimaks heitis Bogdanov end seljakile toolile 
ning ütles: 

«Kõik näib hästi klappivat, brigaadist saab 
tingimata asja. Ainult üks tähtis küsimus on veel 
lahtine.» Bogdanov, sindrikael, viivitas nähta- 
vasti meelega, vaadates muiates Hannese otsa. 

«Missugune?» tõstis Hannes pilgu. 

«Vaat... praegu ei tea veel, keda brigadii- 
riks valida. See on tähtis küsimus, sellest võib 
oleneda kogu brigaadi saatus. Missugused on 
sinu arvamused?» 

Hannes tundis kuuma juga läbi liikmete suri- 
sevat. 

<Mis mina!» heitis ta tõrjuvalt. 

«Just sina!» nõudis Bogdanov veidi ägenedes. 
Vaadates üksisilmi Hannese otsa, jätkas ta rahu- 
likumalt: «Sina töötad veduril, tunned palju 
lähemalt nende inimeste võimeid, omadusi, ise- 
loomu, kui mina näen sinna lukussepa-töökotta. 
Sinu silmade ees on inimesed nõnda-öelda töö- 
riietes, mina näen neid aga pühapäeva-ülikon- 
dades.» 

Ent Hannes jätkas kangekaelselt: 

«Mina ei tea midagi. Halba ei taha rääkida, 
head aga on vähe öelda.» 

«Nii.» 

Bogdanov avas lauasahtli ning võttis sealt 
paberossikarbi. 

«Tee suitsu ja ära vigurda,» lükkas ta karbi 
Hannese poole. 

See võttis suitsu, vandudes endamisi endist 

valet. Nähtavast! teadis Bogdanov temast palju 
enam, kui ta ise arvas. Kuid praegu polnud tal 
aega selle tühise asjaga tegelda. Ta oli ikka veel 
haaratud brigaadi moodustamise küsimusest, ini- 
mestest, keda sinna valida, brigadiirist. Jaa- 
nuaris peab uus brigaad juba tööd alustama, 
kõik peab selleks ajaks valmis mõtlema. 

Suitsu rõngasteks puhudes lausus Bogdanov 
viimaks: 

«Otsekoheselt öelda, meil on siiski kaks kan- 
didaati brigadiiri kohale. Aga kumb, kas sina 
või Rooma?» 

«Paul?» küsis Hannes, tundes järsku südames 
ebamäärast torget. 

«Jah, tema,» jäi Bogdanov veidi mõtlikuks. 
«Kuid teil mõlemal on vedurijuhieksamid veel 
andmata.» 

Nagu mingi uus lootus kerkis Hannesesse. 

<Mina annan ära.» 

«See aitab küsimust lahendada. Ka Rooma 
andis lubaduse. Ootame siis... komsomolibüroo 
arutab veel seda küsimust ning teeb otsuse.» 

Hannes aimas kohe Bogdanovi mõtet. On loo- 
mulik, et büroo esitab kommunistlike noorte ja 
noorte brigaadi brigadiiriks kommunistliku noore. 
Seni kui temal, Hannesel, pole piletit taskus, on 
eelistatud seisukorras Rooma. Nad seisavad ju 
üksteise eest nagu mõni suguselts. Aga kes on 
Rooma? Kui võiks nii öelda, siis on Rooma ainult 
tema kahvatu vari, kes katsub ka midagi pun- 
nida, kuid ei jõua ega jõua kuigi kaugele. Tigu! 
Mitu korda on ta katsunud temaga võistelda, 
kuid alati jänni Jäänud. Ja pärast siis tuleb veel 
oma käppa pakkuma, nagu oleks sellest midagi 

suruda. Ei käppa ega nappa, ainult oma komso- -— 
molipiletiga võib ta suurustada. Jah, tõepoolest = 
tigu! 

Sellele kõigele mõteldes hakkas Hannese süda 
järsku piinavalt valutama, nagu pigistaks seda 
keegi kahe käega. Ta oli pooleks lõhestatud: 
ühel pool Riina ja kõikide võimaluste neliküm- 
mend kaheksa tundi, teisal aga see kõditav au 
ning kuulsus — olla kolmanda noorte veduribri- 
gaadi brigadiir. Mida peab ta küll selles keeru- 
lises olukorras ette võtma? 

Bogdanov heitis pilgu käekellale ning aietas: 

«Kas tõesti nii hilja? Pool üksteist!» 

Peaaegu vihaselt mütsi pähe torgates lahkus 
Hannes büroost. 

Astudes pikkamisi mööda pimedat puiesteed, 
juurdles ta ikka selle küsimuse kallal. Kuidas 
siin ometi lahendust leida? Mõnel silmapilgul 
näis, et see kõik on väga hõlpsasti lahendatav, 
aga kuidas, kes ütleks ometi, kuidas, seda ei 
suutnud ta endale veel päris selgeks teha. Kuid 
võib-olla juhtub nii, et Rooma ei suuda õiendada 
vedurijuhieksamit? Ei, seda ei võinud juhtuda! 
Ta tundis Roomat liiga hästi. Sel poisil oli 
visadust ja sitkust, ta oli nagu raudaas seinas, 
mida paljaste kätega välja ei tõmba. 

Kahel pool kõnniteed tõusid vanad kastanid 
ja pärnad, nende haraliste okste varjus tukku- 
sid veel vanemad majad. Polnud näha ainustki 
valgustatud akent. Neis majades mindi varakult 
magama, siin nirises vaikne, kuulmatute puisi- 
löökidega tuikuv elu. Tema ise oli pärit ühest 
niisugusest majast, mis oli otsekui külmunud 
raskete paraaduste = väljalõigete, :vanamoeliste 

tuhmunud mööblite, pitslinakeste, sulgpatjade ja 
kulumisest . pleekinud lindikeste külge. Siin 
avati harva isegi aknaid, kartes kõike uut, värs- 
ket, pealekasvavat. ; 

Hannes jäi ühe terava viiluga maja ette seisa- 
tama. Siit saaks ta kindlasti nõu, isa, ema, tädi, 
kõik nad ruttaksid talle nagu kadunud pojale 
vastu. Aga missugune nõu see on? Tulla tagasi 
koju, astuda komsomoli, võib-olla isegi abielluda 
jaamaülema kahvatu tütre Astaga. Aegamisi, 
nagu järele mõteldes ja kaaludes hakkas Hannes 
edasi astuma. 

Riina oli teda juba ammu kannatamatult 
oodanud. Kahe tunni eest oli ta näinud Hannese 
kaubarongi veduritulesid, neid kahte möödavilk- 
satavat tuttavat tulist silma, mis täitsid teda alati 
õnneliku ootusega. Igakord kujutles ta, kuidas 
kaubarong jõuab jaama, veel viis või kümme 
minutit askeldusi, ning siis hüppab Hannes vedu- 
rilt maha. Nagu kõike tõeliselt nähes kujutles 
Riina, kuidas Hannes astub ühelt roopalt teisele, 
kergelt ja vetruvalt, paneb käe perrooniservale 
ning on ainsa liigutusega üleval. Siis kaob ta 
jaamahoonesse, õiendab dokumentidega, ütleb 
mõne naljatleva sõna ühele või teisele tuttavale 
ning juba jookseb kergete sammudega jaama- 
trepist alla. Nüüd nagu ei näekski Riina teda 
enam, Hannes on jõudnud vanade pärnade ning 
kastanite alla. Aga seal on risttänav, kus tuules 
kõigub suur elektrilamp. Selle paistel vilksatab 
üks kogu, ja see on Hannes! Veel viis minutit... 
kuus minutit... seitse minutit, all koridoris 
prahvatab uks lahti ning kiired hüplevad sam- 
mud, ikka kaks astet korraga, tõttavad üles. 

Nii oli hea kujutleda. 

Kiiresti pilku üle ruumi heites nägi Riina, et 
kõik olt Hannese tulekuks valmis. Vana vask- 
lamp seisis omal kohal laual, kuid ei põlenud 
veel, tuline pesuvesi oli suures kastrulis just 
keema minemas, toidud ja teevesi lõhnasid soo- 
jendusnõudes. Kõik oli täpselt nii nagu iga kord 
Hannese tulekul. Ta ise oli köögipõlle ning liht- 
sama koduse kleidi vahetanud veidi piduliku- 
maga, joostes mitu korda peegli alla end vaat- 
lema. Endine kahvatus ja huulte külmus oli 
askelduste rutus kadunud, nõnda et rahvasõnal 
oli õigus: õnn toob ka jume palgesse. 

Ent Hannes ei tulnud. Üks pikk veerandtund 
möödus teise järel. Riina hakkas juba rahutust 
tundma. Hannese ema külaskäigust saadik täitis 
teda ängistav aimus mingist eelseisvast õnnetu- 
sest. Kas oli nüüd juhtunud see, mida ta nii väga 
kartis? Seda mõteldes muutusid ta jalad nõrgaks, 
nõnda et ta ei suutnud enam püsti seista, vaid 
pidi istuma. Kuid kohe tõusis ta jälle üles ning 
hakkas tühja-tähja kallal askeldama, sest just 
istudes tulid kõige raskemad mõtted. 

Jälle möödus pool tundi. 

Riina oli juba valmis jaama ruttama, mantel 
õlgadel ja rätik peas, kui järsku kostsid trepil 
tuttavad sammud. Ometi, ometi! Ta ruttas nii 
nagu oli, Hannesele vastu, haarates juba trepil 
mehe ümbert kinni. Ja korraga olid kogu ootuse- 
ärevus ning õnnetuse ettekujutus pühitud. Ta 
tundis end jälle elava ning õnneliku inimesena. 

«Kuhu sa ometi nõnda kauaks jäid, põrgu- 
line?> kurjustas ta pooltõsiselt-poolnaljatades, 
endal nutuluks kurgus. «Ootan ja ootan sind 

mitu tundi... rong on tulnud, jaamatuled kus- 
tunud, kuid sind pole kuskil. Hakkasin juba 
kartma, et on mingi õnnetus juhtunud.» 

bi surus näo varju otsides vastu Hannese 
õlga. 

Riina ootamine ning kartuseärevus meeldis 
Hannesele. Nii ootas ka ta ema alati isa, kui see 
kauemaks jäi. Peopesaga Riina õlale patsutades 
naeratas ta enesekindlalt, meelitatud uhkusega: 

«Rumalake, mis õnnetus võib minuga juh- 
tuda? Mitte midagi! Mõnikord on tähtsaid asja- 
ajamisi, see peabki mind kauem kinni. Sina aga 
oled lihtsalt liiga närviline ja kannatamatu.» 

Riina jäi silmapilguks mõtlema. Võib-olla 
oligi Hannesel õigus. 

«Ära pahanda, kallis, et olen niisugune,» pai- 
tas ta heldimusega mehe palet. «Jah, alatine 
Kaarlo ootamine on mu närvid ära rikkunud.» 

Selle minevikunime nimetamine pani Hannese 
lõuapärad tuksatama. Ta eemaldas Riina käed 
õlgadelt ning lausus karmilt: 

«Jälle Kaarlo... jälle too lurjus. Ma olen 
sulle ütelnud, et ära nimeta kunagi minu kuul- 
des seda nime.» 

Riina oli peaaegu nutma purskamas. 


«Hannes... see oli kogemata!» surus ta end 
uuesti mehe vastu. 
«Hea küll... hea küll. Aga miks me siin 


trepil seisame, lähme tuppa. Mul on sulle ka 
uudis.» 

«Mis uudis?> haaras Riina Hannese käe. 

Hannes naeratas heameeleliselt: 

«Vaata, praegu sa ootad ja muretsed lihtsa 
vedurijuhiabi eest. Aga missugused mured tule- 

vad sulle küll siis, kui see vedurijuhiabikene 
järsku hüppab veduribrigaadi brigadiiriks.» 
<M-i-s?> kiljatas Riina üllatunult. 

«Jaa-jaa . .. see võib juba varsti tõeks saada. 
Oota, küll ma sulle kohe jutustan.> 

Ja mantlit seljast võttes hakkas ta Riinale 
õhinal rääkima jutuajamisest Bogdanoviga, uuest 
brigaadist ja Paul Roomast, sellest teost, kes on 
talle risuks jalus. Aga tema ei hoolivatki nii- 
sugustest, need olevat nagu väikesed klähvivad 
moskad elevandi jalus Krõlovi valmis. Kuid 
ometi ei andnud Paul Rooma Hannesele enam 
kogu õhtu rahu, torkis nagu terav okas ta hinge. 
Ülakeha paljas, mulistas ta köögis väikese kuu- 
maveevanni kohal. Ruumi tekkis iseloomulikku 
kivisöetolmu mõrkjat lõhna ja Riina läks akent 
avama. Kuid Hannes nagu ei märganudki seda, 
vaid aina rääkis ja rääkis Paul Roomast: 

«Usu, Riina, rumalasti, jah, väga rumalasti 
teevad nad, kui esitavad brigadiiriks tolle Paul 
Rooma. See on lihtsalt — suurim rumalus, mis 
võib iial olla. Bogdanov ei tunne inimesi, selles 
küsimuses on ta niisama lühinägelik nagu öö- 
vaht, Mis brigaad võib tulla Rooma juhtimisel? 
Tõesõna, minul küll ei ole isu sinna brigaadi 
astuda. Mis sina arvad, Riina?» 

Riina ei teadnud midagi arvata, ta ainult küsis; 

«Mis sel Roomal siis puuduseks on?» 

«Puudusi on palju, ta on lihtsalt puuduste — 
hunnik. Mis brigadiir saab olla inimene, kel on 
ainult kolm-neli klassi haridust? Stalin ütles... 
aga hea küll, ma ei hakka seda meelde tuletama.» 

«Oled. unustanud!» naeris Riina lõbusalt. 

«Riina!» hüüatas Hannes solvunult, pritsides 

äi köögipõrandale vett. «Vaat kelleks kõlbab 


+ 
1 


Rooma — turbapätside brigadiiriks, aga mitte 
vedurile! Tõesõna! Alles paar aastat tagasi jook- 
sis veel palja jalu mööda tänavaid ja pildus kivi- 
dega varblasi. Siis lõpetas kuidagi raudteekooli, 
ja nüüd korraga — brigadiir! Niisugune briga- 
diir oleks inimestele ainult naeruks. Ta pudis- 
tab kõik võõrsõnad valesti, organisatsiooni ase- 
mel ütleb organasatsioon, algebrast ei tea mõh- 
kugi, sõi noaga torti. Ma ei usu, et niisugune 
suudab kunagi vedurijuhieksamit ära anda. 
Ainult lubab, suuga suurustab, kuid minust on 
igas asjas taha jäänud. Egas see teda põrmugi 
targemaks ei tee, et ta kannab taskus komsomoli- 
piletit. Ka minul oleks võinud see olla, kui olek- 
sin tahtnud. Bogdanov käib peale nagu uni. Aga 
ma ei taha! Riina, kas on mul õigus? Riina, sa 
ju ei kuulagi mu juttu! Anna käterätik!» 

Riina ootaski juba rätikuga. Seda ümber Han- 
nese veest tilkuvate juuste ja märja näo keeruta- 
des naeris ta: 

«Kuulan hoolega, sest pole kunagi sinult nii- 
sugust juttu kuulnud. Ma ei teadnud arvatagi, et 
sa oskad nii kenakesti teiste inimeste kallal iri- 
seda ja toriseda.» 

«Riina, ka sina oled minu vastu!» 

«Kuidas ma sinu vastu olen?> 

«Noh, lihtsalt nii... mina räägin tõsist juttu, 
aga sina irvitad ja nöögid. Puh!» Hannes heitis 
kokkukägardatud rätiku südametäiega köögi- 


"nurka. «Oleks parem olnud, kui ma poleks sulle 


sellest sõnagi lausunud.» 
Ta ajas end turri, nagu oleks teda solvatud 
või talle ülekohut tehtud. 

Esmakordselt nägi Riina Hannese otsmikul, 
just = ninajuure kohal, püstloodis ähvardavat 
kurdu. Nagu sinakas piitsavorp paistis see seal. 
Niisugune äkiline vihakurd lõi ka Kaarlo otsmi- 
kule, kui ta nõudis kaardimänguks raha, pildu- 
des, lõhkudes ja rebides kättejuhtuvaid asju. 
See mälestus hoiatas Riinat ettevaatusele. Talle 
ei meeldinud tüli mingisuguse Paul Rooma, 
temale täiesti tundmatu ning tähtsusetu inimese 
pärast. Võib-olla oligi Hannesel õigus — ta pidi 
ju oma töökaaslast tundma —, et too inimene 
ei kõlvanud brigadiiriks. Et tekkinud pinevust 
hajutada, hakkas ta kiiresti laual toite korraldama 
ning kutsus Hannese sööma. 

Nad sõid vaikides, veidi võõralt ja külmalt. 
Riina püüdis lepitust otsida, pakkudes üht 
toitu teise järel, teeseldes lõbususega, nagu 
oleks ta juba ammu unustanud selle tühise sõne- 
luse. Kuid Hannest näis ikka veel väike vimm 
rõhuvat, et Riina polnud õhinal tema mõtteid 
Paul Roomast toetanud. Ta kolistas nugade ja 
kahvlitega ning nurises tee üle, mis tema arva- 
tes polnud küllalt kange ja tuline. Kogu aeg 
rõhus teda ebamääraselt tunne, nagu oleks talle 
ülekohut tehtud. Kas see polnud mitte Bogdanov, 
kes teda vist sihilikult tolle Paul Roomaga õrri- 
tas? Või oli see Riina, kes ei mõistnud, mis 
praegu ta südamel kripeldas? 

Pärast sööki avas Hannes ajalehed ja hakkas 
lugema. Najatudes laisalt tugitooli, üks jalg üle 
teise heidetud, ajaleht silmade kõrgusele tõstetud, 
matkis ta ebateadlikult oma isa ajalehelugemist. 
Ta luges korralikult ning tähelepanelikult, alates 
esimesest ja lõpetades viimase leheküljega. 

Kuid peaaegu kunagi ei arutlenud ta loetut Rii- 
naga ja unustas kõik varsti pärast lugemist. 

Ent seekord aietas ta järsku: 

«Oo... mis see on? Riina!» 

Riina pesi köögis toidunõusid. Ta ei saanud 
parajasti Hannese hüüatuse peale tulla ning 
küsis vastu: 

«Mis seal siis on?» 

«Uudis! Tule siia.» 

Riina tuli köögipõlles uksele. 

«Mis uudis?» 

«Sinu pilt on ajalehes!» sööstis Hannes 
rõõmsalt, ajalehte krabistades toolilt üles. Ta 
näis olevat unustanud kogu endise vimma ning 
tusatuju. «Vaata ise: meister Lehtmaa ja ees- 
rindlik kärtongilõikaja Riina Kallas ületamas 
norme. Tore!» 

See oli ka Riinale üllatus. 

Mõni nädal tagasi oli üks ajalehe fotoreporter 
käinud nende osakonnas ja teinud hulga üles- 
võtteid. Neid ülesvõtteid oli tehtud ka varem, 
aga kunagi polnud nad kusagil ilmunud. Selle- 
pärast ei lootnud ka nüüd keegi neist midagi. 
Kuid viimaks ometi tuli järsku see üllatus. 
Riina pühkis märjad käed põlle külge kuivaks 
ja silmitses ülesvõtet. Tõepoolest tema! Ent kas 
tõesti on ta niisugune kaame, otsekui ilma 
vereta? Ja missugused silmad! Auku vajunud, 
elutud, mustade kulmukriipsudega, nagu polekski 
ta kahekümne kaheksa aastane noor naine, vaid 
juba vanaeit. Ka töövõte polnud täpselt õige — 
käed seisid, need tema kärmed ja nobedad käed, 
mis võisid kakssada ja enam protsenti normi 
täita. 

Tal hakkas ülesvõtte pärast Hannese ees 
häbi. 

Kuid too ei näinud seda märkavatki. Temale 
tähendas niisugune ülesvõte ajalehes kuulsust, 
tõusu, meelitavat austust. Peaaegu iga kord töölt 
tulles imetles ta enda ülesvõtet autahvlil. See siin 
tähendas ju ka temale kuulsust, tõusu, imetle- 
vaid pilke. Kui ainult seda Roomat, seda tigu, 
jalus risuks ei oleks! 

«Kus on käärid? Kas lõikame ülesvõtte välja?» 
küsis ta Riinalt. 

«Mulle ei meeldigi see ülesvõte,» vastas 
naine. 

«Rumaluke! See on alles tõusutee algus. 
Sinust võib saada oma tööala vabariigi parim, 
ordenikandja, võib-olla koguni rahvasaadik.» 

Ta oli unustanud kogu tusatuju tolle Paul 
Rooma pärast, keerles kärsitult toas -ringi ja 
ajas riiulilt väikese klaasasjakese maha, mis kõli- 
sedes purunes. 

Riina müksas teda peaaegu pahaselt: 

«Mis sa lõhud, need pole meie asjad!» 

Hannes haaras ta kätest kinni ja naeris: 

«Killud toovad õnne! Kas sa mäletad, kord ma 
seda juba sulie ütlesin, kuid sina ei uskunud. 
Aga hea: küll! Ütle mulle nüüd, miks sa pole 
kunagi rääkinud oma tööst? Vait nagu sukk, 
järsku aga kuulus eesrindlane, ülesvõte aja- 
lehes.» 

Riina vastas veidi mõtlikult: 

«Kuid sa pole ju sellest kunagi küsinud. Ma 
arvasin, et sind ei huvitagi, mida mina selles 
karbipoes teen.» | 

«Ei ole küsinud?» kohmetas Hannes. «Tõsi 

küll, kuid sa ju tead, missugune pingeline töö 


mul on. Ja nüüd seisavad veel ees ka need nee- 
tud vedurijuhieksamid. > 

Aga korraga lõi ta lõbusalt rusikatega vastu 
põlvi ja naeris; 

«Tühi lora! Niisugune joon on mul vist vana- 
mehelt päritud, pagan võtaks! Ka tema ei ole 
kunagi huvitatud mu ema tegevusest ega toimen- 
damistest. Ema istutas akna alla peenralapile 
lilled, aga tema mühkab alles kahe aasta pärast: 
«Punaste asemel oleksid võinud valged olla.» 
Mis sa arvad, Riina, kas minust saab vanas eas 
samasugune vanatoi nagu isa? Hirmus!» 

Ta kallutas end Riina poole ning haaras lepi- 
tades tema õlgade ümbert kinni. Ja ainult selle 
väikese armsa liigutuse pärast oli Riina valmis 
jälle kõik unustama ning andestama. Aga ta 
märkas, et Hannes vaatas teda nüüd teistsuguste 
silmadega kui varem. Eesrindlane! 

See kujunes jälle üheks nende ilusaks õhtuks. 

Kuid siis juhtus see inetu lugu. 

Väljas tänavatel lainetas oktoobripühade rõ5- 
mus elevus. Kõik teed ja platsid olid täidetud 
rõõmsate inimestega. Autod tuututasid, —jalg- 
ratturid tiristasid kelli, kuid ikkagi leidsid nad 
sellest rahvasummast vaevalt läbipääsu. Tuules 
plagisesid punased lipud ja riidekangad. Juba 
hämaruses süttisid hoonetel värvilised elektri- 
tuled. Mäenõlvakul mängis puhkpilliorkster, all 
väljakul tantsiti marulist polkat. Rühm rahvariie- 
tes tüdrukuid ja poisse keerutas noorte paplite 

all lõbusat ringmängu. Kogu linn oli end nagu 
puhtaks pesnud, pidulik ja uhke, naeratades 
rõõmsalt vastu. 

Riina ja Hannes olid tulnud täiskiilutud koh- 
vikust ning trügisid nüüd lasketiiru rahvasum- 
mäs. 

«Kas tahad, ma lasen sulle ühe «pardi»?»> 
küsis Hannes bravuuritades. Kohvikus olid nad 
joonud pudeli veini, nüüd tegi see Hannese lõbu- 
saks ja üleliia käratsevaks. 

Riina pigistas teda õrnalt käsivarrest. Täna 
oli talle ilus päev. See sarnanes tolle kujuteldava 
paadisõiduga, millest Hannes oli autos jutusta- 
nud. Ka siin olid kõikjal tuled, muusika, lehvi- 
vad lipud. 

«Andke üks püss, aga hea püss!» trügis 
Hannes barjääri ette. 

Ta saigi mingisuguse toika, mis polnud palju 
suurem laste mängupüssist. Ent ometi oli see 
püss ja Hannes uuris seda niisuguse asjalikku- 
sega, nagu hoiaks ta käes maailma parimat 
relva. Siis lükkas ta nokatsmütsi uljalt viltu ning 
uudishimulike poisikeste keskel küünarnukki- 
dega ruumi tehes asus sihtima. Plaksatas lask 
ja kümmekond sammu eemal tiiru tagaseinas 
pööras üks plekkpart tiivad allapoole. 

«Käes!» võidurõõmutses Hannes, heites uhke 
pilgu Riina poole. «Kus üks, seal peab ka teisi 
olema.» 

Ta asus jälle sihtima, kuid teine ja kolmas 
lask läksid mööda. Hannes kirus püssi, see pole- 
vatki mingi pardilaskmise püss, vaid lihtsalt 
luuavars. Antagu talle kivi, ta tabab kiviga 
palju täpsemalt märki kui selle kõvera kapsa- 

rauaga. Näis, nagu polekski see kõik lihtne 
Mäng, vaid tõeline jahiretk. Neljas lask tabas 
jälle märki ja uus part pööras end ringi. 

«Küllalt!» naeris Hannes lõbusalt. «Kaks 
parti, sellest jätkub meile kogu pühadeks. Oleks 
ämm, viiks ka temale suukostiks tiivakondi.» 

Nende ümber naerdi, kõigil oli lõbus. 

Siis hulkusid nad mööda tänavaid, tõuklesid 
rahvasummas ja seisatasid kaupluste valgusta- 
tud akende ees. Nad hakkasid teineteisele välja 
valima naljakaid kingitusi. Hannes lubas Rii- 
nale osta läikivate nööpsilmadega plüüšist karu- 
poja, Riina temale aga korgipüssi. Siis kõndi- 
sid nad jälle rahvavoolus, istusid ühe mäenõl- 
vaku all pingil, kuhu pimedusest oli kuulda mere 
rasket hingust, ning läksid viimaks kinno. 

Kinosaal oli veel valge, siingi oli igal pool 
tunda pühade ülevat meeleolu. Hannes tervitas 
paari tuttavat, kes istusid just nende selja taga. 
Riina vaatas ringi, otsides tuttavaid, kuid järsku 
nägi endal kuskilt kõrvalt Kaarlo teravaid silmi. 
Nende pilgud kohtusid, nagu pidasid mõne sil- 
mapilgu sõnatut võitlust, siis pöördus Riina kõr- 
vale. Ent sealsamas hakkas ta end süüdistama, 
miks ta ometi pöördus kõrvale. See oli nagu 
süüditunnistamine, põgenemine, — allaandmine. 
See tunne hakkas teda rõhuma kogu raskusega, 
kuid ometi ei julgenud ta enam Kaarlo poole 
vaadata. 

Kui saal pimenes, sosistas ta Hannesele: 

«Lähme ära.» 

«Mis sul on?» 

«Mul hakkas halb.» 

Hannes võttis toetades Riina kaenla alt kinni 

ning tõmbas ta endale lähemale. See väike abi 
mehe poolt hakkas Riinat piinama teadmisega, 
et ta oli valetanud. Ta ei suutnud end enam 
tagasi hoida ja pahvatas korraga: 

«Kaarlo on siin!» 

Hannes naeris tasakesi, peaegu hääletult ta 
kõrva ääres: 

«Rumaluke! Mis sul veel temast, või kardad 
sa?» 

«Ei karda, aga... aga tal olid niisugused 
hullumeelse silmad, mis panid mind otse väri- 
sema.»> 

«Mis ta võib teha?» uuris Hannes. 

«Ma ei tea. Mulle pole ta küll kunagi sel- 
lest rääkinud, kuid inimesed teavad, et ta olla 
pudeliga näkkulöömise eest kaks aastat vangis 
istunud.» A 

Hannes vaikis. Alles tüki aja pärast ütles: 

«Pole midagi... mina olen sinuga.» 

Sealjuures pani ta käe Riina põlvele ja naine 
haaras nagu kaitseks sellest kinni. Kuid ometi 
ei suutnud ta filmi jälgida, midagi nagu oli 
ähvardamas sealt tooliridade pimedusest, kus 
istus Kaarlo. Ka Hannes tundis end rahutuna. 
Ta oli küll Riinale ütelnud «pole midagi... 
mina olen sinuga», kuid nüüd tekkis ta silmade 
ette inetu pudelihaav näos. Teda olid alati kohu- 
tanud niisugused löömised ja kisklemised, kus 
tarvitati löögiriistu. See röövis alati temalt 
kogu jõu. Nüüd aga istus nende taga pimedu- 
ses mees, kes oli valmis tarvitama pudelit, sõr- 
menukke, võib-olla koguni pussi. 

Nad tundsid mõlemad alles siis kergendust, 
kui olid kinost väljas, kangialuses vahekäigus. 

Inimeste summ tõukas neid vooluna edasi tänava 
poole. Riina vaatas kartlike pilkudega ringi, 
otsides Kaarlot. Ta aimas, et see neid kuskil 
pimeduses varitseb. 

«Tule ruttu!» kiirustas ta Hannest, hoides 
kramplikult tema käe alt kinni. Ta peaaegu toe- 
tas end tema najale. 

Ja siis juhtus see. 

Kaarlo ootas kangi all vitriinide juures, kus 
elektrituled olid juba kustutatud. Riina ja Han- 
nes ei märganud teda kohe, vaid alles siis, kui 
seisid peaaegu vastamisi. Kaarlo oli nähtavasti 
purjus, sest ta kõikus jalgadel ning müksas vas- 
tutulijaid õlaga. Riinat nähes tõstis ta ähvarda- 
des mõlemad rusikad ja hakkas rõvedalt sõi- 
mama. Siis sülitas ta Riinale näkku, haaras 
tema peast kübara ning seda maha paisates hak- 
kas jalgadega vihaselt trampima. Riina oli sel- 
lest ootamatust kallaletungist justkui pimedaks 
jäänud. Ta ei näinud enam midagi, kõik keerles 
silmade ees ratast-ringi, ainult Kaarlo pondu- 
nud nägu tuli ikka lähemale ja lähemale. Riina 
., tõstis käed silmade ette ning langes hetkel 
Kaarlo rusikalöögist vastu vitriini. 

«Hannes... Hannes!» hakkas ta siis kor- 
raga meeleheitlikuit hüüdma, sest märkas alles 
nüüd, et oli jäänud üksi. Hannest polnud enam 
tema kõrval. 

Kuhu... kuhu oli ometi jäänud Hannes? Ta 
otsis teda ekslevate pilkudega, kuid ei märga- 
nud kohe. Viimaks silmas ta teda kuskil taga- 
pool inimeste varjus, nagu kardaks ja häbeneks 
ta seda vahejuhtumit. Riina tahtis tema juurde 

joosta, kuid Kaarlo astus teele ette ning lõi 
talle uuesti rusikaga näkku. 

Midagi kleepuvat ja soolamaigulist hakkas 
suunurgast alla tilkuma. Riina katsus käega, ta 
peopesa muutus veriseks. Abi otsides tuikus ta 
laialisirutatud kätega edasi, katsudes kinni haa- 
rata siledast kiviseinast. Kuid siin ei olnud min- 
gisugust tuge, ja Riina tundis, et kui ta nüüd, 
just nüüd ei saa millestki kinni haarata, siis 
variseb pikali. . Samal silmapilgul tundis ta, 
kuidas keegi teda käe alt toetas. 

«Tooge miilits ja toimetage see kaabakas 
pogrisse,» kuuldus nii tuttav hääl. 

Nagu kuskilt lõpmatust kaugusest meenus 
Riinale see häälekõla. See polnud Hannes, seda 
tundis ta kindlasti, kuid kes... kes see ometi oli? 
Kas polnud see mitte vana meister Lehtmaa, kel- 
lega nad seisid alles hiljuti kõrvuti ajalehe üles- 
võttel. Järgmisel silmapilgul aidati teda juba 
ümberringi kogunenud inimeste summast välja 
ja nad jõudsid kohe vaiksesse kõrvaltänavasse. 
Riina oli juba pisut toibunud, endine pimeduse- 
võrk langes ta silmadelt ja nüüd nägi ta, et tema 
aitaja ning hoolitseja oligi tõepoolest vanameis- 
ter Lehtmaa. 

«Tänan teid,» surus ta meistri kätt. 

«Pole midagi... pole midagi,» naeratas 
Lehtmaa oma hõbehallide vurrude alt. <Kas 
oled nüüd toibunud ja saad üksi minna?» 

«Saan küll.» 

«Aga kübar jäi sinna maha. Ma katsun üles 
leida.» 

«Pole tarvis, las jääda.» 

Ta tahtis võimalikult ruttu sellest kohast 
eemale jõuda. 

Mööda tänavaid astudes ei tundunudki talle 
nüüd Kaarlo löögid näkku nõnda valusana kui 
Hannese varjupugemine. See küünistas palju 
sügavamalt, täites teda meeleheite ning ahas- 
tusega. Näis, nagu oleks jälle üks lootus, võib- 
olla viimane lootus ta elus, purunenud nagu 
klaasikild. Sellele mõeldes pidi Riina peaaegu 
suure häälega nutma purskama. Ta juba tundiski, 
kuidas kuumad pisarad iseenesest mööda pale- 
nukke alla jooksid. Ta pühkis neid lihtsalt käe- 
seljaga, kuid mõne sammu pärast olid pale- 
nukid jälle märjad. 

Ühel kõrvaltänaval kuulis Riina taga rutta- 
vaid samme. Ta tundis, need olid Hannese sam- 
mud, samad sammud, mida ta oli alati õnne- 
ärevusega trepil oodanud. Kuid nüüd tahtis ta 
nende sammude eest põgeneda, ükskõik kuhu 
peitu pugeda. Ta hakkas jooksma, ent ka sam- 
mud lisasid kiirust. Juba järgmisel tänavaristil 
jõudis Hannes talle järele ning katsus käe alt 
kinni võtta. Aga Riina tõmbas käe ära. 

«Riinake, mis sa pahane oled?» madaldas 
Hannes nagu midagi kartes hääle sosinaks. <Ma 
tõin su kübara ära.» 

«Viska maha!» 

«Riinakel» 

«Ma ütlesin: viska maha! Niisugust räbalat 
ma enam ei kanna.» 

Ta haaras ise Hannese käest katkirebitud 
kübara ning heitis selle keset tänavat. 

«Riinake ... kuula mind. Ma ei ole...» 

«Vaikil Ma ei taha kuulata.» 

«Riinake!> 

Riina ei vastanud. 

Nõnda läksid nad kogu tee vaikides, Riina 
rutates ees, Hannes tema järel. Alles koju jõu- 
des viskus Riina kõige mantliga kummuli vo00- 
disse ja purskas nutma. Kogu tee oli ta tagasi 
hoidnud seda purset, mis tormitses ning mässas 
tema sisemuses. Nüüd pääses see takistamatult 
lahti nagu tormihoog. Hannes tuli teda lohu- 
tama, rääkides mingisuguseid sõnu, mida Riina 
õieti ei kuulanudki. Kui ta aga hakkas Riinat 
paitama, raputas see vastikuseturdest ta käed 
õlgadelt eemale. 

«Ära puuduta mind, alatu!> sattus ta pea- 
aegu hüsteerikasse. 

<«Riinake!» 

«Sa häbened mind... sa ei armasta... sa 
ei hoia mind ka koera eest. Isegi Kaarlo, see 
põhjaläinud inimene, oleks mind kaitsnud. Aga 
sina... sa poed inimeste selja taha varju.> 

«Riinake, tõepoolest, ma olen süüdi... 
ma...» kogeles Hannes. Ta ei suutnud ikka 
veel ei enesele ega Riinale tunnistada, et oli 
olnud argpüks. Riina jutt pudeliga löömisest 
oli ta ära kohutanud. Järsku leidis ta lahenduse; 
«Riinake, luba, ma räägin. Seal olid kaks minu 
tuttavat, niisugust laralõuga .. .> 

«Ära räägi, ma ei taha sind kuulata!» 

Riina kattis kõrvad kätega kinni. 

See oli nende esimene tõsine riid. 

Poolteist kuud hiljem andis Hannes ära vedu- 
rijuhieksami. 

See ei olnud kerge ülesanne, mitte lihtne 
algebra- või geomeetriaeksam koolipingis. See 
oli juba tõsine mehetöö. Vist peale Riina ei või- 
nud keegi aimatagi, missugust vaeva ning pin- 
gutust Hannes nägi selle ettevalmistamisega. 
Õhtud ja koguni ööd väikeses toakeses muutu- 
sid hoopis teistsugusteks, kui olid varem. Siia 
tekkis midagi vaikset ja töökat, mis andis kogu 
ruumile tõsisema ilme. Mitte kunagi ei tulnud 
ükski võõras siia segama ega eksitama. Riinale 
isegi meeldisid need töökad õhtud, tema ellu oli 
jälle tulnud midagi uut. 

Peaaegu kogu vaba aja istus Hannes raama- 
tute, täiskirjutatud paberite ning joonestustega 
üle kuhjatud laua taga, kuna see oli ainus laud 
toas, siis polnud siin sageli ruumi isegi teetas- 
sile. Vana vaskne Neptun kallas kupli alt kõik 
need paberid kollakat valgust täis. Joonestustelt 
paistsid võimsad vedurid ja nende mitmesugu- 
sed keerulised detailid, mis jäid Riinale iga- 
vesti arusaamatuiks. Mõnikord ta ainult silmit- 
ses neid üle Hannese õla, julgemata midagi 
küsida, sest töö juures oli Hannes sageli väga 
järsk. Ta ainult mõtles, et tema töökoja lineerimis- 
masinad, näiliselt väga keerulised sajasõrmeli- 
sed kiirköitjad ja millimeetrilise täpsusega osa- 
vad lõikajad, näivad nende vedurite kõrval 
päris lihtsate mängukannidena. 

Kogu aeg Hannes aina luges või uuris midagi, 
kirjutades raamatutest kitsastele paberiribakes- 

tele pikki väljavõtteid. Ta juuksetukk oli alati 
alla langenud, puudutades peaaegu lauda. Ning 
mõnikord märkas Riina mehe suu ümber iseära- 
likku naeruvõru. See tundus talle üleolev, pil- 
kav, võib-olla isegi julm. Näis, nagu oleks Han- 
nes kuskil nägematus kauguses kedagi ähvar- 
danud, kutsunud teda välja võitlusele. Siis jät- 
kas ta jälle tööd niisuguse visa kangekaelsusega 
nagu inimene, kes paneb kõik ühele kaardile. 
Kogu oma tööst armastas Hannes kõige enam 
joonestamist. Seda polnudki eksamite kavas, 
kuid teda võlusid tuši puhtad jooned ja vatman- 
paberi valevus, millele võis hoolika, kalligraafi- 
lise käekirjaga märkida numbreid ja nimetusi. 
Kõik ruumi seinad olid nüüd täis riputatud sig- 
nalisatsiooni värvilisi märke, nõnda et vilepilli- 
mees kadus päriselt nende varju. 

Riina kõndis tasakesi toast kööki ja köögist 
tuppa. Nüüd tuli vaikselt talitada nagu hiir, sest 
iga ettevaatamatu krabin pani Hannese kulmu 
kortsutama. Kuid ka talle enesele meeldis see 
vaikus, mille sügavuses näisid puhkavat uue ja 
õnnelikuma elu algmed. Ta katsus käega ahju, 
seda kahhelkividest tähtsat raudteeülemust. See 
õhkus juba kaugele soojust, sundides unustama 
aknataguse tuulevihina ning sügisese niiske rõs- 
kuse. Ja see oli just kõige tähtsam, sest neil 
töötundidel armastas Hannes kõige enam sooja. 
Ka kange ning tuline tee oli alati valmis, oota- 
mas ta soovi. Kuid mõnikord otsekui salamahti 
katsus Riina üle Hannese õla siiski pilku heita 
neile raamatuile, täiskirjutatud paberilehtedele 
ja temale päris arusaamatuile = joonestustele. 
Kuigi nad olid keerukad, meeldisid nad siiski 

talle oma puhaste joonte ning ilusa käekirjaga. 
Ta oleks tahtnud ise midagi niisugust teha. 

Kord ütles Riina: 

«Nii võib sinust veel insener saada.» 

See meeldis Hannesele, ta naeratas uhkus- 
tundest. Nüüd ei eksitanud teda Riina sõnad, 
nad puudutasid midagi meeldivat tema sügava- 
mas südamepõhjas. Temast võib insener saada, 
miks siis mitte. Seda ei ütelnud mitte ainult 
Riina nagu poolkogemata, vaid ka ta ise oli 
hakanud sellele mõtlema. Sellepärast armastaski 
ta kõige enam joonestamist. Kallutades end 
tooli seljatoele, vastas ta pead noogutades Rii- 
nale: 

«Ja ükskord saabki, tingimata saab. Ma ei 
kavatsegi kogu eluks ajaks mõnele lihtsale 
veduriköksile kükitama jääda. Selle jaoks on 
teisi küllalt, kas või näiteks too Paul Rooma. 
Inimesel peab tahtmist olema, ei, mitte ainult 
tahtmist, vaid janu, kohutavat janu, siis saab 
kõik.» 

Riina jäi mõttesse, ta ei mõistnud hästi Han- 
nese sõnu. 

«Kas siis ainult janu viib inimest edasi, 
mitte aga töö, kohustus, õppimine?» päris ta 
pisut naiivselt. 

«Ainult janu!» kordas Hannes uuesti. «Miks 
ma siis siin istun ja teen kaks korda rohkem 
tööd, kui mul tarvis teha? Vaata, see ongi 
janu...» Ta katkestas järsku ning lõi käega. 
«Hea küll, sina vist seda kõike ei mõista. Aga 
mine nüüd kööki, sa segad mind.» 

Riina lahkus vaikselt. 

Ent oma töökaaslaste ees näis Hannes muretu 

ja hooletu. Sõidust tulles viitis ta nagu sihili- 
kult mitmel pool aega, mängis punanurgas 
kabet või naljatles laadijatüdrukutega. Talle 
meeldis neist üks tumedate kulmudega ning ala- 
tasa häbelikult punastav tüdruk. Mõnikord viis 
ta teda kioski juurde jäätist sööma või tuli, tas- 
kud täis kompvekke, ning jagas neid heldelt 
kõikidele. Ta näis kogu aeg elevil ja lõbus, nagu 
kunagi noor inimene, kes on lõpetanud oma töö 
ning tahab nüüd mõnusalt lõbutseda. 

«Kas täna kuskil tantsitakse?» seisis ta hoo- 
letult, käed taskus, samasuguste noorte kütjate, 
vedurijuhiabide ja lukusseppade ringis nagu oli 
isegi. 

Keegi vastas: 

«Küllap ikka klubis... seal käib igal õhtul 
trall.» 

«Oi, siis tuleb tingimata sinna minna!» rõõ- 
mustas Hannes. «Aga kust ma tantsuks tütar- 
lapse kaasa saan?> Ta jäi end jalgadel kõigu- 
tades laadijatüdrukuid silmitsema ja hüüatas: 
«Hei, mustakulmuline, tule täna minuga klubisse 
tantsima!» 

See lõi häbelikult pilgu maha ning vaikis. 

Bogdanov silmitses Hannest tõsiselt ja hoia- 
tas: 

«Hannes, ära sa siiski eksameid unusta.» 

Hannes tegi veidi mureliku näo ning lõi 
käega. 

«Tont võtku neid eksameid! Nagu haigus on 
sul seljas, ikka eksamid ja eksamid. Kuid mina 
arvan, et parem on elada nii: kui veab, siis veab, 
aga kui ei vea, siis sammud kõrtsi poole sea.» 

Kõik jäid korraga vait ja vaatasid Hannesele 

mõnikord õllepudelite või veini juures, kuid 
praegu oli Bogdanovil tõsine jutt. Ent Hannes 
justkui ei märganud seda, temas võidurõõmutses 
ja pulbitses midagi, millele ei osanud nimegi 
anda. Oodaku need kahjurõõmutsejad, — jah, 
oodaku nad, kui tulevad eksamid, küllap ta siis 
neile alles näitab! 

Eemalt tuli kiirel sammul Paul Rooma kulu- 
nud portfelliga. Ta püüdis sellest poistesalgast 
eemalt mööda minna, et mitte asjata kulutada 
kalleid minuteid. Kuid Hannes silmas teda otse 
kohe nagu kiusaja ning hüüdis käratsedes: 

«Paul, tule siia!» 

Roomale see kutse nähtavasti hästi ei meel- 
dinud, ta viipas ainult käega ja astus edasi. 
Hannes hüüdis uuesti: 

«Tule siia, meil on nõupidamine!» 

Rooma seisatas kahtlevalt ja vist alles nüüd 
teiste hulgas ka Bogdanovit silmates tuli siiski 
lähemale. 

«Mis nõupidamine?» küsis ta tuttavaid tere- 
tades. 

«Vaat niisugune,» kõigutas Hannes end lõbu- 
salt jalgadel, «kas lähme täna tantsima?» 

Paul Rooma justkui hirmus. 

«Ei, eit» tõrjus ta kätega. «Mul pole minu- 
titki aega, pean kohe raamatukogusse minema, 
Kümne minuti pärast see suletakse.» 

Ka kõik ümberseisjad võisid näha, et tal pol- 
nud tõepoolest minutitki aega. Paul Rooma 
kõhetust näost, ta raamatutega täistuubitud 
kulunud portfellist ja kärsitusest, millega ta 
tahtis otsekohe teiste seltsist lahkuda, paistis 

suur mure eksamite pärast. See kõik tekitas 
Hanneses rõõmu. «Meil on kaks kandidaati — 
sina ja Rooma,» meenusid talle nagu kuskilt 
kaugusest Bogdanovi sõnad. Nüüd oli see kan- 
didaadike siin, murelik, ärev ning saamatu 
nagu kõige viletsam koolipoiss. Tahtes teda veel 
sügavamale lükata, et sellega kindlustada oma 
võitu, haaras Hannest järsku üks mõte. Ta võt- 
tis Paul Rooma käe alt kinni ja lausus tõsise- 
maks muutudes: 

«Hea küll, lähme siis ära. Mul on sinuga 
tõsine jutt ajada.» 

«Mis jutt?» vaatas Rooma ärevalt kella. 

«Oota, ära kiirusta, saad kõik teada.» Ta viis 
Rooma teistest eemale ja alles puhvetiuksel jät- 
kas: «Mul on täna sünnipäev. Tõsi küll, mitte 
just sünnipäev, kuid siiski midagi niisugust täht- 
sat. Tahan välja teha pudeli veini, tule puhve- 
tisse.> ä 

Paul Rooma muutus veel hirmunumaks. Ta 
katsus Hannese käevangust ära libiseda, kuid see 
hoidis teda tugevalt kinni. 

«Ära poe kuhugi,» hakkas Hannes noomides 
rääkima. «Tule, raha pärast ära muretse, täna 
maksan mina. Egas meie siin mõned türklased 
pole, kes ka tähtsa päeva puhul ei tohi keelt 
märjaks teha. Või on sul need eksamid nii süda- 
mel?« 

<On küll,» tunnistas Rooma «murelikult. 
«Praktikas, nagu sa isegi tead, ei karda ma 
midagi, aga teoreetiline osa teeb raskusi. Niipea 
kui üks küsimus saab selgeks, tõusevad kümme 
segast asemele. Ma ei tea, mispärast nad on 

sinna eksamikavasse nii palju igasugust prahti 
toppinud?> 

«Selleks ma sind just kaasa kutsusingil» hüüa- 
tas Hannes heameelest. «Rüüpame veidi veini 
ja räägime sellest. Kas sa siis arvad, et ainult 
sinul üksi on selle teooriaga raskusi?» 

«Kas sinul ka?» küsis Rooma usaldavalt. 

«No muidugi! Jah, see teooria... sellega 
tahavad nad meid keerlema panna nagu oravaid 
rattal. Ka minul on nad pea segamini ajanud, 
nõnda et mõnikord hakkab eksamite ees päris 
hirm. Sina oled muidugi tublisti ette valmista- 
nud, aga mis mina. Ma ei tea, kuhu see aeg 
kulub, aga seni pole ma peaaegu mitte midagi 
teinud.» 

Hannese jutt oli Roomat juba rahustanud. Ta 
ei puigelnud enam vastu, vaid mõlemad astusid 
puhvetisse, nagu oleksid kavatsenudki siia tulla. 
Hannes tellis veini ja kooke ning vaatas kahju- 
rõõmsalt, kuidas Rooma kallas veini väikeste 
klaaside asemel kohmakatesse —õlleklaasidesse. 
Ta naeris endamisi: ikka tahumatu, mis tahu- 
matu! Nähtavasti pole ta varem eluilmaski väi- 
kestest klaasidest veini joonud. Rooma abitud 
liigutused tekitasid Hanneses heameelt. Mis 
vedurijuhti või brigadiiri niisugusest küll saab! 
Aga kookide juures tarvitas Rooma siiski juba 
lusikat. Küllap õppis kuskilt! 

Tund aega hiljem hakkasid nad mõlemad 
veidi tuikudes ja kuraasitades kodu poole 
minema. Kord hoidis Hannes Paul Rooma, kord 
Paul Rooma Hännese käevangust kinni. Nõnda 
läksid nad mööda tänavaid, Hannes sisemiselt 
näerdes ning võidurõõmutsedes, kuna Paul 

Rooma jutustas mingit pikka ja igavat lugu 
oma noorusest. Ta kordas vahetpidamatult: 

«Mul ei olnud ühtki sõpra... Tädi kasvatas, 
aga mis tädilgi oli. Paberivabrikus käis tööl, 
aga juba teisel päeval pärast palgamaksmist 
läks poodnik Joonase juurde võlgu manguma. 
Mind ta hoidis ja haletses: «Kui sinulgi, orvuke, 
oleks õnne mõni amet ära õppida... meistermees- 
tel on ikka pikem leivapäts. Aga vaevalt niisu- 
gust õnne juhtub... lähed ikka sadamakuliks, 
mustatööliseks või pigilinnuks. Oleksid lomba- 
kas, ehk mõni rätsepki halastaks ja võtaks õpi- 
poisiks.» Kui nüüd tädi mind näeks, missugu- 
sesse kõrgusesse olen küll lennanud. Ja kui 
palju sõpru, häid inimesi on ümberringi. Ka 
sina, Hannes, oled minu sõber, anname käed.» 

Niisugune jutt tüütas Hannest. Ta simuleeris 
purjujäämist, ajas ühel tänavanurgal jalad harki 
ning jäi tõrksalt seisma. 

«Stopp! ütles masinist, kui põrkas vastu 
laternaposti,» lükkas ta uljalt mütsi kuklasse. 
«Sina, Paulike, mine ilusti koju, aga mina 
lähen veel klubisse tantsima. Mis asja, lõbu peab 
olema! > 

Paul Rooma haaras tal abivalmilt käe alt 
kinni ja ütles etteheitvalt: 

«Hannes, ära jandi! Isegi sai selle veiniga 
liiale mindud, nüüd veel tantsud. See ei ole 
ilus... Meie oleme tulevased kuulsad veduri- 
juhid. Meil tuleb mõtelda eksamitele... Kus 
selle häbi ots, kui me eksameid ära ei õienda.» 

«Eksamid ... mis loevad mulle eksamid!» 
käratses Hannes, kõikudes Paul Rooma najal 
nagu purjus. «Käigu põrgu! Aga klubis on tore- 

daid tütarlapsi. Ühe mustakulmulisega rääki- 
Singi enne sind kokku. Ai-ai Paulike, sa vist ei 
teagi sellest asjandusest midagi!» 

«Kuid sul olla ju endal... naine.» 

See tuli nagu löök Hannesele. 

«Mis naine?> muutus ta korraga päris kai- 
neks. «Kes on seda rääkinud?» 

«Poisid räägivad.» 

«Käigu kõik põrgu!» 

Hannes rabeles end Paul Rooma käevangust 
lahti ning hakkas tagasi klubi poole tuikuma. 
Miski ta sisemuses naeris kahjurõõmsat naeru. 
Tohlakas! Ta oli sanud Roomalt teada kõik, 
mida tahtis. Tõepoolest, see vaene mehike, see 
tädi orvuke, nägi eksamitega lõpmatut vaeva. Ta 
raius justkui nüri kirvega. See kõik, mis temale, 
Hannesele, oli juba koolipõlves sulaselge, oli 
Roomale tundmatu maa. Kuidas võib siis niisu- 
gune juhtida brigaadi? Mitte eluilmaski! Ta tädil 
oli õigus, niisugune kõlbab ainult sadamakuliks, 
mustatööliseks, pigilinnuks. 

Kuid sealsamas torkisid teravalt nagu okkad 
ta hinge Paul Rooma sõnad: «...sul olla ju 
endal... naine.» Võib-olla ütles Rooma seda 
koguni meelega, irvitades tema üle. Kindlasti 
ütles meelega, ja Hannes tundis, kuidas ta nende 
sõnade pärast Roomat kohe vihkama hakkas. 
Tähendab, see pole enam varjatud saladus, vaid 
kõik juba teavad tema vahekorda Riinaga. See 
mõte tõi Hannese suhu justkui mõru maigu. 
Võib-olla teavad nad “ka seda inetut skandaali 
kino ees? Muidugi teavad, seda nägid ju pealt 
need kaks laralõugal! Ja siis veel see, et Riina on 
temast tükk maad vanem ning teise mehe naine. 

Seda kõike mõteldes hakkas Hannese südame 
all nagu tulise rauaga kõrvetama. Siin tuli leida 
lahendus, kuid missugune, seda ta veel ei tead- 
nud. Võib-olla eksamid näitavad talle õige tee. 

Järgmisel tänavanurgal jäi Hannes seisatama. 
Ta kuulatas tükk aega, kas Paul Rooma ei tule 
talle järele. Kõik oli vaikne, pimedusse mattu- 
nud aedadest kostis ainult tuule vihast rabinat. 
Siis pöördus Hannes järgmise tänava nurgalt 
kodu poole. Nüüd polnudki ta enam purjus, see 
kõik oli olnud lihtsalt kometimäng. Kuid sellest 
kometimängust jäi ka temale midagi kipitavat, 
rahutuks tegevat ja torkivat südamesse. «... sul 
olla ju endal... naine» — see ei tahtnud ega 
tahtnud meelest ununeda. Ta tundis end nagu 
määrituna ja alandatuna, kuskil oli keegi temale 
ülekohut teinud. 

Koju jõudes heitis ta vihaselt mütsi ning 
mantli toolile. Riina ootas teda ja aimas kohe, 
et oli juhtunud midagi pahandavat. Ta ruttas 
lepitades vastu, kuid Hannes heitis talle ainult 
vihase pilgu ning surus läbi hammaste: 

«Nüüd latravad kõik sellest skandaalist » 

Riina surus valu tundes käed vastu rindu. 

«Hannes, ma ei olnud ju süüdi!» 

Hannesele meenus teravalt, kõigi üksikasja- 
dega too inetu sündmus. Ta mäletas, kuidas oli 
otsinud lepitust, alandanud end mangumisega 
Riina ees. See lisas veel enam mõrkjat kibedust 
ta südamesse. Nagu tahtes naist piinata, lausus 
ta samad sõnad, mis talle oli tookord öelnud 
Riina: 

«Vaikil Ma ei taha kuulata!» 

«Hannes!» 

«Anna ruttu pesuvett ja siis kohe söök.» 

Sel õhtul ta Riinaga rohkem ei rääkinudki. 
Niisugune oli ka ta isa komme pahas tujus. Juba 
pool tundi hiljem istus ta valgusega üleujutatud 
laua taga ning jätkas eksamite ettevalmistamist. 
Kõik tema ümber oli rahulik ja vaikne. Riina 
istus väikeses köögis ega julgenud hakata isegi 
toidunõusid pesema, et mitte Hannest segada. 
Ta tundis end nagu kõrvaletõugatuna ja maha- 
jäetuna. Aga see polnud ju tähtis, tähtis oli 
ainult see, et Hannes sai jätkata tööd. Aeg-ajalt 
raamatutelt pilku tõstes paistis Hannesele, nagu 
naerataks vaskne Neptun täna kuidagi kavala- 
malt. Ja jälle tuli talle meelde kogu tänane 
õhtu. Agedusepuhang Riina vastu oli tema kibe- 
dust leevendanud. Pliiatsiga vastu Neptuni kume- 
dalt kõlavat nina nipsu lüües naeratas ta: 

«Ja-jaa, vana vesisell, näed, meie kahekesi 
peame töötama. Aga keegi Paul Rooma, kes 
ihaldab nii kangesti brigadiiriks saada, jõi enda 
täna purju ja põõnutab vist juba ammu magu- 
sat und. Pole meil kerge, ei mul ega sul.» 

Kaks nädalat hiljem sooritas Hannes eeskuju- 
likult vedurijuhieksami. 

Ta nägi enda ümber jälle imetlevaid pilke, 
millest peegeldus vastu nii kadedust kui ka sii- 
rast rõõmu. Paljud tulid ta kätt suruma ja õlale 
patsutama. Hannes Konsen oli jälle teinud seda, 
mida seekord keegi temast ei uskunud, mis näis 
peaaegu võimatu. Kõik arvasid, et eksamitega 
oleks ta võinud veel kuidagi toime tulla, aga 
lüüa Paul Roomat, kel polnud minutitki aega, 
kes aina ruttas pooljoostes raamatupakkidega, 
seda ei oodanud keegi. Juba eksamiruumist välja 

tulles märkas Hannes, et tema hiilgav edu oli 

igal pool teatavaks saanud. Ta kuulis sisemise 

rõõmuga, kuidas keegi tema selja taga ütles: 
<No Hannes on juba poiss, teda ei püüa keegi 


kinni. Kui tema tahab, siis võib teha seitse imet. 


Ta läheb libedalt igalt poolt läbi nagu angerjas 
üle hernepõllu. On aga alles poiss!» 

Ent Hannes ei hoolinudki nüüd neist imetle- 
jatest ega kõnelejatest. Ta teadis oma võitu ette 
juba tollest silmapilgust alates, kui Bogdanov 
kõhkles tema ja Paul Rooma vahel. Nüüd otsiski 
ta Bogdanovit, sest just temaga oli tarvis täna 
rääkida tähtis jutt. Võib-olla saab ta jutu seas 
ka teda veidi torgata tolle kõhklemise pärast. 
Vähemalt pilgu või naeratusega annab ta siiski 
mõista, et Bogdanov eksis rängalt, et ta ei tunne 
inimesi ega nende võimeid. 

Viimaks leidiski ta Bogdanovi kuskilt jaama- 
hoone koridori nurgast Paul Roomaga rääkimas. 
Rooma õhetas suure heameele pärast näost, sest 
ka tema oli õnnelikult eksami õiendanud. See 
polnud küll niisuguse hiilgava eduga antud, 
nagu tegi Hannes, kuid eneselegi üllatuseks oli 
ta ometi jagu saanud kõikidest raskustest. See 
näis talle justkui ime, päris tõeline ime, mida 
ta hakkas uskuma alles sõprade õnnesoovidest 
ja käepigistustest. Kuid veel praegugi värises 
temas ootamatu õnne kõrval ka väike tume hirm, 
sest mine tea, ehk kuskil on juhtunud mingi eksi- 
tus. 

Hannest nähes rõõmustas ta kogu südamest 
ning ruttas talle kohe pooljoostes vastu kätt 
suruma, 

«Soovin õnne, Hannesl» rääkis ta ikka veel 

eksamite erutusega. «Missugune tore ja õnnelik 
Päev! Kõik meie poisid said ilusasti läbi. Han- 
nes, kas tahad, täna teen mina sulle pudeli veini 
tagasi?» 

Hannes pani käed selja taha ja Roomale üle- 
valt alla vaadates ütles noomivalt: 

«Nüüd tuleb need veini- ja õllejoomised maha 
jätta. Mis tehtud, see tehtud, kuid vanale tuleb 
kriips peale tõmmata. Nüüd algab tõsisem töö, 
egas me enam poisikesed ole.» 

Ta rääkis kõvasti ja tõsiselt, kurgupõhjast 
põristades, nõnda et ka Bogdanov pidi tema 
sõnu kuulma. 

Paul Rooma kohmetas. Ühes kohmetusega 
näis haihtuvat ka tänane siiras rõõm ta näolt. 
Ta muutus jälle kahvatuks, nagu oleks päikese 
helendusest sattunud süngesse vilusse. Igale 
Hannese lausele noogutas ta pead ja kordas: 

«Õigus, Hannes! Täiesti õigus... meie pole 
enam poisikesed.» 

Kuid sealsamas tundis ta end allasurutuna ja 
kõrvalelükatuna selle alati uhke, kõikvõimsa 
Hannes Konseni ees. Tol toredal õhtul, kui nad 
kõndisid mööda tänavaid käevangus ja olid luba- 
nud igavesti sõpradeks jääda, tundis Paul Rooma, 
nagu oleks ta ammuigatsetud soov teostunud. 
Kuid nüüd kippus see vägisi hajuma ja ta: hak- 
kas mõistma, et see sõprus oli Hannese poolt 
külm ning kale nagu kivi. 

«Nii, nüüd ma tõttan,» tõstis Hannes ise veidi 
muiates kaks sõrme mütsinoka juurde nagu 
võhivõõrale. «Mul on tarvis Bogdanoviga rää- 
kida.> 

Ta jättis Rooma sinnapaika üksi seisma ning 
astus võiduka naeratusega Bogdanovi juurde. 

«Tervist, Poka!» patsutas ta komsomolisek- 
retärile familiaarselt õlale. «Räägime nüüd sel- 
lest, mis meil on mitu korda pooleli jäänud.» 

Bogdanov kibrutas kulme, talle ei meeldinud 
tänane Hannes. Paul Rooma oli oma tänasest 
kordaminekust siiralt rõõmus ja õnnelik. Ta 
oleks tahtnud kõikidele head teha, sülelda, kos- 
titada veini või ka hea sõnaga. Kuid Hannes 
võidurõõmutses ning üuhkeldas. Temas tundus 
midagi võltsi ja varjatut, ta pilgud ootasid ainult 
imetlust. Seda imetlust ootas ta nüüd ka Bog- 
danovilt, kuid see tegi, nagu ei märkaks midagi, 
ning küsis: 

«Mis see oli?» 

Muidu oleks Hannes sellest napist küsimusest 
kohmetanud — ta tundis Bogdanovi ees pea- 
aegu alati kohmetust —, kuid täna hüüdis ta 
suureliselt: 

«Kas sa siis tõesti oled meie rääkimised unus- 
tanud?» s s 

«Ah 500, sa tahtsid vist rääkida komsomoli 
astumisest. > 

Hannes tabas Bogdanovi pilgu ja tundis selle 
põhjas midagi külma ning kinnist. Kuid ta ei 
hoolinud sellest, ka temal oli nüüd täis kaal. 
Vedurijuht seisab alati kõrgemal lukussepast, 
kuigi see on komsomolisekretär. 

«Just sellest! Tahan lõppude lõpuks oma 
dokumendid esitada, selleks on juba aeg. Nüüd 
olen ma ka midagi korda saatnud, nagu lubasin.» 

Bogdanov näis hajameelselt midagi mõtlevat, 
vaadates poolviltu üles lakke. Hannes järgnes 

ta pilgule ega näinud seal midagi. Viimaks ütles 
Bogdanov: 

«Hea küll, esita dokumendid, siis räägime 
edasi.» 

Hannes aimas järsku halba. 

«Kas on midagi juhtunud?> küsis ta ärevalt. 

«Ei, pole midagi.» 

«Niisiis homme?» 

«Võib ka homme.» 

Kuid ometi ei jäänud Hannese süda rahule. 
Ta aimas, et siiski oli midagi juhtunud, mis 
muutis Bogdanovi justkui võõraks. Kas too Paul 
Rooma polnud lobisenud nende veinijoomisest? 
Kuid mis põhjuseks võis see tühine asi olla, seda 
juhtus ikka. Ta tahtis nüüd Bogdanovist lahti 
saada ja ütles: 

«Sa vabanda siis, mul pole -silmapilgukski 
aega.» 7 

Ta ruttas kohe kiirustades minema, vastates 
teel tuttavate tervitustele ja käeviibetele. Ta 
naeratas rõõmsalt ning lõbusalt, nii et kõik pidid 
nägema, et see oli tema õnnelikum päev. Kuid 
endamisi mõistatas ta ikka rasket küsimust, miks 
Bogdanov oli täna tema vastu nõnda jahe. Kõik 
olid teda õnnitlenud, ainult Bogdanov oli selle 
justkui meelega unustanud. 

«Võib-olla on vanamees midagi susinud,> 
mõtles ta. 

Ja just praegu tahtiski ta isa näha. Kes teab, 
missuguse näo ta küll tegi, kui sai kuulda tema 
hiilgavast eksamist. Siis ta vist küll ei hakanud 
telefoni väntama ega väikeste jaamaülematega 
käratsema. Ehk ometi kord ronib oma mundrist 
välja ning saab inimeseks. + 

Mitu korda kõndis ta isa tööruumist mööda, 
ikka kõheldes, kas astuda sisse või mitte. Mõned 
tuttavad märkasid ta rahutuid samme ja hakkasid 
sosistama. Hannes vihastas enese üle selle kõhk- 
lemise pärast, läks puhvetisse ning jõi kiiruga 
klaasi veini. See lõi talle veidi pähe ja nüüd 
mõtles ta välja kavaluse, et avab nagu mööda 
minnes isa tööruumi ukse ning küsib üle läve, 
kas seal pole Bogdanovit. Siis näeb ta kohe. 
missuguse näo vanamees teeb. Ja rohkem polegi 
talle tarvis. 

Kuid suurde ootesaali tagasi tulles nägi ta 
parajasti isa klaasukse kaudu perroonile välju- 
mas. Alles teisel pool ust, nagu kontrollides, 
kas on' selle korralikult sulgenud, heitis isa pilgu 
tagasi ning nägi Hannest. Ta tuli tagasi oote- 
ruumi ja viipas Hannesele käega, nagu kutsuks 
oma alluvat. 

«Sul on vist ka homme vaba päev?» küsis ta 
rangelt, ülevalt alla vaadates. 

«Jah,» vastas Hannes ning mõtles: «Vurrud 
on nagu lumi valgeks läinud, hakkab vanaks 
jääma.» 

«Nii. Tädi tahab sinuga tingimata rääkida,» 
jätkas isa külmalt nagu võõrale. «Kas tahad 
koju minna või ootad siin?» 

Hannes nõksatas pea püsti ja vastas: 

«Ma ootan parem juba siin.» 

«Tee nagu tahad, aga ära lase vanainimest 
oodata. Ole täpselt kell kaheksa siin ooteruumi 
ukse juures.» 

«Jah,» kordas Hannes jälle kuulekalt. 

Isa sulges hoolikalt klaasukse, rohkem sõnagi 
rääkimata. Ta läks, nagu ikka, uhke hoiakuga 

vastu võtma kolme minuti pärast saabuvat rei- 
sijaterongi. Nüüd oli ta Hannesega rääkides ühe 
minuti ära kulutanud ning kiirustas veidi, ei 
jõuda täpselt oma harjunud kohale, suure kella 
alla. Mingi liigutus ta näos ei lasknud aimata? 
kas ta teadis Hannese eksamite edust või ei. 

«Mitte inimene, vaid puuslik,> mõtles Han- 
nes. 

Ta astus tagasi puhvetisse ning jõi südame- 
täiega veel ühe klaasi veini. 

Sel õhtul läks Hannes siiski klubisse. Ta 
tahtis end soojendada selle imetluse paistel, mis 
täna temale langes. Ligi kaks kuud oli ta seda 
kannatamatult oodanud, kujutledes lugematuis 
pisiasjades kogu sündmust. Ta nägi end kange- 
lasena, kes on korda saatnud midagi niisugust, 
millega teised toime ei tule. Kuid nüüd pidi ta 
kogema, et sel kõigel pole tegelikkuses seda 
sära ja tähtsust, mis ta varem oli kujutlenud. 
Bogdanovi seletamatu külmus ja isa ülespuhu- 
tud rangus solvasid teda tõsiselt. Uhes ärajoo- 
dud veiniga hakkasid temas tõusma ka kibedus 
ja kättetasumise janu. Nüüd oleks ta tahtnud 
kohata Paul Roomat, toda vedurijuhiabikest, 
kes seisis ikka temal risuks jalus. 

Juba klubiruumi sisse astudes märkas ta sil- 
manurkadest seda elevust, mida tema tulek teki- 
tas laadijatüdrukute hulgas. Nad olid kogunenud 
kobarikku orkestri lähedale ja Hannes silmas 
nende keskel temale meeldivat väikest mustakul- 
mulist. Ka see märkas kohe Hannest ning rõ5- 
mupuhangus oma kaaslaste kätest kinni haara- 
tes hakkas neile midagi õhetava näoga sosistama. 

See meelitas Hannest, ta hakkas jälle tundma 
oma tähtsust. 

Ta jäi ukse juurde seisma ning vaatles, käsi 
püksitaskus, üleolevalt tantsijaid. Väike musta- 
kulmuline ütles kõigile palujaile ära, ta justkui 
ootas kedagi väljavalitut. Mõte, et ta just teda 
ootab, pühkis otsekohe minema kõik Hannese 
tänased tusatujud. Nagu jonnides ei läinud ta, 
vaatamata tuttavate - viibetele, nende kõrvale 
istuma, vaid jäi seisma endisele kohale, suunur- 
kades väike üleolev põlgus ja käsi hooletult 
taskus, mis tema arvates talle täna hästi sobis. 

Aeg-ajalt heitis ta pilke vasakule, kus üksi 
ja tähtsana istus raudteejaama ülema tütar Asta. 
Asta polnud just ilus, ta värvita, veidi punaka- 
segulised juuksed, pruunide laikudega kaetud 
nägu ning kõhetu, kumeraks paindunud selg 
tegid teda teiste tütarlaste hulgas peaaegu mär- 
kamatuks. Aga ometi oli ta tähtsa ülemuse tütar! 

Hannes mõtles iust minna teda tantsima 
paluma, kui ootamatult ilmus tema ette väike 
mustakulmuline laadijatüdruk. 

«Hannes, lähme tantsima,» ütles ta peaaegu 
sosistades. 

Hannes oli juba valmis minema ja võttis käe 
taskust, kui korraga nägi enesel Asta pilku. 
See oli muutunud kurjaks ja ähvardas teda kit- 
saste värvita kulmukaarte alt. Hannes muutus 
kohmetuks, Asta pilk oli temale nagu käsk. Ta 
kummardas kerge naeratusega väikese musta- 
kulmulise ees: 

«Ei, kallis tütarlaps, täna mitte. Vedasin 
kihla, et tantsin ainult ühe tantsu, ja see on ära 
lubatud. Teine kord, eks ole?» 

Ta võttis taskust peotäie kompvekke, et neid 
tütarlapsele lohutuseks pakkuda. Kuid see lõi 
näost üleni õhetama, näis, et ta oleks tahtnud 
häbi pärast põranda alla vajuda. Sõnagi lausu- 
mata katsus ta end tantsijate selja taha peita. 
Hannes vaatas talle silmapilguks järele, läks 
siis Asta juurde ning kummardas. 

Tantsides sosistas Asta Hannesele kõrva: 

«Mis tegemist on sul nende laadijaplikadega?» 

«Mitte midagi,» naeris see. 

«Hoia end!» vilksatas tüdruku silmist kiivas 
pilk. «Ma ei tule sinuga enam kunagi tantsima, 
kui sa niisuguste räbalatega tegemist teed.» 

«Tige oled, Asta!» 

«Võin ollagi! Näiteks minu isa ei luba mul 
lihtsa kütjaga tantsida, aga sinul kõlbab neile 
laadijaplikadele kompvekke pakkuda. Häbil» 

<«Ah-haa!» naeris Hannes. 

Tants lõppes ja Hannes saatis tüdruku tagasi 
kohale. Ta kummardas ja tahtis lahkuda, kuid 
Asta hüüatas: 

«Kuhu sa lähed? Istu minu kõrvale.» 

«Mitte kuidagi ei saa,» kummardas Hannes 
veel kord. «Pean tingimata koju minema.» 

Tüdruk haaras tal käest kinni ja ütles pea- 
aegu paludes: 

«Hannes, jää veel üheks tantsuks.» 

«Mitte ei saa.» 

Ja korraga tundis ta end tähtsana, võitjana, 
vallutajana. Ta nagu polnudki enam lihtne 
vedurijuhiabike, vaid mingi salongilõvi, süda- 
metemurdja. Täna oli ta juba kahte tütarlast 
hinge torganud. See oli võit, see oli juba midagi, 
millega võis veiniklaasi juures sõprade ees uhkel- 

dada. Ja niisugune pidigi täitsamees tema -arva- 
tes olema, sest naised hakkavad mehest alles 
siis lugu pidama, kui see neist väljagi ei tee. 

Nende mõtetega läkski ta hooletul hulkuja- 
sammul koju. 

Riina ootas teda nagu harilikult, laud jälle 
uue väljaõmmeldud linaga kaetud, üht ja teist 
muudetud mööbli paigutuses, tee ning toidud 
soojas. Kuid Hannes justkui ei märganudki seda 
kõike. Ta viibis ikka veel selles üleolevas, veidi 
põlglikus ning upsakas olekus, mis pidi väljen- 
dama tema tähtsust. Riideid hooletult mööda 
tuba laiali pildudes mõtles ta, et nüüd oli ta ju 
niisama hästi kui veduribrigaadi brigadiir. Ja 
mitte ainult veduribrigaadi brigadiir, vaid täna 
oli tal ka kaks võitu: too mustakulmuline ning 
raudteejaama ülema tütar Asta. 

Laualt suitsukarpi otsides silmas ta seal suurt 
lillepotti astritega. 

«Oo... kas mulle?» kergitas ta end üllatu- 
nult varvastel. 

«Sulle,» rõõmustas Riina, et ometi viimaks 
oli Hannes tema väikest õnnesoovi märganud. 

Hannes kummardus astreid nuusutama ning 
mõtles: «See on täna juba kolmas võit.» 

Rahulolevana viskus ta laisalt tugitooli ja 
ütles Riinale: 

«Nüüd aga kraami kõik paremad toidud 
lauale, mul on päris hundi isu. Ja pane ka mu 
müts, kingad ja mantel oma kohtadele, ma 
tõesti ise ei suuda. Olen väsinud nagu vana 
hobune. Oi, sa ei või aimatagi, kuidas need 
eksamid mul võhma välja võtsid!» 

Riina heldis naeratades. Muidugi võisid need 

eksamid hullupööra väsitada. Kogu aeg oota- 
mine, pinevus ja närveerimine. Ta tuli soojade 
toitude ning teeveega ja koristas siis ära ka 
Hannese mööda tuba laialipillutud riided. Han- 
nes aga jutustas kogu aeg uhkeldades oma hiil- 
gavast edust, nõnda et vahetevahel unustas söö- 
misegi. 

Riina istus tema vastu ja vaatas naeratades 
meest. 

«Söö ometi, muidu jahtub kõik ära,» sundis 
ta Hannest. «Juba pool tundi oled rääkinud ikka 
endast ja endast, aga pole sõnagi öelnud, kui- 
das läks ka su sõbral Paul Roomal.» 

Hannes lõi naerdes käega: 

<Mis sõber ta mulle on! Aga see tühikott... 
ka tema punnis enda kuidagi läbi.» 

Riinale ei meeldinud küll Hannese uhkelda- 
mine, kuid ta tahtis siiski teda mõista kui ini- 
mest, kes on astunud tähtsa sammu elus. Ja 
nõnda see õhtu lõppeski, mis Riina arvates 
oleks pidanud küll hoopis teistsuguseks kuju- 
nema. Kuid ta surus kangekaelselt maha selle 
vaikse nukruse, mis ähvardas temas esile ker- 
kida. 


6. 


Kogu järgmine päev täitis Hannes ankeeti 
ning kirjutas elulugu. Kahekümne kahe aastase 
noormehe elulugu ei ole küll kuigi pikk, kuid 
Hannesel paisus see ligi kümne leheküljeni. Ta 
muutus neil lehekülgedel peaaegu kangelaseks, 
sest oli poisikesena puruks visanud ühe fašistide 
abiteenistuse veoauto laternaklaasi ja hiljem 

koos klassiga välja vilistanud saksa keele õpe- 
taja-muti. Kaua mõtles ta, kuidas põhjendada 
koolist ärajäämist viis aastat tagasi. See oli kee- 
ruline lugu, laiskus, ulakus ja sagedased põhju- 
seta puudumised kõik kokku. Viimaks leidiski 
ta niisuguse ilusa lause: «Ihaldasin juba poisi- 
kesepõlvest alates minna tootvale tööle, surnud 
kirjatähe juurest elavate mootorite, aurukatelde 
ning tööpinkide juurde.» Talle endale meeldis see 
elulookirjeldus, siin polnud elulugu jutustatud 
mõne napi ja kohmaka sõnaga nagu Paul R00- 
mal. 

Ah-haa... Paul Rooma! Hannesel tuli nüüd 
ka teda hädapärast tarvis. Temalt pidi ta saama 
teise soovituse, kuna üks oli juba olemas tema 
brigaadi noorelt kütjalt. Sooveerelt. Kolmanda 
aga mõtles Hannes küsida just Bogdanovilt ene- 
selt. Nõnda läkski ta õhtu eel komsomolibüroosse. 

Bogdanov võttis teda imelikult vaikselt vastu. 
Ta noogutas ainult peaga, näitas käega toolile 
ja hakkas jälle lugema tiheda masinakirjaga 
täidetud lehekülgi. Nii möödus mitu pikka minu- 
tit. Viimaks lõpetas ta lugemise ning pani lehed 
suurde tabalukuga kappi. 

«Kas said dokumendid korda?» küsis ta laua 
juurde tagasi tulles?» 

«Korras,» elavnes Hannes, sest talle tundus, 
et Bogdanovi hääl ei olnud vaenulik. 

Bogdanov võttis Hanneselt ankeedi, eluloo- 
kirjelduse ja soovitused, istus tagasi endisele 
kohale ning hakkas neid sirvima. 

«Oled veel noor mees, aga vaat kui pikk juba 
elulugu. Kümme lehekülge!» Bogdanovi tõmmul 
näol lendles imelik naeratus. Hannesele tundus 

selles nagu pisut-pisut irooniat. «Aga kes on 
sul kolmas sõovitaja?» 

Hannes muljus mütsi pihus. 

«Mõtlesin seda sinult küsida.» 

Bogdanov ei vastanud sõnagi. Ta tõstis ainult 
korraks pilgu ja vaatas nagu uurides oma hele- 
pruunide, pisut mandlikujutliste silmadega Han- 
nese otsa. Dokumente kokku korjates küsis ta 
ootamatult: 

«Kas sa tead, et-su isa käis minu juures?> 

Tahtmatult valgus Hannesele veri näkku, ta 
mõistis kõik, 

«Ei tea,» püüdis ta end kuidagi välja rabelda. 
«Meie ei saa taadiga viimasel ajal enam hästi 
läbi.» 

«Miks?» 

«Ta on elust mahajäänud inimene.» Ning 
korraga tekkis temas päästev mõte: «Minu kom- 
somoli astumine oli ka tema tõttu viivitatud. Ta 
keelas mind... ja sellepärast asusin eraldi 
elama.» 

Bogdanov ei vastanud sellele midagi. Ta näis 
pingutatult mõtlevat, nagu oleks tal väga raske 
neist keerdkäikudest aru saada. Hannes muutus 
enesekindlamaks, ta oli end vist kuidagi välja 
rabelnud. Bogdanov tõstis pilgu ja küsis: 

«Räägitakse, et sul olla üks naine. Kes ta sulle 
on?» 

Hannes oli ka seda küsimust oodanud ning 
vastas järsult: 

«Ta pole mulle ei keegi.» 

«Tõesti mitte keegi?» puuris Bogdanovi pilk 
teda umbusklikult. 

Esimest korda tundis Hannes, et see väikese- 

kasvuline kõhetu poiss, kelle üle ta ikka oli 
armastanud endamisi naerda, nimetades teda 
kohtlaseks või «kuldsilmadega onu Pokaks>, 
võis nagu raudklambritega kinni haarata. Ta ei 
talunud nüüd tema silmanurkadest sähvatavat 
pilku. See justkui valgustas läbi kõik salajase 
ja varjatu, mida ta hoidis oma sügavamas süda- 
mesopis. 

«Jah, ei keegi,» kordas ta veel, seekord vaik- 
semalt. 

<Jutusta.»> 

«Kuidas seda jutustada... võimatu,> tõm- 
bas Hannes peopesaga üle otsmiku. Ta tuadis, 
kuidas see muutus kuumaks, otse põletavaks. 

«Jutusta, nii nagu tõeliselt oli ja on.» 

Hannesei muutus ikka raskemaks ja raske- 
maks, ta tundis end olevat justkui tupikus, kust 
polnud pääsu edasi. Kuid ta hakkas siiski jutus- 
tama: 

«Ma arvasin, et olen temasse armunud... ta 
meeldis mulle. Käisime mõnikord pidudel tant- 
simas, istusime kohvikus... ja siis tahtsin ma 
kodu kitsusest välja pääseda. Vanamees on mul 
niisugune range, mõistmatu. Tema tunnistab 
ainult enda tahet, teistest ei hooli üldse. Ja nii 
oligi... hakkasime üheskoos elama. Kuid ma 
ei teadnud, et ta on minust kuus aastat vanem... 
arvasin seda lihtsalt naljaks.» 

<Kuus aastat?» küsis Bogdanov. 

Hannes ei mõistnud seda küsimust õieti. Ta 
arvas, et ka Bogdanov teda õigustab, ning rut- 
tas õhinal tõendama: 

«Jah, kolm kuud veel üle sellegi.» 

Ent Bogdanov katkestas teda kohe käevii- 
pega. 

«Kas sa ei mõista, et mitte kuues aastas pole 
küsimus, vaid teie vahekorras, teie tõelistes 
tunnetes ja suhetes. See on kõige tähtsam ja 
määrav. Luuletaja Jessenin armastas Duncanit, 
kes oli temast seitseteist aastat vanem.» Ta 
pani Hannese dokumendid pappkaante vahele 
ja lisas: «Nüüd ootame meie. See küsimus tuleb 
sul endal lahendada, keegi teine siin aidata ei 
saa. Kuid lahendada tuleb ausalt ja õiglaselt. 
Kui on juhtunud eksitus... olgu eksitus, see on 
inimlik. Aga alatust ei tohi olla.» 

Näis, et Bogdanov jättis midagi ütlemata. 

Hannes tõusis üles, punetav ning ärev. Ta 
ulatas Bogdanovile käe ja rohkem aimas kui 
tundis selle pigistusest, et nende vahel oli midagi 
muutunud. Kes oli selles süüdi, kas tema või 
Riina? Mööda treppi alla astudes vihastas ta 
enesele tolle meeletuse — tema ja Riina koos- 
elu pärast. Seda tühist asja oleks võinud ju ka 
hiljem teisiti lahendada. Juba tookord, pärast 
seda skandaali kino ees, poleks tal tarvitsenud 
Riinalt lepitust manguda. Nad oleksid võinud 
kumbki minna ise teed, ja kõik oleks lõppenud, 
korras, ilma niisuguse kärata nagu täna. Uuel 
aastal moodustatakse noorte brigaad... nüüd 
aga ei ole enam kindel, kes selle brigadiiriks 
saab, kas tema või too tigu Paul Rooma. 

'Tädi tulekuni oli veel pool tundi aega. Han- 
nes läks puhvetisse, istus varjatud nurka ning 
tellis klaasi veini. Nagu esmakordselt hakkas ta 
põhjalikumalt juurdlema, kumb oli selle õnnetu 
kooselu algatajaks, kas tema või Riina. Vist 

siiski tema, aga ta oli seda ju naljaks rääkinud, 
nagu ikka räägitakse pärast tantsupidu koduteel 
või pargipingil. Riina oleks pidanud sellest aru 
saama, ta on vanem ja kogenum. See meelde- 
tuletus kaevas Hanneses välja ühe kauge mäles- 
tuse. Ta oli kohe tutvumise esimesel õhtul, olles 
veidi purjus ja pealetükkiv, Riinat suudelnud. 
Riina ei avaldanud kõige vähematki vastupanu, 
ainult ta niisked ja kuumad huuled tukslesid 
nagu janunedes. See oli olnud Hannesele ühte- 
aegu meeldiv ja eemaletõukav. Ta arvas, et 
nõnda võivad suudelda ainult väga kogenud nai- 
sed. Isegi Asta, kellest ei räägitud midagi head, 
tõrkus ning lõi esimesel suudlemisel küüned 
kätte. 

See meeldetuletus kibestas Hannest, ta tun- 
dis, nagu oleks teda kuidagi petetud. Kell hak-' 
kas saama kaheksa. Ta jõi puhvetileti ees veel 
kiiruga teise klaasi veini ning ruttas jaama oote- 
ruumi. 

Juba uksest sisse astudes nägi Hannes ini- 
meste - tõuklemisest eemal, ajalehe müügilaua 
juures tädi. Niihästi tema välimusest kui ka, 
mõrust ilmest ning kogu ümbruse vastu põlg- 
likust üleolekust oli kohe näha, et ta oli tõeline 
tädi. Hannes märkas nagu esmakordselt täie 
teravusega, kuidas ta sarnanes isaga. Ainult ta 
oli isast palju väiksem, kokkukägardatud ja 
kortsunud, nagu oleks just praegu kuskilt vaju- 
tise alt välja pääsenud. Hall kulunud karus- 
nahast torbikutaoline müts ning triibuline vana 
plüüšmantel moonutasid ta peaaegu kümneaas- 
tase lapse suuruseks. 

«Kuhu sa nii kauaks jäid?» hakkas ta kohe 

käratsema, võtmata Hannese tervitustki vastu. 
«Mina, haige inimene, pean sind siin inimeste 
supis tervelt veerand tundi ootama.» 

"Hannes heitis pilgu ooteruumi kellale. 

"«Tädike, kell on täpselt kaheksa,» katsus ta 
lepitust otsida. 

«Mina ei usu neid kellasid. Mis*kellad need 
niisugused "on, näitavad "aega, nagu tahavad. 
Minul aga'on vanaaegne hea kell, kividega, see 
on täpne. Hea küll, mis me siin seisame kui 
sambad. Lähme rutem rahvahulgast välja, kõik 
haiseb siin nagu prügikastis. Ma ei taha, et keegi 
teine või kõlmas mu juttu pealt kuulaks, ja mõni 
võib ka veel mu käekoti ära krahmata. Seda 
ongi nad kogunenud siia piiluma.» 

Hannes järgnes kuulekalt tädile. Ta muigas 
küll endamisi tädi kätsatamist kuuldes, kuid üht- 
lasi ka kartis teda. Juba lapsepõlvest alates 
püsis temas ebamäärane hirm tädi ning inetute, 
alati ringiluusivate buldogkoerte ees. Mõlemad 
justkui tahtsid teda haarata, rebida, tema peale 
uriseda. Esimese eest püüdis ta ikka kapinurga 
taha hämarusse peituda, teistest aga läks täna- 
val suure kaarega ringi. 

Väljas küsis tädi: «Kas tead ka, mis päev 
täna on?» 

«Teisipäev,» vastas Hannes. 

«Ma ei küsinud seda, sa pagan!» heitis tädi 
põlglikult. «Täna on kallis jõululaupäev. Ma 
jätsin isegi kirikusse minemata ja tulin sind hul- 
gust tagasi koju viima. Isa ootab, jõulupuul 
on juba küünlad küljes, aga sina laaberdad 
mööda maailma ringi. Pfui, haised viinast nagu 
sikk!» 

«Tädike, see oli ainult klaas veini... jõulu- 
õhtu puhuks.» 

«Ära valeta, mina tean asja paremini. Oh 
aeg, mina kudusin niisugusele hukkaläinud ini- 
mesetükile oma haigete sõrmedega kampsuni. 
Ma ütlen: see on imeilus kampsun, küll sa alles 
näed. Lähme nüüd kohe koju.» 

Hannes viivitas veel mõne silmapilgu. Talle 
näis, nagu oleks tema ees avatud pimeda, vastu- 
meelse kongi uks, kuhu teda tahetakse järgmi- 
sel silmapilgul tõugata. Kuid tädi hakkas kohe 
hädaldama: 

«Missugune südametu inimeseloom! Mina 
pidin sihukese rajaka pärast kodunt välja tulema 
ja end külmetama. Hannes, aita mind kohe koju, 
mu jalad ei suuda tõesti enam minutitki siin 
seista. Oh jumal, oh jumal, ma võin siiasamasse 
paika maha kukkuda ja surra. Ja kellelgi pole 
kaastunnet ega haledust. Oh mu süda, mu haige 
süda, see ütleb kohe üles. Hannes! Kas sa kuu- 
led, kurivaim, võta kohe mu käe alt kinni ja 
toeta mind.» | 

Hannes võttis tädi kaenla alt kinni ning mõt- 
les: 

«Ja ongi vist kõigel lõpp.» 

-.. Riina ootas kogu öö Hannest. 

Ta oli end külmetanud ja hõõgus üleni pala- 
vikus. Vaip tundus raskena ning mattis hinga- 
mist. Ta püüdis seda eemale tõugata, vähkres 
asemel ja suigatas märkamatult lühikesse unne. 
Kuid mõne minuti pärast ärkas jälle nagu jär- 
sust löögist ning jäi hirmunud silmadega vaa- 
tama. Laual põles lamp, kõik oli ümberringi 
vait, kuskilt ei kostnud ainustki häält. Riina 

tõstis pea tulikuumana tunduvalt padjalt ja jäi 
pinevusega kuulatama, kas ei kosta trepilt tutta- 
vaid samme. Ei midagi. Siis hakkas teda piinama 
põletav janu, kuid ta ei suutnud kööki vee 
järele minna. Möödusid pikad, ahastavad minu- 
tid, mis tundusid tundidena. Siis langes ta jälle 
palavikulisse unne, millest ärkas karjatusega. 

Väike, muidu nii armsaks saanud ruum tun- 
dus nüüd ebatavaliselt tühjana ja kõledana. Pil- 
dilt vaatas paljajalgne vilepillimees, kõõrita- 
des ühe veripunaselt läikiva silmaga tema otsa, 
ning puhus vahetpidamatult vilet. See oli hir- 
mus häältesegu, mis torkis valusalt, nagu tera- 
vate nõeltega ta kõrvu ja pani pea valutama. 
Riina surus end kahe kuuma padja vahele, püü- 
des mitte kuulata neid vilehelisid. Ta kattis kõr- 
vad kätega ning langes jälle rammestavasse 
unne. 

Hommikul ei suutnud Riina tööle minna. 
Ärgates haaras ta kätega enese ümber ning 
kähises kuumast kurgust: «Hannes!» 

Veidi aja pärast toibudes hakkas ta uuesti 
all trepil samme kuulatama. Ainult vähesed ini- 
mesed tulid siia väikesse kõrvalisse majja. Kaks 
korda kõlises kõrvalkorteri kell, kuid keegi ei 
läinud sealt ust avama. Siis jäi kõik jälle pikka- 
deks tundideks vaikseks, ainult vinge detsembri- 
tuul vihises jäätanud aknaklaaside taga. Vee- 
kruus, mille ta siiski oli öösel suure vaevaga 
köögist toonud, oli toolil tühjaks saanud. Ta püü- 
dis üle voodipähitsi riiulil kella vaadata, ent 
selle osutid lõid ta silmade ees kiiresti pöörlema 
nagu mängurattad. Kell kaks viisteist läks Han- 

nese rong. Aga kes ütleks ometi, kui palju kell 


praegu on? 

Jõuetult langes Riina tagasi asemele. 

«Küllalt!» justkui naeris. keegi kiledalt siin- 
samas tema kõrval seina taga. Riina avas valu- 
tavad silmad ja kobas käega, sest seina taga ei 
pidanud ju kedagi olema. Plaksatas terav kuiv 
lask ja Hannese hääl ütles: «Kaks parti, sellest 
jätkub meile pühadeks. Oleks "ämm, viiks ka 
temale suukostiks koiva.» Ümberringi kõhistati 
naeru, 

Siis järsku haihtus kõik ja väike ruum muu- 
tus jälle endiseks. Seina taga jäi kõik vaikseks, 
seal polnud midagi olnudki. Kuid nüüd kuulis 
Riina selgesti, kuidas all koridoris avati eesuks. 
Näis, nagu oleks keegi võõras selle avanud 
ning seisatas nüüd kaheldes lävel. Siis tõusid 
sammud pikkamisi mööda treppi üles, aeglased, 
ettevaatlikud vanainimese sammud. Riina kuulis 
tasast koputust, kuid ta ei vastanud, sest tulija 
polnud Hannes. Ta ei tahtnud praegu peale tema 
ainustki inimest näha. Veel kord koputati, see- 
kord kõvemini. Siis hakkasid sammud niisama 
aeglaselt ja ettevaatlikult alla astuma, nagu nad 
olid tulnudki. Ent poolel teel peatusid veel kord, 
seisatasid nagu kaaludes ning järele mõteldes, 
ja pöördusid siis otsustavalt tagasi. 

Uks avanes ja Riina nägi lävel Hannese ema. 

Nad vaatasid teineteise otsa ja nüüd polnud 
nende pilkudes enam võitlust nagu esimene kord. 
Hannese ema sulges tasakesi ukse ning astus 
voodi juurde. Ta oli nende kuudega veel kõhne- 
maks ja väiksemaks jäänud, kandis ikka samu 
vanamoelisi riideid ning inetut kübaralotti nagu 

esimenegi kord. Pannes käe Riina paljale käsi- 
varrele, küsis ta murelikult: 

«Kas olete haige?» 

Riina tõstis käe otsmikule ning vastas: 
«Jah... mul on vist palavik.» Keerates näo 
vastu patja, küsis ta sumbunult: «Kus on Han- 
nes?» 

Näis, nagu oleks emal raske vastata, aga ta 
vastas siiski: 

«Hannes tuli koju. Ma tulin ta asjade järele.» 

Need vähesed sõnad ütlesid Riinale kõik. Nad 
ütlesid, et Hannes ei tule enam kunagi tagasi 
siia väikesse tuppa, kus ta oli nii rõõmustanud 
vana kahhelkividest ahju, värvilaikudega tee- 
kannu ja paljude pisikeste asjakeste üle. Vana 
Neptun seisis omal kohal, ahing käes, ja justkui 
ootas teda jälle kummarduma üle pabereid ning 
raamatuid täiskuhjatud laua. Kõik oli lõpetatud, 
igaveseks katki käristatud. 

Riina muutus. härdaks, tal hakkas endast 
kahju. Miks siis tema jaoks ei leidu maailmas 
õnne ega armastust? Kaks niisugust rasket lööki, 
kas ta suudabki neid üle elada? Iseenesest hakka- 
sid ta silmist pisarad veerema ning tegid padja 
märjaks. 

«Arge nutke,» pani Hannese ema käe ta kit- 
sale pihale. 

See hõõgus palavikust. Õhukese särgi all tuks- 
lesid värisevad õlad, kuna tugevad sõrmed olid 
kramplikult rinnust kinni haaranud. Näis, nagu 
veereks järgmisel silmapilgul tema üle meele- 
heite laine. Hannese ema kattis ta hoolikalt vai- 
baga ja ütles: «Oodake... ma lähen arsti 
järele». 

Ta ei võtnudki Hannese asju, mille pärast oli 
tulnud, vaid läks niisama. 

Alles siis, kui Riina kuulis koridori välisukse 
kinnilangemist, purskas ta nutma. Nüüd ei jõud- 
nud ta enam tagasi hoida seda meeleheidet, kõigi 
lootuste kaotamist õnnele, tulevikule, elule, mida 
oli katsunud varjata Hannese ema ees. See kõik 
purskas nüüd temast ägedalt, vastupandamatu 
jõuga esile nagu tormikeeris. 

Siis järsku nagu veel mingist viimasest lootu- 
sesädemekesest kinni haarates, vaatas ta kella. 
See oli kümne minuti pärast kaks saamas. Kümne 
minuti pärast kaks... aga kell kaks viisteist 
läheb Hannese rong. 

Ta isegi ei teadnud, kust võttis selle jõu, et 
tõusis korraga voodist üles ja hakkas end kiiresti- 
kiiresti riietama. Kingad justkui ei kuulanud 
sõna ega tahtnud jalas püsida. Ta heitiski need 
minema ning tõmbas jalga ainult botikud. Kaela- 
sall... kus on aga kaelasall? Nõrkadel jalgadel 
tuigerdas ta otsides mööda tuba ega leidnudki 
seda kuskilt. Ja siis kindad... väljas oli vist 
pakane. Ühe kinda leidis ta kokkukägardatult 
taskust, ent teist polnud. Kuid mis tähendasid 
kaelasall ja kindad? Riina ei hoolinudki nüüd 
sellest, vaid ruttas kiiruga välja, nii nagu oli. 

Detsembripakane ei tundunudki nii külm ja 
näpistav. Riinal hakkas koguni palav, nõnda et 
pidi mantlihõlmad avama. Kuid ta oli siiski vist 
väga nõrk. Sest niipea kui ta katsus kiiremini 
kõndida, kadus jalgadest kogu jõud ning ta pidi 
ühe puutüve najale toetuma. Miski hakkas rinnus 
valusalt nagu teravate nõeltega torkima. Rii- 
nale tulid pisarad silmi, aga nüüd polnud 


116 


sellele aega mõtelda, sest kell võis olla juba kaks 
läbi... kaks läbi. Ta pidi kogu jõu kokku 
võtma ja kiirustama, et mitte hilineda. 

Jaamas vilistas vedur. 

Riina ehmus ning hakkas enesega sõitlema, 
et niiviisi koperdades võib ta rongi väljaminekuks 
veel hiljaks jääda. Ta katsus jälle joosta, kuid 
hakkas kohe köhima ega suutnud enam sammugi 
paigast astuda. Siis tuli talle järsku meelde, et 
siit aedade vahelt pidi ju üks lühem tee raudtee- 
jaama viima. Riina rõõmustas, küll oli hea, et 
see veel õigel ajal meelde tuli. Aga kus on nüüd 
see tee, kas ta pole mitte täis tuisatud? Riina 
hakkas teed otsima, leidis tuttava viltuvajunud 
plangu ja rõõmustas jälle. Kord oli ta selle plangu 
naela küljes mantlisse augu rebinud ja tundnud 
sellest suurt meelehärmi. Nüüd aga tundus see 
tuttav plank talle nagu hea sõber, teenäitaja. 
Kuid juba mõnekümne sammu järel sattus ta 
sügavasse lumme ning kaotas ühe botiku. Ta ei 
hakanudki botikut otsima, mis tähtsus oli praegu 
ühel botikul, vaid jooksis komistades ikka edasi, 
kuni silmas liiprivirnade taga lumist raudtee- 
tammi. 

Samal silmapilgul väljus ka kaubarong jaa- 
mast. 

Riina leidis jälle uut jõudu ning jooksis üle 
lumise põllu rongile vastu. Ta arvas hetkeks 
Hannest veduriaknal nägevat ja karjus kähi- 
seva häälega: 

<Hannes... Hannes... Hannes!» 

Ta hakkas mõtlematult veduri kõrval jooksma, 
tahtes kuskilt kinni haarata, rippuma jääda, ühes 
rongiga kaasa sõita. Talle tundus, nagu oleneks 

sellest kogu tema saatus. Ent järsku jäi mingi 
takistus talle jalgu, mis vedas ta pikali lumme. 
Ainult mõni samm eemal plaksusid vastu roopa- 
vahesid vagunite rattad. Nüüd oleks Riina taht- 
nud, et need temast üle sõidaksid, puruks lõikak- 
sid, kannaksid olematusse. Kuid rattad aina 
möödusid ja möödusid temast, kõmisesid nagu 
kauge kõu. 

Siis kaotas Riina meelemärkuse ja vajus pime- 
dusse. 

Kui ta jälle ärkas, tajus ta ebamääraselt, et 
tema ümber on inimesed. Ta tõsteti üles, kanti 
kuskile kaugele-kaugele, avanes ja paukus kinni 
uksi. Veidi hiljem lamas ta jälle mingil kõval 
asemel, katsudes end kogu jõupingutusega istu- 
kile ajada. Ta suutis ainult küünarnukile tõusta 
ja langes siis prantsatades tagasi. Kellegi jää- 
külm käsi katsus ta pulssi ning hõõguvat otsa- 
esist. 

«40,6,» lausus kauge hääl. 

Veel kaugemalt kostis valusalt kõrvu sügav 
põrisev bass: 

«Krupoosne kopsupõletik. Otsekohe sanitaar- 
auto välja kutsuda.» 

Siis ei mäletanud Riina enam midagi. 

Kaks kuud hiljem lahkus Riina haiglast. 

Veebruarituisud olid keerutanud tänavate 
äärde ning platsidele lumehangi. Nüüdki tuli 
tuulevihur mööda laia kõnniteed, kihutades ees 
tuhkjat lumetolmu. Kui tuul Riina põlvede 
ümbert kinni haaras, mantlihõlmu rebis ning lund 

näkku päiskas, tundis Riina end nagu nõrkema 
löövat. Jah, nüüd võiks kas või siiasamasse maha 
kukkuda ning lamama jääda. 

Ent ta pigistas siiski huuled kõvasti kokku ja 
astus edasi. 

Ta ei olnud enam tugev, 00, seda ta polnud 
enam tõepoolest. Või missugune naine suudakski 
kõikuma löömata taluda kaht niisugust rasket, 
inimest hävitavat lööki? Kas ongi niisuguseid 
naisi? Ja kui on, missugused varemed neist siis 
küll seesuguste löökide all järele jäävad? 

Kõik oli möödunud, kogu minevik oli nagu 
tuhaks muutunud. Aga mis seisab ees, mida toob 
homne päev? Hannese küsimust oli arutatud raud- 
teesõlme /komsomoli-algorganisatsiooni - lahtisel 
koosolekul. Kõik olid hukka mõistnud tema nah- 
haalsuse, karjerismi, kodanlikud igandid, mida ta 
eneses kandis nagu teist nägu maski all. Avalikus 
süüpingis, tuhandete noorte ees, ei seisnud üksi 
Hannes Konsen. Küsimuse juured ulatusid palju 
sügavamale. Ajakirjandus lahkas selle näite varal 
nagu terava noaga tänase võrsuva elu mädane- 
vat paiset. Kümnetes komsomoli-algorganisatsi- 
oonides tõmmati varjupugenud «hannesed» päe- 
vavalgele ja neile kõikidele sai osaks noorte 
üldine põlgus. 

Kuid see kõik polnud Riinale tähtis. 

Ta astus mööda tuisust teed ning mõtles, kas 
tal pärast seda kõike ongi enam õigust elule, 
armastusele, tulevikule? Ta ei suutnud end elust 
lahti rebida, nagu tegid seda kunagi vanasti 
inimesed, kes läksid kloostrisse kõdunema. 00, 
ei! Ta tublid käed janunesid töö järele, ta süda 
ihaldas armastust, ta meeled tahtsid näha, kui- 

das näeb aastakümnete pärast välja see uus, nii 
raskesti ülesehitatud maailm. 

Kas on tal veel sellele kõigele õigust? 

Üle lumiste katuste silmas ta järsku kõrval- 
tänavas oma möödunud elu toa akent. Eemalt 
vilistas vedur ja pikk kaubarong logistas aegla- 
selt jaamast välja. Korraga näis Riinale, et 
keegi seisab toakese akna juures ja lehvitab 
rongile käega. See oli ju ta ise... Veelkordselt 
elavaks saanud kujutelm tema enese möödunud 
elust. Ja järsku, otsustavalt pöördus ta valutava 
südamega ringi. 

Huuli kõvasti kokku surudes kordas ta enesele: 

«Eil Mul on õigus... Mul on õigus elule, 
armastusele, tulevikule. Kas mõni juhuslik eksi- 
tus tohib siis inimest murda? Inimene peab olema 
tugev, sest elu on tema, inimese päralt.» 

Ja pead julgemalt püsti tõstes hakkas Riina 
linna poole astuma. 

ärsk sügisene hoovihm rabises nagu 
tuulest paisatud rahehoog vastu vagu- 
niaknaid. Veest nõretavate klaaside 
taga — vilksatasid pikkades ridades 
õhtueelse linna ähmased tuled. Nad 
paistsid kaugusest tillukeste täppidena nagu kus- 
tuvad söed. Kiiresti keerlesid vaguniakendest 
mööda tehaste segipaisatud -laoplatsid, mõni 
suitseva korstnaga vabrikukorpus, paekividest 
laotud hallid müürid ning tahmaseks määrdunud 
majade blokid. Nende taga laius hall taevas. 
nagu polekski see tõeline taevas, vaid tehtud 
mingist ebamäärast värvi hallist vildist. 

See vaene ja tüütu äärelinna pilt meelitas 
harva mõnd elupõlist tallinlast vaguniaknast 
välja vaatama. Ainult Rein Uudelepp vaatles 
ahnelt iga tuttavat ülesõidukohta või tänavate 
kvartaale, millest ta nii kaua eemal olnud. See 
kõik oli talle nii tuttav, lugematuid kordi näh- 
tud ja läbi tallatud, kuid ühtlasi ka uudne. 

Oli juba oktoobrikuu keskpaik, suur sügis, 
mil kõik raudtee-äärsed aiad näisid tühjad ja 
mahajäetud. Tuul ja vihmahood olid puudelt 
maha peksnud kogu nende lehestiku, nõnda et 
nad näisid nüüd vastu taevast tõusvat hiigla- 

suurte rootsikute luuakimpudena. Ainult mõned 
üksikud kaharad vahtrad seisid veel tummalt 
viimases kollendavas lehtede kullas. Rõske ja 
sombune ilm paistis linna kohal tiheda ja liiku- 
matu uduvallina. Iga silmapilk võis oodata uut 
ägedat vihmavalingut, mis paneb veel enam lai- 
netama raudtee-äärsed kraavid ja pilgeni täis 
veelombid. Siis võis kätte jõudagi aeg, kus Üle- 
miste uputab Tallinna. 

Peaaegu samasugune tinane raskus lasus ka 
Rein Uudelepa südamel. Veel mõningad jaama- 
vahed tagasi hellitas ta endamisi lootust, et 
kodulinna nägemine ergutab teda ja toob ühes 
vanade mälestustega jälle tagasi ka kõik selle, 
mida ta arvas olevat juba kadunud. Just nende 
lootuste kadumise ja jälleleidmise vahemail oligi 
ta kõik need viimased nädalad kõikunud. Kord 
kadusid need, andes aset lootusetule ahastusele, 
kord tõusid jälle ellu, täites nagu rõõmus päi- 
kesevalgus ta meeleolu. Kord hävitas ta ise nad 
mõne mõttetu tujukuse, jonnakuse või sisemise 
raevuga. Just raev põles temas mõnikord kõige 
tugevamalt, ähvardades teda tuhaks põletada. 
Kuid juba pool tundi hiljem hakkas ta jälle seal- 
samas uuesti kild-killult oma mahajooksnud elu 
üles ehitama. See kõik oli nii raske ja piinav, 
kuid ka kuskilt mujalt ei osanud ta lahendust 
leida. Sadu kordi oli ta mõtelnud, milleks teha 
seda lollust, et tulla tagasi kodulinna, kui seal 
leidub nii palju häbi, võib-olla isegi inimeste 
põlgust ja ülekohut? 

See küsimus oli vaevanud teda kogu pika tee. 
Aga see oli tekkinud juba palju varem, kui ta 
sai Leenilt viimase — lahkumiskirja. Mida teha, 

kuidas otsustada? Ta kõikus nagu kirvehoobist 
tabatud puu, ei suutnud ega suutnud otsustada. 
Sest nii sagedasti nõuab ka otsustamine teravat 
nuga, mis võib lõigata inimese alt tuhanded 
mullasse kasvanud juured. Aga inimese loomu- 
ses on alal hoida oma juuri, mis seovad teda 
lugematute tarvilike ja tarbetute mälestustega. 

Juba Narvas tekkis Uudelepal tahtmine ron- 
gilt maha astuda, sest eemalt vaadates paistis 
linnas palju uusehitusi, tellinguid ja seda lakka- 
matut töörütmi, mis kisub inimesi alati kaasa. 
Vana ajalooline Narva oli jälle kangekaelselt 
ahervaremetest välja kasvamas. Kogu aeg rää- 
giti vagunis uue elektrijõujaama ehitamisest, 
sellest Baltimaade gigandist, kõlasid arvud, kii- 
tused ja laitused. Näis, nagu oleks kogu see 
vagunitäis inimesi võtnud ise osa sellest suurest 
ehitustööst. Uudelepp nägi kogu aeg veomasi- 
naid liikumas liiva, telliskivide, lauakoormate 
ning inimestega. Neil kõigil oli kiire, tulid ja 
läksid, aina tulid ja läksid. Kaugemal paistsid 
tuttavad kraanade ja ekskavaatorite teravad 
nokad, mis liikusid siia-sinna raskete kandami- 
tega. 

Palju kordi oli Uudelepp igatsusega mõtelnud 
just niisugusele ehitustöö rütmis lakkamatult 
käratsevale linnale, mis võiks saada talle uueks 
koduks. Salk tööpluusides ja -pükstes noori tüd- 
rukuid möödus vaguniaknast väikese kärmete 
sammudega astuva vanamehe, vist mõne meistri- 
mehe saatel. Nad lehvitasid ootava rongi poole 
kätega, ja korraga oli Uudelepp peaaegu valmis 
oma kohvrit haarama ning siinsamas rongilt 
maha hüppama. See ei oleks olnud hüpe tund- 

matusse tulevikku. Küllan ehk oleks selles töö- 
rohkes linnas ka tema jaoks midagi hakkamist 
leidunud, kas või kõige lihtsamat tööd. Siin teda 
keegi ei tundnud ja siin poleks ka nii häbistav 
välja võtta tunnistust, mis nii lakooniliselt tea- 
tab, et ta on oma karistusaja ära kandnud ja 
kõigi õiguste taastamisega sel ja sel kuupäeval 
vabastatud. Uutes, suure töötempoga linnades 
ei vaadata nii kõõrdi niisugustele dokumenti- 
dele nagu mõnes mahajäänud kolkas. Ehitus- 
linnad, kaevandused ja metsad ongi katsetusko- 
dadeks, kus proovitakse ja vaetakse inimest, 
samuti nagu proovitakse vaekaussidel kulda. 
Aga inimene on tähtsam kui kuld, seepärast on 
ka tema vaagimine vaekaussidel palju keeru- 
lisem. ki 

Siiski sõitis Uudelepp Narvast edasi. 

Sõitis mingisuguse eneselegi tundmatu helli- 
tava lootusega, millele ta isegi ei osanud nime 
anda. Kas see oli igatsus tuttavate paikade, 
inimeste, linna säravate tulede, lõbusa naeru ja 
lõbu järele või veel midagi muud, millest ta nii 
kaua ilma olnud? Võib-olla, võib-olla ka mitte. 
Või lootis ta, et Leeni viimane kiri on mingi aru- 
saamatu eksitus, alatute inimeste intriig, ' kõrval- 
seisvate inimeste tühine nali? Võib-olla ka seda, 
ja iust nimelt seda. 

Aga kui ta nägi nüüd tuttavaid ülesõidukohti, 
tänavate kvarta2le, kus peaaegu iga maja oli 
temale tuttav, kaugusest esilekerkivaid üksikuid 
tornide tippe ja seda Tallinnale iseloomulikku 
hämust uduvalli, millesse kogu linn oli sügiseti 
alati mähitud nagu suitsuvinesse, hakkas tal jälle 
julgus kaduma. Kes ootab ja võtab teda vastu 

siin? Mitte keegil Ja ta tundis ikka selgemini ja 
selgemini, et oli teinud Narvas suure eksituse. 
Just seal oleks ta pidanud rongilt maha astuma, 
pühkima eneselt kogu mineviku tolmuprügi 
ning alustama uut elu. Kes võtab teda selles 
suures ja sageli isegi mittelahkes linnas vastu? 
Ja mis õigus ongi tal nõuda, et inimesed koht- 
leksid teda samasuguse lahkusega nagu varem? 
Ei, niisugust õigust tal polnud! Seda mõteldes 
ja ühteaegu ka hirmu tundes kõige vanaga koh- 
tumisel paistis Uudelepale kõik veel palju ras- 
kem ja ängistavam kui varem. Ta mõtles küll, 
et tema aastates ei ole nii raske elu uuesti alata, 
kui seda endiselt jätkata. Narva... Narva... 
võib-olla ainult seal oleks ta leidnud õige teel 
Rong aeglustas aegamisi käiku ja pöördus 
jaamalähedasele teele. Kümned raudteeharud 
sirutusid siin laiali nagu harali sõrmed, täis 
kiilutud kaubavaguneid, platvorme, kohmakaid 
õlitsisterne ja veel mingisuguseid vaguneid, mille 
akende ees rippus kuivav naistepesu. Siin-seal 
vilkusid semaforide punased ja rohelised tuled, 
kord kustudes, kord jälle süttides. Igalt poolt 
kostis vedurite kaugeid huikeid ja roopasead- 
jate tiristavaid vilesid. Vilksatasid mööda pikad 
heledates tuledes kaubaladude vihmast märjad 
platvormid. Suurem osa reisijatest oli juba vara- 
kult istmetelt üles tõusnud ning kohendas lah- 
kumiseks oma kohvreid ja pakikesi. Siis kerkis 
järsku, nagu ootamatult kuskilt hoonete nurga 
tagant esile hall, alati süngelt ähvardav kivine 
Toompea ja temast” veel kõrgemal Toomkiriku 
sihvakas-õhuline tipp. Vana Tallinn kogu oma 
aastasadade halluse ja süngusega, samal ajal 


127 


aga koduse rõõmsuse ning värvirikkusega! See 
oli nagu jälle ja jälle uus muinasjuttude maa. 
Seda mõteldes ja meelde tuletades tundis Uude- 
lepp, kuidas ta süda hakkas nagu poisikesel äre- 
valt põksuma, sest siin oli tema paljude aastate 
ootuste ja lootuste lõpp. Jah, see oli siin! 

Väljast kostsid vaguniakende taha rõõmsad 
tervitushüüded, lehvisid käed ning taskurätikud, 
terve kirev pilv inimesi ruttas aeglaselt liikuva 
rongiga kaasa. Igaüks otsis oma tuttavat, oma 
armast inimest, püüdes teda juba vaguniakende 
taga esimese pilguga tabada. Veel mõned lühi- 
kesed silmapilgud, ja siis peatus see kaugelt sõit- 
nud rong nagu märkamatult vihmast märja plat- 
vormi ees. 

Rein Uudelepp väljus viimasena vagunist, 
tassides kaasa oma kohmakat puukohvrit. See 
oli võrdlemisi raske, kuigi seal tegelikult pol- 
nudki palju muud kui kiduratest kasejuurikatest 
nikerdatud tühja-tähja. See polnud ju midagi, 
mitte midagi. Nikerdamist oli ta hakanud õppima 
alles koloonias, kuid imelikul kombel tundus talle 
mõnikord nagu unenäos, et need krobelised puu- 
tükid otsekui omaksid mingit seletamatut sidet 
tema vana ja uue, veel algava elu vahel. 

Vagunist välja tulles püüdis Uudelepp ruttu 
inimeste hulgast välja saada. See oli justkui 
põgenemine hämaratele tänavatele, et paljud 
mõistmatud pilgud võivad puurida ta puust 
kohvrilogu, klõbisevate tanksaabaste ja siit-sealt 
lapitud riidenärude põhjal aimata, kustkandist 
ja kui kaugelt see inimene tuleb. Jah, ta oli 
kaugelt tulnud inimene... aga kus on ta kodu, 
kus on ta omaksed ja sõbrad? 

Järsku seisatas Uudelepp ootamatust mõttest. 

Ta oli ju saatnud Leningradist telegrammi ja 
Leeni peab teda siin kuskil ootama. See mõte 
täitis teda jälle uue lootusega, selle õnneliku 
ootusevärinaga, mis silmapilkselt peletab eemale 
kõik endiste kahtluste mustad varjud. Kõndides 
oma raske kohvriga edasi-tagasi, ei leidnud 
Uudelepp kohta, kus ta oleks võinud seisatada. 
Viimaks ta najatus vaksalihoone vastu, silmitse- 
des väravast väljavoolavaid inimesi. Ta tundis 
neist endisest ajast mõningaid, kuid need kind- 
lasti ei aimanudki, et tema siin paekiviseina 
ääres konutab. Kõik möödusid temast pilkugi 
heitmata, kes rutates, kes juba armsa inime- 
sega, kes pikkamisi lonkides, kes üksik hulgus 
nagu temagi. Aegamisi tühjenes perroon, tulid 
kustutatud tuledega vagunite juurest viimased 
lahkujad. 

Korraga... Vaguniterea lõpust lähenesid 
rutakad sammud, klõpsudes nii isekalt vastu 
asfalteeritud perrooni, nagu võisid ainult klõp- 
suda Leenikese sammud. Uudelepp jäi kõikide 
oma tuhandete ootustega ootama. Ta oli juba 
valmis tulijale vastu tõttama, teda võtma kogu 
südamega vastu oma tulikuuma südant, ent 
äkki... see polnud siiski Leeni. Kümne minu- 
tiga jäi perroon tühjaks, lambid kustusid ja 
Uudelepp jäi tühja südamega istuma oma kohv- 
rile. 

Väravavalvur tuli tema juurde ja lausus 
käredalt: 

«Mis teie siin tukute? Palun lahkuda.» 

Uudelepp tõstis tühja pilgu ja ka perroon 
oli tühi. Kõik oli maha jäetud ja hämar, ilma 

ühegi lootuseta. Ta võttis oma kohvri ning astus 
roidunud sammudega üle lageda, vihmast läi- 
kiva platsi jaamaesisesse parki. Juba pimenev 
sügisene öö hõljus tema pea kohal. Silmanud üht 
valgeks värvitud pinki, pani ta oma raske kohvri 
maha ja istus sinna puhkama. Praegu ei suut- 
nud ta enam edasi minna, ehk kuhu oligi tal 
minna? Mõned aastad tagasi oli ta nii sage- 
dasti näinud samal pingil inimesi oma kompsu- 
keste või kotikeste kõrval istumas. Kuid siis ei 
taibanud ta kunagi eneselt küsida, mis inimesed 
need on, keda nad ootavad, kust nad tulevad 
või kuhu lähevad. Ta läks neist mööda isegi 
veidi põlgliku vaatega, nagu nad oleksid tulnud 
temalt almust paluma. Aga võib-olla nii mõnigi 
neist istus siin, samasugune must mure südames, 
nagu temagi. 

Enam kui kaks aastat oli Uudelepp põhja 
suurtes metsades seda tagasitulekut ette kujuta- 
nud. Sellest kujunes pika aja jooksul midagi 
maalitaolist, millele ta aeg-ajalt jälle mõne uue 
värvilaigu või pintslitõmbe juurde lisas. Nii 
hakkaski ta ettekujutuses end nägema nagu 
peeglis, kuigi juhtumiste ja meeldivate üllatus- 
tega. Muidugi ei tule ta tagasi niisugustes riide- 
närudes ja selle koliseva puukohvriga — seda 
ei tulnud Uudelepale kunagi mõttessegi. Enne 
tema areteerimist jäi Leeni poole nii mõndagi, 
mis sünniks veel praegugi selga panna. Vahetada 
nende vastu praegused räbalad, ja ta on kohe 
teine inimene. 

Nad kohtuvad juba perroonil, seda oli Uude- 
lepp vähemalt tuhat korda ette kujutanud. Juba 
vaguniaknast võib Rein eemalt näha Leeni 

ootuseärevusest punetavat nägu. Ta jookseb 
klõpsuvate sammudega ühe vaguniakna juurest 
teise juurde, tõugeldes ja otsides Reinu. Siis 
seisatab ta ega oska enam kuskile minna. Nüüd 
hakkab ta kahtlema, kas ei ole telegrammiga 
mingi rumal eksitus juhtunud, sest Reinu ei 
tule ega tule kuskilt. Ent — ai-ai seda naljal — 
Rein on siinsamas akna all, ainult veidi varja- 
tud tihedast eesriidest. Ta tahab näha tüdruku 
saledat kuju, ta tõtlevaid jalgu, mis kärsitu 
ootusega sibavad ühe vaguniakna juurest teise 
juurde, ja ta suureks pettumuseks vajunud 
ilmet. Ja alles siis, kui Leeni enam ei loodagi 
tulijat leida ja võtab taskuräti välja pisarates 
silmade kuivatamiseks, koputab Uudelepp vastu 
aknaklaasi ja nad näevad korraga teineteist. 
Leeni vehib vihaselt rusikatega, nagu vemmel- 
daks kellegi turja, ja see pole keegi muu kui just 
tema ise — Rein. Aga tema seisab ju akna- 
klaasi taga ja aina naerab. Ta naerab nõnda 
lustakalt nagu varemgi, nii et isegi Leeni on 
sunnitud temaga koos naerma. 

Muidugi saab ta selle peitemängu eest hiljem 
tublisti tõrelda ja käsivarrest sakutada. Kuid nii- 
sugune tõrelemine ja sakutamine, mille juures 
Leeni pahaselt huuli mossitab, sealsamas aga 
ka säravalt armsa pilgu heidab, on Reinu süda- 
mele nagu karastav palsam. See on justkui väike 
teatrimäng, kahe noore inimese peibutus, mis siiski 
mõlemale meeldib. Kindlasti tasub Leeni mõnikord 
hiljem samasuguse või veel kavalama mänguga 
talle mitmekordselt selle pettuse. Siis lähevad 
nad teineteise käest kinni hoides jaama eine- 
lauda ja joovad tulevaseks õnneks pudeli head 

veini. Või veel parem — nad jalutavad läbi kit- 
saste tänavate alla kesklinna, kus on palju 
kohvikuid, muusikat ja lõbu. See on alati meel- 
dinud Leenile ja temagi tunneb pärast neid ras- 
keid aastaid seal nagu puhkust. Kindlasti kohta- 
vad nad seal ka vanu häid tuttavaid, ja kogu 
selles käras, lõbus ja muusikas ununeb nii mõn- 
dagi, mis Reinule südamevaeva valmistanud. 
Põhi on küll külm ja karm maa, kuid seal 
lainetavad põlised metsad kuni silmapiirini nagu 
roheline voogav meri. Kogu talv ja suvi, jälle 
kogu talv ja suvi töötas Uudelepp neis metsades, 
et lühendada oma karistusaega ning korjata, 
mitte ainult korjata, vaid kokku koonerdada 
mõnegi ilusa rubla kui mitte rohkemaks, siis 
vähemalt nende esimese kohtumisõhtu jaoks. Ta 
oli seda kohtumist lugematuid kordi kujutanud 
niihästi töötades kui ka õhtustes unistustes ning 
isegi unenägudes. See pidi saama nagu esime- 
seks saminuks tema tagasivöördumisel ellu. Seda 
ei tohi tumestada vanad ekslikud varjud. mine- 
viku piinlikud meeldetuletused ja süüdistused. 
Kõik vana olgu unustatud, ja kriips peal! Ja 
alles hiljem, kui Rein on korraldanud oma doku- 
mentide formaalsuse ja leidnud sobiva töökoha, 
abielluvad nad. Muidugi abielluvad nad tagasi- 
hoidlikult, mitte mingisuguse kära, peiupoiste 
ja pruudineidude hõisetega, vaid nii lihtsalt 
nagu tuvipaar. Vähemalt seegi oli hea, et neil 
korterimuresid ei tule, sest Leenil on tädikese 
juures mugav erasissekäiguga tuba. See kõik 
näis olevat kindel, kõikumatu, sest sellest olid 
nad teineteisele nii palju kordi kõikides üksik- 
asjades kirjutanud, et pikkamööda kujuneski 

Reinule pilt, elav ettekujutus, nagu ei suudaks 
isegi maavärisemine siin enam midagi kõigu- 
tada. 

Mööda pikka alleed tuli tuisates tuulevihur 
ning paiskas Uudelepale koltunud puulehti 
näkku. Ta korjas need lehed nagu esimesed 
tervitused kokku ning pistis taskusse. 

Kuid see hajutas ka silmapilkselt kõik need 
unenäotaolised mälestuste pildid, mida ta oli vii- 
maste nädalate jooksul nii palju loonud ja siis 
jälle armutult puruks rebinud. Nende võlust 
lahti saanud, kargas ta ehmunult pingilt üles 
ning haaras oma koliseva kohvri. Jaamaesine 
oli juba tühi, viimased lahkuvad autod kadusid 
puiestee varju ja siin-seal hakati tulesid kustu- 
lama. Aga kuhu pidi ta nüüd minema? Muidugi 
Leeni poole, just sinna, seda ta oli kõik need 
aastad igatsenud. Aga siis käis nagu jäine laine 
läbi Uudelepa südame. Leeni, Leeni, Leeni! 
Kuidas võis ta unustada selle kirja, viimase 
kirja, mis nende vahel kõik sidemed katki 
käristas? 

Uudelepp jäi kõhklevalt seisatama ja ta jalad 
muutusid nii nõrgaks, et pidi uuesti pingile 
tagasi istuma. Ta siurulinnutiibadega kujutlus,. 
mis küll põikas kiirel lennul minevikku ja tule- 
vikku, oli siiski vahele jätnud reaalse oleviku. 
Ta pidi jälle ahastusega mõtlema Leeni viima- 
sele kirjale. Kuid võib-olla on see siiski kõik 
lihtsalt - mingisugune = eksitus ja -arusamatus, 
mingi soniv unenägu? 

Nüüd tuli talle järsku meelde, et oli seda 
kirja ainult üks kord lugenud ja siis, meelehei- 
test haaratuna, selle kohe sealsamas tulle visa- 

nud. Kindlasti et saanud ta tookord kirjast õieti 
aru, suurendab mõningaid asju ja on kõik muu 
ise juurde fantaseerinud. Niisuguseid lugusid 
võib juhtuda kaugel põhjas, kus üksindus ja 
ahastus kõiki meesleliigutusi teravdab. 

Kuigi Uudelepp sellest mõttest kergendust 
tundis, ründasid teda uue hooga kohe teised 
kahtlused. Kui nii, miks ei saatnud siis Leeni 
ta riideid järele, nii nagu oli varem kokku 
lepitud? Kuid juba silmapilk hiljem hakkas 
Uudelepp kahtlema selles kergemeelselt tehtud 
oletuses. Ka siin võis peituda mingi väike eksi- 
tus või arusaamatus. See pole siiski nagu Tal- 
linna ja Nõmme vahemaa, vaid terve kontinent 
tuhandete kilomeetritega. 

Uudelepp oli juba minekuvalmis, kuid peatus 
jälle. Ei! Parem on siiski helistada ette, see on 
hoopis parem. Ta kartis praegu Leeni tädi uuri- 
vat pilku, mis võis mõnikord olla küll lahke, 
kuid sealsamas muutuda ainsa silmapilgu jook- 
sul teravaks nagu kotinõel. Ja siis veel see 
mahorka ning lõkketulede kibe suitsuving, mis 
neist riidenärudest alati vastu lehkas. Seda ei 
kannataks see hea tädike eluilmas isegi oma esi- 
kus välja, rääkimata juba tubadest. Aga tädi- 
kestest oleneb nii palju mõne noore inimese 
õnne jaoks, sest enamasti tahavad nad kõik olla 
elutargad ning nooremate inimeste õnne otsus- 
tajad. Nad võtavad, muidugi mõista, selle koh- 
tunikuõiguse endile vägivallaga, mõnikord isegi 
türanniaga, sest enamasti on nad juba viieküm- 
nendates aastates, nii üksikud ja oma töökate 
abikaasade poolt justkui unustatud. 

Nii mõtiskles Uudelepp, teadmata, mida teha. 

Ta oleks tahtnud pärast neid aastaid näha Leenit- 
Leenikest. Aga siis otsustas ta kõigi oma soovide 
kahjuks ning läks jaama juures asuvasse kõne- 
punkti helistama. 

Valides numbri, ootas ta hinge kinni pidades 
vastust, sõrmed kramplikult pigistatud ümber 
kõnetoru, nagu loodaks ta ikka veel midagi. 
Muidugi kõik on eksitus, pöörane eksitus, milles 
ta võib-olla on koguni ise süüdi. Sealt kaugelt 
maalt võib ju kirjutada niisuguseid hullumeel- 
seid kirju, mida hiljem isegi uskuda ei taha. 
Aga mõne minuti jooksul, jah, kõige lähemate 
minutite jooksul lahendab ta selle umbsõlme 
jooksnud küsimuse, ja siis on jälle kõik hea. Ta 
läheb võõrastemajja ööbima või koguni Potrali 
poole, sest eks olnud Potral talle kunagi peaaegu 
sõber? Aga sealsamas haarasid teda ühteaegu 
nende elevil mõtetega jälle piinavad kahtlused. 
Järsku lõi ta kujutlusse ootamatu mõte, kui 
purustav löök see temale oleks, kui vastatakse, 
et seal pole ollagi enam mingisugust preili 
Klaari, vaid on olemas mingi koledanimeline 
proua Säinas, Labidas või Lagemaa. Kas siis 
lugupeetud küsija ei teagi, et preili Klaar, 
tähendab: preili Leonoore Klaar abiellus juba 
kaks kuud tagasi meie tuntud... 

Vastus tuli ruttu, 

«Ma vaatan kohe,» kostis tädikese tuttav hääl. 

Uudelepale näis, et viimase kahe-kolme aasta 
jooksul polnud selles rahulikus pesakeses vist 
midagi muutunud. Sealne elu näis olevat just- 
kui ilma alguse ja lõputa. Kõik kestis päevast 
päeva edasi, nagu ei lendakski mööda kuud ja 
aastad. Praegugi kostis kuuldetorusse mingi välis- 

maa saatejaama imal-meloodiline muusika. See 
tuletas Uudelepale meelde, nagu võiks ta ka siia 
telefoniputkasse haista praokile jäänud köögi- 
ukse vahelt tulevaid pannidel ja vaskkastrulites 
särisevate toitude lõhnu. Muidugi on tädike ikka 
veel priske ja prullakas, lohukestega põskedel ja 
roosakaks puuderdatud kaelaga. "Mõnikord hei- 
dab ta noortele näitlejatele kelmika pilgu ning 
kannab järgmisel päeval jälle uutmoodi tehtud 
vesilaineid. Ta on uhke ja veidi koketeeriv oma 
Rootsist saadetud imepehmete karusnahast toa- 
tuhvlite või Asta Nielseni kuukivist kõrvarõn- 
gastega. Väike roosakarvaline grifoongi on vist 
juba suureks kasvanud ning oskab kõik kunst- 
tükid teha, mida ühelt healt koeralt niisuguste 
tädikeste tubades nõutakse. 

Ainult väga headele tuttavatele kurdab tädike 
oma nõrka südant, päris äravaevatud südant, 
mis ei kannata enam joosta mööda neid kole- 
daid poode ega rappuda selles hirmsas tram- 
mis, mis loksutab nagu laadakarussell. Parem 
oleks juba oma «Pobeeda», aga kui tuleb järsku 
sõda, siis rekvireeritakse see kindlasti ära. Ja 
kellel on siis seda südamevalu tarvis? Nagu 
kõigi nende mõtete rahustamiseks kallab ta siis 
salamahti puhvetikapist klaasikese, üsna pisi- 
tillukese klaasikese. See on roheline liköör, 
kuid räägitakse, et just roheline liköör kasvatab 
lõua alla nii meeldiva voldikese. 

Sartröösi armastas ka Leeni, šartröösi ja 
lamedate kristallklaaside meeldivat kõlinat. Nii 
elatakse selles väikeses põiktänavas, mis asub 
niihästi lähedal vanadele, sadade aastatega puu- 
dele kui ka kesklinnale. Aga mujal maailmas on 

iga aasta, iga kuu ja isegi iga tund jätnud oma 
sügavad jäljed. Saatused on muutunud, õnn ja 
õnnetused on käinud üle inimeste, eilne õnn on 
saanud täna mureks või tänane mure jälle rõõ- 
muks. Ka temale, Uudelepale, on need aastad 
olnud justkui keevaks katlaks, milles sulatatakse 
tuhandete inimeste tulevikku. Aga mis sellest 
sulamist on välja tulnud, seda ta ei tea praegu 
isegi. Võib-olla on see uue tee algus, võib-olla ka 
lõpp. 

«Jah.» kostis Uudelepa kõrvu nii tuttav hääl. 
See pani teda ootamatusest peaaegu võpatama. 

«Leenil» hüüatas ta ärevalt. 

«Kes seal räägib?» muutus hääl imestavaks. 

Uudelepale meenus kauge mälestuspilt, mis 
oli Leenile nii iseloomustav. Alati kui keegi 
tundmatu telefoni teel Leeniga rääkis, tõusis ta 
käsi nagu instinktiivselt oma soengut kohen- 
dama või ta pöördus end vastas asuvast suurest 
peeglist silmitsema. Nii oskas ta. nagu edev 
näitleja iga sõna rõhutada, anda sellele just nii- 
suguse tooni, mis tegi teda huvitavaks. Kas ta 
teeb praegu sedasama? 

«Kas sa tõesti mind enam häälest ära ei 
tunne?> värises Uudelepa hääles pettumus. 
Tema oleks küll Leeni tuhandete ja tuhandete 
häälte hulgast ära tundnud. 

«Bi,» tuli kõhklev vastus. Kuid see ei olnud 
enam nii kindel, Leeni silmitses nähtavasti end 
peeglis ja näis aimavat, kes temaga räägib. Ta 
vastas sosinal: «Tõesti ma ei tea.> 

«Mina, Rein!» hüüdis Uudelepp, osalt solvu- 
nud, osalt nende uute lootustega, mis temas jälle 
esile kerkisid. 


137 


Ta ootas Leenilt üllatushüüet, seda tema armas! 
ai-aid, kuid kõik jäi pikaks minutiks vaikseks. 

Uudelepp kaotas jälle selle lootusekillukese, 
mille ta alles silmapilk tagasi Leeni häälekõla 
kuuldes oli uuesti leidnud. Ta langes nagu musta 
kuristikku. Kõik oli tõsi — too viimane kiri 
pole mingi viirastus ega fantaasia, vaid siiski 
tõelisus. Ja ootamatult haaras teda kartus, 
midagi hirmutaolist, et ta ei kuulegi enam Leeni 
vastust, vaid see klõpsatab kõnetoru tühjalt 
hargile. Ta jääb jälle kõigi oma purunenud 
ootuste ja tühjade kujutlustega üksi siia pool- 
pimedasse telefoniputkasse. See oleks Leeni poolt 
temale viimane hoop. Väljas aga on pime, tuul 
oigab pargis oksaraagudes ja varsti hakkab 
uuesti rabisema tüütavat vihma. Kuhu peab ta 
minema ja kust leiab ta esimesel tagasitulekuööl 
endale lahkete inimeste peavarju? 

Otsekui selle kõige ees hirmu tundes hakkas 
Uudelepp jälle ruttu rääkima: 

«Leenike, kas tunned mind nüüd? Muidugi, 
muidugi... ma arvan, et sa kohe tundsid, kuid 
tahtsid mind ainult veidi kohutada. Kas kukku- 
sid nüüd oma arvestusega sisse?» 

«Nüüd tunnen,» tuli õige aeglane vastus, 
nagu oleks see kestnud pikad tunnid. Uudelepp 
kuulis läbi kõnetoru rasket hingeldust, mida ta 
tõlgitses kui Leeni esimest ehmumist ja üllatust. 
Muidugi, ka tüdrukul polnud kõik need pikad 
aastad kerge. Tädikese mees oli alati nii range 
nagu mingi kroonu püssirohulao juhataja. Ja ka 
tädike ise... Kuid siis tuli ootamatult järsk 
küsimus nagu lajatav revolvripauk: «Kas... 
kas sa mu viimast kirja kätte ei saanud?» 

Uudelepp ei suutnud järsku vastata, valus, 
häält mattev tomp tõusis talle kurku. 

«Sain,» vastas ta alles tüki aja pärast. 

«Siis sa tead ju kõik.» 

«Ei, Leenike, see ei või olla ju tõsil See oleks 
hirmus!» hüüatas Uudelepp vahele ja naaldus 
nagu tuge otsides õlaga vastu telefonikabiini 
seina. Ta mõtetes keerles kõik hullupööraselt 
ratasringi, näis, nagu viibiks ta tõelisuse ja une- 
näo vahemail. Äkiline külmavärin pani ta õlad 
võbisema. «Leenike, see peab olema mingi eksi- 
tus või arusaamatus, millest ma midagi ei 
mõista!» hüüdis ta võõra häälega telefoni- 
torusse. «Kallis, tõesta seda oma sõnadega... 
ma ootan... ja kõik saab jälle heaks.» 

Leeni vastas kiiresti ja ärritatult: 

«Ei, see on tõsi!» 

«Tõsi?» hüüatas Uudelepp, valmis sel silma- 
pilgul purustama kõnetoru ja kõike, mis talle 
ette juhtuks. Ta hingeldas raskelt, kuuldes suure 
vaevaga Leeni kaugelt, nagu maailma lõpust 
kostvaid sõnu. 

«Jah... ma ju kirjutasin sulle, et meil pole 
enam midagi ühist... mitte midagi,» ütles Leeni 
melodramaatilise häälega. «Sa ei või aimatagi, 
Rein, kui palju olen ma sinu pärast kannatanud 
ja kui palju on mind häbistatud. See on lihtsalt 
kolel Tuhat korda olen mõtelnud, et sinul oli 
seal palju kergem elada kui minul siin. 
Missugust häbi talusin ma tädi ja tädimehe ees! 
Nad on ju seisukohaga inimesed, mitte igaüks. 
Ka neile hakati kõõrdi vaatama, nagu oleksin 
mina viimane bukkaläinud inimene. Kas sa saad 
aru, et mul hakkas sellest kõigest pikkade aas- 

tate jooksul villand, ma olen tüdinenud. . . tüdi- 
nenud ... tüdinenud! Nüüd tahan ma ka üks- 
kord inimese moodi elada, mul on selleks õigus, 
ma pole veel mingi rongavanamoor, vaid täies 
nooruses naine. Kas sa saad sellest aru, Rein? 
Ma ei mõtlegi möödunud sajandi romaanikange- 
laste eeskujul elada, see oleks viimane narrus 
ja vaestemaja.» 

Leeni vaikis järsku ja ütles nagu pärast hin- 
getõmmet: 

«Nüüd leidsin ma ühe toreda inimese, kes 
suudab mulle seda kõike pakkuda, millest olen 
pidanud seni ilma olema. Kas sa mõistad mind, 
Rein?> Sa jäta mind rahule, unustame, mis on 
olnud ... ja jääme parem headeks sõpradeks kui 
vihavaenlasteks.» 

Kuigi nende sõnade lõpp oli kiiresti ja ärri- 
tatult telefonitorusse paisatud, tundus Uude- 
lepale, nagu tabaks teda iga Leeni sõna, isegi 
iga ta silp jälle uue hoobiga. Igast sõnast jäi 
jälle järele uus valutav haav. See justkui pol- 
nudki enam see Leeni-Leenike, keda ta oli hoid- 
nud ja armastanud, kelle eest oli ta olnud kunagi 
valmis taluma kõiki raskusi. Ta jäi sellest sõna- 
devalingust päris oimetuks, nõnda et ei suutnud 
kohe vastatagi. 

Kõnetorus hakkas jälle sumisema: 

«Sa ei vastagi mulle?> 

<Ma ei tea.» 

«Sinu asjadest on mul veel üht-teist alles. 
Ma pidin häbi pärast töökohast loobuma, sest 
kõik hakkasid minule vaatama, nagu oleksin 
just mina sinu õnnetuses süüdi. See oli lihtsalt 
— hirmus! Terved nädalad ja kuud istusin ma 

kodus meeleheites, julgemata välja astuda ühtki 
sammu. Ainult tädi väike grifoon tuli minu 
juurde ja pistis oma külma nina minu pihku. 
Teised kõik olid mind aga hüljanud, isegi kõige 
lähemad sõbratarid. Sellepärast arvan ma, et see 
polnud minust just alatu, ja ka sa ise annad 
mulle kindlasti andeks, et tegin mõningad sinu 
asjad rahaks. Ma ei saanud teisiti elada, mul 
polnud ühtki teist võimalust. Isegi klaasi kohvi 
ei saanud ma mõnikord kohvikus osta, rääki- 
mata veel sigarettidest. Nii olid asjaolud, 
Rein... nüüd ehk mõistad sa mind paremini. 
Ütle, kuhu ma võiksin need asjad sulle järele 
saata, mis on veel järele jäänud?» 

Uudelepp oigas raskesti, ta tundis, nagu ei 
suudaks jalad teda enam kanda. Leeni sõnad 
veeresid temast nagu määratu suur kivivare üle, 
mattes ta enese alla, lämmatades hingamise ja 
isegi selle viimase elutahte, millega ta siia jõu- 
dis. Kuidas ta küll mõtles siis igatsusega 
kodulinnale, Leenile ja kõikidele neile tuhan- 
detele pisikestele mälestustele, mida lootis siit 
eest leida! See aitaski tal kõiki raskusi kanda 
ja end jälle ausa inimese kombel sirgu ajada. 
Iga silmapilk oleks ta tahtnud tagasi lennata 
siia kodulinna, siia Leeni juurde, siia, kus ta oli 
mööda saatnud kogu oma nooruse. Ja nüüd oligi 
ta siin, selles viletsalt valgustatud telefoniput- 
kas, kus võib-olla otsustus tema tulevik ja saa- 
tus. Sellele mõteldes tahtis ta siit jälle ära, igat- 
ses tagasi sinna põliste metsade, külma ja lume, 
paljukannatanud karmide inimeste maale. Seal 
oli siiski südamele rahulikum ja kergem kui 
siin. 

«Sa ei vastagi mulle,» kostis kõnetorust Leeni 
kannatamatu hääl nagu kaugest maailma lõpust. 

Alles nüüd tuli Uudelepale meelde, et jutt on 
tema riietest. Leeni päris, kuhu neid järele 
saata. Riided... mis tähtsus on nüüd veel riie- 
tel... kas tal neid üldse tarvis ongi? Korralikke 
riideid kannavad inimesed, kes ei ole tulnud 
kolooniast. Uudelepp mõtles pikaldaselt ja tui- 
malt, ta justkui ei suutnud kuidagi õiget mõtte- 
lõnga tabada. Praegu oli talle kõik muu hoopis 
palju tähtsam kui need neetud riidehilbud. 
Leeni... Leeni... Leenike... kas ta siiski on 
oma lõpliku otsuse teinud? Muljudes vasaku 
käega valutavaid oimukohti, vastas ta siiski 
nagu sunnitult ja vastu tahtmist: 

«Saada, ütleme...» 

Ta jäi kogelema ega osanud ühtki aadressi 
anda. Jah, nüüd võib need riidenärud ükskõik 
kuhu saata, sellel pole enam tähtsust. Ütleme, 
et need saadetakse... kuhu... kuhu... kuhu?" 
Korraga meenusid Uudelepale Narva uusehitu- 
sed, tellingud,  ehitusmaterjalidega = voorivad 
autod, tööpükstes ja -pluusides noored tüdrukud. 
Seal on kergem seda südamevalu üle elada kui 
siin. Ta oli ju tahtnudki Narvas rongilt maha 


astuda — õige mõte, mille ta ainult oma lollide 
lootuste tõttu teostamata oli jätnud. Kui saatagi 
riided sinna... nõudmiseni? See oleks vist 


kõige parem lahendus. 

«Potrali poole?» küsis Leeni pikaldast vas- 
tust oodates juba kannatamatult. 

«Võib ka sinna, mulle on kõik ükskõik,» 
vastas Uudelepp väga väsinult. «Oota, siiski 
oleks kõige parem...» 

Ta oli hiljaks jäänud. Teisel pool klõpsatas 
juba kõnetoru järsult hargile ja kõik jäi nii 
mahajäetult vaikseks. Ei... kuskil siiski veel 
midagi naksus ja klõpsus. Leeni... Leeni... 
Leenikel Uue lootusega haaras Uudelepp kõne- 
toru hargilt, sest võib-olla oli Leenil veel midagi 
väga tähtsat ütlemata jäänud. 

«Hallo, hallo, Rein kuuleb!» karjus ta telefo- 
nisse. 

Vastust ei tulnud, kõrvus undas ainult sumi- 
sev summertoon. Ent ometi klõpsus see nii, nagu 
oleks teda veel korraks telefoni juurde kutsutud, 
Või olid ta närvid juba nõnda üle pingutatud 
hing ärevil, et ta ei suutnud end sellest jutuaja- 
misest enam lahti rebida. Võib-olla, sest tänane 
päev oli talle üks kõige raskemaid elus. Alles 
kõnetoru hargile tagasi pannes taipas ta, et see 
klõpsumine ei tulnud hoopiski aparaadist, vaid 
keegi koputas väljas kannatamatult metallrahaga 
vastu kabiini aknaklaasi. 

«Juba pool tundi unistate telefoni juures... 
vaadake määrustikku,» pahandas soojas palitus 
tüse mees. 

Uudelepp ei vastanud sõnagi, vaid võttis 
oma kohvri ja väljus kabiinist. Nüüd tundus 
kohver veel raskem kui varem, nagu oleks see 
täis tina. Ta ei teadnud, kuhupoole pöörata, 
kuhu minna. Viimaks hakkas ta pikkamisi, otse- 
kui iga jalatäit kobades kahel pool tänavat reas- 
tatud vanade puude all edasi astuma. Tuul 155t- 
sus lehtedest paljaks roogitud puude oksaraagu- 
des, piitsutades nendega vihinal vastu tumedat 
taevast. Hatused pilved tundusid rippuvat nõnda 
madalal pea kohal, nagu võiksid nad kesklinna 

vanaaegsete teravate katuseharjade külge kinni 
jääda. Vaksali taga manööverdamisteedel huik- 
lesid endiselt vedurid ja kostis puhvrite kõlin. 
Mitmel pool jaama teedel hakati kustutama vii- 
maseid tulesid. Tänava rappudes möödusid pal- 
gikoormatega mõned rasked veoautod. Toompea 
oli tõmbunud juba pimedusse, ainult üksikud 
valgustatud aknatäpid sirasid kõrgusest vastu 
nagu kauged tähed. 
Uudelepp astus edasi. 


2. 


Toompea kõrge paeseina juurest pöördus tee 
puiestikku. Sealtkaudu võis kõige hõlpsamini 
pääseda Patkuli trepile ja üles Toompeale. Pot- 
ral... kas maksab siiski minna tema poole, 
välgatas vahetpidamatult Uudelepa mõtetes. 
Aeg ei olnud veel hiline ja võib-olla selgub seal 
nii mõndagi, mis oli talle praegu veel segane ja 
läbipaistmatu. Uudelepp keeras siiski puiesteele, 
Patkuli trepi poole. 

Jaanus Potral, juba viiekümnendates aastates 
mees, väga osav ja kiire taibuga majandusala 
töötaja, oli Uudelepa alluv, kui kolm aastat 
tagasi see lugu juhtus. Uudelepp usaldas Pot- 
rali täielikult, sest keegi ei suutnud majandus- 
ala keerdkäikudesse nõnda tungida nagu tema. 
Kaastöötajad nimetasidki teda klaverimängijaks 
majandusalal. Kui avastati puudujääk, oli ka 
Potral hirmul, tõmbus hädiselt kühmu ning pei- 
tis oma kartlikud silmad tumedate prillide taha. 
Temast käis nagu pöörist loovast kaerapõllust 


144 


KEK 
ll 


| 


| d 


üle äge rahetorm, mis kõik segamini paiskas. 
Paljudele paistis, et vana Potral hakkab surema, 
— ta rääkis ainult sosistades ja hingeldades, 
hoides kogu aeg kätt südamel. Ent irvhambad 
rääkisid, et see olevat puha vana vigur, seesama 
näitlemine, millega ta armastas mõnikord veel 
isetegevuslavadel esineda. Pärast okupatsiooni, 
kui hakati klaarima mitmesuguseid musti tehin- 
guid, olevat ta kord niisuguse haiguse kätte 
isegi surnud, ainult arstid tundsid seda vigurit 
ning toibutasid ta jälle ellu. 

Pikkamisi muutus ka Uudelepp päris kind- 
laks, et mõned segadused ja puudujäägid olid 
just tema tekitatud. Tohutu hulga fiktiivsete 
töökäskude ja materjalide ülekuluga polnud 
Uudelepal mingit tegemist, sest seda tööala tun- 
dis ainult Potral. Kuid ometi seisis neil Uude- 
lepa õige allkiri, seal polnud tarvis eksperti. 
Peale majandusala klaverimängu paistis Potral 
veel silma ühe erilise oskuse tõttu. Ta oskas 
dokumente nii esitada, et ka ülemprokurör oleks 
oma surmaotsusele alla kirjutanud. Mõnikord 
vintis olles ta isegi kiitles sellega, ja keegi ei 
hakanudki talle vastu vaidlema, sest Potral 
oskas, Potral suutis, Potralile jäi alati õigus. 
See kujunes justkui reegliks. 

Uudelepp ei püüdnudki hakata kohtus kogu 
seda segast prahti selgitama. Tema oli paljudes 
asjades süüdi ja see selgitamine poleks temale 
kergendust toonud, vaid oleks võinud veel mõne 
teisegi inimese elu hävitada. Ent Potral oleks 
ikkagi püsti jäänud, nagu ta oli alati jäänud 
kodanlikul ajal ja okupatsioonipäevil. Uudelepa 
emalt päritud väike majake suutis parajasti 

selle kõige eest vastutada. Kuigi selle maja- 
kesega olid seotud hoopis teistsugused unistu- 
sed, täitis ta nüüd kõige kibedamal hädaajal 
oma otstarbe. Ja nii saigi Uudelepp nii enda kui 
ka teiste eksimuste eest võrdlemisi kerge karis- 
tuse — neli aastat. 

Uudelepp seisatas Patkuli trepi jalal. 

Ta pani oma raske kohvri aastasadadega juba 
klibuliseks murenenud paekivist astmele ning 
mõtles üht rasket mõtet. See mõte oli raskem ja 
piinavam kui möödunud rasked aastad. Alatasa 
tahtis ta seda mõtet enesest eemale tõrjuda, seda 
oma salajamasse südamesoppi peita, kuid ikka 
ja jälle tuli see tagasi uue murega. Juba vare- 
malt, kui ta tutvus Leeniga, oli ta pidanud palju 
kordi selle üle juurdlema, kuid ei suutnud 
kunagi oma küsimusele õiget vastust leida. Ja 
kas siin oligi õiget vastust, selles keerulises 
loos, mis peidetud inimlike kirgede ja võib-olla 
ka närususe varju? 

Juba ammu sosistasid inimesed, et niihästi 
temal kui ka Potralil kuluvad kõik keerulisi teid 
mööda hangitud rahad — Leenile. Ning võib- 
olla polnudki neid ainult kaks, vaid Leenil võis 
leiduda veel häid, rahakaid sõpru seal, kus keegi 
aimatagi ei teadnud. Need kuuldused roomasid 
nagu inetu laim, mis on aga niisama kange- 
kaelne püsima nagu takjapõõsaski umbrohuna. 
Uudelepp ei julgenud seda kunagi Leenilt otse- 
koheselt küsida, ta muutus ainult valvsaks, tähe- 
lepanelikuks, iga pisiasja arvestavaks. Ta jälgis 
kiivalt iga uut sõrmust, käevõru, kõige lihtsa- 
matki tühist ehteasjakest, millega Leeni uhkus- 
tas. Kõik see valmistas Uudelepale lõpmatut 

tuska ja teda lohutas ainult üks asjaolu, et Leeni 
uhkustas nendega avalikult, mingi lapseliku 
rõõmu ja ülemeelikusegal Kui naine suudab nii- 
suguste asjade üle avameelsete silmadega rõõ- 
mustada, siis peab ta omama ka puhast südame- 
tunnistust. 

Jah, tema oli ostnud kasuka, selle Leeni unis- 
tuse, et «pikkade jalgadega koolitüdruku väli- 
musest ükskord välja jõuda tõeliseks daamiks». 
Nad olid sellest mõlemad head meelt tundnud 
— üks oma ohvrist, teine sellest aimamatust 
üllatusest, kuidas korralik kasukas võib noore 
tütarlapse peaaegu tundmatuks muuta. Nüüd oli 
Leenis kõik peaaegu uus — ta naeratus, liigu- 
tused ja isegi peahoiak, millega ta Uudelepale 
nagu kuskilt kõrgusest otsa vaatas. Selles oli 
palju seda sära ja uhkete tiibade jõudu, kui liht- 
sast tõugust ootamatult ühel päeval kaunis libli- 
kas välja koorub. Ja Leeni tundis oma tiibade 
sära ning uhkust, ta oli neid valmis lehvitama 
kõikide inimeste ees. See meeldis Uudelepale, 
sest ka tema sai sellest kõigest osakese, kuid 
istutas ühteaegu ka Leeni kaotamise hirmu süda- 
messe. 

See sundiski teda kaugemale mõtlema. Kasu- 
kas oli tema kingitud, mõned ehteasjakesed sar- 
nanesid laadapoe odava kribu-krabuga, aga kust 
olid tulnud Leeni hästi õmmeldud kleidid, käe- 
võrud, kõrvarõngad ja kõik muu? Leeni siristas 
laulvas toonis heast tädikesest, kellel on kapid 
ja sahtlid täis ammu kogutud väärtasju. Tädike 
polnud alati olnud ühe ministeeriumi osakonna- 
juhataja naine, vaid see hall kogelev mehike, 
kes oma sentimeetripaksuste prilliklaaside tagant 

elus midagi muud peale numbrite ei näinud, oli 
kunagi pealinna ühe tuntuma speditsiooni-firma 
osav prokurist. Ta oli oma nooruses kõigi teiste 
prokuristide seas nagu võimas haug särjeparve 
hulgas, ja sealt olidki tulnud kõik need ehteas- 
jakesed ja riidekangad. 

Leeni sädistus oli nii veenev, et kui jutud 
veel midagi Potrali ja Leeni vahekorrast kõmis- 
tasid, siis näis see Uudelepale täiesti uskumatu 
ja võimatu. Potral oli naisemees, üks ta tütar- 
dest õppis juba ülikoolis, teine konservatooriu- 
mis, kuna Leeni oli alles kahekümne ühe-kahe 
aastane noor tütarlaps. Tema ainult lendles, leh- 
vitas oma õrnu tiibu, sest noorus andis talle kõik 
õigused naeratamiseks, ilusate jalgadega üle 
tühja tantsupõranda kõpsutamiseks ning isegi 
mõne vanapapikese = põsenukile suudlemiseks. 
See kõik ongi ju nooruse eesõigus ja ühteaegu 
ka tema ilu ning väärtus. 

Kuid alati, kui Uudelepp neile sosistamistele 
mõtles, tundis ta, nagu oleks temas kõik pahu- 
pidi keeratud. See jälgis teda alati selja tagant 
nagu must vari. Tuhat korda mõtles ta, et ei 
suudaks vist üle elada seda kohutavat silmapilku, 
kui saab teada, et see on siiski tõsi. Siis juhtub 
midagi meeletut... kas see on tema või Leeni 
elu lõpp. Aga seda ta lõplikult teada ei saa- 
nudki, enne juhtus temaga too inetu lugu, mis 
viis teda aastateks siit eemale. 

Uudelepp ei tahtnud enam kaugemale mõtelda. 
See kujunes juba vastikuks sorimiseks mineviku 
asjades, mis hakkasid nagu piinavate raudtan- 
gidega ta ajusid pigistama. Ja kellele oligi seda 
tarvis, kas temale või Leenile? Mitte kumma- 

legi! Ta haaras jälle ruttu oma kohvri ning astus 
mööda vana treppi üles Toompea poole. — 

Toomrüütli... Kaks või kolm korda oli 
Uudelepp nende hallide keskaegsete süngete 
majade vahel käinud, mille tuhmpunased katu- 
sed kaugelt vaatamisel sarnanesid vanaemade 
öömütsikestega. Tulid meelde mõned legendid 
ja mõned tõsilood sissemüüritud inimestest, ven- 
natapjatest ja armastajapaaridest. Igal sammul 
näis, nagu oleks aeg siin peatanud mõned aasta- 
sajad tagasi. Uudelepp leidis eksimatult kahe 
veidranäolise pühakukujuga kaunistatud vana 
ukse, kust järsk kägisev trepp nagu taevaredel 
teisele korrale tõusis. Potral elas kuskil hiigla- 
pika, siia-sinna põikava koridori tagasopis, 
vist viimane uks paremat kätt. Siin leidus palju 
soppe ja käänakuid, mõned uksed olid lihtsalt 
tabalukuga suletud, teised äratasid jälle oma 
vanaaegse nikerduste iluga tähelepanu. Kui ta 
vaevaliselt valgustatud koridoris õiget korterit 
otsis, avanes ootamatult tagapool üks uks ja 
valgustatud esiku tagapõhjal silmaski Uudelepp 
Potralit. 

«Tervist, Jaanus!» hüüdis ta. 

Ootamatut hüüatust kuuldes tahtis Potral esi- 
mese ajuga üks» kinni lüüa, sest ta oli alati 
väga kartlik ja arg. Teda võis ehmatada isegi 
iga koerakutsikas, kes tuli tema kinganinasid 
nuuskima. Kuid siis peatus järelemõtlikult, taga- 
nes ainult üle läve tagasi siseesikusse. Talle 
tundus hüüdja hääl kuidagi tuttav. Ja pealegi ei 
kolistaks tundmatu ööhulgus kohvriga mööda 
võõrast koridori. See peaks ikka olema keegi 
tuttav, võib-olla mõni naise sugulane kaladega 

maalt. Kaugemale ta enam mõtelda ei saanud, 
sest tundis korraga tulija ära. 

«Sina... Uudelepp,» tasandas ta hääle pea- 
aegu sosinaks, vaadates kartlikult selja taha, 
toaukse poole. «Ma ei lootnudki sind nii ruttu... 
jah, nii ruttu näha.» 

«Kas sa siis mõtlesid, et ma igavesti sinna 
jään?» muutus Uudelepa hääl järsuks ning ta 
lisas ammu peidetud sapiga: «Surnud ei tõuse 
enam üles, aga elavad tulevad tagasi.» 

«Tõsi, tõsi, seda tahtsin ütelda minagi.» 

Potral sattus täielikku segadusse, tõmmates 
end harjunud kombel väikeseks ja kühmu, hoi- 
des vasaku käega ninal alla langeda ähvarda- 
vaid prille. Siis surus ta ruttu tervituseks Uude- 
lepa kätt, tõmmates oma külmad ja kuivetud sõr- 
med niisama ruttu tagasi, nagu oli need ulata- 
nudki, Ta justkui kartis, et keegi võõras seda 
käeulatamist näeb. Ja siis hakatakse jälle rää- 
kima, et Potrali nina on igas asjas nii sügaval 
nagu vaablase nokk. Nõnda nad jäidki viivuks 
mõlemad kohmetult seisma, üks nagu kaitseks 
oma toalävel, teine koridoris. Potrali selja tagant, 
valgustatud mustriliste klaasustega ruumidest, 
kostis lõbusat kära, kristallklaaside kõlinat 
ja lauluhääli. Seal näis suurim seltkond koos 
olevat. Keegi keeras radioola mängima ja 
kohe kostsid argentiina tango pikaleveninud 
helid. 

«Jaa-anus, kuhu sa jää-iidl» hüüatas läbi 
klaasukse väga võimukas naisehääl, «Tule rut-tu 
tango-ot tantsima.» 

Potral lükkas ärritatult jälle ninakühmule 
vajunud prillid tagasi. Ta vaatas niisuguse pil- 


150 


guga Uudelepa otsa, nagu oleks ta tahtnud teda 
trepist alla lükata. Siis aga jooksis lühikeste, 
justkui hirmunud sammudega klaasukse juurde 
ja ütles meelitavalt: 

«Üks silmapilk, kallike... ma kohe... ma 
kohe tulen.» 

«Mi-is sa seal tee-ed?> 

Potral väristas kõhetuid õlgu, kuid vastas 
ruttu: 

«Kallike ... maa-jahoidja!> 

Kiiresti oli ta jälle esikulävel tagasi, otsekui 
kartes Uudelepa vägivaldset sissetungimist. See 
oleks talle väga ebameeldiv, jälle nende paljude 
juttude ülessoojendamine, sest nii mõnedki tema 
tänastest külalistest tundsid Uudeleppa. Ja ei 
tundnud just mitte kõige halvemast küljest, vaid 
koguni kogu aeg kahetsesid, et see tore noor 
mees oli mingisse segasesse võrku langenud. 

«Ma pean vabandama,» püüdis Potral naeru- 
ilmelist grimassi teha, ise rutuga midagi tasku- 
test otsides, «oled pagana kehval ajal mulle 
külla sattunud. Naisel on sünnipäev ... teadagi 
missugune perekondlik virr-varr . . . Oleksin ka 
ise meelsasti siit pisut kaugemal, puhuksin 
sinuga juttu, aga nüüd kaota selle triangli puhul 
kas või peanupp otsast.» Järsku libises üle ta 
peenikeste kortsudega kaetud, nagu pergament- 
paberist näo kergendustunne. «Ah-haa, leidsin! 
Kallis Uudelepp, kui sul juhtub veidi raha tar- 
vis minema, võta see, leidsin õnneks natuke 
taskupõhjast. Helista mulle homme juba varakult 
töö juurde, ehk saan mahti pooleks tunniks 
välja lipata. Siis räägime pikemalt, sest ka 
minul ehk oleks sulle paar kasulikku sõna öelda. 

Näiteks vabanes üks päris korralik koht, see 
kuluks just sulle ära. Eks ole, vennas?> 

Ta pakkus Uudelepale paari kortsunud paber- 
raha. 

«Pole tarvis, ma ei tulnud selle pärast sinu 
poole, > tõukas see pahaselt ta käe eemale. 

Potral tõmbas küll käe tagasi, kuid ei pan- 
nud veel rahapabereid taskusse. Raha oli alati 
bakšiš, seda võtavad vastu kuningad ja minist- 
rid, miks see ei peaks siis meeldima mingisugu- 
sele Uudelepakesele? Tuleb ainult oodata, kui 
saabub õige silmapilk. 

Nii mõnigi kord oli Uudelepp püüdnud enda- 
misi meelde tuletada, missuguse loomaga Potral 
sarnaneb. Kui ta nüüd seal niiviisi seisis, raha 
pihus, ikka veel meelitav grimass näol, mõtles 
Uudelepp, et see oli vist väike kärmas nirk, kes 
alati midagi varitseb ja piilub, välkkiirelt oma 
käpa välja sirutab ja selle veel kiiremini tagasi 
tõmbab, kui teda kuskilt ka kõige väiksem häda- 
oht ähvardab. Ja siis jääb ta vaikselt varitsema, 
teeb end väiksemast veel väiksemaks, nagu oleks 
ta vaid rohulaik või kühmuline puuoks. 

Kui Uudelepp pakutud raha tagasi lükkas, 
tekkis Potrali kiiresti ringi vibavatesse silma- 
desse uudishimulik helk. Kuid hetk hiljem see 
juba kustus, asendudes pahaendelise ootuse ja 
hirmuga. See pidi kindlasti midagi halba tähen- 
dama, kui inimene lükkab pakutud raha tagasi. 
Ta hakkas närviliselt meelekohtadel harvu, juba 
täiesti halle juuksekiude siluma, kõõritades ise 
ootevalmis üle prillide Uudelepa poole. Hea, et 
vaheuks seisis lahti, sealt võis ta kohe abi 


152 


oodata. Aga mida mõtleb Uudelepp, kas ta tuli 
tõesti nüüd temaga vanu arveid õiendama? 
Selle mõtte juures jooksis tal kõhe hirmu- 
judin üle selja. Uudelepp ei näi enam hoopiski 
niisuguse naiivse, pikaks kasvanud poisivolaski 
moodi kui varem. Nüüd ei ripu ta riided lotakil 
seljas, vaid isegi selle näruse palitu all on tunda 
täismehe jõudu. Ta on kasvanud meheks, kes 
võib meeldida naistele ja olla vastaseks mees- 
tele. Tema tõmmupruuniks muutunud nägu koos 
kõvera armiga põsesarnal näis sel silmapilgul 
Potralile otse kohutav. Kindlasti on see arm 
saadud mõnes niisuguses kakluses, kus ei hooli- 
tud pussilöökidest ega teibahoopidest. Potral oli 
kunagi lugenud niisuguseid romaane ja see 
meeldetuletus tekitas temas veel enam hirmu. 
Kui niisugune paljudest proovituledest läbikäi- 
nud jõmm sinust järsku oma tugevate kätega 
kinni haarab, siis pole enam palju lootust hom- 
sele päevale. Ja Uudelepaga on neil nii mitme- 
suguseidki vanu asju veel selgitamata. 
Sellele mõteldes haaras jäine hirmutunne 
nagu tangidega Potrali südame ümbert kinni. 
«Kallis Uudelepp, homme räägime... homme 
räägime juba pikemalt, nõnda et meie vahele ei 
jää sõrmeküüne võrragi musta,» sosistasid ta 
kahvatuks tõmbunud, võbisevad huuled. | 
Uudelepp aimas umbkaudu Potrali mõtteid. 
Ta oli siiski suli, kiire taibuga ja osav sulil Kõik 
see, mida ta praegu siin etendas, võis olla tõsi, 
kuid samal ajal võis olla ka vale. Tema oskas 
näidelda, ja elus veel paremini kui laval. Nähes 
Potrali hirmu, hakkas Uudelepp aimama, et 
kõik need kahtlused ja oletused, mille üle ta 

koloonias nii sagedasti mõtelnud, võisid vastata 
tõele. Kogu aeg teadis ta, et teda oli osaliselt 
osavasti sisse veetud, ent kelle poolt, see jäi 
talle ikka lõplikult lahendamata. Nüüd aga pol- 
nud sellel kõigel enam vähematki tähtsust. Sea- 
duslik õigusemasin oli küsimuse lahendanud, 
tema oli oma karistusaja kandnud, ja asjal lõpp. 
Nõnda juhtus elus sageli. Kedagi ei huvitanud 
enam tähtsusetud üksikasjad, kuivõrd neis oli 
süüdi just tema, Potral või keegi kolmas-neljas. 
Ja ka Uudelepale oli see praegu täiesti ükskõik. 
Ta ei mõtelnudki tulla oma vanu arveid selgi- 
tama ning nende eest tasu nõudma. 

«Ma ju ütlesin sulle, et ei tulnud selle pärast, 
mida sa praegu mõtled,» astus Uudelepp sammu 
Potralile lähemale. See taganes kohe kohkudes 
paar sammu, püüdes samal ajal osavalt kinni 
oma allalangevad prillid. «Ma tahtsin sind ainult 
paluda, et sa Leenilt mu mõningad asjad vastu 
võtaksid, kui ta need siia toob. See on kõik. 
Mul pole praegu veel kindlat elukohta ja ma ei 
tea neid kuskile mujale saata. Kas sa tuled sel- 
les küsimuses vastu?» 

Nähtavasti oli Potral siiski hoopis midagi 
muud oodanud. 

«Leeni... Leeni...» haaras ta mõlema 
käega oma hõredatest juustest kinni, vaadateš 
samal ajal ehmudes valgustatud toaukse poole, 
mille käepide klõpsus. Pool-sosistades, kartes 
iga silmapilk naise tulekut, vuristas ta kätega 
vehkides: «Jumalapärast, jäta ükskord, ära räägi 
mulle ainustki sõna sellest inimesest! Ma ei taha 
seda nime enam kuulda! Olen juba vana mees, 
mul on perekond, tahan elada õigusega rahu- 

likult ega taha tollest... tollest lipakast midagi 
teada.» 

Uudelepale kõlasid need sõnad nagu kõige 
selle ülestunnistamisena, millest inimesed juba 
ammugi sosistasid. Tahtmatult tõmbus ta tugev 
käsi rusikasse. Kumb oli siiski peasüüdlane, kas 
see vilets mehike või Leeni? 

«Jaanus,» ilmus samal silmapilgul Potrali 
selja taha raskes siidkleidis tüsedavõitu naine, 
mõlema randme ümber sädelevad käevõrud. 
«Mis sa siin teed, külalised ootavad, aga sina...» 

Ta vaatas külma, ükskõikse pilguga Uudelepa 
poole, nii nagu vaataks tühja seina. Ükski liigu- 
tus ta liiga värvitud näol ega kalgistunud pilgus 
ei lasknud aimata, kas ta tundis Uudelepa ära 
või ei. Väike Potral vaatas hirmunult naise 
poole üles, võttis prillid ninalt ning tahtis vist 
hakata olukorda selgitama. Kuid naine lõi tõr- 
juvalt käega ning lausus: 

«Jaanus, sellest võime rääkida hiliem. Aga 
praegu tule tuppa külaliste juurde.» 

«Luba, Liisi...» hakkas Potral ootamatult 
tõrkuma. 

«Midagi ei luba!» klõpsus naise kingakand 
kangekaelselt vastu põrandat. «Kas tahad, et ma 
kutsun miilitsa?» 

Rohkem ei tahtnud Uudelepp kuulata. See 
naine tundis teda väga hästi, tal olid veel prae- 
gugi tema jaoks teravad sõnad varuks. Järsku 
keeras ta vastikusetundega ringi ning lausus üle 
õla: 

«Head aega!» 

Tema selja taga lajatas esikuuks tumeda 
mütsuga kinni ja koridoris jäi jälle hämaraks. 

«Närakas!» -— sülitas Uudelepp südametäiega. 
ronides ettevaatlikult järsust trepist alla. 

Ka tema lõi paukudes eesukse kinni ning 
hakkas siis endamisi kirudes pikkamisi alla linna 
poole astuma. 


Kesklinna ühe kitsa ja käärulise tänava nur- 
gamaja — keldrisissekäigu kohal põles suures 
tuhmis kuplis hele elektrituli. Tänav ise oli 
pime ja näis justkui mahajäetud. Kuskil polnud 
näha ainustki liikujat, ainult üks öövaht konutas 
trepikojas pakk-kastil. Sellepärast paistiski keld- 
riukse kohal asuva lambi helendus kaugele nagu 
meelitav valgus-oaas. 

Uudelepp oli juba tüdinenud pikast vantsimi- 
sest ülevalt Toompealt alla kesklinna. Ta seisa- 
tas silmapilgu kõheldes õllebaari ees, raske 
kohver õlal. Ta ei teadnud, kas astuda sisse või 
mitte. Viimaks võttis ta kohvri käe otsa ning 
astus keldrisse. Poolkaares alla keerlev lagune- 
nud kivitrepp viis otse avarasse, võlvlaega sopi- 
lisse puhvetiruumi. Kindlasti oli see mingi endine 
aastasadadevanune laoruum, kus kunagi gildi- 
kaupmehed hoidsid oma soolatünne, kimpudeks 
kokkuköidetud nahku ja kuivatatud kalu. Kind- 
lasti peitus siin ka Rootsist ja Taanist toodud 
salakaupa, pitsi, siidi ja kalevikangaid, mis tol 
ajal olid samasuguseks jõukuse tunnuseks kui 
hõbetaalridki. Sellele mõeldes tundis Uudelepp 
justkui veel praegugi kõigi nende kaupade seis- 
kunud lehka siin võlvlagede all. 

Avara puhvetiruumi tagaseinas paistis hiig- 

lasuur = sissemüüritud, - puukraanidega dekora- 
tiivne õlleaam. Riiulitel seisid mõned samasugu- 
sed imiteeritud kannud ja õllekapad. Kõik muu 
paistis siin viletsavõitu, nii nagu enamasti mõne- 
des vähekäidavates keldrikõrtsides. Kogu ruum 


oli maast laeni täis halli läpatavat suitsu, mis 


hõljus nagu pilv inimeste peade kohal. Seintel 
paistsid rõskuse krobelised hallituselaigud. Kogu 
suurele ruumile andsid mõninga meeldivuse 
ainult võlvkaared. Mitme! pool istusid lõbusalt 
õllekruuside ja viinaklaasidega täidetud laudade 
taga kõvasti rääkivad ja üksteist ülekarjuvad 
inimkogud. 

Uudelepp oli siin üsna ammu paar korda käi- 
nud ja juba tollest ajast peale pidas ta seda joo- 
dikute ning kaltsakate joogikohaks. Ja säärane 
paistis see ka nüüd pärast kolme-nelja aastat. 
Õllekruuside ja viinaklaaside taga istusid nii- 
suguse välimusega inimesed, kellel ei näinud 
olevat kuhugi ruttu. Nad vaatasid ainult vahet- 
pidamata ukse poole, oodates kannatamatult 
mõnd sõbrameest, kes ostaks kannu õlut või 
klaasi viina. Kindlasti olid mõned neist siin 
juba varahommikust saadik norutanud, nagu 
polekski neil tööd ega kodu. 

Lühidakasvuline, ilma mütsita ja õhukeses 
tuulepluusis = viiuldaja saagis väsimatult ühe 
käratseva laudkonna ees oma kiunuvat viiulit. 
Nähtavasti teda ei kuulatudki, sest jutukõmin 
kostis viiulimängust üle. Aga lõpetamisel plak- 
sutati kärarikkalt ja karjuti braavo. Siit-sealt 
ulatati poolikuid viinaklaase ning õllekruuse. 
Viiuldaja näis mängu tasuga väga rahul olevat, 
jõi viinaklaasid ainsa sõõmuga tühjaks ning rüü- 

pas pakutud kannust tubli lonksu õlut peale. 
See oli kõik, süüa ega raha ei pakkunud talle 
keegi. Siis pöördus ta aeglaselt lonkival sammul 
järgmise laudkonna poole, klõbistades sõrmedega 
viiulikeeltel lõbusat lugu. 

Keegi ei tulnud Uudeleppa teenima ja selle- 
pärast oligi tükk aega võimalus ümbruskonda 
silmitseda. Kes olid need inimesed, kus nad 
töötasid ja kust said joomiseks raha? Sellele oli 
võimatu vastata. Igaüks justkui tegeles millegagi, 
näitas oma kortsunud dokumente, otsis taskutest 
midagi tühist müümiseks või proovis sõrme 
vedada. Mida kauem Uudelepp vaatles, seda 
tüütavamaks muutus talle siinne tühine askel- 
dus. Teda läbis kahetsuslaine; sest siin oli midagi 
viltu, see ei olnud lõbu ega ka ajaviitmine. Ini- 
mesed justkui elasid tühia hingega ainult täna- 
sele päevale, rõõmustasid viina ja õllega seda 
kõige suuremat, ainukordset ja pühamat, mis on 
inimesele antud, — elu. 

Ka Uudelepp võpatas ise sellest mõttest. 

Temagi oli ju selleks siia koopasse tulnud. et 
viinaklaasi juures midagi unustada, läbi mõtelda. 
uus teerada leida. Kas ka tema pole parem kui 
kõik teised siin? Muidugi pole! Ta heitis sellele 
kentsakale mõttele hooletult käega, tõusis üles 
ning läks puhveti juurde. Tal oli vähemalt hea 
meel sellestki, et keegi siin ta riietusele vähe- 
matki tähelepanu ei pööranud. Nad olid siin kõik 
umbes ühesugused, ühed halvemates, teised veidi 
paremates hilpudes. 

«Palun kann õlut ja ... viina,» ütles ta puh- 
vetipidajale. 

See ei heitnud talle pilkugi, nii nagu ei hei- 

deta pilku kopikalistele, vaskrahadele, vaid võttis 
mõõduklaasi ja küsis: 

«Palju viina?» 

«Üks klaas... tähendab, sada grammi.» 

Uudelepp istus jälle tagasi oma lauda ja tül- 
gastavat vastikusevärinat tagasi surudes jõi vii- 
naklaasi paari sõõmuga tühjaks. Nii polnud ta 
veel kunagi eluilmaski joonud, vaid seda ainult 
näinud või niisuguse joomise kiitlemist kuulnud. 
Alati, kui ta seda mõne kõrtsileti ees nägi, läbis 
teda vastik iiveldusvärin. Nüüd ootas ta suurte 
kahtlustega, missugune tagajärg on tema sajal 
grammil. Magu võbises ja kurku tõusis vastikult 
lämmatav tomp, nõnda et ta kartis järgmisel sil- 
mapilgul kõik välja pursata. See oleks olnud 
kole! Ruttu rüüpas ta suurte sõõmudega kannust 
õlut peale, tundes, kuidas viina vastikusevärin 
muutus pikkamisi väsinud uimastuseks. 

Mõni minut hiljem ümber vaadates näis talle, 
nagu oleks nende väheste minutite jooksul kogu 
ruumis mingi seletamatu muudatus toimunud. See 
justkui polnudki enam sama ruum, kuhu ta alles 
kümme minutit tagasi oli sisse astunud. Ka ini- 
mesed ei paistnud enam allakäinud tüüpidena, 
nende käratsev rääkimine alanes üldiseks kõne- 
suminaks ja lagisevaks naeruks. Ning alles nüüd 
märkas Uudelepp, et ka paljude inimeste riietus 
oli päris korralik. Mõned olid tulnud vist kaup- 
lustest ostudega, mitmesugused pakid ja pakike- 
sed lamasid nende lähedal toolidel. Teised paist- 
sid jälle nagu vanad head sõbrad, kes üle hulga 
aja on juhtumisi jälle kokku sattunud. Kaks 
tuntud = näitlejat vaidlesid elavalt, kogu aeg 
kätega žestikuleerides mingi ajaleheartikli üle. 

Neid kuulas tõsiselt pealt suur hundikoer, kes 
vaatas kord ühe, kord teise otsa, nagu mõistaks 
ta nende vaidlust. 

Uudelepp toetas lõua käele. 

Jah, isegi see neljast kaarest kokkujooksev 
krobeline võlvlagi, mida ta varem oli halvusta- 
nult pidanud lihtsalt mingisuguse vanaaegse 
kaubakeldri labaseks laeks, näis talle praegu 
suurepärase sammastikuna. Kui otsida, võib- 
olla leiduks selles isegi midagi sarnast kuulsa 
Auerbachi keldriga. Ka ligasest, tuhandetest 
sammutud ning tallatud põrandast koorus täpse- 
mal vaatlemisel nähtavale huvitav kiviparketi 
muster. Seda võis olla teinud ainult meistri käsi. 
See kõik rõõmustas Uudeleppa, sest ta hakkas 
juurdlema, kas ta ei olnud ka kõiki teisi küsi- 
musi täna vaadelnud samasuguse pealiskaudsu- 
sega nagu seda õllekeldrit. See võiks tõsi olla, 
sest ta tundis juba vagunis väikest palavikku, 
mis teda erutas ja ärritas. Tühjendades ühe sõõ- 
muga kogu õllekruusi, najatas Uudelepp puhates 
toolikorjule. 

Ta tundis end praegu tõepoolest väga roidu- 
nuna ja väsinuna. See ei tulnud ainult sellest sajast 
grammist, seda teadis ta kindlasti. Telefonikõne 


Leeniga ... see mattis teda nagu mulla alla. Ja 
see pani temas ka lainetama kaks vastupidist 
tunnet — vihkamise ja armastuse. Kes suudab 


nende tunnete kohta õige definitsiooni anda? 
Kumb neist on õige, kumb neist juhib tema 
samme tulevikuteedel, see panigi teda sügava- 
malt mõtlema. Kuid ta ei suutnud praegu sellele 
küsimusele vastust anda. Ja kas niisugustele 
küsimustele ongi üldse vastust? 

«Kann õlutl> hüüdis ta möödaminevale ette- 
kandjale. 

Ja jälle meenus talle tahtmatult kartlik ning 
arg Potral, kes võis küll lihtsa koristajaga kärat- 
seda ja oma alluvatele mõne lõikava sõna öelda, 
kuid kõikide teiste ees lömitas kinganinast kuni 
juuksetutini. Praegu kutsus see mõte Uudelepas 
esile ainult vastiku tülgastuse. Sellepärast ei 
suutnudki ta kuidagi ühendada neid kaht nime 
— Leenit ja Potralit. Kas olid neil kunagi min- 
gid suhted olnud, nagu mõned lobisevad kõver- 
suud rääkisid? Uudelepp ei suutnud ega taht- 
nudki kaugemale mõtelda, sest see paistis nõnda, 
nagu vaataks ta sügavasse kuristkku, mille põhja 
ei näe. Ja samuti ei näe ta vist kunagi seda, mis 
võib-olla on kunagi olnud Leeni ja Potrali vahel. 

Ta rüüpas aeglaste sõõmudega õlut ja tundis 
alles nüüd, kui põhjalikult oli teda siiski füüsili- 
selt väsitanud nende mõttetute puuklotside tassi- 
mine. See ei olnud mitte kergem kui töötada 
põhja põlistes metsades. Pagana pihta, mõtles ta 
südametäiega, miks ma vean tuhandeid kilomeet- 
reid neid tarbetuid, isegi mõningal määral nae- 
ruväärseid puukolaskeid kaasa, mille! pole ega 
saagi olla kunagi mingit väärtust? Kas need 
olid talle kallid mälestused, nagu paljudele 
inimestele fotod? Jah, osaliselt küll, kuid 
ometi see on kõik ju lausa lollus! Puunikerdajat, 
kes võiks luua mõne kunstiteose, temast niikuinii 
ei saa eluilmaski. Selleks, et seda suurepärast ja 
rasket, võib-olla maailmas kõige raskemat kunsti 
ära õppida, on ta juba liiga vana. Seda õpitakse 
lapsepõlves või poisikeseeas, kui käsi on veel 
kerge ja nõtke nagu udusulg. Ainult nii kujune- 

vadki suured meistrid, temast aga võib saada 
mingisugune toolide või laudade kraapija. 

Temale oli nikerdamine olnud ainult pikkade 
talveõhtute ajaviide, kui väljas tuiskas raju ja 
südamele vajutas raske tuisk ning meeleheide 
nagu kivikangur. Siis otsib inimene mingit tege- 
vust, sest naril vedelda või roppude sõnadega 
paaristurakat lüüa on ainult enesepete. Ükskõik 
missugune töö, ka kõige tavalisem ja lihtsam, 
seob mõtteid ja koorib südamelt maha musta 
mure. Dostojevski armastas lund rookida, ja ka 
Uudelepp tundis, et sel tööl on siiski enam 100- 
vat mõtet kui luuaga tolmukeerutamisel. Selle- 
pärast tegeleski suurem osa tema kaaslasi vabadel 
silmapilkudel mingisuguse tööga. Siin kirjutati 
luuletusi, leiutati saabastele igavesti kulumatuid 
taldu, mõni isegi nuputas, kuidas saata Marsile 
või kuule rakettlennukeid. Kuid kõige rohkem 
mõtlesid inimesed praktiliste tööriistade üle, 
sest need on inimeste lisakäed. 

Uudelepp oli puunikerdamist õppinud ühelt 
grusiinlaselt, endiselt osavalt mööbelsepalt ja 
puulõikajalt, kelle vanaisade ja vana-vanaisade 
meistritöid tunti kogu Gruusias. Sipito oli puu- 
nikerduse alal meister, veel enamgi kui meister, 
peaaegu võlur, muinasjuttude looja, kes suutis 
ainult hariliku taskunoa abil puujuurikatest 
luua ennenägemata koomilisi kujusid. Seal olid 
— rikas, puhevil vurrudega veinitõrrepaksune 
viinamarjaistanduse omanik ja tema ees igerik, 
ilma mütsita sulane, kes tõstis peremehele maha- 
kukkunud kopika üles. Seal oli ka perutav eesel, 
kes oli seljast maanteetolmu visanud lehvivate 
mantlihõlmade ning hirmust pungis silmadega 

papt. Neile seltsis mõne muinasjutulise nõia- 
moori krimpsus nägu, mis peenikest sõlmilist kae- 
la ette sirutades välja vahib. Ja siis ja siis need 
lugematud kolooniaelanikud kõigi nendele omaste 
koomiliste varjundite ning inimlike nõrkustega 
— need olidki Sipito ammendamatud teemad. 

Kui Sipito kärmelt töötas oma väikese tasku- 
noaga. mille üks tera oli koolutatud pisikese 
lusika taoliseks, siis kogunes alati tema ümber 
vahtijaid — nii venelasi, lätlasi, armeenlasi kui 
ka teisi — nagu mõne vigurtantsu etendusele. 
Usbekid, tatarlased ja turkmeenlased istusid 
ristamisi koolutatud jalgadele maha, teised aga 
seisid püsti. Kõikidele näis, nagu oleks elutu 
puu hakanud nende silmade all Sinito noatera 
all elama ja saanud hinge. Ta võis kümne minuti 
jooksul visata mõnele heale kaaslasele kätte nii- 
suguse alasti naise kuju, et see kohe tundis selles 
oma armsamat või naist. 

Kuid kõik pealtvaatajad imestasid siiski ta 
päris tillukest, vaevalt kümne sentimeetri pikkust 
kolooniaülema kuju, selle - loomulikku = küh- 
mus selga, sissepoole kõveraks pööratud parema 
jalapöia koomikat ja just täpselt niisugust näo- 
ilmet, nagu oleks Nazarenko parajasti tahtnud 
kellegi peale kurjalt käratada. See oli võrratu 
kolooniaülem kõigis tema pisiasjades, tema luitu- 
nud ja küünarnukkidel lapitud mundrikuues, 
mõlki pigistatud nööpidega, puusale rihma külge 
lotakile vajunud kunstnahast kabuuriga ja säär- 
saabaste kortsunud säärtega. Kõik oli nii täpne 
nii hästi puust voolitud, aga siiski nii pisitilluke ja 
ainult kasejuurikast. Näis, et siin on tarvis üksnes- 
vanajumalat, seda Aadama puusaluu tegijat, 

kes sellele puukujukesele hingeõhu sisse puhub, 
ning see hakkab kohe silmapilkselt elama. 

Mehed seisid Sipito ümber, käed taskutes 
või vatihõlmade all, ning naersid Nazarenko 
kujukest silmitsedes. 

Keegi ütles: 

«Sipito, mis sa arvad. kui see vigur talle õige 
sünnipäevaks saata? Vana rõõmustab selle üle 
pööraselt ja teeb sulle niisuguse pika pai, et 
eluaeg mäletad.» 

«Ja naine annab sulle salamahti musu nagu 
pikale Roštšinile,» irvitas teine. 

«Kümneks päevaks on sul searibi rosinatega 
ja kompott pelmeenidega kindel,» naeris kolmas. 

Sipito jäi mõtlikuks. Käsi ei tahtnud enam 
töötada puutüki kallal. Kuidas küll võivad siin 
maailmas ka kõige paremad mõtted aina pahan- 
dusi sünnitada! Nendel irvhammastel, kes olid 
tulest ja veest läbi käinud, võis õigus olla. Kind- 
lasti ei hakka Nazarenko niisuguse kuijukese 
eest tema muste lokke silitama. Pigem tuleb 
nende —väljakitkumine. nõnda et tuli silmis. 
Sipito võttis nartsutüki, mähkis kujukese hooli- 
kalt sellesse ning pistis kõige kindlamasse var- 
jupaika — püksitaskusse. Kunagi ei hakka ta 
seda enam kellelegi näitama. 

Ühel õhtul aga seisis Nazarenko Sipito nari 
ees ja ütles: 

«Sipito, sa näita õige korraks ka mulle seda 
puuslikku, mille minust oled teinud. Kogu rah- 
vas irvitab ja naerab, aga mind oled sa sellest 
heast suutäiest ilma jätnud. Sõbramehed räägi- 
vad mulle, et oled küll mingisugune kolooniaülem 
ja kõik, aga vaat, see must tont Sipito kannab 

444 räbalanartsu sees nagu tikukarpi püksitas- 

kus. Utle nüüd ise, kas niisugune asi kõlbab? 
Sellepärast ole hea mees ja vaatame järele, kui- 
das ma sinna sinu kintspükste taskusse mahun.» 

Harva rääkis Nazarenko nii pikalt ja nii- 
suguse maheda tooniga. Ja kui ta seda mõnikord 
tegigi, siis järgnes sellele niisugune mürin ja 
tuulispask nagu liivatorm kõrbes. Kõik mehed 
seisid hiirvaikselt valveseisangus, pilgud maas, 
ja mõtlesid murelikult, et sellest tühjast kremp- 
list võib veel suur pahandus tulla. Ja kui suur 
pahandus tuleb. siis mitte üksnes Sipitole, vaid 
kõigile. Sest Nazarenko oli käre mees, nii- 
sugune mees, kes küll mõnikord linnukeeli rää- 
kis, aga kui korraga prahvatama lõi, siis prah- 
vatas ka kui püssirohutünn. 

Seda teadis ka Sipito ning kahvatas valgeks 
nagu siberi kasetoht. Ta siunas endamisi mõttes 
oma järjekordset lollust, mis talle alatasa ena- 
masti ainult pahandusi tõid. Ja ega seegi kord 
võinud midagi head tulla, sest Nazarenkol oli 
niisugune larhv ees nagu rebasel, kes meelitab 
kanapoega. Kindlasti hakatakse temal, vaeseke- 
sel, peasilitamise asemel karvu kitkuma. Ja 
õnnetuseks oli tal neid karvu veel palju: neid 
oli elus kitkutud lugematuid kordi küll ja küll, 
kuid jätkus kitkuda ka sellel Nazarenkol. 
Rumal nagu puujumal, öeldi talle juba kodu- 
külas. Miks ta ei oleks võinud teha kujukese 
Nazarenko koerakesest, sellest londust, kellel 
oli üks silm pruun, teine hall? Või ta prullakast 
eidest, kes talle oli kord vihmavarjuga kopsa- 
nud vastu turja? Jah, keeruline on inimesel vas- 
tata niisugustele küsimustele. Ehk vähemalt 

oleks võinud selle hirmutise välja ära peita ja 
nüüd linnunäoga ütelda, et tegin küll mingi 
jukerduse, kuid kaotasin metsa ära. Mets on 
suur ja lai, mine võta sealt see tilluke puutükk 
kinni. Muidugi poleks tulikuum gruusia saun ja 
leil tulemata jäänud, see oli kindel. Kuid see 
poleks ikka see olnud, mis praegu võib tulla ja 
juhtuda. Sipito pigistas hetkeks silmad kinni. 
Ja kui ta need jälle avas, tundis, et kõigi heroo- 
deste ja juudaste needuseks oli kujuke siiski 
praegu just siinsamas nari all, mitte kaugemal 
kui kolm sammu tema jalast. Kindlasti võis 
Nazarenkol isegi selle peidukoht teada olla, sest 
siin leidus ka niisuguseid lehmavedajaid, kes iga 
tolmukübeme valvuritele edasi sosistasid. Sipito 
tammus jalalt jalale. Jah, siin ei saanud ta end 
enam kuidagi loost välja keerutada, vingerda 
nii palju kui tahad. 

Valutava südamega, mis oli torgatud läbi 
nagu kümnest pistodast, kiskus Sipito nari alt 
kõige kaugemast nurgast nartsu sisse mähitud 
kujukese välja. Ta ulatas selle "Nazarenkole 
ning jäi ise seisma, lontis ja norgus nagu tühi 
tallenahk. Kõikidel hakkas temast kahiu, sest 
nüüd polnud seda suurt noameistrit enam ollagi, 
ei tema lõbusaid silmi ega mustades habemetüü- 
gastes kangekaelset lõuga. Nüüd oleks võinud 
just temast voolida viimase lootuse kaotanud ini- 
mese kuju. 

Tükk aega silmitses Nazarenko sõnagi lausu- 
mata oma kujukest, parem jalg just samuti veid- 
ralt kõverasse käänatud nagu sel pisikesel puu- 
tükilgi, mida ta käes hoidis. Kõik mehed seisid 
vaikselt nagu õrnad portselantaldrikud riiulil, 

- Nad tundsid, et nende peade kohal ripub ähvar- 
dav äikesepilv, mis võib iga hetk hakata kõmi- 
sema ning välke pilduma. Ja keegi ei võinud 
aimatagi, keda see müristamine ning välgu- 
sähvatus tabab. 

Siis tõstis Nazarenko pilgu Sipito poole, noo- 
gutas paar korda halli peaga ja ütles nagu 
südamepõhjast ohates: 

«Oh Sipito, oh Sipito!> 

Sipito tõmbus veel enam kühmu, sest oma 
suures mures oli ta isegi valveseisangu unusta- 
nud. Juba seegi võis viia teda mõneks päevaks 
kartsa. Ent Nazarenko justkui ei märganudki 
seda, ta kõndis mõtlikult lühikeste sammudega 
edasi-tagasi, käed kujukesega ristamisi seljal. 
Kõik ootasid pinevil, sest nad aimasid juba ta 
lühikestest järskudest sammudest, et nüüd oli 
otsustav = silmapilk lähedal. Kui Nazarenko 
nüüd seisatama jääb ja näost sinakaslillaks 
tõmbub, siis võib oodata kõige halvemat. Sipito 
rändab nädalaks kartsa või saadetakse koguni 
metsade taha mõnesse kaevandusse. Aga Kõik 
teised naerjad ja irvitajad saavad tunda, mis 
tähendab Nazarenko võim. 

Viimaks jäigi Nazarenko seisatama, siludes 
ühe sõrmega meelekohtadel halle juukseid. Ta 
vaikis ja kogu barakk ootas järgmisel silma- 
pilgul äikese puhkemist. Kuid kõigi ootuste 
vastu ei pistnud ta siiski seekord paukuma nagu 
karupüss, vaid kordas uuesti. 

«Oh Sipito ... Sipito... oh sa igavene häda- 
varesest loomake... Sa ei peaks mitte siin 
Siberi metsades vedelema, vaid Moskvas meie 
kõige tähtsamatel ja uhkematel ehitustel töö- 

tama. Just seal oleks sinu õige koht, mitte aga 


siin hirsiputru õgima. Sul on nagu kulli silm, 


kes võib eksimatult tabada oma saaki. Isegi seda 
oled sa, mait, oma terava silmaga märganud, 
et mul silmahammas on välja löödud. Selle lõi 
aastat viis-kuus tagasi välja üks sinutaoline 
meistrimees, kõige parem ja osavam sepp, keda 
ma kunagi, eluilmaski näinud. See võis oma 
vasaraga kokku klopsida varese, rebase või üks- 
tahes missuguse looma, ja sina pidid seda enne 
kümme korda käega katsuma, kui jäid uskuma, 
et see on siiski rauast. Niisugune kuldsete 
kätega mees... aga silmahamba lõi mul siiski 
välja. Keegi ei tea praegu ütelda, missuguse 
tüki ka sina võid mulle veel mängida. Aga hea 
küll, eks aeg seda näitab ja arutab. Sina, Sipito, 
hoia hoolikalt seda kujukest, sest pane tähele — 
ükskord kingid sa selle veel mulle.» 

Kõik hingasid kergendatult. Keegi polnud 
kuulnudki niisugust imepärast lugu hulgal ajal. 
Kümned pilgud ja käeliigutused andsid Sipitole 
märku, et andku see tühine kujuke Nazaren- 
kole, soolaku see ta kas või sisse, ainult et min- 
git pahandust ei tuleks. Ja ka Sipito oli kohe 
valmis kujukest hea meelega otsekohe kinkima, 
kuid Nazarenko lükkas selle helde pakkumise 
tagasi. Ta kõndis ikka veel edasi-tagasi, otsmik 
kortsus ja parem jalg sissepoole käänatud. Siis 
ütles: 

«Ei, Sipito, praegu pole seda tarvis teha. 
See näib, nagu võtaksin ma selle sinu käest 
vägivallaga. Oota, mu puujumalate tegija... 
küllap ükskord tuleb paras aeg, siis...» 

Nii meestele kui ka Sipitole enesele jäi Naza- 

renko kõnest nii paljugi arusaamatuks. Kuid 
vähemalt nende kõikide õnneks oli kõuekärgatus 


- jäänud tulemata. Nazarenko kõnet hakkasid 


nad alles siis taipama, kui Sipito erakordselt 
kiiresti, enne tähtaega karistusest vabanes. Rää- 
giti, et see kõik oli Nazarenko teene, sama 
Nazarenko teene, kes mõnikord vihasena mööda 
barakke ringi käis nagu vana õelus ise. Kuid 
Sipito meisterlikult valmistatud kujuke oli 
«vana» südame sulatanud pehmeks nagu küün- 
lavaha. 

Pool aastat hiljem, kui Sipito oli juba lahku- 
nud, räägiti ka veel seda, et Nazarenko oli oma 
kentsaka kuju eest Sipitole ostnud riided, palitu 
ja terve kohvritäe teemoona. Ta oli tulnud teda 
koguni oma naise ja lastekarjaga Moskva saatma. 
Naisele aga polnud sugugi meeldinud, et tema 
mees, kõrge ülemus, niisuguse vanglahallitu- 
sega sekeldab. Peale selle oli naisel Sipito suh- 
tes veel muidki vastumeelsusi, sest see must 
kurat justkui luges ära kõik tema salajasemad 
patud. Kui rong oli juba liikuma hakanud, kin- 
kinud Sipito veel ühe õrnroosasse paberisse mähi- 
tud kujukese, seekord Nazarenko mossitavale 
naisele. Vaevalt oli naine saanud viivu seda uut 
meistriteost silmitseda, kui hakanud suure hää- 
lega kriiskama: 

«Vassili, sa igavene puupea, võta see nurjatu 
varnakk kinni ja pista kohe kõige pimedamasse 
kartsal Las hapneb seal kõik need kolm aastat 
tagantjärele, mis võlgu jäi. Mine kohe ja tele- 
grafeeri ette, muidu torkan sul sirmiga silma 
välja.» 

Ja siis viskas ta vihast üleni lõkendades 

Sipito poolt kingitud kujukese möödasõitva 
rongi rataste alla, nii et keegi kunagi teada ei 
saanud, keda või mida see puunikerduse paha- 
rett oli seal kujutanud. Aga teadjad irvhambad, 
keda leidub niihästi kuningakodades kui ka 
vangikongides, irvitasid, et küllap polnud seal 
mitte ainult üks kujuke, vaid koguni kaks. 
Nimelt ka Nazarenko pikk ja vimmas turjaga 
asetäitja Roštšin. Ja nii läkski täide vana ülema 
kartus, et Sipito võib talle tänu eest mõne 
vembu mängida. Too meistrimees-sepp oli löö- 
nud tal ainult hamba välja, aga Sipito torkas 
oma gruusia pistoda ta südamesse. Aga nii ongi 
ülemate saatused. 

Pärast Sipito ärasõitu ei mäletanud teda enam 
keegi kui igavest hädavaresest loomakest, nagu 
Nazarenko oli ütelnud. Ei mäletatud ka seda, 
et ta kord hullus joomisehoos oli katsunud saja- 
rublast paberraha vesivärvidega järele teha. 
Nüüd mäletati teda ainult kui suurepärast niker- 
dajat, osavat puukujude meistrit ja tublit vembu- 
meest. Igavatel õhtutel arutati, et nüüd on Sipito 
Moskvas ja teeb seal suurtel uusehitustel imeasju, 
mis ei pane enam jahmatama nazarenkosid, 
vaid sunnib imestusest suud lahti ajama isegi 
ministreid. Ainult Uudelepp kahtles endamisi 
selles, sest ta tundis oma sõbra iseloomu, tema 
rahutust ja seletamatuid otsimisi, mis sarnanes 
veerevale kivile, mis veereb ja veereb ikka alla- 
mäge. Ning veereval kivil ei kasva sammalt, 
seda ütleb juba tark vanasõnagi. 

Najatades vastu toolikorju, käsi ümber õlle- 
kannu, ei teadnud Uudelepp isegi, miks see 
kauge pilt talle just nüüd meelde tuli. See kar- 

gas läbielatud päevadest järsku esile nagu meel- 
div mälestuskilluke, mis aitas tal tänaseid ras- 
keid mõtteid eemale peletada. Aga võib-olla 
meenus see ka sellepärast, et Sipito oleks tema 
olukorras kõigele lustakalt käega löönud, kor- 
raks oma valgeid, justkui elevandiluust ham- 
baid näidanud ja vilistanud läbi sõrmede nagu 
mõni uulitsapoiss. Siis oleks ta ilma mõtlemata 
hüpanud esimesele rongile ning sõitnud ükskõik 
kuhu, kas või pärapõrgusse. Kuid niisama hästi 
oleks ta võinud oma terava nikerdusnoa võtta ja 
torgata selle petisele naisele südamesse. Seda 
võis teha Sipito, kuid tema, Uudelepp, oli selleks 
liiga nõrk. 

Niisugustest dramaatilistest lugudest räägiti 
koloonias väga sageli, ja Uudelepal hakkas veel 
raskem kui varem. Temast polnud ei ühe ega 
teise kordasaatjat, ta ainult piinles sisemiselt, 
kuulates temale tundmatute inimeste vägevatest 
tegudesi. Veriseid romaane lugedes ei uskunud 
ta nende tõelisust, aga siin tuli tahes-tahtmatult 
uskuda. Nii mõnedki neist kangelastest liikusid 
siin, tema silmade all ringi, ja imelik, Uudelepp 
ei tundnud nende vastu isegi tülgastust. 

Lõpetanud õllekruusi, mõtles Uudelepp enda 
lohutuseks: ehk oligi parem, et ta toda toredat 
Sipitot meelde tuletas, muidu oleks hakanud 
jälle kindlasti juurdlema selle raske küsimuse 
kallal — kummal on õigus, kas temal või Leenil. 

Õllekelder hakkas juba inimestest tühjenema, 
üks ja teine laudkond tõusis minekule. Viiul- 
daja istus üksi nukralt tühja õllekruusi taga ja 
klõbistas endamisi tasakesi sõrmedega viiuli- 
keeltel «Solveigi laulu». Kas tema südamel 

lasus ka raske mure? Tagaruumis kustutati tuled 
ja ettekandja tassis sealt välja kaks purujoob- 
nud raudteelast. Tagasi tulles silmitses ta uudis- 
tavalt Uudeleppa, kes mõtles ikka veel oma ras- 
keid mõtteid. 

«Kas teil pole kuskile öömajale minna?» 
kõnetas sama ettekandja teda veidi hiljem 
tagasi tulles, «Ma võiksin juhatada siinsamas 
lähedal ühe hotelli ühiselamu.» 

Uudelepp tõstis imestava pilgu. 

Ta mõtles eest leida mõningaid neid kerge- 
meelseid naisi, kes armastavad töötada baarides 
ning tiirelda nokastanud meeste ümber. Kuid 
kohe märkas ta ettekandja näos ainult muret- 
seva inimese ilmet, kellele polnud tähtis mingi 
omakasu, vaid midagi muud. Võib-olla oli see 
hoolitsus, poolehoid või lihtsalt inimese lahke 
vastutulelikkus. Niisuguseid toredaid inimesi 
oli ta enam kui üks kord oma pikal teekonnal 
kohanud. Seal oli raudteevalvur, kes viis ta oma 
putkasse magama... väike tütarlaps, kes tõstis 
tema dokumentide ja rahaga mahapillatud mapi 
üles ning jooksis seda järele tooma... eideke, 
kes andis talle kaks suitsutatud kala, keeldudes 
nende eest raha võtmast. 

Öömajale... Uudelepp polnud sellele täna 
õhtul veel mõtelnudki. Pärast Potrali pool käi- 
mist ei tahtnud ta enam ühtki vana tuttavat 
üles otsida. Enamasti kõikidel neil olid oma 
perekonnad, väikesed mured ja murekesed, eel- 
arvamused ning eelarvamusekesed. Mõnigi neist, 
nagu see tühine hing Potral, võis samuti 
mõtelda, et ta tuleb nende juurde lihtsalt pom- 
mima. See oleks teda jälle hingepõhjani solva- 

nud. Parem on, kui ta juba mõneks päevaks 
mõnes võõrastemajas või ühiselamus endale 
öökorteri leiab. 

Kuid ettekandja küsimus kutsus temas siiski 
terava ärrituse esile. On ta siis mõni varga- 
poiss või põhjakäinud lakard, et militsionäärid, 
vagunisaatjad ja ettekandjad teda niisuguste 
kahtlustavate pilkudega silmitsevad? Sipito oleks 
nende üle naernud, võib-olla mõnele käega 
isegi üle näo tõmmanud ja niisuguse gruusia- 
keelse ropu sõna ütelnud, millest keegi mõh- 
kugi aru ei saanud. Aga tema oli teistsugusem, 
temas see kõik ei plahvatanud, vaid ainult kees 
keerulistes mõtetes ja tunnetes. Rüübanud sõõmu 
õlut, küsiski ta sellepärast ettekandjalt veidi 
teravamalt, kui oleks just tahtnud: 

«Miks teie arvate, et just mulle- öömaja 
hädasti vaja on?» 

«Ma mõtlesin, et...» 

«Teie mõtlesitel» heitis Uudelepp veel tera- 
vama tooniga kui enne. «Aga mina mõtlen, et 
need kaks purujoobnud raudteelast, keda te 
alles äsja siit välja tassisite, vajavad öömaja 
kümme korda enam kui mina. Nimelt selle- 
pärast, et kui mina öömaja vajan, siis ma selle 
kustkilt kindlasti ka leian. Näete... siin on 
kuldne võti, mis kõikide öömajade uksed avab,» 
kiskus ta taskust uhkustades kolm-neli kortsu- 
nud sajarublalist nähtavale. 

Ettekandja tööst roidunud piht muutus sir- 
gemaks. 

«Ärge üuhkustage asjata oma rahanatuke- 
segal» lõi ta Uudelepale etteheitva pilgu. «Ma 
ei hakanud teiega sellepärast rääkima. Raha me 

kellegi taskusse ei näe, aga ka meil on silm 
lahti inimeste nägemiseks ja tundmiseks. Teate 
vist isegi, et see õllekelder ei ole just hea koht. 
Vaevalt satuvad siia inimesed, kelle riided on 
õmmeldud kõrgema järgu moeateljees. Aga kes 
veel peale teie on praegu siin niisuguses ei tea 
kust väljavõetud vanamoelises metsavahi laav- 
rokis ning omavalmistatud puukastiga? Mitte 
keegi. Aga niisugused inimesed on meile hästi 
tuntud, sest nad armastavad ikka sellesse keld- 
risse tulla. Meie oskame juba esimese pilguga 
aimata, missuguselt teekonnalt on nad tulnud ja 
missugune õnnetus nende südant valutab. Ka 
ettekandjatel võib olla samasugune terav pilk 
nagu kirjanikel. Selge, eks ole?» 

Ettekandja naeratas, kuid Uudelepale tun- 
dus, et selles naeratuses polnud niivõrd pilge ja 
üleolek, kuivõrd mingi mõru üleelamise kibedus. 
See oli vist samasugune kibedus, mida ta isegi 
tundis nii sageli rasketel tundidel. 

«Selge,» laskis Uudelepp vastu vaidlemata 
pea norgu. 

Tähendab, teda tunti kogu aeg kui inimest, 
kes tuleb sealt. Need lipitud-lapitud riide- 
närud justkui põletasid ta otsaette karistuse 
märgil Sellepärast oligi teda võtnud öömajale 
raudteevalvur ja sellepärast kingitud nood kaks 
suitsukalal See kõik solvas teda ja ta mõtles 
kahetsusega, et polnud oma raha viimse kopi- 
kani kulutanud veidi paremate riiete muretse- 
miseks. Ta lootis Leenile, aga Leeni oli teda 
petnud. Ja võib-olla just sellepärast ei tahtnudki 
ta temaga kohtuda ega temast midagi teada? 
Naised on ju mõnikord nii imelikud ja mõistma- 

tud! Leeni on ju alati olnud nii nõudlik riiete- 
küsimuses ja neis väikestes, mõnikord isegi 
naeruväärsetes pisiasjades, mida nimetab nii 
kõlava sõnakõlksuga — kultuurne käitumine. 
Praegusel hetkel vihkas Uudelepp südame põh- 
jast seda tohmanite poolt väljamõeldud nn. 
«kultuurset käitumist>. Sellega sageli tapetakse 
inimene. 

«Ärge siis sellepärast norgu jääge,» trööstis 
teda ettekandja ja Uudelepp taipas kohe õige 
sisemise aimusega, et need polnud siiski ainult 
tühjad sõnakõlksud, vaid tõsine kaastunne. 

«Ei jää. Mul on visa hing nagu mustal kas- 
sil,» pigistas Uudelepp kõvasti huuled kokku. 
«Palun veel üks õlu.» 

Ta tahtis praegu õllega oma segast rahutust 
ja põlemist kustutada. Kuid sealsamas tundis ta, 
et see oleks liiga kerge allaandmine kõigile 
nendele raskustele, mis ootasid teda veel ees. Ja 
kerge alistumine polnud kunagi tema mood. Ta 
pole ju Saanud veel võistlust alustadagi, kui 
juba esimesel õhtul laseb end sogastest rentsli- 
vetest nagu kerge puupilpa kollektorisse kanda. 
Jah, see polnud kunagi tema mood. Rein Uude- 
lepp ei tee seda, nii oli ta enesele ütelnud juba 
koolipoisipõlves. Kuid nüüd ta oli ju ometi täis- 
mees! 

Ettekandja käis töö juures ja siis tagasi tulles 
sosistas Uudelepale nagu suurt saladust: 

, «Ärge vanduge alla, pea tuleb alati püsti 
hoida. Ka minu mees tuli aasta tagasi sealt.» 

Järsku mõistis Uudelepp kõik. See ei olnud 
lihtne ettekandja uudishimu, kahtlustus ega 
valvsus, mis sundis teda nõnda uudistama. Siin 

peitus palju rohkem. Võib-olla tundis ta nii- 
suguste tagasitulnud inimeste keerulisi eluteid ja 
saatusi. Ja see just sundiski teda mõttes heie- 
tama, kuidas küll sel uuel tagasitulijal elutee 
kulgeb, kas ta jääb ikka püsti või langeb veel 
sügavamasse poriauku. 

Alles nüüd mõistis Uudelepp, et ta oli sellele 
naisele ülekohut teinud, teda võib-olla koguni 
solvanud. 

«Kuidas teie mehe nimi on?» küsis ta pilku 
üles tõstes. 

«Kudisiim. Ehk olete kuulnud või koguni seal 
kaugel maal trehvanud?> 

«Kudisiim! » 

Uudelepp kargas järsku istmelt üles ja haa- 
ras mõlema käega südamlikult ettekandja õlgade 
ümbert kinni, nagu oleksid nad elupõlised tutta- 
vad. Ah siis niisugune ongi see kuulsa Trah- 
holla südamevalu ja armastuserõõm! See, kes 
on talle olnud kirstunaelaks ja ühtlasi kolme- 
kordseks taevaingliks. 

Kui palju oli ta pikkadel talveõhtutel kuul- 
nud sellest uhkest Juliast, kel tarvitseb ainult 
kingakannaga vastu maad põrutada, ja kohe 
langevad kõik Tallinna kõige kekstumad ning 
rikkamad mehed ta ette põlvili. Ent Julia öö- 
mustad silmad ei vaatagi niisugustele krõmp- 
kraedele, kellest pole õiget meest ollagi. Ta on 
vankumatu nagu Paksu Margareeta vana torn 
põisikeste lumepallide all ning ootab ainult oma 
kaugete maailma maade ja merede hulgus- 
hunti — Trah-hollat. 

Kas siis tõesti see väike, juba paljude hallide 
juukseudemete ja nukrate silmadega naine ongi 

Julia? Uudelepp tundis ühteaegu teatavat pettu- 
must ja ka rõõmu. Ta lootis küll näha hoopis 
teistsugust Juliat, nagu Trah-holla oma osava 
keelepintsliga ta ettekujutusse oli maalinud, 
kuid ka nüüd tundis ta sellest kohtumisest 
puhast rõõmu. Ta tundis, nagu oleks kohanud 
kõige armsamat inimest maailmas. 

«Julia!» hüüdis ta poisikeseliku rõõmuga. 

«Teie siis tunnete mu meest?» küsis see jä ta 
tööst väsinud silmadesse lõi rõõmuhelk. 

'Trah-holla! 

Kuidas ta mälestustes veel elab see kuulus 
Austraalia kängurute püüdja, Amazonase vih- 
mametsade anakondade lõksumeelitaja ja 
Kopenhaageni luksushotelli tolmuahv. Tolmu- 
ahv just sellepärast, et saatuse imelikel ja kee- 
rulistel juhtumistel suvatses just sel ilusal päeval 
ära kärvata «Kuldse Krooni» võõrastemaja kõi- 
kidele üle linna tuntud herr Affe, kui herr Trah- 
holla ilma krossita Österbro jumalikus pargis 
lootusetult ringi lonkis ja juba mõlgutas kurbi 
mõtteid (püksirihmast ning poleerimata pärna- 
puu oksast. Ta oleks tahtnud meelsamini seda, 
viimast lõppu üle elada kuskil Pelgulinna kan- 
dis, ja mitte pärnapuu oksa küljes, vaid pärna- 
puust voodis. Kuid juhtus nii, et saatuse mõtted 
olid teistsugused ja ta sattus kokku ühe paksu 
härraga, kellest ta pidi süld maad eemal seisma, 
sest muidu oleks ta viisakusetult selle kümne- 
puudast vatsa riivanud. Nad tegid kahekesi ühe 
maailmatu kena lepingu ja selle lepingu taga- 
järjeks oli see, et herr Trah-holla vahetas herr 
Affega ülikonnad. See tähendas seda, et kõigile 
tuntud herr Affe rändas ilma kasukata Kalve- 

bodstrandi, aga herr Trah-holla hakkas tema 
karvases kasukas «Kuldse Krooni> võõraste- 
majas vaskrahataldrikuga külaliste seas ringi 
käima. Ta sai nii kuulsaks, et üks vana ronga- 
ninaga krõnks, vist mingi hertsoginna või vähe- 
malt hukkaläinud krahvinna, ta °hiiglasumma 
eest paksvatsalt endale ostis. Aga juba kolman- 
dal päeval pistis Trah-holla sealt putku, sest 
mine tea, mis neil vanadel saja-aastastel Potivari 
naistel veel meelde tuleb. Temal on aga Eesti- 
maal Julia, see kõige kaunim koidutäht tema 
silmis. 

Trah-holla! 

See oli mees, kes rääkis Nazarenkoga ainult 
hispaania, portugali ja hollandi keelt ega taht- 
nud teistest keeltest midagi teada. Kuulajad naer- 
sid, siin oli tuhandeid nalju ja vigureid teh- 
tud, aga niisugust nalja polnud veel keegi tei- 
nud. Nazarenko kratsis kõrvatagust, = uuris 
dokumente ja hakkas siis midagi taipama. Ta 
kutsus linnast tõlgi, mingisuguse linakoonlatao- 
lise habemega professori. Kui ka tõlk Trah-holla 
kõnest mitte mõhkugi aru ei saanud ja aina 
raputas oma pikka habet nagu luuda, tuli Trah- 
hollal muidugi kümneks päevaks kartsa rännata, 
et hindude kombel oma valelikku hinge puhas- 
tada. Kuid ta tuli tagasi veel rõõmsamana ja 
kärarikkamana, jutustades uusi lõpmatuid lugu- 
sid nagu imede raamatust. 

Aga ennäh, jälle juhuse keerulise peitemängu 
tõttu kohtab Uudelepp selles räpases kõrtsis 
tema naist, seda kuldjuustega inglit ja vana- 
kuradi nõiamoori ühtekokku. Tema juurest on 
Trah-holla juba lugematuid kordi plehku pist- 

nud, et parem härvata kuskil maailma lõpus 
tühjas soolakõrbes, kui taluda inimese kõige ras- 
kemat kannatust — abielumehe kümnepuuda- 
seid ahelaid. Kuid soolakõrbes polegi nii lihtne 
kärvata, enne tuleb seitse nahka maha ajada, 
kui hing välja läheb. Sellepärast ihkaski ta 
kaugetel maadel seitsmes hädas ja viletsuses olles 
alati tagasi oma armsa Julia hõlma. Seal oli 
ikka kõige soojem ja valgem ja parem, põrisegu 
nii palju kui tahab. Selle põrina ja hella käe- 
silitusega on ta siiski vaigistanud paljude käsi- 
kahmudes saadud muhkude valu ja aidanud tal 
jälle inimeseks saada. 

«Tunnen, tunnen niisama hästi nagu oma 
paremat kätt või silma!» hüüdis Uudelepp rõõm- 
salt, unustades otsemaid oma mustad mured. 

Mis olid mured, kui Trah-holla seisis tema 
kõrval? Tühi puru! Ta oli lõppude lõpuks siiski 
leidnud ühe inimese, hea ja toreda inimese, kel- 
lele ta polnud täna hoopiski mõtelnud. 

Ka Juliat nähtavasti rõõmustasid Uudelepa 
sõnad. Ta naeratas, lõi justkui särama ja muu- 
tus palju nooremaks. Tal näis hea meel olevat, 
et tema Trah-hollat, keda mõned inimesed lakar- 
diks ja laisavilla venitajaks peavad, heast küljest 
mäletatakse. Ja ta usub seda pikka poissi, kes 
küll sealt tulnud, kuid näib siiski teistsugu- 
sem kui need harilikud puukohvri-mehed. 

Ka Uudelepp hoomas kohe Julia mõtteid ja 
tal hakkas nõnda hubane, nagu polekski olnud 
labases õllekeldris, vaid kodus. See õhutas teda 
veel enam oma laagripõlvekaaslasest rääkima: 

«Oleme vana Träh-hollaga kõrvuti naril 
maganud ja külmal ööl ühte kasukat üle pea kis- 

kunud. Kas saabki olla lähedasemaid inimesi kui 
need, kes teineteist hingeõhuga soojendanud? 
Kaks talve rügasime temaga metsas üheskoos 
puid, ja vaevalt keegi meie vastu sai. Meie kül- 
jes oleks justkui olnud tuhandete kilomeetrite kl 
pikkune terastross, mis kiskus meid vastupan- 
damatu jõuga tagasi koju. Temal oli igatsuseks 

oma Julia-Julia-Julia, aga minul...» 

Uudelepp katkestas järsku jutu ja jõi suure 
sõõmu õlut. 

«Mis teil on?» küsis Julia, kuigi aimas targa 
ja kogenud naise pilguga ise juba kõik. 

«Ei midagi... mitte midagi,» muutus Uude- 
lepp kohe jälle lõbusamaks. 

Ta tahtis kõik enesesse peita, jah, ainult ene- 
sesse peita ja seda varjata raskete graniitrahnu- 
dega, et keegi sellest midagi teada ei saaks, 
Kõikidele tunnetele tuleb anda aega ja rahu, et 
nende üle põhjalikult järele mõtelda. Võib-olla 
oli see küll osaliselt enesepete, põgenemine tõe- 
lisuse eest, kuid praegu oli seda Julia ees kerge 
teha. Ja sellepärast hakkaski ta hetk hiljem 
jutustama üht Trah-holla lõbusat lugu, nagu ei 
koormaks ega vaevaks miski ta südant. 

«Mõnikord tundub mulle isegi nii, et käisime 
kunagi Trah-hollaga seltsis Hollandis tuulikuid 
parandamas. Kord haaras üks sihuke vanapagan 
meid mõlemaid nattipidi kinni ja keerutas kolm 
korda nagu karussellil veski tiibadel ringi. Siis 
oli vist tal eneselgi sellest naljast villand ning 
virutas meid nagu küpsetatud kaalikaid üle 
saunakatuse tulbiaeda. Õnneks kukkusime leedri- 
puupõõsastesse, kus oigasime terve päeva. Õhtu 
eel leidis meid sealt veskiomaniku ilus tütar, nii 

umbes seitse puuda raske ja palgest roosakas 
hagu suislepa õun, ja — tänu lapsukesele — 
tiris meid voodisse. Ah, see polnudki voodi, 
vaid lausa pilved ja hollandi hanede udusuled! 
Aga öösel... kell lõi parajasti pimm-pamm ja 
majas oli jäänud kõik vaikseks, kui järsku... 
valge tont seisab meie ukselävel. Aga tühjagi, 
see polnud mingisugune tont, vaid seesama vVoo- 
ruslik näitsik, kes lahkelt meie kahe vahele 
udusulgedest sooja vaiba alla puges. Ja puges 
sellepärast, et meie, õnnetud, rutem terveks 
saaksime ja haigusepäevade eest nii väga ta isa- 
kese rasket tengelpunga ei pigistaks. Ja juhtub 
imesid! Juba järgmisel päeval olimegi terved 
nagu purikad, kuid tolle neetud tuuleveski lähe- 
dale ei julgenud ega julgenudki enam minna. 
Järgmisel ööl polnud meil aga ei sulgvaipa ega 
sulgvaiba soojendajat, vaid elasime jälle oma 
harilikku elu sulasekambris.» 

Julia hakkas naerma. Kunagi polnud keegi nii 
hästi edasi jutustanud Trah-holla luiskamiselugu- 
sid kui praegu see pikk poiss. Ta lõi käega ja 
ütles: 

«Jutt on hea, aga Sass a'ab mõnikord ka naa- 
sama lora. Kunagi ei saa temast õiget aru kätte, 
kunas luiskab, kunas räägib tõtt. Just sama- 
sugune oli ta isa ja vanaisa. Üks oli püüdnud 
kümnepuudase, teine aga kümme puuda ja kaks 
solotnikku raske kala. “Kuid mõlemal oli kala 
nimi meelest ära läinud. Nii on lugu ka Sassiga. 
Kui õigust öelda, siis pole minu teada ta elu- 
ilmaski peale Venemaa ja Hiiumaa kauge- 
male saanud. Hiiumaalegi sattus ta purjus päi, 
oli laadimisel laevaruumi norskama jäänud.» 

Uudelepale meeldis Julia sundimatu, hõbe- 
kellukestena helisev naerulagin. Tõepoolest, See 
võis köita ja ära võluda veel kangemadki 
mehed kui Trah-holla. Ja järsku näiski Uude- 
lepale, et tema ees ei ole enam tööst väsinud, 
hallide juukseudemete ja nukrate silmadega 
ettekandja, vaid too tõeline, peaaegu muinas- 
jutuline Julia, kellest Trah-holla oli talle enne 
unetunde sadasid lugusid jutustanud. Ja need 
lood olid nagu muinasjutud, mida Uudelepp 
uskus ega uskunud ka. Nüüd hakkas ta ka Julia 
käegalöömisele tahtmatult kaasa naerma, sest 
kuigi see kõik võis olla luiskamine, kuid ometi 
tore, 

Sellepärast ütleski ta täie siirusega: 

«Tont võtku, olgu tõsi või ärgu olgu tõsi, sel 
ju polegi mingit tähtsust! Aga sel õhtul, kui ta 
magamise eel unevirves mulle seda lugu jutustas, 
tundsin ma kaljukindlalt, et mitte ainult Trah- 
holla, vaid ka mina olin temaga seltsis sellel 
veidral Hollandimaal. Ja selle eest talle suur 
aitäh, sest lõbus lugu on mõnikord parem kui 
kõhutäis süüa. Aga kuidas siis vana Trah-holla 
praegu elab?» 

Julia pilk muutus korraga tuhmiks. 

Ta vaatas kella, oli juba õllebaari sulgemise 
aeg. 

«Eks minge vaatama, siis näete.» 

See oli pikk ja pilkaselt pime õuekäik nagu 
mõni tunnel. 
Julia oli Uudeleppa juba hoiatanud pakk-kas- 

tide, tühjade tünnide, laialipaisatud propsirii- 
tade ja paljude teiste tõsiste hädaohtude eest, 
mis võisid siin murda niihästi jala- kui ka kaela- 
luu. See oli iseloomulik Tallinna õu kogu oma 
laokilolekuga, kus peremehetses mõni pika aru- 
saamatu nimega kaubastu, tööstuskontor või 
mõne ministeeriumi allasutus. Uudeleppa isegi 
rõõmustas niisugune tuttav õu, millest tema 
ega Potral kunagi jagu ei saanud. Kahjuks 
puudus ainult nii tuttav, alati kastivirnade taga 
tukkuv öövaht, sest see, juba keskajast peale 
lugupeetud ametikandja oli raamatupidaja 
eest kolmandat nädalat kolhoosis kartuleid 
võtmas. j 

Kui Uudelepp oli paljude takistuste ja häda- 
ohtude kiuste siiski mõnikümmend meetrit edasi 
jõudnud, lõppes kangialune ja õue tagasopis 
hakkas paistma kämblasuurune valguselaik. Sel- 
lele helendavale täpile nagu päästvale majakatu- 
sele orienteerudes jõudis Uudelepp pärani lahti 
tõugatud välisukse juurde. Kuskilt paremalt kos- 
tis ebaselge laulujorin. Seal olid vist mingisu- 
gused joomavennad koos. Uudelepp otsis poo- 
leldi käsikaudu teed selle laulujorina poole. See 
ei olnud siiski Trah-holla jõuline lõukoera-hääl, 
mis võis kas või krohvi laest alla põrutada, vaid 
pikaldane ja pinisev nagu hädise ämblikuvõrku 
sattunud kärbse toon. Seda laulis justkui haige 
ja jõuetu inimene, kellele kogu ta elust on jää- 
nud meelde ainult üks kustutamatu pilt. Kogu 
aeg kordas ta alatasa iga uue salmi lõpetuseks 
nagu katkine grammofoniplaat ikka üht ja sama 
meeldetuletust: 

Tuuled need tugevalt 
Soome poolt puhuvad, 

lained need «patarei». 
rannale uhuvad... 


Uudelepp astus kottpimedasse esikusse. 

Siin lehkas seiskunud kapsatünnide ja rottide 
järele. Arvatavasti oli siin samasugune laoruum 
ja samasugune segadus nagu väljas õuelgi. Kui 
Uudelepp oli käsikobamisi leidnud siseukse ja 
koputas, katkes pinisev laul nagu lõigatult. Ukse 
taga kuulatades tundus Uudelepale, nagu oleks 
ruumis valitsenud mõni silmapilk segadus ja 
peataolek. Kostis edasi-tagasi ruttavaid samme, 
toolide kolinat ja ahjuukse lõksatust, nagu oleks 
sinna midagi varjule peidetud. Siis jäi kõik 
järsku vaikseks ja keegi tõusis tooli ragisedes 
üles. Avanes krampi pandud uks ja joomisest 
räme hääl küsis: 

«Kes kurat seal lõhub?» 

Kuigi ruum oli viletsalt valgustatud, sest 
selle laes rippus ainult üks elektripirn nagu tur- 
batööliste ühiselamus, tundis Uudelepp kohe 
toalävel Trah-holla jändriku kogu. Ta seisis 
turris, nagu ootamatule tormi ägedale survele 
vastusirutatud jalgadega, jonnakas juuksetukk 
otsmikule langenud. Ta oli valmis igale võõrale 
tülitajale rusikatega vastu hakkama. Just nii- 
sugusena mäletas Uudelepp teda ka Siberi met- 
sadest, kui ta vihaste pilkudega mõõtis hiigla- 
suuri kuuski, mida tuli tormistel päevadel vastu- 
tuult langetada. 

«Trah-holla, sa igavene Kristuse kirst ja Kul- 
lamaa laada mustlaste voor!» hüüdis Uudelepp 
rõõmsalt sellesama tuttava tervituslause, mida 

ta oli kümneid Ja kümneid kordi igal hommikul 
Trah-holla suust kuulnud. «Suru ka käppa ja 
liiguta päkka, ehk tunned siis külamehe ära.» 

Mõne hetke silmitses see kulmu kibrutades 
tunnistavalt Uudeleppa. See näis nii, nagu tule- 
taks Trah-holla meelde kõiki neid vesiselle ning 
tuuletallajaid, kellega ta on maailma kaugetel 
maadel ja meredel kokku juhtunud. Oo-o, neid 
oli palju, neid oli koguni lugematu hulk, kes 
tundsid kuulsat Pelgulinna poissi niisuguse kum- 
malise hüüdnimega — Trah-holla. Neid olid 
kogu maailma sadamaääred, vanade aitade alu- 
sed ja pargipingid täis. 

Nii seisiski ta jändriku tammetüvena ukse- 
lävel kirju kauboisärgi väel, varrukad üles kää- 
ritud, äsja võetud napsi mõjul veidi õhetav ja 
kuraasika olemisega. See andis talle peaaegu 
täpselt niisuguse mõjuka välimuse, nagu teda 
kujutas üks kohmakas puunikerdus Uudelepa 
raskes kohvris. Tihedad rõugearmide täpikesed 
punetasid ta laiade põsesarnade ja tömbi nina- 
ctsaga näos nagu tikuotste punased väävlid. Sil- 
mad paistsid veel tigedad, neis nagu selgus pik- 
kamisi mälestus. Siis lükkas ta järsu liigutusega 
otsmikult juuksetuka eemale ning hüüdis kõmi- 
seva häälega niisama rõõmsalt nagu enne Uude- 
leppki: 

«Oo-0, saatana poiga, Raple tondid ja kiriku 
kellamehed! See on ju Naatsareti puusärgitegija 
Joosepi lihane poeg Rein Uudelepp! Astu sisse, 
va puujumalate tegija ja Siberi pagan. Ma otse- 
kui oleksingi sind just praegu oodanud.» 

Tervituse lõpp polnud enam nõnda vägev 
nagu algus, sest Trah-holla hakkas läkastama. 

«Miks su hääl kähiseb?> küsis Uudelepp. 

«Tühja kah!» viskas Trah-holla hooletult 
käega. «See on kliimast, sest siin on värsket 
õhku vähe, aga seda va pergulist palju.» 

Ta ajas oma võimsad käed nagu tamme- 
harud laiali ja nii nad kaisutasidki tükk aega 
teineteist. Trah-holla patsutas oma võimsate pihu- 
pesadega nõnda Uudelepa turjale, et sel hing 
peaaegu kinni jäi. Siis vedas ta Uudelepa ühes 
ta koliseva puukohvri ja rõõmsa meeleoluga 
tuppa. Uudelepal oli täna palju rännatud, kuid 
esimest korda kohtas ta nii lahket vastuvõtmist. 
Trah-holla lükkas ühelt toolilt kerra kiskunud 
musta kassi maha, püüdis teda veel jalahoobiga 
pennide alla tabada ja pani siis Uudelepa kui 
kõige auväärsema ja kaua oodatud külalise sinna 
istuma. Laud oli veel kaetud mitmesuguste pude- 
lite, klaaside ja suupisteraasukestega. 

Kohe oli näha, et alles hiljuti oli siin väikselt 
pidutsetud, viina ja õlut joodud, kilu ning vorsti 
peale hammustatud. Kuid seda ei võinud ju 
Trah-holla üksi teha, tal pidi ikka olema kaas- 
lane? Aga kuhu oli kadunud ta sõbramees? Ehk 
võib-olla oli too sama ilus näitsik, kes oli jutus- 
tuste kaudu ka Uudelepale tuttav? Aga juba 
kääris Trah-holla aega viitmata oma kirju kau- 
boi särgi varrukad veel kõrgemale ning kallas 
heldelt mõlemad klaasid pilgeni täis. Ta näis 
täna nii pidulik ja tore nagu mõni kõrgeauline 
ülemkokk kuskilt idamaa kuninga õukonnast. 
Patsutades kogu jõust otsekui puulõhkumise kir- 
vega Uudelepa õlale, nõnda et see vägevate hoo- 
pide eest end kägarasse kiskus, hüüdis ta nagu 
torupasun: 


186 


«Olgu terviseks ja õnneks, vana elukooli-veli! 
Vaadid, aamid ja pudelid, kiisad, räimed ja 
kilud, — andku need meile tervist, jõudu ja 
pikka iga. Aga mul on siiski nii hea meel nagu 
prillidega Torma tohtril, kes kraavi kukkudes 
ainult ühe jalaluu murdis ja teine terveks jäi, 
et ka sina ükskord ometi tagasi jõudsid. Nüüd 
hakkad jälle toredasti omal käel elama nagu 
vana Peterburi lukussepp, pole sul tarvis seista 
supisabas ega teed anda mõne ülema koerale. 
Võid näpud suhu panna ja vilistada tagantjärele 
neile näguripäevadele.» 

Ta tõstis viinaklaasi kõrgele pea kohale, kuid 
jäi järsku peatuma ning hüüdis voodi eesriide 
poole: 

«Traat, mis kometit sa seal mängid ja kuula- 
tad! Tule välja, see on oma poiss ja pealekauba 
veel tore poiss.» 

Kirju sitsist eesriide tagant, mis varjas vVoo- 
dit ja ahjutruubi kõrval asuvat toidunõude riiu- 
lit, astus salapäraselt välja pikk, umbes nelja- 
kümnendates aastates mees. Uudelepp aimas 
kohe, et see oligi laulja, kelle pinisevat häält 
ta ukse taga kuulis. Mees kandis võrdlemisi 
head, kuigi vanamoelise lõikega ülikonda, tume- 
date kilpkonnaluust raamidega prille ning sirge- 
varrelist inglise piipu «Perfecto old briar». Ta 
teravanukiline pea oli paljas, veidi koltunud, 
nagu oleks see naha asemel kaetud pärgamiin- 
paberiga. Esimesel silmapilgul tundus temas 
kõik täpselt nii nagu paarkümmend aastat tagasi 
moelehel. Mees näis seda ka ise teadvat, sest ta 
tahtis oma lodeva oleku ja hooletu kõnnakuga 
seda veel enam rõhutada. See pidi nähtavasti 

tema arvates kujutama teistest üleolekut, inglise 
spliini, mingit endiste üliõpilaste veiderdavat 
lodevust ja hoolimatust. 

«Nii... siis jälle üks suguvend, kes meie 
kallilt kodumaalt tagasi jõudnud?» irvitas ta 
Uudelepale kätt andmata ning vajus röötsakil 
toolile, Ta otsis taskust tikud ning süütas laisa 
liigutusega kustunud piibu. «Tunneme teid, sest 
kogu minu vahmiil on seal kõrgetel ja auväär- 
setel kohtadel. Kes kaevab kuskil maake, kes 
nüsib põhja metsades puid, kes sööb juba peega 
mulda. Nii et kaevata pole millegi üle — puha 
uus aristokraatia.» Järsku haaras ta laualt ahnelt 
viinaklaasi ja seda kõrgele tõstes hüüdis kileda 
häälega: «Pax vobiscum! See tähendab, et kõi- 
gile tuleb tuli otsa panna!» 

«Põrgu!» hüüdis ka Trah-holla. 

Kõik lõid klaasid kokku, rüüpasid tubli sõõmu 
ja otsisid taldrikutelt viimaseid suupisteraasu- 
kesi. Trah-holla leidis terve kilu ja pakkus selle 
kohe Uudelepale. Traat muigas tema poole, kuid 
Trah-holla ruttas kohe Uudeleppa kaitsma: 

«Traadike, ära sa nii väga torise ja muiga 
selle poisi üle, sa veel ei teagi, kes ta on. Ma 
ütlen: terve vaat kõige paremat ja kangemat 
viina pole teda väärt, sest ta on tore poiss. Jah, 
pagana tore poiss ja inimene ühtekokku. Ja ka 
tööd oskab käristada kahe mehe eest, seal pole 
temal oma naha hoidmist. Olen ise temaga sae- 
pead pihus hoidnud, ning igaüks teab, et see töö 
pole lihtne tolmupühkimine. Ja ka niisuguseid 
mehi leidub maailmas vähe, kes suudavad Trah- 
hollaga kolm päeva paarimeheks seista.» 

Traat puhus laisalt tubakasuitsu läbi kõve- 

- raks painutatud huultenurga. Ta mõtted näisid 
- ekslevat kuskil mujal, mitte aga selles väikeses 


toas. Kuid Uudelepal hakkas viinast ja Trah- 
holla ootamatust kiidukõnest palav. 

«Sa ju võtsidki mul juba esimesel päeval 
hinge välja, nõnda et ma ei suutnud kodu poole 
komberdada!» hüüatas ta vahele. 

«See oli lihtsalt naasama prooviks, kas oled 
ahjualune või ahjupealne,»> naeris Trah-holla 
laiade lumivalgete hammastega, mis andsidki 
õieti muidu ta krobelisele näole ilu. «Nii proo- 
vitakse ikka mehi, kas ta on tühi aganakott või 
vilja täis. Aga hiljem vibutasime üheskoos saagi 
terve talv läbi, ja ma ei juhtunud kuulma, et 
ükski vares oleks julgenud puu otsas kraaksuda, 
nagu leiduks metsas meist paremat paari. Traa- 
dike,> raputas Trah-holla tugeva haardega oma 
naabrit õlast, kes oli justkui tukkuma jäänud, 
«meie peaksime selle poisi oma transporti võtma. 
Ma võin terve telliskivi alla neelata, et temast 
paremat meest ei leidu maamuna peal.» 

Kuid Traat justkui ei kuulnudki Trah-holl!s 
pikka juttu. Ta istus endist viisi lohakil toolil, 
üks jalg üle teise visatud, ja pahvis mõnusalt 
piipu. Tubaka magus-imal aroom täitis Kogu 
ruumi. Nii nagu tumedad sarvraamidega prillid 
varjasid ta silmi, nii näisid tubakasuitsu keerle- 
vad pilved varjavat ka ta mõtteid. Tükk aega 
valitses ruumis sõnatu vaikus. Uudelepp ootas 
enneolematult rahutu tundega, sest ta aimas, et 
siin on tagapõhjaks palju enam kui see tühine, 
võib-olla = igapäevane -napsiklaaside tõstmine. 
Lõpuks pilgutas Traat veidralt talle prilliklaa- 

side tagant silma ja küsis lähemale kummardu- 
des, ilma et oleks piipu suust võtnud: 
«Kas oled eesti mees?» 


Peaaegu niisugust küsimust oligi Uudelepp 


kogu aeg oodanud. Ta tundis järsku, nagu oleks 
teda tahetud kuskile tundmatusse sügavusse 
tõmmata. Ta nägi suurte prilliklaaside taga 
Traadi väikesi värvituid silmi nagu torkivaid 
nööpnõelu. Need olid ühteaegu valvsad ja ka 
rahulikud, oodates nüüd temalt vastust ja otsust. 
Ent mida pidi ta vastama? Ta teadis juba koloo- 
niapäevadest, et temasuguste inimeste seast, kes 
võitlesid oma südametunnistusega, süü ja süü- 
tuse vahel, õigluse ja ülekohtu piiril, otsisidki 
Traadi-taolised inimesed endale mõttekaaslasi. 
Nad ei suutnud kuigi palju teha, kirjutasid 
majaseintele mõne Nõukogude-vastase lause, 
irvitasid iga puuduse üle ja andsid ebamääraselt 
mõista, et varsti on aeg lähedal, kus kõik uper- 
kuuti lendab. Aga mõnikord juhtus ka metsikuid 
roimi, kus tapeti kogu kommunisti perekond 
koos laste ja vanakestega ära. Kas ka Traat oli 
üks niisugustest? Uudelepp ei osanud sellele 
vastata. Või oli see lihtsalt mingisugune lõks, 
mille eesmärke ta veel ei teadnud? 

Ka Trah-holla oli Traadi sõnu kuuldes valv- 
saks muutunud. Ta turjakas kael kirju särgi all 
paisus tulipunaseks ning põrutades tühja viina- 
klaasiga vastu lauda, kähises vihaselt: 

«Jälle hakkad sa jaburdama, Traat, nagu 
loksuja kana. Sul justkui oleks selle koha pealt 
pea ära nikastatud. Inimene on pikalt teekonnalt 
tulnud, tahab ükskord pärast aastaid ka korra- 
likult suutäis viina maitsta, aga sina tuled jälle 

oma neetud põhjakõrbenud poliitikaga. Sa näed 
ju ise, et see peale sinu ja veel mõne nikasta- 
nud peaga inimese kedagi enam ei huvita. Ja 
pane tähele, see haarab sind veel ükskord püksi- 
tagumikku-pidi konksu otsa.» 

«Ma ei rääkinud sinuga, Trah-holla, vaid su 
sõbraga,> heitis Traat hooletult. «Ma arvan, et 
ta ise oskab ka vastata.» 

Trah-holla vastas kohe löögivalmilt: 

«Minu sõber on tubli töömees, ja tubli töö- 
mees on olnud alati ka õige eesti mees. Nii on 
vähemalt minu perekonnas olnud alates isast, 
vanaisast ja võib-olla koguni vanasarvikust saa- 
dik. Eks ole mul õigus, Uudelepp?> 

Kuigi Uudelepp nõusolekuks ainult pead noo 
gutas, oli ta Trah-holla tabavast vastusest ülla- 
tatud. Paremini ei saanud vastata ka isegi hea 
advokaat. Traat ei hakanudki vastu vaidlema, 
vaid heitis loiu liigutusega ühe jala teisest üle 
ning puhus põlglikult paksu tubakasuitsu Trah- 
hollale näkku. Ta paksude kurdudega suunur- 
gad venisid loiult alla ning paksude prilliklaa- 
side taha varjatud silmad muutusid korraga tige- 
daks, nagu oleks ta tahtnud nendega salvata. 

«Trah-holla,» ütles ta veniva, alatoonis pil- 
kava häälega, «sa oled ja jääd ikka igavesti 
kohtlaseks. Filosoofilistest küsimustest ei taipa 
sa mitte mõhkugi, isegi mitte nii palju nagu 
kutsikas kaerahelbe pudrust.» 

«M-i-is?» 

«Ah-ah-haal» hakkas Traat kõhisedes naerma, 
koputades piibuga vastu lauaserva. «Näed nüüd 
ise, mis sa asjata vahele segad, kui kaks haritud 
inimest omavahel räägivad. Sinu kanamõistus 

el võta nende juttu kinni, selles võid olla päris 
kindel. See pole mõni sajakiloline suhkrukott, 
mida võid nagu palli pilduda. Nähtavasti ei tea 
sa isegi, mida tähendab sõna «kohtlane»?»> 

«Ei tea jah!» heitis Trah-holla tigedalt. 

Traat liigutas oma pikki koibi ja ütles muia- 
tes: 

«Siis seletame sulle selle ilusti lihtsas maa- 
keeles ära. Kohtlane tähendab, et sa oled nii- 
nii... see tähendab — tsipake lihtsameelne või 
koguni napakas. Aga minu isa, kes armastas 
ainult kohtlasi sulaseid pidada, defineeris seda 
sõna vist kõige täpsemalt: lihtsalt — loll.» 

Trah-holla oli juba valmis oma ägeduses üles 
kargama ning igaühele rusikaga sarvede vahele 
virutama, kes teda asjata solvab. Ta ei lasknud 
end solvata Pelgulinnas ega koloonias ja ei lase 
ka nüüd. Traat muutus valvsaks, sest sattuda 
Trah-holla rusikate alla, tähendas peaaegu sama, 
mis sattuda kivipurustaja vahele. Ta värvitutes 
silmades prillide taga vilksatas hetkeks koguni 
tõsine hirm. Kord oli ta õllebaaris näinud, kui- 
das Trah-holla tühise asja pärast vihahoos tam- 
mepuulaua pikuti lõhki virutas. Kuid samal ajal 
tundis ta ka väga hästi Trah-hollat, selle kärat- 
semist ja kuraasi. See lõi kiiresti põlema nagu 
takukoonal ja võis niisama ruttu ka kustuda. 
Ja võib-olla sidus neid mõlemaid veel midagi 
muud, millest Uudelepal praegu aimugi polnud. 
Silmapilk hiljem oli Traat jälle endiselt rahu- 
lik ning tõrjus Trah-holla hooletu käeviipega 
tagasi: 

«Ära ärple! Saad ju isegi aru, et sa mu mõtete 
põhituumast midagi ei taibanud. Jooksed nagu 

vihane pull peaga vastu aeda. Parem istu rahu- 
likult ja kuula mu jutt ära.» 

«Noh?» avas Trah-holla ootavalt särgikrae. 

Traat toppis jälle piibu aromaatset tubakat 
täis ja läitis selle. Ta tõmbas mõned mahvid 
nagu järelemõtlemiseks ja ütles siis: 

<Ma tahtsin enne ütelda, et kui su kauge 
külaline ja sõber on õige eesti mees, siis teeb 
ta tagasituleku puhul liikudeks pudeli välja. 
Niisugune on ikka olnud ja on ka praegu eesti 
rahva vana komme. Aga sina pistad siin nagu 
lõhkine torupasun mingist poliitikast jaurama. 
Sa ju tead ise väga hästi, et kõik eesti mehed, 
kes on olnud täitsamehed, on olnud kõvad kära- 
kavõtjad ja rinna kokkupistjad. Niisugune mees 
oled sa ju ka ise, va vihakoll Trah-holla-koll. 
Näed nüüd ise, et siin pole mingit poliitikat, 
vaid lihtsalt majandusasjade organiseerimine. 
Ühesugused üles- või allaehitajad oleme ju kõik, 
eks ole tõsi? Selle peale — proosit!» 

Traat jõi üksi klaasi pikkamisi tühjaks. Uude- 
lepale näis, nagu polekski sel inimesel ainsaiki 
kiiret liigutust. Piipu suitsetas ta otsekui 
imedes, jalga tõstis põlvele raskelt venitades, 
naeratas ainult virildunud suunurkadega ja isegi 
viina jõi nagu meejooki. Ainult ta prillidega 
varjatud silmades sähvatas aeg-ajalt terav pilk 
nagu odalöök. 

Trah-holla rahunes, nohises veidi nagu pettu- 
nult ning tõmbas end süüdlaslikult küüru. Sest 
tõepoolest ei taibanud ta sellest Traadi keeru- 
kast kõnest kuigi palju. Harilikult rääkis Traat 
hoopis teisiti, ta ainult käskis ja nõudis, aga prae- 
gu veeretas sõnu, nagu oleksid need lumepallid. 

Tal võis õigus olla ja võis ka mitte olla, sest 
tema juba oskas end sõnadega ilusasti välja vin- 
gerdada. Ja süü jäi ikka tema, Trah-holla õlga- 
dele, sest tema oli ju see niinimetatud — koht- 
lane. See tundus seetõttu veel raskem, et Trah- 
holla enamasti kunagi ei teadnud, kummal on 
õigus, -kummal mitte. 

Traat koputas piibust tuha välja ja täitis selle 
jälle uuesti. Uudelepp silmitses teda teravamalt. 
Muidugi oli Trah-hollal õigus, ent ta ei tahtnud 
vahele segada, sest sellest võis tulla suur tüli. 
Talle tundus Traadi sõnades ja häälekõlas kogu 
aeg mingit varjatud vihkamist. See ei olnud 
ainult nüri urisemine, vaid võis lõigata ka nagu 
vahe habemenoa tera. Nii võis uriseda ainult 
väga tige koer, kes ei olnud valmis ainult kihvu 
näitama, vaid ka enesest nõrgemat murdma. 
Kuidas mõned inimesed ja loomad olid nii sar- 
nased! Uudelepale polnud täna tolles ligases 
õllebaaris, - kus käis nii palju erinevaid inimesi 
ja kus visati raskemale sõnale hoolimatult veel 
raskem otsa, kõrvu juhtunud ühtki niisugust 
lauset, mis oleks olnud nii täis varjatud mürki 
nagu Traadi pealtnäha päris süütu vadistamine. 

Kuid just viimased aastad olid Uudelepale õpe- 
tanud iga vähemagi varjundi ja pisiasja teravat 
märkamist. Sageli öeldi seal sõnadeta rohkem 
kui sõnadega. Nähtavasti ründas ka Traat teda 
just samasuguse taktikaga,  moonutades. oma 
mõtted lihtsalt lobisemiseks. See justkui hoiatas 
Uudeleppa ja ta võttis vastukaaluks appi inim- 
liku teesklemise, nagu poleks ta midagi mõist- 
nud ega millestki aru saanud. Vähemalt aitas 
see võita aega, et mitte kohe - vastata Traadi 

endisele küsimusele. Sellepärast võttis Uudelepp 
nüüd taskust krabisevate sajarublaliste hulgast 
ühe ning heitis selle hooletult lauale. 

«Kui nii, et küsimus on ainult tühises viina- 
pudelis, miks meie, sõbrad, siis vaidleme. Raha 
tuleb ja raha läheb, selleks ta ju ongi valmis- 
tatud. Ja teate isegi, et mõnikord on kergem 
elada ilma rahata, kui rahaga. Sellepärast teeme 
juba korraga kaks pudelit, sest topelt ei kärise 
ja harilikult jääb ka jalavaeva vähem. Hea 
oleks ka midagi pealehammustamiseks ... nii 
mehisemat.» 

«Õige mehe tegu!» kiitis Traat. «Kes läheb 
järele?> 

«Mine ise,» ütles Trah-holla. 

«AH right,» nõustus Traat kohe, tõusis hoo- 
letu liigutusega üles ning tõmbas mantli selga. 

Nüüd sarnanes ta oma palja pealae, sarvraa- 
mides prillide ja õlgade vahele kühmu tõmbu- 
nud peaga veel enam mingile kummalisele lin- 
nule,. kelle nime Uudelepp oli unustanud. Ent 
korraga selgines talle kõik nagu välkvalguses. 
See polnud mitte ainult sarnasus linnuga, vaid 
tüüpiline hoiak kõigi ettevaatlike liigutuste ja 
silmanurkadest peaaegu märkamatu piilumisega 
niisugustele inimestele, kes istunud hulk aastaid 
trellide taga. 

Kui Traat oli lahkunud, vaikis Uudelepp tükk 
aega, sest ta ei teadnud, kuidas alustada Trah- 
hollaga juttu. Kas see oli ikka veel seesama 
vana lõbus lugematute lugude ja võimatute seik- 
luste jutustaja või midagi muud? Inimesed muu- 
tuvad ju nii kiiresti, tuhanded põhjused võivad 
neid voolida nagu pehmet savi. Sageli ei tunne 

mõne aasta möödudes isegi vend venda ära. Ja 
pärast kolooniat pole sugugi nii kerge alus- 
tada uut elu, sest vana mineviku augud ja kün- 
kad panevad nii tihti komistama. Ning niisuguste 
üleelamistega inimene komistab sageli palju 
raskemalt kui iga teine surelik. 

Uudelepp mõtles Sipitole ja paljudele teistele. 
Kes võib teada, kuidas on nende elurada jooks- 
nud? Mitte -harva ei kohtuta paljude aastate 
pärast Jälle uuesti pogris. «Tee viib inimesed 
jälle kokku,» öeldakse siis, kuid niisugused koh- 
tumised ei valmista harilikult rõõmu. Näed, ka 
temal, Uudelepal, olid oma unistused ja lootused, 
kuid nüüd ähvardavad need kõik viltu kiskuda 
ja teda ennastki tundmatutele teedele vedada. 
Nõnda võivad ka kõige paremad mõtted ning 
kavatsused puruneda nagu klaas. 

Trah-holla näis Uudelepa raskeid mõtteid 
aimavat ning sasis vaikides otsmikul oma juuk- 
setukka. Nüüd ei näinud ta hoopiski kaugete 
merede ja maade seiklejana, kes üle elanud tuhat 
hullu lugu. Ta tundis end Uudelepa ees koguni 
justkui süüdlasena. Koloonias oli ta sageli suurus- 
tanud, kuidas uuesti elama hakkab ja sõidab kas 
või pärapõrgusse, et oma «musta särgi alla värs- 
ket tuult lasta». Kuid ometi ei jõudnud ta siiski 
kaugemale endisest *tagaõue sopis asuvast vilet- 
sast kuudist, ning särkki on peaaegu niisama 
«must» nagu varemgi ja <värsket tuult» pole 
saanud hoopiski nuusutada. Ikka sagedamini ja 
sagedamini istub ta napsiklaasi taga ja sinna 
justkui kuivavad kokku ka kõik ta endised 100- 
tused. Mõnikord ta küll kuraasitab ning lubab 
end sarvist «pihku võtta», kuid ta isegi ei usu 

enam hästi seda lubadust. Kui kunagi vanasti 
oli Trah-holla lubadus niisama kõva nagu gra- 
niit, siis nüüd on see muutunud sageli pudedaks 
nagu veest üle ujutatud liivakivi. Ta ei oska ka 
ise aru anda, millest see kõik on johtunud. Kõik 
justkui oleks umbsõlme jooksnud, teinud temaga 
kuradima nalja, kuid seda sassis kera ei oska 
ega suuda praegu endine kuulus Trah-holla kui- 
dagi lahti harutada. Kes on selles süüdi? Mui- 
dugi tema ise, aga võib-olla ka... Järsku vilk- 
satas Trah-holla mõte Traadile. 2 

Ta tõstis Uudelepa poole tõsise pilgu ja küsis: 

«Rein, ma saan aru, et sulle see Traat just 
hästi ei meeldi?» 

«Miks sa seda arvad?» 

«Lihtsalt sellepärast, et sina pole niisuguste 
inimestega harjunud. Juba ammu panin ma 
tähele, nagu oleksid sa hoovis teisest mastist 
mees. Meie lõime paaristurakat või futustasime 
üksteisele oma olematuid nupukaid vägitegusid. 
sina aga tuhnisid raamatuid või voolisid oma 
puujumalaid. Tead. paljudele ei meeldi niisugu- 
sed verevaesed intelligendikesed, sest nad on 
harilikult elus saamatud nagu lamba nisad. Aga 
minule sa meeldisid, sest sa polnud mingi värvi- 
tud pupe, vaid sinus näis peituvat ka täitsa- 
meest. Ja tööd rõhusid nii, nagu polekski aabit- 
sat kätte saanud. Oleksin ise tahtnud olla sinu- 
taoline, vähemalt sinnapoolegi. Kuid pole midagi 
parata, elu on justkui lõõtspill, kus kõiksugused 
toonid üksteist täiendavad.» 

«Õigus!» noogutas Uudelepp pead. 

«Jah mina olen selles kooris bass... vilets 
lõrisev bass, muud ei midagi,» sirutas Trah- 

holla oma raske rusika lauale, nagu tahaks 
midagi nägematut puruks rebida. 

Uudelepp nägi ta muidu nii selgetes ja ausa- 
meelsetes silmades meeleheitlikku pilku vilksa- 
tavat. 

«Räägi,» lausus ta lauale najatades. 

Trah-holla kallas klaasidesse jäänud viimase 
viina kokku ja neelas selle järsu liigutusega 
ainsa sõõmuga alla. See oli samasugune järsk, 
meeleolupuhangutest tingitud harjumuslik liigu- 
tus, nagu Uudelepp täna all õllekeldris paljude 
sisseastujate juures oli märganud. Inimene just- 
kui põles, temas leegitses nagu mingisugune 
tuline katel, ja ainult sada grammi viina või 
ahnete sõõmudega rüübatud kann õlut võis seda 
sisemist tulekahju kustutada. Mitte kunagi pol- 
nud Uudelepp niisuguseid inimesi haletsenud, 
neile kaasa tundnud, sest ta ei jõudnud kunagi 
otsustada, missugused põhjused olid neid selle 
äärmise piirini viinud. Kas see oli nende nõrk 
karakter, harjumuslikuks saanud alkoholism või 
need lugematud põhjused ja elusaatused, mis 
sageli inimeselt tõelise inimese näo röövivad? 

Nüüd ta otse kohkus mõttest, et ka Trah-holla, 
see alati metsik-lõbus mees, kes kunagi ei kee- 
lanud oma kaaslasele tükki leiba või viimast 
rublat raha, oli hakanud tallama samasugust 
hukatuslikku teed. Ja ometi oli niihästi Trah- 
holla kui” ka lugematuid teisi toonud just viin 
kolooniasse. Nad sajatasid seda kurja puuslikku 
ning tõotasid kõige raskemate tõotustega, et 
parem põlegu nende keel ära, kui maitsevad veel 
ainsagi sõõmu seda tulijooki. Seda oli ka Trah- 
holla kümneid ja kümneid kordi tõotanud. Ent 

missugused põhjused, missugused sidemed ja 
sõlmed olid teda uuesti tõuganud sellele huka- 
tuslikule teele? 

Trah-holla märkas Uudelepa tõsist pilku, mis 
justkui süüdistas teda. Ta virutas tühja klaasi 
lauale, nõnda et see purunes, ning haaras nagu 
tangidega Uudelepa käest kinni. 

«Ma tean, mida sa praegu mõtled, Rein. Just 
samuti vaatab mind mõnikord Julia, just sama- 
suguse pilguga, ja see lõikab nagu terava noaga 
südamesse. Siis tahaksin enesel kraest kinni 
võtta ja raputada, kõigest jõust raputada: kas 
sa ikka oled mees ja Trah-holla või mingisugune 
jalanarts.» -Trah-holla laskis Uudelepa käe 
järsku lahti ning vaikis. Mõni silmapilk hiljem 
jätkas ta alistunult: <Kuid tuleb lõppude lõpuks 
siiski välja, et olen ainult tühine jalanarts, mitte 
midagi muud. Aga kas sa tead ka, Rein, kui 
halb on olla inimesel, kes enese ega teiste arva- 
tes pole punast krossigi väärt?» 

Uudelepp ei suutnud sõnagi vastata, sest kõik 
need küsimused olid temale suuremalt osalt 
võõrad. Ta ootas, et Trah-holla annab talle oma 
jutuga mingi võtme kätte. Siis ta oleks vastanud 
midagi niisugust, mida oli lugenud headest raa- 
Matutest. Ent Trah-holla istus vaikides, sakuta- 
des oma otsmikule langenud sassis juukseid, 
nagu oleks tahtnud mõnd üleannetut poissi karis- 
tada. 

«Vaata, Rein,» kargas ta mõni silmapilk hil- 
jem istmelt ootamatult üles ning hakkas otsekui 
vihaga riietekapi ust lõgistama, «see kapp on 
alati minu eest lukus ja võtmekimp Julia taskus, 
nagu elaksid siin ruumis mingisugused . varga- 

näod. Seal on mu mantel, veidi paremad riided 
ja teised pühapäevased värgid, mis korralik ini- 
mene selga paneb. Kas võid aimata, sõber, mis- 
pärast see kapp alati minu eest lukus on?» Ta 
ootas hetke, näol niisugune hädine ilme, nagu 
tahaks iga silmapilk nutma puhkeda, ja vastas 
siis ise: «Sellepärast... sellepärast, et ma ei 
saaks mõne meeletu tuju puhul oma viimaseid 
riidehilpe maha juua. Kaks või kolm korda olen 
seda teinud, nüüd aga on kapiuks lukus.» 

Trah-holla istus kogu oma ligi üheksakümne- 
kilose raskusega tagasi toolile, nõnda et see 
ähvardas pilbasteks laguneda, ja surus näo 
kätesse. Näis, et järgmisel hetkel puhkeb see 
vägev Trah-holla, kes pole kartnud maailmas ei 
jumalat ega kuradit, ei lõukoera ega tiigrit, 
nutma. Uudelepp silmitses teda tõsise pilguga 
ning tal hakkas sellest otsekui mahajäetud mehest 
kahju. Ta polnud vägevat Trah-hollat, kellele 
isegi põhjamaade pakane ja Siberi metsade töö- 
raskused justkui ei julgenud külge hakata, nende 
üheskoos elatud aastate jooksul mitte kunagi näi- 
nud nii lössis ja loppis kui praegu. 

See nagu polnudki enam endine Trah-holla, 
ühteaegu hoopleja, kiidukukk ja samal ajal ka 
kuueteistkümne-aastase naiivse poisikese süda- 
mega mees, kes võis vattkuue põues koju kanda 
mõne vigastatud linnupoja või siili. Kogu koloo- 
nia tundis teda, naeris tema kemplemisi ja lora- 
jutte, mõnikord isegi pilkas ja narris, kuid austas 
siiski kui südamlikku inimest. Ent nüüd näis 
Uudelepa ees olevat hoopis keegi teine, päris 
võõras inimene sealt ligasest ja täissuitsetatud 
õllekeldrist, keda elu oli nagu tühja pakk-kasti 

loopinud õõtsuvas laevaruumis ühe seina äärest 
teise. Iga hoop oli jätnud oma kustutamatu jälje, 
ja vist polegi enam tarvis suurt lööki, et kõik 
kokku variseks. Kas siis tõesti inimesed nõnda 
ruttu, ainult ühe aasta jooksul muutuvad? 

See ootamatu mõte tekitas ka Uudelepas sise- 
mist hirmu. Ta on täna alles esimest päeva tagasi 
oma kodulinnas, kuid see kodulinn pole hoopiski 
niisugune lahke ja sõbralik, nagu ta kujutles 
seal. Millegipärast kujutles Uudelepp alati, et 
ta tuleb tagasi soojal päikesepaistelisel kevad- 
päeval, mil haljendavad vana Tallinna pargid ja 
löövad pungades pakatama esimesed sirelid. 
Nüüd aga oli käes juba kõle sügis. Ja nagu vana 
Tallinna niiske, tuulest rebitud lehtedesse ja 
sombus pilvedesse mattunud loodus, nii võtsid 
teda siin vastu ka inimesed. Potral ja Leeni 
häbenesid tema tagasitulekut, nagu oleks ta soo- 
ritanud alatu mõrva. Siin on aga ta vana 
kaaslane justkui ümber muudetud — teiseks, 
temale hoopis võõraks inimeseks. Alles tüki aja 
vaikuse järel, kui Trah-holla käsi jälle mehaani- 
liselt otsis laualt uut viinaklaasi, julges ta küsida: 

«Mispärast see siis nii on?» 

«Mispärast?» küsis ka Trah-holla ise jahmu- 
nult, tõstes pilgu Uudelepa poole. 

Alles tüki aja pärast püüdis ta vastata: 

«Ma ei tea ka ise, sest siin peaks targem 
pea otsas olema kui minul. Olen selle üle mõtel- 
nud ja arvan, et tegelikult peaks kõik hoopis 
teisiti olema, aga näe, ei ole. Vanasti poleks mind, 
viis aastat raiskamise ja ühiskondliku vara rii- 
sumise eest kinniistunud meest, ükski vanapagana 
sohipoegki tööle võtnud. Vast ainult kuskil turba- 

soos või metsatöödel oleksin võinud kuidagi hin- 
gitseda. Kuid nüüd on meil transpordis mitu 
niisugust. Ma arvan, et see on õigus ja seadu- 
sega lubatud, kuid selle õiguse taga peaks veel 
midagi enamat olema.» 

Uudelepp tõstis Trah-hollale küsiva pilgu. Ta 
mõistis järsku, et see polnud siiski ainult tagasi- 
tuleku kibedus, kus paljud luhtaminekud tõuka- 
vad inimest jälle languse teele. Tema vana kaas- 
last muserdas veel midagi muud, temale praegu 
seletamatut. 

«Räägi siis, ära kokuta,» ütles ta päris paha- 
selt. «Kunagi oli sul juttu nagu vett, aga nüüd 
ei saa piiskagi kätte.» 

Trah-holla vastas nagu mõtteid kogudes alles 
tüki aja pärast: 

«Sa ei teagi, kui raske on sellele vastata. 
Tahad mind nagu naasklitega läbi torkida.» 

«Ja torgingi.» 

«Hüva. Võib-olla ongi see kõik sellepärast, et 
meiesuguseid «ühekandi> mehi, elukesega kiiva 
jooksnud inimesi, on liiga palju kokku kogutud. 
Üks on hea, teine halb, nagu ikka inimesed. Aga 
ma olen tähele pannud, et halbus kisub enese 
järele tugevama jõuga kui headus. Headusel pole 
ühtki tõsist sõjariista, aga halbus võib sind meeli- 
tada viinaga, naistega, rikkusega. Nii siis meie 
olemegi, elame kuidagi oma elu nagu varjus, 
kuid aitajat pole kuskil. Meile on antud töö, aga 
kuidas meie seda tööd teeme või pärast tööd 
elame, see ei huvita ühtki tonti. Ainult järsku 
tuleb miilits, võtab mõnel mehel natist kinni ja 
— tagasi. Kus on need põhjused — see ei huvita 
kedagi.» 

Ta jäi jälle murelikuks, pea norgus ja käsi 
sasimas otsmikule langenud juuksetukka, nagu 
pigistaksid teda rasked südametunnistusepiinad. 
Uudelepp mõistis kogu ta kössilangenud olemu- 
sest, et vana Trah-holla tahtis talle midagi pih- 
tida, jutustada oma muresid, mis painasid ta 
südant. Kuid ühteaegu näis ta ka kõhklevat ja 
juurdlevat paljude küsimuste kallal, mis polnud 
talle eneselegi võib-olla veel selged. Trah-holla 
võis küll lõpmatuid lugusid luisata ja lorajuttu 
ajada, aga tõe kohta ei öelnud ta kunagi ühtki 
ülearust sõna. 

«jJutusta,> julgustas teda Uudelepp, taibates 
samal ajal, et ta seda oli juba ütelnud mitmel 
korral. 

Trah-holla tõstis pea. Ta helesinistes silmades 
loitis jälle niisugune tuluke nagu põhja kaugetes 
metsades, kui nad mõnel vabal silmapilgul kahe- 
kesi oma tulevikku arutasid ja kaalusid. Sellele 
mõteldes tundis Uudelepp jälle endist sõbralikku 
ja sooja tunnet. See oli siiski ikka vana Trah- 
holla, seesama endine jutumees ja naljamees, 
ükskõik mis temaga vahepeal ka oli juhtunud. 
Uudelepa sõnad ja tema käsi, mis oli kinni haa- 
ranud Trah-holla käest, andsid ta mõtetele jälle 
tuge ning Trah-holla lausus hoopis julgemalt: 

«Kallis sõber, meie pole vist kumbki päris 
valgete tiivakestega keerubid, aga ma ütlen: see 
Traat on meie kõrval püstikurat ise. Vaatamata 
kõigi seitsme patu peale on mul siiski mõnikord 
hea meel, et minul pole siiski sihukest musta 
südametunnistust nagu temal. Mulle tundub, et 
ta võib niisama hoolimatult inimest tappa, nagu 
mina astuksin mõnele konnale jalaga peale. Ptüi, 

võtku teda kolm korda keerdu keeratud sabaga 
kurat! Sellel oleks ta paras suutäis orgi otsa pist- 
miseks ja katlas keetmiseks. Kui poleks mu 
Julia-Juliat olnud, ma ei tea, missugusesse musta 
auku ta oleks mind juba kaasa vedanud. Usu 
mind, tema oskab seda nii puhtalt teha nagu 
kõige osavam hambatohter, kes ei jäta enesele 
musta täpikestki.» 

Uudelepale tuletasid Trah-holla sõnad järsku 
Potralit meelde. Ka tema oskas kõike talitada 
nii, nagu oleksid seda korraldanud nägematud 
käed. Neil kahel, Potralil ja Traadil, nagu oleks 
midagi hingesugulust olnud. Ja samal ajal aimas 
Uudelepp vaistlikult, et ta oli vana Trah-holla 
praeguse eluviisi mõistmisele väga lähedale 
jõudnud. Viinaga tahtis ta enese eest justkui 
midagi salata, ära peita, varjata kõik need mured 
sügavamasse südamesoppi, kus keegi neid ei 
näeks. Ja viinaklaasi kallas ta ka kogu oma rahul- 
olematuse ning selle argipäevase närususe, mil- 
lele ei julgenud avasilmi näkku vaadata. Siin 
seisiski tema lohutus ning hukatus ühtekokku. 

«Kes ta on?» küsis Uudelepp. 

«Praegu samasugune transporditööline nagu 
minagi.» 

«Aga varemalt?> 

«Varemalt ...>» laiutas Trah-holla käsi, nagu 
ei tahaks ta enam midagi Traadist rääkida. «Kes 
see teab... vist mingi endine ohvitser... kinni 
istunud ... nüüd jälle vaba ja õigustega. Roh- 
kem ma ei tea, aga räägitakse, et ta olla meie 
direktorile kuidagi sugulane. Aga tühja kah, kes 
neid tema asju nii täpselt teab! Mõnikord on tal 
niisugused ilusad sõnad suus, et laulab veel 

paremini kui meie kolooniatilem ja kultuurlinst- 
ruktor ühtekokku. Usu mind, tema võib veel üks- 
kord kaugele ronida... suuvärk on tal parem 
kui šveitsi kellavärk. See maksab ka nii mõn- 
dagi. Aga kui tige ja verine ta vahel on! Liht- 
salt hunt, kes igaüht murdma hakkab, kes tema 
teele risti või põigiti ette juhtub! Ja see on lausa 
ime, kuidas ta veel tõmmata oskab. Sel alal 
transporditööliste seas vist kõige parem spetsia- 
list.> 

«Tõmmata?» küsis Uudelepp, kes sellest argoo- 
mõistest täpselt aru ei saanud. 

«Nojah...» 

Samal silmapilgul astus Traat kaht viinapude- 
lit bravuuritsedes käes hoides ja endist pinisevat 
lauluviisi ümisedes tuppa. Ettevaatliku looma 
kiirusega heitis ta nagu märkamatu pilgu üle 
ruumi. Ta näis kohe aimavat, et Trah-holla ja 
Uudelepp olid temast rääkinud, kuid ainult mui- 
gas üleolevalt selle üle. Uudelepale tuletas see 
meelde mingit kunagi nähtud filmi, kus kurja- 
tegija on sattunud lõksu, kuid ei reeda end ain- 
sagi liigutusega, et ta seda märkab. Midagi 
samasugust teatraalset esines ka Traadi liigutus- 
tes, kuna ta mõtted mõlkusid hoopis mujal. 
Ladudes taskutest suupisteid ja ülejäänud raha 
lauale, ütles ta jälle endise irooniaga: 

«Lõbutsege siis hästi, mu härrad seltsimehed. 
Mina aga pean minema... struggle for life, 
nagu ütlevad inglased.» 

«Kuhu sa kurivaim jooksed?> haaras Trah- 
holla tal mantlihõlmast kinni. «Võta vähemalt 
naps viinagi, sest kui pudelid laual, siis ei lahku 
keegi Trah-holla toast kuiva suuga.» 

Traadile näisid Trah-holla sõnad meeldivat. 
See oli ühtlasi ka just kui kontroll, kas ta alis- 
tub talle ikka endist viisi või on end kuidagi 
lahti rebinud. 

«Tead ju ise, kallis vader, kell saab varsti 
kümme...» tegi ta veiderdava kummarduse 
nagu selleks, et oma mõtte rõhku asetada järg- 
mistele sõnadele, «...ja sinu armas PDžuulia 
ei tunne minu vastu just erilist sümpaatiat. Eriti 
just nende viinapudelite juures. Parem ma lähen 
— tuleb kergem, tuleb odavam ja tuleb meile 
kõikidele lõbusam. Aga selle noormehega, kes 
mu sõnadest õigesti aru sai, katsume ajada lähe- 
matel päevadel veel tööküsimuse üle juttu. Vana 
Kimask just tahabki ära minna, ja miks mitte 
tuttavat inimest asemele võtta. Eks ole, Trah- 
holla?» 

«Õigus, Traat, see on sul just õige mehe jutt 
ja ka minu mõte!» hüüdis Trah-holla rõõmsalt 
toolilt üles karates. «Võta selle peale üks pudel 
reisipassiks kaasa, sest meie niikuinii ei jõua 
mõlemast jagu saada.» 

Traat tõstis tõrjudes käed ja punnis vastu, 
sest sihuke tükk ei kõlbavat kuhugile, et ta 
meeste eest viina ära võtab. Kuid Trah-holla 
tundis tema kombeid väga hästi. See oli praegu 
ainult Uudelepa ees eputamine, sest kas ta pol- 
nud nõudnud temalt ja teistelt transporditöölis- 
telt mõnikord peaaegu vägivallaga viina. Selle- 
pärast haaraski Trah-holla laualt ühe pudeli ning 
toppis selle poolvägisi Traadile taskusse. 

Traat lehvitas rõõmsalt mütsiga: 

«Good byel> 

Nii Uudelepp kui ka Trah-holla tundsid endid 
pärast Traadi lahkumist palju vabamalt. See pikk 
logardivõitu mees oma sirgevarrelise piibuga, 
kilpkonnaluust raamides prillidega ning teesel- 
dud inglise spliiniga tundus neile võõras. Trah- 
holla justkui kartis teda, nii nagu kardab koer 
alati taltsutatud hunti, kuid samal ajal püüdis ka 
võidelda tema vastu. Uudelepp aga tundis .eba- 
määrast rahutust, millele ta isegi ei osanud põh- 
jendust leida. 

Nüüd, kahekesi jäänud, oli neil aga palju 
jutustada, vanu mälestusi meelde - tuletada, 
naerda ning möirata. Vanad mälestused on ena- 
masti ikka helged, neid ilustab romantika ning 
rikastab juurdeluisatu. Just selle tõttu jäävadki 
nad igavesti meelde. Ka pudelil, sel va kurja 
juurel, löödi pauguga kork pealt ära, lõigati 
vanamehe habe maha, nagu naeris Trah-holla. 

Klaaside kõlina vaheajal rajati ka tuleviku- 
lootustele ja unistustele teed. Trah-holla jutustas 
mõnest kioskist, üsna väikesest putkakesest, kus 
ta võiks jälle oma Juliaga müüa, kaaluda ning 
ostjatega tuhat nalja visata. Ükskõik mida ta 
müüks, kas või laste mänguasju, aga õlleputkasse 
ei taha ta enam miski hinna eest tagasi minna. 
See kobrutav õlu viiski teda sinna põrgupõhja. 

Samal ajal aga unistas Uudelepp vaikselt nagu 
seitsmenda klassi koolipoiss Leenist. Kui Trah- 
holla oli vaikinud oma unistuste kioskist, siis 
hakkas ka Uudelepp jutustama oma südamemure- 
dest ja Leenist. Sel jutul oli isegi mõru maik 
juures, sest Leenil polnud küll veel sada halli 
juust peas, kuid ta polnud ka nii truu kui Trah- 
holla Julia. Julia ootas viis aastat ja oleks kind- 


207 


lasti oodanud veel mitu korda viis aastat, aga 
Leenil kustus: armastus juba kahe aasta pärast 
nagu tuulest puhutud tuletikk. Ja kas oligi ta 
kunagi tõsiselt armastanud? See valus küsimus 
näris nagu rott Uudelepa põues. i 

Iga niisuguse jutu puhul tõstsid mehed klaa- 
sikese ja lõid kokku, kord teineteise õnneks, kord 
mõne meeldetuleva kurvastuse peale. Viinapudel 
aina vähenes, vanamehel hakkas külm ja ta tõm- 
bas end kössi, nagu rõõmustas Trah-holla, suupis- 
ted kadusid ja ka väikeses ruumis jäi nagu mure- 
sid ikka vähemaks ja vähemaks. Nad lendasid 
südametest laiali ja pugesid seinapragudesse, 
kus oligi nende paras koht. Kuulates Uudelepa 
jutustust Leenist, põrutas Trah-holla mitu korda 
rahulolematult raske rusikaga vastu lauda ning 
raputas laitvalt pead. Talle ei meeldinud mitte 
põrmugi too Leeni, või täiesti prostalt välja öelda 
— too Potivari Leenu, kes oli osanud niisuguse 
toreda poisi nagu tema sõber Uudelepp lihtsalt 
haneks püüda. Siin oli Trah-hollal paljugi Uude- 
lepale öelda, võis pimeda kohe nagu mõni ime- 
arst nägijaks teha. 

Uudelepp oli väga rabatud Trah-holla säärasest 
halvast arvamisest Leeni kohta. Kas uskuda teda 
või mitte? Mis Potivari naine see Leeni-Leenike 
ikka on? Muidugi ei tohtinud uskuda Trah-hollat, 
sest ka selles temale väga tähtsas küsimuses ajab 
ta ainult oma hiina jutte. Neid oli küll mõnus 
kuulata ja nendele kaasa naerda, kuigi tead, et 
nad ei sisalda teragi tõtt. Aga tema ja Leeni 
küsimus on hoopis teistsugusem, isegi palju kee- 
rulisem, siin ei tohi Trah-hollat uskuda. Siin 
uskugu igaüks ainult ennast, oma südant. 

viia muutuski ta veidi pateetiliseks, kui 
es: 


«Usu, kallis Trah-holla, sa oled küll väga 
suurte kogemustega mees, sul on ka niisugune 
tore naine nagu Julia, aga armastusest... suu- 
rest, igatsevast armastusest, mis rabab sind ainsa 
löögiga maha nagu välk selgest taevast, ei tea sa 
mitte tuhkagi.» 

Trah-holla oli Uudelepa sõnadest tõsiselt sol- 
vunud. Kuidas, tema ei tea armastusest mitte tuh- 
kagi? Kui seda oleks öelnud keegi teine, mitte 
aga Uudelepp, siis oleks saanud siin asja mõne 
toreda lõuahaagiga kohe selgeks teha. Ja kui 
vastane põrandal pikali, siis ei hakka ta enam 
tõendama, et Trah-holla armastusest tuhkagi ei 
tea. 

«Toh-oh, sa puujumalate looja,» turtsatas ta 
nüüd tagasihoidlikult ning pistis justkui ägeduse 
vaigistamiseks ilusa halli kilu suhu. 

«Ma räägin tõtt,» viskas Uudelepp nagu pet- 
rooli tulle. 

See poisikese kangekaelsus el mahtunud enam 
Trah-holla hinge. 

«Toh-oh!» = turtsatas ta jälle. . «Kuradima 
pihta, kes siis veel rohkem teab sellest-tollest 
armastusest, mis teeb sind pehmeks nagu vaha, 
magusaks nagu kärjemesi ja vihaseks justkui 
Hageri mõisa ühe sarvega pulli, kui mina, Trah- 
holla-kolla?» kõmistas ta mõlema käega ägedalt 
vastu oma vägevat rinda. «Usu või ära usu, aga 
kõik Pelgulinna nõiamoorid on mul noores põl- 
ves viimaseni läbi armastatud. Ära arva, Uu-uu- 
delepake, ka Trah-holla on noores põlves kõvasti 
seelikute ja ilusate seelikusabade küljes kinni 

olnud. Ja ka need Trusillad, Monikad ning Esme- 
raldad on minu kaelas rippunud, nagu oleksin 
ma mõni lõhnav sirelipõõsas olnud. Aga armsa- 
mat pole ma eluilmaski leidnud kui minu Juuli- 
Juliake. Proosit!» 

«Proosit!l» tõstis ka Uudelepp klaasi, kuid 
hakkas kohe vastu vaidlema: «Sa rääkisid siin 
küll ilusa jutu, kuid tuhkagi ei tea, sest sa pole 
ju minu Leenit näinud.» 

«Ei tahagi sihukest näha, tuhka talle selle 
paabulinnu saba peale!» heitis Trah-holla hoole- 
tult käega. «Tean juba nägematagi: keskelt pee- 
nike, tagant lai, jälle peenike, jälle lai nagu 
herilane. Need ongi just kõige õelamat sorti 
naisterahvad, kelle käes oled sa ka ilma käerau- 
dadeta varnakk. Ühe niisuguse letuka pärast sai 
aastat kakskümmend-kakskümmend viis tagasi 
rongirataste all õnnetut surma üks mu hea sõbra- 
mees. Ära mõtle seda, et ta oleks tahtnud end 
meelega tappa, vaid jooksis alimendimaksu- 
nõudjate eest ära ning sattus ähmiga manööver- 
dava kaubarongi ette. Ja oligi korraga — 
trahh-h! Vaata ette, et sa endaga, kallis sõber, 
niisugust rumalat tükki ei tee.» 

Uudelepp oleks tahtnud praegu kas või kümne 
keelega Trah-hollale vastu vaielda, kuid selle 
sõnademasina juures pidi ta tahes-tahtmata vait 
jääma. Kui juba Trah-holla - rääkimisehoogu 
sattus, siis pidid vaikima kõik teised. Ehk ainult 
valjuhääldajaga oleks suutnud temast üle kar- 
juda. Sellepärast vaikis ka Uudelepp ning õngit- 
ses ajaviiteks kahvliga karbist kilu. Kuid korraga 
kargas talle armsa mälestusena midagi meelde ja 
ta hüüatas: 

. “Stopp, Trah-holla-kollal Oota, ma näitan teda 
siiski sulle, ja alles siis ütle sina oma sõna.» 


«Kus... kus ta sul on?» hämmeldus Trah- 
holla toas ringi vaadates. 
«Siin... minu kohvris. Ta kujuke on küll 


ainult puust, aga isegi Sipito ütles, et see on minu 
Pere nikerdus. Sel on juures hingeõhku, ütles 
a». 

«Ahl> 

Trah-holla lõi seda kuuldes küll käega ja tõm- 
bas näogi krimpsu, nagu ei usuks ta enam 
midagi. Aga sellest hoolimata tassis Uudelepp 
tõttava tuhinaga kohvri keset ruumi ning ruttas 
seda avama. Ta tõmbas vist liiga räpakalt mõle- 
mad sangad lahti, nõnda et kohvrist jooksid 
mitmesugused = nikerdatud :kujukesed kolinal 
põrandale, veeredes igale poole nagu munakesed 
laiali. Üks neist jäi siiski Uudelepale pihku 
ja, heitnud sellele pilgu, hüüatas ta ka ise ülla- 
tunult: 

«Trah-holla, vaata... see oled ju, pagana 
pihta, sinal Võta sõbramehe poolest mälestu- 
seks. > 

Trah-holla võttis pihku mingisuguse puuju- 
pikese ja silmitses seda uudishimulikult. Näe asi 
või kedagi! mõtles ta. Neist pintslimeestest, kuju- 
keste nikerdajatest ja raamatukoidest ta suuremat 
lugu ei pidanud. Käed, mis saevad puid, künna- 
vad maad või lõhuvad kive, — need olid elu 
aluseks. Paberi ning mingisuguse nikerdatud 
puujumalaga sa end juba ei toida. Aga täpsemal 
vaatlemisel kujunesid puujupist siiski välja ini- 
mese kontuurid: lai nägu, rohmakad jalad, võim- 
sate haaretega käed. Nähtavasti kujutas see 

harkis jalgadega turjakat ja rasket meest seis- 
mas, juuksetutt otsmikul ning metsakirves õlal. 

Trah-holla hakkas nohisema — kujukeses oli 
midagi tuttavlikku, päris omast ja lähedast. Kas 
see ei olnud viimati?... Ah! Ta veeretas koh- 
metult puutükki edasi-tagasi pihus, silmitsedes 
seda veel terasemalt igast kandist. Põrgu! Keegi 
oleks nagu nuiaga sähvatanud Trah-holla kuk- 
lasse. See oli ju tema ise, vana Trah-holla! Just 
tema, ja mitte keegi teine! 

Täpselt just niiviisi läks ta koloonlas igal hom- 
mikul metsatööle, habemetüükad lõua otsas, vasa- 
kus jalas irvakil kott ja metsakirves õlal. Tema 
mis tema, just tema! 

Trah-holla südames liigahtas midagi: nii hale 
ja ühteaegu armas oli seda kummalist puujuppi 
vaadata. Puu oli surnud, ent temas siiski elas 
midagi armast ja lähedast. Aga kahelda pole siin 
enam millegi üle, tema mis tema kogu oma sasise 
juuksetuka, habemenadi ja irvakil kotaga. Ja ka 
jalad on harkis, nii nagu ta armastab enamasti 
ikka seista. Trah-holla tundis, et ta muutub mil- 
legipärast härdaks, hakka kas või seda krobelist 
puujuppi vaadates nutma. Aga milleks nutta? Ta 
südames hakkas koguni hõõguma imelik soojus, 
niisugune hell soojus, nagu oleks see väike puu- 
kujuke tema õlgadelt maha pesnud kõik need 
eluaegsed vigurid ja tembud, mida ta oli kunagi 
suures lolluses teinud. Ja nüüd hakkas nii kerge 
ja soe, nagu oleks ta saunast tulnud. 

Nagu ei usuks ta veel tõelisust, küsis ta oma 
liigutust maha surudes kareda häälega: 

«Rein, kurat... kas see olen ikka mina või 
ei ole mina?» 

Uudelepp tundis Trah-holla hüüatusest hea- 
meelt ning vastas niisama rõõmsalt: 

«Just sina... või vähemalt natuke sinna- 
poole.» 

«Pergela! Söögu mind japonski bog-h, nagu 
ütlevad needsamatsed jaapanlased, kui see pole 
vana Trah-holla,» surus ta kujukese heldinult 
vastu rinda. <Traadil on vist tuline õigus, et ma 
olen seesama... mis ta nimi nüüd oligi? Ah- 
haa ... seesama kohtlanel!»> 

Uudelepp ei suutnud järsku Trah-holla mõtte- 
käigust aru saada. Tal hakkas koguni veidi piin- 
lik, sest see nikerdus oli üks tema esimesi kat- 
seid ja lõpuni välja töötamata. Aga et see oli 
talle kogemata pihku juhtunud, sellepärast näi- 
taski ta seda esimese hooga Trah-hollale. Mui- 
dugi sarnanes see üsna pisut-pisutt-t temaga, 
andes edasi ainult väliseid jooni, harkis jalgade 
iseloomulikku -seisangut, otsmikule langenud 
juuksetukka ja katkist kotaniru. 

Trah-hollale aga tuletas see krobeline kujuke 
meelde kogu tema senist elu, kõiki häid ja halbu 
päevi. Seda kujukest nähes vilksatas talle isegi 
kaugetest aegadest meelde vana mälestus, kuidas 
Julia oli talle esimese särava pilgu heitnud. 
See kujuke oli justkui tema eluraamat kõigi 
lugematute lollustega, mis olid vahel lõppenud 
hästi, vahel halvasti. Jah, see oligi tema elu- 
raamat ja sellepärast tundiski ta end südame põh- 
Jani liigutatud sellest lihtsast tähelepanelikku- 
sest, et Uudelepp oli selle puukujukese jaoks 
sadade ja tuhandete inimeste hulgast valinud 
just tema. See õnnelikkusetunne kipitaski tal 
praegu kurgu sügavuses nagu nututomp. 

«Ja sa tegid seda just minust, mingisugusest 
varnakist?> küsis ta, veidi ärevil nagu ikka 
inimene, kes ei ole lootnud ega loodagi niisugust 
rõõmu oodata. 

Ta rõõmustas nagu laps ootamatult kauni lelu 
üle; sealsamas jälle kaheldes, kas see on ikka 
tõepoolest temale, kas siin pole juhtunud mingi 
arusaamatu eksitus. Eksitusi juhtub elus palju, 
isegi iga samm on neid täis, nii et ei taha lan- 
geda nende tumedasse võrku. Sellepärast otsus- 
taski ta selle keerulise küsimuse otsekohe sel- 
gitada ning küsis Uudelepalt väga tõsise ilmega: 

«Sa ju tead väga hästi, et ma pole mingi hele- 
sinises, roosade särpidega lapsuke, keda püha- 
päevahommikul ristimisele viiakse. Istusin viis 
aastat kinni, kas vähe või palju, kurat seda teab, 
aga see on kindel, et süütu pool polnud mina. Ja 
siiski tegid sa selle puujumala minust, mingi- 
sugusest katoržnikust.» 

Ta ootas ahnelt, peaaegu paluva ilmega Uude- 
lepa vastust, sest see tähendas temale praegu 
palju. See tähendas, et ta polegi mustem ega 
määritum kui teised inimesed, kellest niisuguseid 
kujukesi on voolitud. See annab talle jälle mõtte 
elada ning töötada. See oleks nagu rukkikõrre 
sirgeks ajamine, mida rahehoog on peksnud mul- 
lasse. Uudelepp aimas neid Trah-holla raskeid, 
ristamisi üksteise vastu pekslevaid tundeid ning 
vastas niisama tõsiselt ja avameelselt, nagu Trah- 
holla oli temaltki küsinud: 

«Just sinust, Trah-holla.» 

See vastus muutis Trah-holla härdaks. Siin oli 
kõik segamini, vanad mälestused, joodud viin, 
inimese endahaletsemine ja veel tuhat-tuhat näge- 

matut põtijust, millele ei oska isegi nime anda. 
Sellest kõigest haaratud, tõstis Trah-holla äkilise 
liigutusega kujukese suu juurde ja suudles seda 
hardalt. 

«Mis tembud siin lahti on?» kostis korraga 
ukselävelt. 

Trah-holla vaatas kohkunult sinnapoole ja 
hüüatas: 

«Juliana!» Ta jooksis rõõmsalt-ärevalt naisele 
vastu, kujuke pihku surutud, et seda talle näi- 
data. «Vaata, Juulia, see on ju sinu jämeda 
ninaga Trah-holla! Sinu Vanapagan, Kirstu Risti- 
nael, Mõirgaja ja Vana Krõmpskott.» 

«Kas mõnikord ka mitte Kuku-pai?» heitis 
Julia Trah-holla poole südamliku pilgu. 

Trah-holla tõmbas end trammi nagu rivisol- 
dat ja vastas naljatades: 

«Sul on tuline õigus, va Nõiamoor! Olen olnud 
mõnikord harva ka Kuku-pai, Siisike ja Vana- 
põrr-rguline ja... Aga vaata, missugune see 
sinu mereröövel aasta või kaks tagasi välja nägi. 
Habe, juuksetutt, lõhkine kotanäru, harkis jalad, 
metsakirves õlal... kõik on minu. Minu ja minu, 
vaata ennast justkui peeglist. Julia, kas sa tunned 
oma Vanapõrr-rgulise ära?» 

<Tunnen, kes siis niisugust Möirakaru ei 
tunneks!» naeratas naine, ja ka Uudelepp nägi 
tema tööst väsinud ilmes heameele sädelust selle 
lihtsa kujukese üle. 

Julia riputas oma õhukese mantli varna ning 
hakkas end öökapi kohal rippuva väikese peegli 
ees kohendama. Praegu näis ta palju meeldivam 
ja kodusem kui seal suitsuses õllekeldris. Kõik 
see, mis on halvas mõttes omane ettekandjatele, 

oli justkui sinna keldrisse maha jäänud. Temas 
peitus palju seda naiselikku armsust ja ka kada- 
kaoksana särisevat tuld, millest Trah-holla oli 
Uudelepale nii palju kordi kõnelnud. See oli 
tõeline Julia, nii nagu ka Uudelepp teda ette 
kujutas. 

«Rein jääb ööseks siia,» rääkis Trah-holla 
naisele, otsides ise silmadega sobivat kohta, kuhu 
võiks ta oma kujukese paigutada. «Julia, sa tee 
talle niisugune magamisase, kus ta võiks nor- 
sata nagu seitse härga taevavärava ees. Muidugi 
pole meil talle sulgpatju ega isegi krahvinna 
Margareete voodit pakkuda, aga meiesugustele 
tulest ja veest läbikäinud meestele on ka maas 
põõnamine olnud mõnikord lausa taevariik. Eks 
ole, Rein?» 

Uudelepp ei saanud veel vastatagi, kui Trah- 
holla tuli jälle hoopis uuele mõttele. 

«Kuule, Julia,» hüüdis ta käratsedes, haka- 
tes ise heameele pärast näost õhetama, «kui mu 
sõbramehel riideid tarvis on, anna talle selga 
minu pühapäeva-ülikond, mantel, ja anna kõik 
mis tarvis. Anna ka särk ja see kirju lips, mis 
on nüüd kõige uuem moehirmutis. Ära keela 
midagi, tema juba neid Kauba-Mihkli juurde ei 
vii, nagu võin mina teha. Tema pole niisugune 
mees nagu see põrgutukk Traat, kelle otsa võid 
vaadata nagu põhjatusse kaevu, kuid ikkagi 
mitte midagi ei näe. Tee seda, sest Uudelepa- 
poisil on praegu rasked päevad. Ja tead, Julia, 
sa räägi Reinule ka veidi naistest, sest poiss on 
praegu ühe niisuguse letuka kimpu sattunud nagu 
Pahlbergi Kolla, kui ta kõrtsist koju tulles oma 
puujalaga lampkasti sattus. Ei saa kuidagi välja 

ronida ega upu ka ära. Nüüd aga võtame selle 
kõige peale ühe väikese pits-pitsikese, mis andku 
hingerahu meie südamele.» 

Ta asus laua juurde klaase täitma, kuid viina- 
pudel oli nagu silmamoonutuse mõjul äkki 
kadunud. Trah-holla jäi kohmetuks, vaatas laua 
alla, tooli taha ja kobas isegi käega aknalaual, 
aga — ei midagi. Siis tõmbas ta end imelikult 
kühmu — nüüd oli kõik selge. Seni kui ta vadis- 
tas ja maailma maad ja mered kokku rääkis, 
oskas armas Julia juba asja korraldada. Viina- 
pudelile olid Julial alati teravad silmad nagu kas- 
sil. Trah-holla lõi lootusetult käega ning pilgu- 
tas Uudelepale kurvalt silma. Kuigi ta ei lausu- 
nud ainustki sõna, sai Uudelepp kohe aru, et 
sõnad oleksid asjatud olnud, sest Julia käest 
poleks enam viinapudelit ükski meelitus ega ka 
kõige metsikum müristamine välja toonud. Ka 
koduses elus on parem rahu kui sõda. 

Uudelepp magas kahe puhta krabiseva lina 
vahel põrandal madratsil ja talle tundus tõe- 
poolest, et siin võib mõnusalt norsata otsekui 
seitse härga taevavärava ees, nagu ütles Trah- 
holla. Kuid vaevalt silmad suletud, virvendas 
üksikute piltidena ta eest mööda kogu tänane 
õhtu. Leeni... Potral... suitsune õllebaar... 
Julia... Ta avas silmad, ja kui ta need jälle 
uuesti sulges, kerkis nagu tema kohal esile jälle 
Trah-holla oma käreda hääle ja tabavate sõna- 
dega, ning see töntsakas puukujuke, mille. ta 
mälestuste järgi niisama harjutuseks ning aja- 
viitmiseks vestnud. Kuid mis saab homme? Kas 
ta hakkab transporditööliseks või läheb veel 
enne Nikolajevi, endise töökoha kaadriosakonna 

ülema juurde? Nikolajev oli siiski inimene. KES 
suutis sügavamale vaadata ja keerukamatest 
küsimustest aru saada kui paljud teised. Temale 
ei olnud inimene ainult lihtne ankeet. Ent mis 
oli siin aru saada? Tema küsimus oli ju nii lihtne 
ja igapäevane, et siin polnudki midagi arutada. 
Vastuvaidlematult oli ta süüdi, selle eest karis- 
tuse kandnud ja — kõik. Edaspidised teed olid 
ainult tema enda rajada, kas ta ajas need sirged 
või kõverad. 

Uudelepp sulges silmad. 

Jälle hakkas ta südames nii valus ja tühi, 
sest viin oli kõik mured ainult ajutiseks, mõneks 
lühikeseks silmapilguks eemale peletanud. Nüüd 
tulid nad jälle uue lainena, veel raskemate löö- 
kide ja masendusega kui varem. See oli kindel, 
et ta tööga hakkama saab, ükskõik missugune 
see ka on, aga Leeni... Leeni... Leeni... 
Kas ta suudab kunagi, kogu eluaja jooksul seda 
lööki unustada? Uudelepp tundis, kuidas ta 
meelekohtades lõi jälle endine piinavalt näriv 
valu tuikama. Silmade ees hakkasid keerlema 
suured punased ringid, tekkisid ja kadusid, pil- 
dusid teda nagu õõtsuvatel lainetel. Siis tundis 
ta, kuidas kogu keha haaras äkiline palavikutao- 
line külmavärin. See justkui tormas tema kallale 
sealt poolhämarast telefonikabiinist, kui teisel 
pool kõnetoru hargile klõpsatas ja polnud enam 
kuulda Leeni häält. Uudelepp katsus käega oma 
rinda ja kaela. Need tundusid higist märjad ja 
õhkusid tulikuumalt. Kas see oli tingitud joodud 
viinast ja üleelamiste ärritusest, või oli see jälle 
uue malaariahoo algus, mis tagasi pöördus? 

Uudelepp pöördus raskelt teisele küljele, suru- 

des näo vastu patja. Sealt õhkus vastu lämma- 
tavat kuumust ja kauaseisnud sulgede läppunud 
lehka. Ta oleks tahtnud vaiba pealt ära heita, 
kuid tundis sealsamas jälle uusi külmavärinaid. 
Kord poisikesena, kui ta oli pesuridvaga katuse- 
sarika alt pooleldi uudishimust, pooleldi koge- 
mata maha löönud väikeste poegadega pääsukese 
pesa, tundis ta samasugust raskust ja masendust 
nagu praegugi. Fi, nüüd oli siiski mitmekord- 
selt raskem. Siis tundis ta ainult südametunnis- 
tuse kahetsuse piina, midagi täiesti ebamäärast, 
mis võib kunagi elus tema saatust siduda nende 
linnupoegade saatusega. Ent nüüd tundis ta ene- 
sel kogu armastuse õnne ja selle ebaõnne nee- 


-tud painajat, mis justkui naelutas teda abituna 


maa külge. 


Väljas põrises ikka veel aknaplekkidel tihe 
sügisvihm ja tuul kolistas lahtistel katusekividel. 
Uudelepale tundus, justkui räägiksid need hää- 
led temaga mingit arusaamatut keelt, kord 
kurjustades, kord heatahtlikult, kuid ometi ei 
suutnud ta neid mõista. Viimaks hakkasid nad 
valusalt trummeldama, torkides nagu teravate 
nõeltega kõrvus ja meelekohtades. 

Uudelepp sirutas paljad käsivarred vaibale, 
sest nüüd hakkas tal järsku väljakannatamatult 
palav. Kogu keha muutus jälle higiseks, kleepu- 
des linade külge. Väljas trummeldas ikka vihm 
vastu aknaplekki. Kuskil kaugel, vist reidil 
huilgas üks laev pika vilega. Trah-holla magas 
juba norinal ristseliti sängis ja Julia, silitanud 
korraks ta sassis juukseid, lippas voodist särgi- 
väel tuld kustutama. Nüüd mattus kõik pime- 
dusse ja vaikusse. 

Mõni minut hiljem tundis ka Uudelepp, kui- 
das ta vajus valutavate meelekohtadega süga- 
vasse unne. 


4. 


Uudelepp lamas mitmed päevad kõrges pala- 
vikus Trah-holla korteris. 

Enamasti magas ta palavikulist, rahutut und, 
kogu keha täis valulist väsimust ning raskust. 
Miski nagu rõhus. kogu raskusega ta rinda ja 
meelekohti. Aeg-ajalt katsus ta seda nägematut 
rõhujat eemale tõrjuda, kuid see tuli ikka ja 
jälle uuesti tagasi. Mõnikord avas tä võpatades 
silmad, nagu ähvardaks teda ootamatu hädaoht. 
Ta isegi ei teadnud, mis see oli, kas metsas vari- 


sev puu, kõrgelt pervendikult allakukkumine * 


või hirmutav tulekahju. Poisikesena oli ta 
sageli näinud pikki ning väsitavaid unenägusid 
just tulekahjudest ja veel nüüdki hirmutasid 
need teda. Ta häbenes seda ning püüdis hoida 
seda naeruväärset hirmu salajas, ainult enese 
teada. 

Voodis istukile karates heitis ta eneselt äki- 
lise liigutusega magamisriided ning vahtis hir- 
munud pilkudega ruumis ringi. Kuhu ta oli sat- 
tunud, kus ta viibis, mis hirmutas teda nõnda 
metsikult? Mis voodi see oli, ta magas ju naril? 
Kunagi ei suutnud ta neile tormavatele küsimus- 
tele esimestel silmapilkudel vastust anda. Alles 
nähes Trah-holla toa tuttavlikku madalat lage, 
vanamoelist lihtsat riietekappi ning kohmakat, 
alles äsja valgeks lubjatud ahju, rahunes ta 
otsekohe. Tal hakkas isegi hea meel, et ta ei 

viibinud enam pikal teekonnal ega tolles liga- 
ses. õllebaaris. Isegi käik Potrali poole ja tele- 
fonikõne Leeniga tundus olevat pigem väljamõel- 
dis, palavikuline ettekujutus kui tõelisus. Ta oli 
olnud siin, ainult siin ja mitte kuskil mujal. See 
mõte rahustas jälle teda, nõnda et laskus väsi- 
nuna ja üleni higisena jälle tagasi voodisse. 

Uudelepp hakkas mõtete rahustamiseks lage 
silmitsema. 

Ühes kohas oli see vett läbi lasknud, ja kui ta 
pilgud juhtusid seal kauem peatuma, moondus 
laik suureks, mitmesuguste kirevate värvidega 
laemaaliks. Esimesel silmapilgul näis see mingi 
tormavate või tuulest tagakihutatud kujude kar- 
jana. Siis hakkasid nende kujude kontuu- 
rid = pikkamisi = selginema, elavamaks / muu- 
tuma. Ilmusid nähtavale metsikud, tagumistele 
jalgadele tõusnud hobused, habemikud mehed, 
lehvivate juustega, surmani hirmunud naised ja 
veel Mmingisugused arusaamatud 7 kummalised 
kujud, mis segunesid kõik ainsaks laialivalgu- 
vaks pildiks. Tagapõhjal aga tõusid teravad 
piigitaolised kaljurahnud, mida kattis merest 
kõrgele paisatud kohisevate lainete vaht. 

Aeg-ajalt hõljus pilt Uudelepa silmade ees 
edasi-tagasi, kord tuhmudes, kord jälle elava- 
maks muutudes. Kujud liikusid ja paiskusid hir- 
munult laiali, nagu põgenedes läheneva hävingu 
eest. Uudelepp mõtles, et nende taga tormab 
kohisev meri, mis tahab kõike hävitada. Ent 
ootamatult - voogasid teravate  kaljunurkade 
tagant välja pikad sõjaväekolonnid, paistsid 
ratsanike vanaaegsed piikide metsad, rasked 
kilbid ning säravad soomusriided. 

Kui aga Uudelepp katsus teravamalt seda 
pilti silmitseda, kõikidesse üksikasjadesse tun- 
gida, siis vajus korraga kõik silmapilkselt laiali 
vormituks roostepruuniks laiguks. Uudelepp ajas 
end küünarnukile, et veenduda, kas see oli tõsi 
või ainult ettekujutus. Muidugi polnud see tõsi. 
Nüüd polnud enam mingit laemaali, vaid ainult 
harilik vihmaveelaik, nii nagu see oli mööda 
pragunenud lage laiali valgunud. Uudelepp sul- 
ges väsinult silmad, ja kui ta need jälle uuesti 
avas, tekkis hoopis uus moondus. Laest hakka- 
sid vastu irvitama mingid lõustad, kassipeadega 
olevused, kelle näugumistki võis kuulda vastu 
aknaplekki trummeldava vihma solinas. Nad 
lähenesid, tõmbusid küüru, olid iga silmapilk 
valmis justkui laest alla hüppama. Kuid juba 
mõni hetk hiljem lõid ka selle pildi äärjooned 
Uudelepa silmade ees virvendama, tuhmusid ja 
kustusid kohe, 

Niisugune pingutav vaatlemine väsitas Uude- 
leppa. 

Kogu ta keha muutus üleni märjaks, pea pöö- 
ritas ja südame all hakkas iiveldama. Ta tundis 
end nii nõrgana nagu väeti laps, kes vaatamata 
kõigile pingutustele ei suuda üles tõusta. See 
väsitas teda veel enam, nõnda et ta vajus ene- 
selegi märkamatult jälle sügavasse unne. Kas see 
kestis pikad tunnid või ainult mõned lühikesed 
silmapilgud, seda ei suutnud ta ärgates kunagi 
öelda. Kogu uni ei tundunudki unena, vaid 
mingi visa võitlusena olemise ja mitteolemise 
piirimail. Ainult kitsas riba nii tuttavat valgust, 
mis väreles kulunud põrandal või oli päeva ede- 
nedes eesriide pilude vahelt tõusnud kõrgemale 

kuni kapi servani, laskis tal umbkaudu aimata 
päevaaega. Kella ei suutnud ta kunagi vaadata, 
see tiksus nagu kuskil lõpmatus kauguses ta 
Voodipeatsi taga. Ja see tiksus nii kõvasti ning 
rütmiliselt, nagu polekski see olnud kell, vaid 
nagu lõhestaks ta ise metsatöödel jändrikke puu- 
halge. 

Mõnikord ärkas ta võpatades sellest pool-letar- 
gilisest unest, kui talle pakuti juua või midagi 
süüa. Külma vett jõi ta alati ahnete sõõmudega, 
kuid toit tundus alati vastik, keerles läägena suus 
ja pani südame iiveldama. Nii vastumeelseid rasva 
ja õlide lõhnu polnud ta kunagi varemalt tund- 
nud. Enamasti hoolitses tema eest väike kuivetu 
eideke kõrvaltoast, selg küürus nagu kadakane 
kõver kepipide, kohendades alatasa ta tulikuu- 
maks muutunud peaalust või korraldades maha- 
langenud vaipa. Ta tuli ja läks alati nii tasa, 
ilma vähematki müra tekitamata, nagu polekski 
liikunud inimene, vaid ainult hetkeks vilksatav 
vari. Uudelepp püüdis mitu korda temaga rää- 
kida, kuid ta sõnad takerdusid ja läksid sassi. 

Vahel harva, selgemate silmapilkude vahe- 
aegadel, uskus Uudelepp siiski enese lähedal 
märkavat ka Juliat. 

«Julia!> hüüdis ta tasakesi, sirutades käe 
vaiba alt välja. 
= Naine tuli tema juurde ja pani raudkülma 
käe otsmikule. 

Nüüd oleks tahtnud Uudelepp temaga nii hea 
meelega juttu ajada, päris pikka juttu. Ta oleks 
tahtnud järele pärida, kuidas elab ta vana sõber 
Trah-holla, kes on maailmas kõik kuumad ja 
külmad põrgud läbi kolanud, ning kas ta ikka 

seda va pits-pitsikest armastab. Muidugi armas- 
tab! Seda teadis Uudelepp juba ette, aga sellest 
oleks olnud siiski tore rääkida. Siis oleks ta 
tahtnud veel midagi teada õllebaarist, selle 
toredast võlvlaest, mustrilisest põrandast, tuule- 
pluusis, nagu kõikide poolt unustatud viiulda- 
jast ja veel paljust muustki, mis tol õhtul talle 
mällu oli sööbinud, kuid nüüd hakkas juba unu- 
nema. 

Ah jah, kas too pika sabaga, kole võhr 
ikka mööda paneeli kitsast äärt jookseb? Ah ei, 
mitte seda poleks ta tahtnud küsida, vaid hoopis 
noist paberlilledest, mida too väike, kavala 
näoga mutike korvikesest müütas. Ja ka mitte 
seda, ka mitte seda, vaid hoopis... hoopis 
midagi muud. Ent mis see oli? Ah-haa! Kas 
Julia et tunne üht niisugust tütarlast nimega 
Leeni, kes on vana Trah-holla sõnade järgi — 
keskelt peenike, tagant lai, jälle peenike, jälle 
lai ja peale selle veel meeste südamete korgitser? 
Kuid Uudelepast polnud mingit küsijat ega isegi 
sõnakese lausujat. See kõik ainult keerles ta 
mõtetes, valmistades talle sisemist rõõmu. 

Ja nit vajus ta jälle märkamatult sügavasse 
unne. 

Ta el suutnud enam arvestada, mitu päeva 
oli möödunud tema haigestumisest. Võib-olla 
kaks, võib-olla kolm, võib-olla koguni nädal 
või veel rohkem, See sarnanes tasakaalutu kõi- 
kumisega poolteadvuse ja kuhugi pimedasse 
kuristikku kukkumise piiril. Mõnikord tundiski 
ta palavikulises unes nii selgesti, et tema alt 
hakkab pind ära libisema, pole enam kuskilt 
kinni haarata ja ees ootab kuristik. Alati ärkas 

ta niisugustest, kõige väsitavamatest unenägu- 
dest alles viimasel silmapilgul karjatusega üles. 
Kõik ta luud-liikmed valutasid, nagu oleks neid 
raske teesillutamise rulliga muljutud. Pea 156- 
mas nagu tuletukk. Iga kord kui ta tahtis end 
asemel ühelt valutavalt küljelt teisele pöörata, 
pidi selleks kokku võtma kogu oma jõu. 

Kuid ühel õhtul, kui tuli oli juba süüdatud, 
mida Uudelepp pooleldi avatud laugude vahelt 
märkas vaevalt-vaevalt helendava kumana, tun- 
dis ta nii imeselgesti, et oli nüüd astumas üle 
selle poolteadvuse ja kuhugi pimedasse kukku- 
mise piirjoone. See tähendas kindlasti tervise 
tagasitulekut. Piinav raskus oli juba peaaegu 
kadunud, ta võis jälle vabamalt hingata ja kõiki 
oma liikmeid sirutada. Nende päevade jooksul 
polnud ta kunagi niisuguse selgusega teda ümb- 
ritsevaid hääli kuulnud kui praegu. Need rõ5- 
mustasid teda, äratasid justkui uuele elule. 

Korraga kostsid esikus rasked sammud, tulija 
kraapis otsekui vihaselt kuuseokstest mati külge 
poriseid saapaid. Toauksele ei koputatud, see 
prahvatas nagu järsust tuuletõmbest lahti. Mui- 
dugi võis see olla ainult Trah-holla. Ja see ta 
oligi, täristades vihase häälega: 

«Kurat, ükskord teen ma selle Traadi-nära- 
kaga lõpul! Ta tahab mind vist jälle sinna neetud 
metsadesse tagasi vedada. Ta on justkui kõige 
hullem tahmategija, kes oskab kavalalt kõik 
mehed oma mustadesse tegudesse segada. Ma ei 
taha seda enam, ma pole poisike, kellel on veel 
pikk eluiga ees. Seda taipab ka vana Kimask, 
sest tema juba tunneb, kui laev lekkima hakkab. 
Ma ei taha enam... ei taha!» 

«Räägi tasem ja ära ratsuta mööda tuba just- 
kui igavene puuhobune,» kostis kuskilt kauge- 
malt, vist akna alt laua juurest Julia hääl. See 
kõlas ka ühtlasi hoiatusena, et Uudelepp võib 
ärkvel olla. «Ta jäi just praegu magama ja sä 
äratad ta jälle oma trampimisega üles.» 

Trah-holla alandas kohe oma hääle sosinaks 
ning küsis: 

«Kuidas on... kas parem?» 

Uudelepp tundis selles häälekõlas sooja hoo- 
litsust. 

«Ma arvan, et palaviku tipp on möödas,» 
vastas Julia. 

«Tore!» kõmistas Trah-holla end unustades 
jälle rõõmsalt. Kuid ta märkas kohe oma hoogu- 
sattumist ning alandas hääle jälle sosinaks: «Tea- 
dagi, see on kliima muutusest, nagu ütles ka 
arst, sest kui ka karu metsast välja tuuakse, ei 
maitse talle esimesel päeval isegi mesi. Võid 
arvata, et meie seal patisaksa elu ei elanud ega 
ka pehmet kohta päikese käes ei peesitanud. 
Käed olid alati täis tööd ja rähmlemist, hingegi 
sai mõnikord ainult jaopärast tõmmata. Mäletad, 
ka mind murdis ja käänas see haigus mitu näda- 
lat pärast tagasitulekut nagu 0 linakolgitsate 
vahel. Mõtlesin, et keerab mind eluks ajaks nii- 
viisi rõngasse nagu lihunik Trossmanni leeber- 
vorsti. Aga tühja kah, kangetel meestel, kes 
oskavad maailmas kas või toobripuu peal õiglast 
und magada, see tühine tõbi juba tossu seest 
välja ei võta. Niisugused mehed on just sinu 
Trah-holla ja ka Uudelepa-poiss.» 

«Ära kelgi ühtigil» kostis vastuseks ainult 
Julia naer. 

«Ei kelgi, see on selge nagu aamen kirikus.» 

Trah-holla hakkas pikkade kõmisevate sam- 
mudega rahutult mööda tuba käima, nagu talle 
oli saanud harjumuseks paljudest kartsapäeva- 
dest, kus ta istus küll portugali keele, küll pal- 
jude muude kangekaelsuste pärast. Mööda tuba 
käies harutas ta seljast kuue, nööpis lahti kamp- 
süni ja vesti, heites need siia-sinna hooletult 
toolidele laiali. Julia koristas ta laialipillatud 
riideid, kuna Trah-holla rääkis otsaesist kortsu- 
tades justkui enese ette: 

«Küll oleks hea, kui see Uudelepa-poiss meie 
juurde tööle tuleks. Ehk saaks mõnigi asi selge- 
maks kui praegu.» 

«Tema on haritud inimene, missugune häda 
sunnib teda niisuguseks kuliks hakkama?» küsis 
Julia. «Küllap ta leiab teistsugustki tööd.» 

«Ära arva midagil Keegi ei hakka talle juba 
kubernerikohta pakkuma. Ja Uudelepp seda ei 
tahagi, kuid meile kuluks ta nagu maasikmar- 
jaks ära. Ta on aus poiss ja peale selle ka veel 
nupuga põiss, kes oskab palju kaugemale aia 
taha näha kui minusugune laulurääk. Koloonias 
oli meil temaga alati palju juttu väga tõsistest 
küsimustest. Kogu eluprobleemi arutasime oma- 
vahel läbi ja meie mõtted näisid olevat justkui 
vesi ühest ja samast kaevust.» 

Uudelepal oli seda kõike hea kuulata. Nähta- 
vasti oli Trah-holla end jõudnud juba riietest 
lahti koorida ning solistas nüüd pesukausi juures 
veega. Loopides vett üle näo ja pea, ohkas ta 
järsku nagu südame põhjast: 

«Juliakene, sa ei või arvatagi, kuid eks meid 
olnud seal igasuguseid professoreid koos, küll 

halbu, küll häid, küll sirgeid, küll päris kõve- 
raid. Ja igaüks neist püüdis oma lambiga val- 
gustada elu ning tulevikku. Mõne lamp oli nii 
väike ja vaevaline nagu seasilm, mis ei suuda 
ei teistele ega ka endale kämbla laiuseltki teed 
valgustada. Nad mõtlesid alna sellest, et neile 
on ülekohut tehtud, pistetud mingi salakaebuse 
või vale pärast aastateks vaevlema. Niisugu- 
sed olid just kõige viletsamad töömehed. Ja 
ega niisugused lambimehed enamasti palju kau- 
gemale ei pääsenudki, varsti olid nad jälle vanas 
tuttavas kohas tagasi.» 

«Pese nüüd end, ajad jutujoru, aga seebivaht 
jookseb üle kaela maha!» hüüatas Julia kanna- 
tamatult vahele. 

«Oota'nd,» torises Trah-holla poolpahaselt. 
«Tahan sulle mõnikord rääkida ka veidike oma 
mõtteid, seda mis mul südame all urgitseb ega 
anna rahu, aga sina pistad muudkui seebivahu 
pärast kisendama. Seebivaht pole ju kogu elu.» 

Uudelepp oleks tahtnud voodist hüüda: 

«Trah-holla, sul on õigus! Seebivaht pole 
elu!» 

«No räägi siis,» ütles ka Julia. 

«Eks ma katsungi siis rääkida. Sina aga pea 
kõrvad kikkis ja kuula aina pealt,» solistas 
Trah-holla pesukausis veega, nagu padistaks ta 
tiigis. <No-jah, kõige rohkem hakkas mulle 
meeldima Uudelepa-poisi jutt, sest ta ei jahva- 
tanud ainult tühja suuga, nagu mõned teised, 
vaid oskas ka töö juures kärmesti käsi liigutada. 
Talle olid oma uue elu eesmärgid kõige selge- 
mad ja tahtis nende eest kas või tulest ja merest 
läbi minna. Ta ei oodanud ega lootnud mingit 

õnnemuna või suhu valguvat taevamannat, nagu 
paljudki neist professoritest unistasid, vaid näi- 
tas ainult oma kaht tugevat kätt. «Kui loll ja 
rumal pea on inimese alla kiskunud, siis muud 
võimalust enam pole, kui need käed peavad 
teda jälle tagasi tõstma. Muidu kaotab inimene 
omad inimese näojooned,» ütles ta. See meeldis 
mulle, need näisid olevat õiged sõnad, mis ka 
mind sügavalt puudutasid. Siis ma mõtlesingi, 
et niisuguse tubli poisi õla kõrvale võib julgesti 
sättida ka oma õla.» 

«Õigus!» lausus Julia. «Seda oled sa vist 
hästi teinud.» 

«Muidugi õigus!» 

Trah-holla püristas tükk aega pesukausis, 
loopis vett laiali ja aina rääkis, sest harilikult 
sattus ta ikka kõige paremasse jutuhoogu millegi 
kallal tegutsedes. Haaranud nöörilt käterätiku, 
jätkas ta end kuivatades juttu: 

«Ükskord kui Uudelepp rääkis mingisuguse 
kanali kaevamisest, kus ka minusugustele ja 
veel palju hullematele mustadele varestele olla 
antud tubli töö eest isegi autähti, siis võttis see 
jutt mu südamealuse nii pehmeks nagu sulavõi. 
Ma kahtlesin tükk aega, kas see on tõsi või 
mitte. Kas võis seda uskuda või ei? Mitu näda- 
lat käisin justkui uimasena ringi, aina mõteldes 
ja arutades, kuidas ka vana Trah-holla saaks 
ükskord niisuguse suure au peale.» 

Julia hakkas jälle naerma ja küsis: 

«Kas sa siis nüüd sellele enam ei mõtle?» 

Trah-holla vastas veidi haavunult: 

«Julia, sa usud ikka, et ma olen niisugune 
tolapea nagu too sepp Jeremias, kes sidus endale 

kümme kasevihta tiibadeks külge ja tahtis sauna 
katuselt lendu tõusta ning kuu peale jalga lasta. 
Muidugi, ilma kahtluseta on mul kogu aeg see 
Uudelepa jutt meeles mõlkunud, sest seda ei 
saagi kunagi ära unustada. Ja ka mina ei unusta 
seda vist enne, kui ükskord hakatakse mulle 
põrgusse minekuks kuljuseid kõlistama. See on 
nii hea jutt, et seda ei saagi kunagi unustada. 
Ja just see jutt tuletab mulle alati meelde, et 
ma enam kunagi niisuguse aia otsa ei lenda, 
kust sind püütakse nagu pihuga varblast ja 
pistetakse jälle puuri.» 

Teda haaras äkiline meeleliigutus ja südame- 
täiega käterätikut nurka visates hüüdis nagu 
ahastuses: 

«Oi Julia, kurat võtaks kogu seda maailma 
elu, kuidas saaks küll vähemalt selle viimase 
elünatukesegi veidi sirgemaks ajada ja laheda- 
malt elada? Ikka jooksevad sikid ja sakid sisse, 
mitte ei oska enam selle elunatukesega toime 
tulla. Muidugi ma ei loodagi, et majavalitsus 
mu hauale pärja tooks, aga mõne sõbramehe 
poolt öeldud hea sõna oleks tore küll.» 

«Ole ise mees ja pea mehe aru,» vastas Julia 
ja ta häälest ei kostnud sugugi etteheide, vaid 
justkui palve. «Uudelepa sõnad on õiged, et 
rumal pea palju lollusi teeb ja siis peavad jälle 
kärmed käed sellest välja aitama. See ongi elu 
võti, mida mõnikord isegi kõige targemad ini- 
mesed ei taipa.» 

Trah-hollale nähtavasti ei meeldinud Julia 
vastus. 

«Ole ise mees ja pea mehe aru,> kordas ta 
tusaselt, vaikis silmapilgu ning vastas siis kogu 

temale omase ägedusega: «Kuidas sa saad olla 
mees või poolgi meest, kui su ümber haigutavad 
igasugused hundiaugud, kuhu võid jälle ülepea- 
kaela sisse lennata! Raske, väga raske, oo Julia! 
Ja kui oled kord juba sinna sisse sumatanud, 
siis veeretatakse ka teiste patud ja patukeste- 
koormad sulle tagant otsa. Kas niisuguseid ini- 
mesi on vähe? Ei ole vähe, neid on isegi palju 
rohkem, kui meie oskame arvatagil Mina istu- 
sin oma musta särgi eest, selle üle ma ei kae- 
bagi. Nagu sa isegi tead, olin süüdi ja — kõik. 
Kuid Uudelepa-poiss, tola, pesi vist ka kõik 
teiste Kkorbatanud särgid puumetsas puhtaks. 
Ptüil»> 

Trah-holla turtsus ja sülitas vihaselt. 

Astunud mööda ruumi paar rasket sammu 
edasi-tagasi, jäi ta jälle seisma ning lausus rae- 
vunult: 

«Meil on praegu töö juures niisugune keeru- 
line asi. Direktor istub nagu takjas ühe lehtsaba 
seeliku küljes kinni, ostab aina kasukaid, käe- 
võrusid ja kuldkelli.> 

«Küll on vanamehed ogaradi» hüüatas Julia. 

«Muidugi ogarad, seda ütlen ka mina. Need 
minuvanused krõpskoid on mõnikord jooksu- 
ajal justkui peast ära nikastatud. Siis ei hooli 
nad enam rahast ega millestki. Aga kust tuleb 
selleks kõigeks raha? Kust siis mujalt — kaup 
voolab vahetpidamata ühest laost teise, et revi- 
dendid haisu ninasse ei saaks. Vanamees keeru- 
tab justkui karusselli, aga Traat jälle valvab 
vanameest nagu kass katusel varblast. Tont 
teab mis, sellest ma aru ei saa. aga tal on nähta- 
vasti suured plaanid. Tahab vist rahmata kogu 

eluaja jaoks. Kui juhtub midagi... muidugi 
pistab vanamees kisama, et tema on kõige süü- 
tum ingel, ja meie nahk on jälle parkida. Traat 
on aga ära lennanud, mine võta niisugust saksa- 
maa varest kinni, kui ei teagi, kas see on ta õige 
nimi või mitte. Näed nüüd isegi, Juliakene, mis 
mees sa siis saad niisugusel kohal olla, kus iga 
silmapilk ähvardab terve ehitus kaela variseda.» 

Julia ei vastanud tükil ajal. Ta oli niisugus- 
test asjadest palju kuulnud, iga päev räägiti 
õllekeldris midagi niisugust. Siis ütles ta nagu 
järele mõteldes: 

«Sa peaksid sellest mõnele targemale inime- 
sele rääkima.» 

«Kellele kuradile ma räägin!» müristas jälle 
Trah-holla. «Egas minagi pole neid viinapude- 
leid ja -konservikarpe ainult siniste silmade 
pärast saanud. Nendega võetakse sind nagu 
tuvikest õnge otsa, aga hiljem lendavad suled.» 

«Ole ometi tasem, jälle põristad nagu ratsa- 
rügemendi signaalpasun,» hoiatas Julia teda 
uuesti. Kuid selles hoiatuses tundus ühtlasi, nagu 
kardaks ta Trah-holla kõige salajasemaid asju 
teada saada. See vaevas juba tükk aega ta südant, 
sest temagi aimas, et need viinapudelid ja kon- 
servikarbid ei tule Trah-holla siniste silmade 
pärast. «Ka saapad võiksid jalast ära võtta, et 
vähem kola teha,» lausus ta juba päris kurjalt. 

Trah-holla istus toolile ning hakkas saapa- 
nööre lahti harutama. Ta tegi seda samuti nagu 
lapsepõlveski — kahvliharuga. Siis viskas saa- 
pad kolksatades nurka ning küsis sosistades: 

«Julia, anna mulle selle südamevalu peale 
üks mihkelvei.» 


- 

«Ainult üks?» päris Julia umbusklikult. 

<Jei boogu — üks.» 

«Ja rohkem nõudma ei hakka?» 

«Kus sa sellega! Ei hakka, tõendan seda sulle 
siinsamas ristikäsi. Tahan ka ise ükskord veidi 
proovida oma rööpaid õigele teele juhtida, muidu 
on jälle... kartsum-m!> 

«Õigus, see ei anna ka mulle unerahu!» 

Julia avas krigiseva võtmega riietekapi ukse. 

Uudelepp kuulis seda kõike tumedalt, nagu 
läbi mitme vaheseina kuskilt määramatust kau- 
gusest. Hääled kostsid kumedatena ja veidi võõ- 
rastena. Igakord ei saanud ta isegi sõnade 
mõttest õieti aru, kuid tal oli hea meel sellestki, 
et kuulis Trah-holla ja Julia hääli. See tähendas 
temale jälle tervist, endist elujõudu ning tagasi- 
tulekut kummaliste nägemuste maalt. 

Ta sirutas käe vaiba alt välja nagu nende 
tervitamiseks või hõlmamiseks. Aga kumbki el 
märganud seda. Tükk aega lehvitas Uudelepp 
kätt, et Julia või Trah-holla tema juurde tuleksid. 
Ent ikkagi ei märganud nad jutuhoos seda. Ta 
oleks tahtnud neile mõlemale midagi öelda, 
midagi väga tähtsat, kuid unustas selle juba 
järgmisel silmapilgul, nõnda et ei saanud sõnagi 
suust. Mis see ometi oli? katsus ta pingutades 
mõtelda ja meelde tuletada. Võib-olla tahtis ta 
ainult nende läheduses olla ja kinnitada, et 
müristagu va müristaja Trah-holla veel kõve- 
mini, müristagu nõnda, et ka lubi laest alla vari- 
seb, sest ta on tore inimene ja tal on tuline 
õigus. 

Kuid kõikidele pingutustele ja tahtmisele vaa- 
tamata ei saanud Uudelepp ka seda öelda. Temas 

oli kõik veel tardunud, nagu tasakesi voolav jõgi 
jääkatte all, ta ainult tundis oma terve vaistuga 
selle purunemise lähedalolekut. Sellepärast ta 
suutiski ainult voodiserval kätt liigutada ja veidi- 
veidi endamisi naeratada, mida Julia ka viimaks 
järsku märkas. Ta tõusis ruttu üles ning asetas 
Uudelepa õhetava käe uuesti vaiba alla. Kuid 
see käsi polnud enam nõnda tuline nagu veel 
mõned lühikesed tunnid tagasi. 

«Palavik on langemas,» lausus ta Trah-hol- 
lale, 

See polnud veel oma napsi ära võtnud ja 
möõirgas: 

«Siis proosit... põisi terviseks!> 

<Tss-s!» sosistas Julia. 

Nüüd kuulis Uudelepp nende kõnelust nii sel- 
gesti, nagu oleks ta ise nendega rääkinud. Tal 
hakkas sellest lõpmatult hea meel. Keerates näo 
vastu patja ning pingutades kogu oma jõudu, 
kogeles ta suure vaevaga mõned pool-arusaama- 
tud sõnad: 

«Räägi... räägi... Trah-trah-holla. Põruta 
ka jalaga vastu põrandat... põruta nii... 
põruta just nii, kui rääkisid Nazarenkoga por- 
tugali keelt... Mul hakkab sellest hea meel... 
ja ma saan siis varsti terveks. Põruta... Trah- 
holla!» 

Ta uinus jälle peaaegu silmapilkselt, nagu 
oleks raske kivina langenud sügavasse kaevu, 
millel ei näinudki tulevat lõppu. See oli sügav 
ja raske uni, üks niisuguseid, mis võib tuua 
surma või elu, ilma alguseta ja lõputa, ainult 
pime, teadvuseta öö. Nõnda magas ta peaaegu 
liigutamatult kogu õhtu ja öö, ligi kakskümmend 

tundi. Julia ja Trah-holla käisid palju kordi ta 
voodi juures, kuulatasid hingamist ja katsusid 


mõõta temperatuuri. Nad valvasid hommikuni, 


kartes, et ta end voodist maha viskab. Alles siis 
näis kõik hädaoht möödas olevat, iga edeneva 
tunniga pöördus kõik paremusele. 


Kui Uudelepp uuesti ärkas, oli juba kesk- 
päev. 

Toas näis olevat enam valgust kui harilikult. 
Keegi oli vist akna tihedad eesriided kõrvale 
lükanud, kust voolas ruumi helgetava sügis- 
päeva karget valgust. Ka ei trummeldanud väl- 
jas enam vihm nagu trummipulkadega akna- 
plekile ega kriuksunud tuules lahtised vihma- 
veetorud. Uudelepale tundus midagi pühapäeva- 
likku, vaikset ja rõõmsat. Nii oli ta ainult mõni- 
kord poisikesena virgunud, süda täis aimamatuid 
eelseisvaid seiklusi. 

Uudelepp vaatas uudistades ruumis ringi, nagu 
näeks ta seda esimest korda. Praegu tundus see 
talle ühteaegu tuttav ja tundmatu. Nõest mus- 
taks määrdunud pliidisuu ette oli tekkinud vär- 
vilisest sitsriidest kardin, kuna tühja toidu- 
riiulit ilustasid paberist väljalõigatud pitssakid. 
See näis päris kodune ja kena selles ruumis, mis 
näis muidu nii viltu ja nõivak nagu tormist puhu- 
tud. Nii oli katsunud ka tema ema alati argi- 
päeva inetust varjata. 

Nagu midagi meelde tuletades vaatas Uude- 
lepp üles lakke. Ta lootis sealt leida endisi 
košmaare, mis teda kogu aeg palavikulistes une- 


235 


nägudes kiusasid. Ent roostepruun vihmaveelaik 
laes ei kujutanud enam Uudelepa mõttemaailmas 
mingisuguseid tormavaid ratsanikke ega inimeste 
figuuride keerulisi kombinatsioone, vaid näis 
täpselt niisuguse harilikuna nagu ikka vihma- 
veelaigud läbijooksnud laes. See tõsiasi isegi 
rõõmustas Uudeleppa. Ta tundis, et oli mingi- 
sugusest ähmasest sügavusest jälle päevavalgu- 
sele ja elule lähemale pääsenud. 

Julia tuli parajasti uksest raske puusületäiega 
ning nägi kohe Uudelepa avatud silmi. Neid ei 
varjutanud enam palaviku mõistmatu udu, vaid 
nad olid muutunud selgeks. 

«Oo!» hüüatas ta rõõmsalt, puusületäit koli- 
nal pliidi ette maha lastes. «Tervis on vist 
tagasi tulnud?> 

«Jah,> vastas Uudelepp rõõmsalt. Tal oli hea 
meel, et seda märkas ka Julia. 

Ta oleks tahtnud end praegu sirutada ja rin- 
gutada, et kogu kehas jälle endist jõudu ning 
soojust tunda. Ja just jõudu oli praegu kõige 
rohkem tarvis, sest viimaste nädalate üleelami- 
sed koormasid teda äravõitmatu raskusega. See 
oli midagi painavat ja ängistavat, mis justkui 
tahtis teda maha suruda ja jalgade alla tallata. 
Kogu aeg oli Uudelepp loid olnud selle vastu 
võitlema. Talle näis, et see masendus kaasnes 
Leeni looga, tema viimase kirjaga. See tähen- 
das ju tegelikult tema elu lõppu, mingit tühjust 
ja üksildust. 

Kuid nüüd tundus talle kõik hoopis teisiti. 
Talle näis, et ta polnud haige olnud ainult vii- 
mased kolm-neli päeva, vaid juba nädalaid ja 

kuid. Ja ometi viimaks oli ta siiski ärganud 
jälle uuele elule ja valgusele. 

«Kohv saab kohe valmis... see on pärast 
haigust väga kosutav,» ruttas Julia pliidil nõu- 
dega kolistama. 

Uudelepp silmitses tähelepanelikult ning tär- 
kava uudishimuga seda väikest, juba halline- 
vate juustega naist. Täna paistis ta jälle teist- 
sugusem ja hoopis uues valguses kui varemalt. 
Ta polnud enam see väsinud näojoontega ja 
ruttamisest tülpinud lihtne ettekandja nagu too- 
kord all õllebaaris. Neil kahel Julial justkui 
polnudki enam teineteisega mingit sarnasust. Ja 
nüüd, askeldades nii koduselt pliidi ees, polnud 
ta ka see vääramatu jõud, kellele sõnakuuleli- 
kult ja tõrkumatult alistus isegi kuulus Pelgu- 
linna mereröövel ning naiste südamete vallutaja 
Trah-holla. 

Vargsi silmitsedes näis Uudelepale, et täna 
oli Julias hoopis midagi uut — hoolitsevat ja 
emalikku armsust, seda kõikevõitvat südamlikku 
lahkust ning hellust, mille järele mehed nii 
sageli igatsevad. Ta oli lihtne naine kõigi oma 
murede ja rõõmudega, milles polnud midagi 
võltsi. See polnud Leeni oma tujukuse ja kerge- 
meelsusega, vaid inimene, kes oli lõsiselt vaada- 
nud silma elu raskustele. 

Kui nad olid kohvi joonud, ütles Julia: 

«Nüüd on mul aeg tööle minna. Aga kui teie 
kavatsete veidi jalutada, siis leiate riietekapi 
võtme soolakarbist.> 

Uudelepp ei mõistnud järsku nende sõnade 
tähendust. Julia märkas nähtavasti seda otse- 
kohe ning ruttas selgitama: 

«See on sellepärast, et Trah-holla...» Ta 
sattus ootamatusse segadusse, katkestas lause ja 
ruttas silmapilk hiljem oma sõnade mõtet var- 
jama: «Mõistate, see on sellepärast, et igaks 


juhuks... meid kumbagi pole enamasti kodus. 
Kapis on Trah-holla paremad riided, ja selle- 
pärast asubki võti — soolakarbis.» 


See veidi segane ja kogelev selgitus tuietas 
Uudelepale otsekohe meelde Trah-hoila juttu 
neist viimastest hilpudest, mida ta on valmis 
mõnel hullu joomatuju silmapilgul maha jooma. 
Julia hoidis neid nagu viimast abinõu, mis aitaks 
veel vanal Trah-holla-kollal inimene olla. Sest 
sagedasti mõõdetakse ka inimest rohkem tema 
välimuse ja riiete järele kui võimetelt. 

Uudelepp vastas nagu vastu tahtmist: 

«Ma tean... Trah-holla juba rääkis.» 

«Ka soolakarbist?»> tõstis Julia küsivalt sil- 
mad. 

«Ei sellest mitte. Ainult lukkus riietekapist.» 

Julia hakkas naerma. Ta mõtles, et tema väike 
vale on paljastatud ning vastas avameelselt: 

«Näete nüüd, missugune inimene see minu 
Sass-sassake on. Muidu justkui tuvipoeg, kõige 
parema südamega inimene maailmas. Aga oma 
eluga ei oska kuidagi toime tulla. Siin juhtuvad 
talle alati kõiksugused viperused ning sagedasti 
muutub ta just enesele vaenlaseks. » 

Ta ohkas sügavalt ja tõusis üles minekule. 

Trah-holla pühapäevased riided ei sobinud 
Uudelepale kuidagi. Üks oli pikk ja sale, teine 
jändrik nagu tubli tammetüvi. Nõnda juhtuski, et 
püksid ja kuuevarrukad olid Uudelepale lühi- 
kesed, aga kuue alla õlgade juurde oleks võinud 

- toppida veel ühe väikese poisikese. Mantel tun- 


dus nagu mingi üle õlgade heidetud langevari, 
millega võib hädaohutult kirikutornist alla 
hüpata. Aga need olid siiski enam-vähem kor- 
ralikud riided, mitte niisuguse tuntud nime- 
kaardiga, nagu ta alles mõni päev tagasi linnas 
ringi oli liikunud. Kingadega oli veel suurem 
häda — nad olid küll laiad nagu lodjad, aga 
pikkusest tuli puudu ning Uudelepp pidi varbad 
peaaegu kahekorra tõmbama. Kuid üheks-kaheks 
korraks nendega liikuda aitas küll, sest kindlasti 
oli Leeni juba saatnud tema riided Potrali poole. 

Läbi risuse õue põigeldes tundis Uudelepp 
tänavale jõudes järsku, et tal polegi kuskile 
minna. 

Kõik ruttavad, inimesed sagivad edasi-tagasi, 
autod sõidavad ja tuututavad, aga tema seisab 
kõheldes õuevärava kangi all ega tea, kuhu 
poole minna. Aga see on ju ükskõik, kas pare- 
male või vasakule, otse üle tee või läbi kõverate 
tänavate alla mere poole. 

Siis silmas ta veidi eemal väikest parki, mille 
kollendavad puud paistsid, nagu põleksid nad 
tules. Ta laveeris läbi inimestesumma ning istus 
vastu päikest ühele pingile. Öine vihm oli vii- 
mased sügislehed poristele kõnniteedele ja muru- 
platsidele kleepinud. Seal nad värelesid tuule- 
puhangutes nagu vigased, ühe tiivaga linnud, 
kes ei jaksa enam lendu tõusta. Põõsad olid alasti, 
paljaste raagudega, puud vihistasid ähvardavalt 
pea kohal oksi ja eblakas tuul tuli ning läks nagu 
kergejalgne hüplev varblastekari. 

Uudelepp najatas väsinult pingile, nagu oleks 
ta ära käinud väga pika tee. Ales nüüd tundis ta, 

kui haige oli olnud need päevad. Ta ahmis suu- 
ga õhku, kuid see polnud enam Siberi kuiv ja 
karge õhk, mida võis juua otsekui karastavat vett, 
vaid Balti mere raske rõskus. Seda tundus koguni 
vastik hingata, nähes majakatuste kohal vabriku- 
korstnate pikki, aegamisi madalamale langevaid 
suitsujugasid. Kõik kvartaalid tundusid olevat täis 
nõge ja sellest inetult hallitriibuliseks mustatud 
majasid. 

Uudelepp tõusis üles ning sammus läbi väi- 
kese pargi. Ta tahtis kuskile eemale minna, kus 
oleks vabam hingata ja mõtelda. Kas minna mere 
äärde või Kadriorgu? Seal asus väike kohvik, 
kus nad varemalt sageli Leeniga istunud. Ent 
nähes enese ees jälle kärarikast tänavat kogu selle 
sagimise ja pritsivate veeloikudega, pöördus ta 
tagasi ning istus uuesti endisele pingile. Siin 
oli siiski veidi rahulikum, linna tüütav kära jäi 
kaugemale raagus puude taha. Ja kuhu tal oligi 
õieti minna? Uudelepp mõtiskles tükk aega selle 
küsimuse üle ja jõudis viimaks otsusele: mitte 
kuskilel Vaadeldes ükskõikselt tuules vihisevaid 
lehtedest paljaks roogitud põõsaraage ning ine- 
tult kollakaspruuniks muutunud rohukamarat, tun- 
dis ta end järsku nii tühjana ja mahajäetuna nagu 
kaldalt lahtilibisenud paat. 

Ta hakkas mõistma, et nende mõningate hai- 
gusepäevade jooksul oli temas toimunud mingi 
seletamatu muutus. Nüüd polnud enam mitte 
midagi järele jäänud sellest, mis temas põles 
vabanemise ootel ja pikal teekonnal Tallinna. See 
kõik oli kustunud ja järele olid jäänud ainult 
tuhariismed. 

Niisuguseid inimesi oli ta näinud ka koloonias, 

kes mõne kodust saadud kirja puhul otsekui üleöö 
kokku kuivasid ja kustusid. Enamasti ei tead- 
nud keegi, mis oli juhtunud, sest need paljudest 
katsumustest läbikäinud inimesed oskasid kõik 
enesesse peita. Võis ainult aimata, et seal oli 
põhjuseks surm või mingi muu traagiline sünd- 
mus. See lõikas inimesel järsku ja ootamatult 
nagu noaga juured alt katki, ta närbus ja närbus 
just samuti nagu puu. Vanad tarkpead rääkisid 
mõnikord, et inimese elusoon on just nii pikk 
nagu vahemaa kolooniast koduni ja armsate ini- 
mesteni. Võib-olla oli see õige, võib-olla mitte, 
kuid seal hakati uskuma nii mõndagi, mis muidu 
oleks tundunud lihtsalt naeruväärsena. Ent mis- 
sugune põhjus oli närbuda temal, Uudelepal? 
Kas ainult Leeni, kes võib-olla oli teda petnud 
juba varem? 

Uudelepp tundis, kuidas tal hakkas meelekoh- 
tades valuliselt tuikama. Ta süütas sigareti, kuid 
viskas selle kohe närvilise liigutusega ära, sest 
selle imal maitse pani pea veel enam pööritama. 
Praegu oleks ta tahtnud ainult lamada, lamada 
ja lamada. Iga mõte tundus valus ja raske, käris- 
tades jälle uuesti katki neid niidikesi, mis teda 
veel eluga ühendasid. Siis nägi ta eemal pargi 
teisel serval telefonikappi ning kargas kohe 
pingilt üles. 

Mõni silmapilk hiljem kuulis ta Leeni tutta- 
vat häält: 

«Hall-l00!> 

Justkui end kuskilt kõrvalt tähelepanelikult 
vaadeldes märkas Uudelepp, et ta pole seda nii 
igatsetud häält kuuldes enam sugugi elevil ega 
ärev. Seal raudteejaama juures oli seda häält 

kuuldes peaaegu kogu tema jõud kadunud, kuid 
nüüd tundis ta end päris kindlana. Need haiguse- 


päevad olid temas midagi murdnud, võib-olla 


koguni lõplikult murdnud. Ent mis see oli? Ta 

ei suutnud praegu sellele muutusele isegi nime 


anda. Ja samal ajal mõtles ta teatava kibedusega, 
et nüüd silmitseb Leeni end peeglis ning kohen- 
äab tavalisel viisil oma juukseid või värvib 
koguni huuli. Nii nagu ta varemalt oli kümneid 
kordi seda edevat koketeriid imetlenud, nii tun- 
dus see talle praegu vastumeelne. Vist selle- 
pärast tõriseski ta hääl veidi pahaselt, kui 
ütles: 

«Siin räägib Rein.» 

«Rein!> hüüatas Leeni, ja Uudelepale tundus, 
et nüüd tahab ta kõnetoru käest ära panna. Mõni- 
kord tegi ta seda vihaselt, nagu oleks keegi teda 
solvanud. Kunagi ei saanud Uudelepp teada, kes 
need kõlistajad olid. Kuid nüüd kostis kohe jälle 
ta sillerdav hääl: «Usu mind, Rein, nüüd ei 
tundnud ma sind küll häälest ära.» 

Uudelepp vastas mornilt: 

«Ma tahtsin ainult oma riiete pärast rääkida.» 


«Õigus... õigus!» sädistas Leeni, vahtides 
vist ikka peeglisse. «Ma olen sind ju kõik need 
päevad oodanud... kuhu sa ometi jäid? Rii- 


ded...» tekkis hetkeks vaikus ja Uudelepp 
kujutas nii selgesti ette, kuidas Leeni praegu oma 
pikki musti ripsmeid pilgutab, et midagi välja 
mõtelda. «Jah, riided, sul on õigus... kuid ma 
ju rääkisin sulle, et neist on nii vähe järele jäänud. 
Kulla Rein, sa ju mõistad, et mul olid rasked päe- 
vad... väga rasked päevad, ma jäin üksinda 
justkui kõrbe. Isegi tädike vaatas minule viltu, 

nägu oleksin tema supipotti sülitanud. Aga ma 
tasun sulle kõik... võib-olla tasun koguni mit- 
iekordselt, sest lähemal ajal on mul selleks kõik 
õimalused.»> 

x Uudelepp kuulas seda sädistamist, kuid temas 
oli kõik justkui tardunud. Varemalt poleks ta 
niisugusest tühisest asjast enam sõnagi rääkinud. 

- Kuid nüüd vastas ta eneselegi ootamatult väga 

| jäiselt: 

- «Arme räägime praegu udusest tulevikust. 
Praegu oleks mul aga hädasti tarvis neid hilpe, 
mis sul on veel järele jäänud.» 

«Muidugi... muidugi, seda võib. saada 
kohe,» muutus Leeni järsku rõõmsaks, nagu 
oleks ta Uudelepalt palju halvemat oodanud. 
«Need ongi mul juba mitu päeva ilusti sisse 
pakitud ja aina ootavad sind.» 

«Ma tulen siis järele.» 

«Oota... ma mõtlen. Siiski, ära tule, tädiga 
tuleb mul jälle pahandus. Parem on, kui ma viin 
paki Potrali poole, eks ole, nii oli ju meil juba 
kokku räägitud? Mine sinna täna pärast tööd... 
oota!» Leeni jäi midagi mõtlema ja klõpsutas 
närviliselt sõrmedega telefonitorule. «Ei, siiski 
on parem, kui sa läheksid homme, sest see Pot- 
rali vanamoor on minu peale tige nagu vana 
kits. Homme saan ma ühe tuttava kaudu su asjad 
ära saata. Aga nüüd vabanda mind, keegi kõlis- 
tab kogu aeg koledasti ukse taga. Ma lähen vaa- 

tama, kes see niisugune sissemurdja on. Helista 
uuesti viie või kümne minuti pärast.> 

Telefon klõpsatas Uudelepa vastust ootamata 

hargile. 

Uudelepp kõndis mööda väikesi rajakesi ümber 

pargi ja istus siis tagasi pingile. Viis või kümme 
minutit, nii oli öelnud Leeni. Kuid talle tundus, 
nagu oleks ta heitnud salajase pilgu kuskile 
väga varjatud eesriide taha. See kõik oli talle 
küll juba varem tuttav, kuid nüüd vaatles ta 
samu vanu asju justkui uue pilgu ja valgusega. 
See polnud enam tema Leeni-Leenike, kelle eest 
ta oleks lasknud end kunagi kas või tuleriidal 
põletada, vaid hoopis võõras naine, keegi talle 
täiesti tundmatu. Aga kas ta oligi kunagi teist- 
sugusem olnud? 

Uudeleppa haaras tugev kahtlus, nõnda et ta 
tundis uuesti meelekohtades valulist tuikamist. 
Just niisama kudrutas Leeni ka kolm aastat tagasi 
vana Potraliga, kuumust õhkuv põlv vastu Uude- 
lepa jalga surutud ja kollakates silmaterades 
lugematud lubavad pilgud. Tema kõige väiksem 
liigutus, peahoiak või naeratus huultenurgas 
lubas siis Uudelepale kõik, Potralile aga — 
mitte midagi. Siis tundis Uudelepp poisikeselikku 
magusat võidurõõmu, et tema oli võitja ja kange 
mees, aga see juba aastates hallvunts — kao- 
taja. See oli nii meeldiv tunne, esimese võidu 
suur üimastus, et ta selle võidurõõmu juures 
unustas kõik muu. 

Kari varblasi lendas kusklit kaugemalt pargi 
kõnniteele, otsides kibekiiresti oma tugevate nok- 
kadega midagi liivaterade hulgast ning vurises 
kohe järgmisel silmapilgul jälle lendu. Nad las- 
kusid rabinal longuvajunud pihlapuu latva, kus 
punetasid veel viimased hilised marjakobarad. See 
lindude julge ning hoolimatu saagiahnus tekitas 
tahtmatult Uudelepas ühe võrdpildi. Kas ka 
Leeni pole üks niisuguseid, kes ainult midagi 

kasulikku, söödavat otsib ja siis kohe jälle edasi 
vuristab? Niisugustest naistest oli ta lugenud 
romaanides. 

Minuti viie või kümne pärast tõusis Uudelepp 
jälle üles ning astus kõnekappi. Ta tahtis min- 
gile otsusele jõuda, ükskõik kas see toob talle 
head või halba. Tädikese häält kuuldes aimas ta 
kohe, et Leeni ei tahtnud temaga enam rääkida. 
Ka see viis oli talle juba ammu tuttav, sest ta oli 
nii palju kordi Leeni kõrval istunud, kui see 
käskis tädikesel kõlistajale öelda, et teda pole 
kodus. Kõik kordus, kõik kordus! Siis tundis ta 
sellest rõõmu ja Leeni poolehoidu, nad suudle- 
sid ja naersid ülemeelikult, kui keegi tundmatu 
pidi kõnetoru tühjalt hargile panema. Nüüd tegi 
see Uudelepa meele kibedaks, aga kas ta siis oli 
mõtelnud, missuguste tunnetega lahkus kõneleja 
telefoni juurest? 

«Palun preili Klaasi,» surus Uudelepp siiski 
nagu vastu tahtmist läbi hammaste, kuigi ta 
teadis juba ette vastust. 

Tädike nähtavasti mõistis kohe, kes temaga 
räägib, ning vastas samasuguse külma üleole- 
kuga: 

«Preili Klaas läks just praegu oma tuttavaga 
uksest välja. Nad läksid kunstinäitusele. Kuid 
lubage küsida, kes seal räägib, kas mitte härra 
» Uudelepp?» 

«Jah, mina,» kohmas Uudelepp, sest ei enne 
ega ka pärast tädikest ja Leenit polnud ta har- 
junud - niisuguste sõnadega, nagu —<preili», 
«härra» või «proua». 

«Tervist siis, härra Uudelepp!» = sädistas 
tädike just samasuguse häälekõlaga nagu Lee- 

nigi. «Meil kõigil on väga hea meel, et teie ter- 
visega tagasi jõudsite sealt... sealt raskete 
katsumuste maalt. Leenike on selle üle väga ja 
v-häga rõõmus. Ka minu meesterahvas... tähen- 
dab, minu mees — teie vist ei teagi, et juba 
kaks aastat tagasi matsin ma oma õndsa eelmise 
abikaasa maha —, ka tema on valmis teie jaoks 
tegema kõik võimaliku. Ta töötab väga kõrgel 
kohal, oli just mu endise mehe ülemus. Jah, ka 
tema on valmis kõik tegema... aga...» 
Tädike hingas nõnda sügavalt, et seda oli kuulda 
isegi läbi telefonitoru. «Aga... kas ma tohin 
teiega edasi avameelselt rääkida, härra Uudelepp, 
nii nagu ema räägib oma pojaga?» 

«Palun.» Uudelepp aimas, et tädike oli oma 
puhvetikapiukse avanud ja pitsikese Šartröösi 
joonud. Siis ta muutus ikka sentimentaalseks 
ja armastas noorematele emalikku nõu anda. 

«Ma tahtsin teiega rääkida oma väikesest 
kallikesest, Leenikesest, sest ta on väga õnnetu. 
Otse kurb on näha, kuidas ta just minu silmade 
all ära närtsib nagu pisitilluke mirdioksake. Mina 
olen talle olnud niihästi emaks kui ka tädiks, 
sellepärast, just valutabki mu süda. Muidugi ma 
tean, et ta õilis hing teie poole kisub, sest kes 
jõuakski puruks käristada neid tuhandeid ja 
tuhandeid sidemeid, mida loob noorte inimeste. 
vahel esimene ärmastus. Aga...» 

Tädike ohkas jälle ja midagi klõpsatas laua- 
klaasil. Nähtavasti oli ta vist nende paari aastaga 
jõudnud oma armastatud pits-pitsikese puhveti- 
kapist paigutada juba tualettlauale, 

<... Aga elu ise loob oma ranged seadused 
ja meie peame kõik nagu kõrrekesed tuules selle 

ees kummardama. Nii on ka Leeniga lood. Ta 
vaeseke ei tea, kas kuulata oma stdame ja 
armastuse häält või minna palju raskemat 
teed — tuua oma noorus ja armastus ohvriks 
argipäevasele heaolule. Mõtelge, see on ju päris 
draama ja vääriks meie paremate kirjanike sulge! 
Sellepärast palungi teid, härra Uudelepp, lubage 
tal endal selle üle otsustada, kumma tee ta valib, 
ükskõik kui raske see ka on. Ärge tõugake teda 
nii või teisiti ettevaatamatut sammu astuma. 
sest selles seisab inimese saatus kaalul! Ma ei 
tea, kuidas Leeni otsustab, aga kui see samm ka 
teie kahjuks osutub, siis peitke oma valu süda- 
messe, sest ma tean, et mu Leenike ka just seda- 
sama teeb. Ja temal kui naisel on see veel ras- 
kem, tuhat korda raskem. Palun, andke mulle 
selle peale oma pühalik tõotus, härra Uudelepp. 
Siis jääb ükskord ka minu süda rahule ja minu 
meesterahvas... tähendab minu praegune mees 
võib teie jaoks palju head teha.» 

Uudelepp ei vastanud sõnagi. 

See oli ikka mäng, mingi naeruväärne kometi- 
mäng, millest ta ka ise oli kunagi lõbusalt osa 
võtnud. Siis ta ei tundnud veel selle mängu teist. 
traagilist külge. Nüüd pani ta aeglaselt telefoni- 
toru hargile ja tundis, kuidas ta südames hakkas 
külm. Mantlihõlmasid kinni nööpides astus ta 
pikkamisi ja rahulikult mööda liivast pargiteed, 
nagu polekski selle lühikese poole tunni jooksul 
midagi juhtunud. Seda kõike oli ta aimanud ja 
oodanud, aga see oli siiski valus. Seda ei saa- 
nud kuskile “peita, ei uputada viinaklaasi ega 
haarata teravat nuga, nagu võib-olla oleks tei- 
nud tema sõber Sipito, 

Uudelepp läks tagasi Trah-holla poole ning 
viskus kõigi riietega voodisse. Kattes peopesa- 
dega näo, mõtles ta, et küll oli poisikesena hea 
mõne tühise südamevalu puhul nutta. Siis olid 
südamevalud kerged ja ka nutt enamasti lühike, 
kuid nüüd polnud tal isegi raskemate haavade 
puhul pisaraid. 


“ 


Teisel päeval läks Uudelepp —Nikolajevi 
juurde. 

Nikolajev oli rässakas, raske astumisega ja 
väliselt karm mees. Teda kardeti tema loomu- 
pärase väga järsu ja kärarikka hääle pärast, 
mis võis klirisema panna isegi aknaruudud. Kuid 
veel enam kardeti teda siis, kui ta sõnagi lausu- 
mata hoopis vaikis ja oma nööbisarnaste tume- 
date silmadega kõnelejat puuris. Seda nimeta- 
tigi puurimiseks: Nikolajev katsub, kas saab 
inimese südamest vett kätte. Muidugi rääkisid 
seda Potral ja teised, kellele Nikolajev ei meeldi- 
nud. 

Kuid kõikidele oli teada, et oma mõöirgava 
häälega ei löönud ta kedagi kunagi maha, vahest 
ainult mõned aremad lõid põlvedest võnkuma, 
sest ta äge jutulõng muutus lõpupoole enamasti 
koguni naljatavaks. Ent kui ta vaikis, raske 
meherusikas vastu kirjutuslaua klaasplaati suru- 
tud, silmad veidi mongoli moodi kissis, kuid 
siiski arukalt vilamas ning lõuapärades kramp- 
likud muhud, just siis võis temast kõige halve- 
mat oodata. Nii mõnigi raamatupidaja või lao- 
hoidja ehmus sellest, tundes, nagu oleksid kõik 

la patud ja patukesed pigistatud Nikolajevi 
raskesse rusikasse. 

Kogu asutus teadis, et Nikolajev oli «bes- 
prizornõi», endise Makarenko koolkonna kas- 
vandik. Ta ei eitanud seda, kuid ei hakanud sel- 
lest ka avalikult rääkima. Inimese pahesid ega 
eksimusi ei tohi vooruseks teha, oli tema esi- 
mene põhimõte. Kuid neid ei tohi ka nagu vanu 
kaltse ühte hunnikusse visata, vaid igaüht 
tuleb eraldi vaagida ja kaaluda, sest kõik pahed 
ja eksimused pole ühesugused. Nikolajevi arva- 
tes ei ole kaal mitte üksnes vilja, arstirohtude 
ja kulla jaoks, vaid just eeskätt inimeste tarvis, 
kes neist on kõige väärtuslikum. Ja nii püüdis 
ta ka kaaluda kõiki inimesi oma südametunnis- 
tuse järele. 

Nikolajevi juurde minnes arvestas Uude- 
lepp, et just sellelt inimeselt saab ta kõige õig- 
lasema ja otsekohesema vastuse oma süü kohta. 
Tema juures käidi sageli, alates osakonnajuha- 
tajast kuni kojameheni, keeruliste, enamasti 
isiklikku laadi küsimustega. Kõikidele oli teada, 
et Nikolajev ei armastanud kunagi oma mõtetega 
ümber nurga keerutada. Ta võis küll mõnikord 
järsku prahvatada nagu püssirohutünn, kuid sel- 
les laengus oli alati ka palju tõtt. Kes tunnetas 
seda tõtt, see austas ka teda lugupidamisega, kes 
ei tunnetanud, see hakkas teda koguni vihkama. 
Ja vihkas veel koguni tema jämedakoelise välise 
kuju pärast, mis siiski oli nii tihedalt seoses 
kogu tema mõtte- ja hingelaadiga. 

Nikolajev ei tundnud Uudeleppa ära, kui see 
sisse astus. 

«Pole veel valmis, oodake!» käratas ta vasaku 

käega vehkides, ise pilku üles tõstmata ruttu 
edasi kirjutades. 

Uudelepp väljus, seisatas kahevahel olles ukse 
taga ja mõtles, kas ära minna või oodata. Võib- 
olla ei tahtnudki Nikolajev temaga üldse tege- 
mist teha? Samal ajal oli ta veidi ärevil, et iga 
silmapilk võivad siit tema endised kaastöötajad 
mööduda ja ta ära tunda. Nad võivad arvata, et 
nüüd istub ta nagu kerjaja kaadriosakonna ukse 
taga ning palub armu. See ei meeldinud Uude- 
lepale, tundus talle alandav ja häbiväärne. 

Tõeliselt aga ei tahtnud ta praegu neist palju- 
dega kokku saada. Nii mõnigi inimene oli nende 
aastate ja kauge vahemaa tagant järele mõtel- 
des hakanud taile hoopis uues valguses paistma 
kui varem. Sageli kujutas nende viisakas kum- 
mardus ja sõbralik poolehoid ainult kõige vasti- 
kumat 0 silmakirjalikkust. . Niisugusena paistis 
talle praegu Potral ja niisugune oli vist ka 
Leeni. Nikolajev oli siiski üks neist vähestest, 
kelle möirgav hääl muutus talle palju lähedase- 
maks kui paljude teiste mesimagus naeratus. 

Ja just sellepärast tahtiski ta esimesena pöör- 
duda tema poole. 

Uudelepp mõtles ja kõhkles. Kas jääda ootama 
või mitte? Nikolajev võis ka temale nõnda 
peale käratada, et temal ei jätkuks julgust enam 
kuskilt tööd otsida. Aga siiski... võib-olla oli 
see kõige parem otsus. Ta otsustas siiski seda 
otsust ootama jääda ja istus toolile. 

Piki koridori tuli vana käskjalg Margus. Ta 
kallutas oma teravaid kondiseid õlgu veel enam 
vasakule ja paremale kui varem. Tallinna pom- 
mitamisel oli ta rusude alla jäänud ja seal pikad, 

vaevarikkad tunnid vaakunud. Nüüd näis Iga 
samm tema seitsmekümnendate aastate kohta 
raske ja vaevaline nagu mäkkeronimine. Kuid 
Margus ei andnud sellest kunagi teistele aimu, 
ta püüdis ikka naeratada ja mõne toreda vana- 
taadiliku naljatava sõna sekka heita. 

Heites mööda minnes vilksamisi pilgu toolil 
istuvale Uudelepale, tundis ta tema kohe ära. 

«Taevake, Uudelevp... seltsimees Uude- 
lepp.» seisatas ta ning sirutas tervituseks käe. 

«Ikka tunned veel pärast neid aastaid ära?> 
naeratas Uudelepp, oskamata midagi muud vas- 
tata. 

«Miks ei tunne? Ikka ja alati tunnen, mul on 
veel head silmad, näevad ilma prillidetagi,» 
hakkas Margus pehme, hambutu häälega vadis- 
tama. «Ja ega see tundmine ei olenegi igakord 
silmadest . .. siin on ka inimese tahtmist vaja. 
Härra ei tunne teenrit, aga mõnikord ei tunne 
teener ka härrat.» Vana Margus kihistas naerda. 
ta oli vist jälle öelnud mõne niisuguse tarkuse, 
mis talle enesele meeldis. «Meie aga töötasime 


koos... ja palju kordi olen ma endamisi mõtel- 
nud, kuidas küll see õnnetus just teiega juhtus. 
Mitte ei saa aru... mitte ei saa aru... Ja 


mitte üksnes mina, vanainimene, vaid ka paljud 
teised. Aga jätame see rumal jutt, põlenud maja 
varemete juures ei räägita kaktustest, mis ära 


kõrbesid. Nii... nüüd on vist jälle uuesti tööle- 
tulek? See on hea... see rõõmustab meid 
kõiki.» 


Ka Uudeleppa rõõmustas Marguse tasane, 
veidi susisev vadistamine. Seda oli niisama hea 
kuulda kui Trah-holla või Julia juttu. Margus ei 

silmitsenud uudishimulikult Trah-holla lühikesi 
pükse ega kohmakaid kingi, ta vist ei näinudki 
° seda kõike, vaid ta rõõmustas ainult hea ja tubli 
inimese üle, kes oli jälle tagasi tulnud. Vana- 
mehe ergas, alati rõõmsailmeline pilk pea- 
tus Uudelepa näol samasuguse otsekohesuse 
ja ustavusega, nagu oleks ta ikka veel tema 
ülem. 

Uudelepp vastas siiski põigeldes: 

«Tööst ei tea veel midagi... kas siin või 
seal, aga kuskil tuleb siiski külge hakata.» 

Vana Margus kallutas end Uudelepale päris 
lähedale ning patsutas vanainimese sõbralikku- 
sega ta õlale: 

«Õieti öeldud... tööle tuleb alati külge 
hakata. Töö on inimesele niisugune ülikond, 
mida ei õmble ka kõige parem sakste rätsep, 
vaid igaüks valmistab ise. Sellepärast ei tohi ka 
keegi kurta, kui ta selles ülikonnas paha välja 
näeb. Aga teie jaoks, seltsimees Uudelepp, peaks 
igal pool tööd leiduma, sest teil istus see oma- 
õmmeldud ülikond väga hästi. Ja peale selle 
olite veel nii väga hea inimene, ei käratsenud 
ega kraaksunud alamal töötajatele varese kom- 
bel. Minu, vanainimese arvamist mööda on ka 
see üks nööbike selle tööülikonna juures, millest 
meil juttu oli. Rääkige ülemusega,» heitis ta 
peaga Nikolajevi kabineti poole, «tema on üks 
neist vähestest toredatest inimestest, kes mõni- 
kord juba esimese pilguga kõigest aru saavad. 
Näete, Potral oleks tahtnud mind, vigast ja õnne- 
tut inimest, hea meelega siit minema kihutada, 
aga tema ütles: ei! Ta mõistis kohe, et Potrali 
meele pärast on niisugused inimesed, kes tema 

sA ära 


es nagu prussakad sibavad, aga ka minusugu- 
sele vanamehele on leiba tarvis.» 

Marguse kõnetoon oli laskunud, nagu sageli 
vanade inimeste juures ikka, veidi kurvatoonili- 
“seks ja kibedaks. Ta märkas seda ise ka kohe ja 
ütles reipamalt: 

«Arge kohkuge, kui ta möirgama hakkab, 
sest teate ju isegi, et sihuke on vahel tema 
mood. Seda on talle juba loodus kaasa andnud, 
sinna ei saa midagi parata. Kartke teda siis, 
kui ta sõnagi ei lausu ja sõrmed rusikasse pigis- 
tab. Aga nüüd nägemiseni ja õnn kaasa, ma 
pidin just tema juurde ühe kirja pärast minema.» 

Vana Margus noogutas naeratades pead ning 
kadus Nikolajevi kabineti ukse taha. Juba mõne 
minuti pärast tuli ta mingi kirjaga tagasi, väl- 
gutas Uudelepa poole rõõmsalt silmi ning sosis- 
tas: «Minge nüüd... ootab. Aga krantsi ta 
teile pähe ei pane.» 

Uudelepp mõistis otsekohe, et vana Margus 
oli tema eest paar head sõna kostnud. Ja Mar- 
guse sõnad maksid niisuguse inimese juures 
nagu Nikolajev alati palju rohkem kui mõni 
ministeeriumi soovituskiri. Need olid elukoge- 
nud inimese sõnad, kes ise tundis tööd ja kohus- 
tusi. 

Kaadriosakonna juhataja istus endiselt oma 
suure, klaasplaadiga kirjutuslaua taga ning 
krabistas mingite paberitega. See oli just täp- 
selt niisugune pilt, mida võib näha igas ameti- 
asutuses. Ta ainult noogutas pisut peaga ning 
näitas käega, et Uudelepp istet võtaks, kuni ta 
on oma töö lõpetanud. 

See ruum oli juba endistest aegadest Uude- 

lepale väga hästi tuttav. Nende paari-kol 
aasta jooksul polnud siin peaaegu mitte mid 
muutunud. Isegi endised, rahvusmustriga lume- 
räitsakate sadu kujutavad eesriided rippusid 
akende ees. Ainult laiadele, peaaegu laeni ula- 
tuvatele riiulitele oli uusi raamatuid juurde tek 
kinud ja seintele klaasraamide all kaks gr 
vüüri. Siis märkas Uudelepp, et ka vana tar- fi 
betu kahhelkividest ahi oli nurgast maha lõhutud, E | 
Ja see oligi kõik, mis selles ruumis kolme SEA 
jooksul muutunud. 

Järsku tõstis Nikolajev pea ja ütles, nagu 
oleks ta kaua seda mõtet varjul hoidnud: 

«Ma olen pidanud teile mitu korda mõt- 
lema... ja otsekoheselt öelda — mitte kuigi 
heade mälestustega.» t 

Uudelepp tundis, kuidas talle veri näkku tõu- 
sis. Kas siin peitus jälle mingi arusaamatus? 
Ükskõik mida, aga niisugust vastuvõttu ei tead- 
nud ta küll Nikolajevi poolt oodata. 

«Ma el mõista,» vastas ta segaselt. ' 

Nikolajev nagu ei pannudki ta vastust tähele 
ning jätkas: 

«Teie isa langes Suures Isamaasõjas, au talle. 

Teie ise olite tagalas ja õppisite koolis. Muidugi, 
kuldset põlve te arvatavasti ei näinud, oli sõia- 

aeg ja mõnigi väike koolipoiss oma suurte häda- 

dega võis kahe silma vahele jääda. Aga siiski | 
olete oma hariduse eest tänu võlgu ainult nõu- 
kogude korrale. Siis edutati teid küllalt vastu- 
tavale kohale, sest olite noore vabariigi noor 
kaader. Ei tohi öelda, teie ei töötanud ka hal- 
vasti, aga...» 

Uudelepp - kartis kõige enam — etteheiteid, 

- vanade lugude meeldetuletamist. See kõrvetas 
- teda juba kujutluses nagu tuli. Ta tahtis midagi 
vastu ütelda, protesteerida, kas või toolilt üles 


karata ja sellest ruumist kaugele joosta. Ta ei 
tulnud ju selleks siia, et temale korrutatakse 
vana lugu. Ta tuli abi saama, mitte midagi 
muud. 

Nikolajev nähtavasti mõistis Uudeiepa mõt- 
teid ning tõstis tõrjudes mõlemad kaed vaigista- 
miseks vastu. 

«Teie eksite. Ma ei taha rääkida teie süüst, 
eksimusest, seda ette heita, sest sageli polegi 
see veel kõige tähtsam. Ma ei mõtlegi, et ini- 
mene on lihtne käi, keera aina vändast ja ta hak- 
kab ringiratast laskma. Tõsi, ka niisuguseid ini- 
mesi on, kuid enamasti ei oma nad kuigi suurt 
väärtust. Inimene peab mõtlema, ja õigesti 
mõtlema, see on kõige tähtsam, sest sellepärast 
ta ongi inimene. Aga teie ei mõtelnud õieti, 
teie unustasite oma isa ja oma kasvatuse.» 

Need karmid sõnad panid Uudelepa veel 
enam punastama. Ta ise oli ka sellele palju kordi 
mõtelnud ja see lisas ta süüle justkui veel uue 
raskuse, Võib-olla sellepärast tahtiski ta Narvas 
rongilt maha minna ja alustada uut elu seal, kus 
keegi teda ei tunne. Muidugi oleks see olnud 
palju kergem, kui tulla tagasi tuttavate inimeste 
sekka. Aga ta süda ei andnud rahu Leeni pärast. 

«Kas teie teate, mis terves selles muidu nii 
tavalises loos teie kõige suurem süü on?» küsis 
Nikolajev hetke pärast ja vastas ise ka kohe: 
«Ma näen, et teie seda isegi praegu veel ei taipa. 
Ma ütlen teile seda, et võiksite selle üle süga- 
vamalt järele mõtelda. Teie kõige suurem eksi- 

mus seisis selles, et nagu mõni põikpäine oinas 
kogu süü omaks võtsite ja võib-olla sellega var- 
jasite samasuguseid või veel suuremaid süüdlasi, 
kui olite ise. Niisugune komme võib eksisteerida 
kodanlikus ühiskonnas, see on seal ühendatud 
vist isegi mingi kentsaka aumõistega. Džentel- 
men! Naeruväärne džentelmen! Aga nõukogude 
moraal ja eetika on hoopis teistsugused. Meil 
tuleb pidada halastamatut võitlust niisuguste 
«džentelmenikeste» vastu, sest nad ei too meie 
korrale mitte vähem kahju kui igasugused teised 
bandiidid. Kas mõistate nüüd, missugune on teie 
kõige suurem eksimus?> 

Nikolajev oli enda nagu ikka harilikult tuli- 
seks kõnelnud, nõnda et ta jäme kael ja kogu 
nägu peaaegu lillatasid. Kallanud klaasi mine- 
raalvett, jõi ta seda suurte sõõmudega ning avas 
siis akna. Lehvitades taskurätikuga näo ees, 
ootas ta Uudelepa vastust. 

Ent Uudelepal polnud midagi vastata. 

Ta polnud kunagi sellest seisukohast mõtel- 
nud oma eksimusele. "Ta oli tõepoolest koguni 
õigeks pidanud, et polnud sellesse keerulisse 
loosse mässinud teisi inimesi. Nüüd justkui loo- 
tis ta selle eest koguni tänu, ent Leeni ja Potral 
olid ta armutult hüljanud. Paistis, nagu olekski 
Nikolajevil õigus, kuid ta ei tahtnud seda kan- 
gekaelselt praegu veel tõendada. 

Kuid ka Nikolajev justkui ei oodanudki praegu 
veel vastust, sest ta hüppas järsku hoopis teisele 
küsimusele: 

«Mis tööd teie seal tegite?» 

«Kõike, mis ette juhtus,» vastas Uudelepp, 
ikka veel segane sellest uuest avastusest. mis 

näitas ta eksimust hoopis uues valguses. «Ena- 
Masti lõikasin metsas puid.» 

Nikolajev pani talle harjumuseks saanud 
järsu liigutusega täitesulepea lauale, nagu tahaks 
ta kedagi noomida või koguni läbi pragada. Kuid 
ta hääl kõlas hoopis teisiti: 

«Seda ma tean ja seda näen ma ka teie väli- 
musest. Olete hoopis mehisemaks muutunud. 
Aga ma mõtlesin siin midagi muud, mitte koloo- 

-nia harilikku töökohustust. Tahtsin teada saada 


- nimelt seda, mis teie oma põhitöö kõrval või 


vabal ajal tegite: lugesite, kirjutasite «märk- 
omeid surnust majast», õppisite mõnd võõrkeelt, 
võtsite osa isetegevusest? Või larpisite sala- 
mahti plärudele paaristurakat ning kirjutasite 
seintele rumalaid salmikesi?» 

«Ei!» hüüatas Uudelepp ja talle tulid meelde 
väikesed puukujukesed. Kuid sealsamas hakkas 
ta kahtlema, kas neist rääkida või mitte. Neil 
polnud ju mingit väärtust, neisse oli kätketud 
ainult tema tagasiigatsus ja armastus Leeni 
vastu. Nüüd polnud neil enam mingit väärtust, 
sest kõik oli läinud teisiti. 

Nikolajev märkas Uudelepa kõhklemist ja 
ergutas: 

«Julgemalt ... julgemalt... . mehisemaks 
olete küll tublisti muutunud, kuid pole otse- 
kohest julgust. Ma tean üht inimest, kes õppis 
koloonias selgeks kolm võõrkeelt, ainult häda — 
ta ei osanud neis keeltes peaaegu sõnagi rää- 
kida, vaid ainult lugeda.» 

Kuigi siin polnud midagi koomilist, puhkes 
Nikolajev ise laginal naerma. Ja korraga näis 
Uudelepale, et see pidi olema keegi Nikolajevi 

hea tuttav, võib-olla koguni ta ise. See mõte 
andis ka talle julgust ning ta ütles: 

«Õppisin veidi nikerdama.> 

«Nikerdama?> nähtavasti ei mõistnud Niko- 
lajev vist selle sõna tähendust. 

«See tähendab — puud voolima, väikesi kuju- 
kesi valmistama.» 

«Aa-al> 

Nikolajev tõusis jälle raske liigutusega üles, 
nii nagu harilikult tõusevad reumahaiged inime- 
sed, ja astus lühikeste tümpsivate sammudega 
üle ruumi. Alles nüüd märkas Uudelepp, et ta 
oli selle paari aastaga palju vanemaks läinud, 
nõnda et kuklatagust piirasid juba täiesti hallid 
juuksekahlud. Aga ometi peitus temas ikka nii 
palju jõulist, purskavat ja ülekeevat. Käies 
aeglaselt edasi-tagasi mööda ruumi, noogutas 
Nikolajev paar korda nagu heakskiitvalt peaga 
ja ütles: 

«See on hea... see on hea... Mulle tuleb 
meelde üks Makarenko ütlus selle kohta, et mitte 
ainult töö, vaid just see, mida inimene ise püüab 
teha, luua, taotleda ja otsida, on kõige parem 
kasvatusvahend. See asetab inimese ette kindla 
sihi ja eesmärgi, eesmärk aga on ju — kõik. 
Mina ütleksin kõikidele kaadriosakonna ülema- 
tele, et nad eeskätt just niisuguseid inimesi 
tööle valiksid. Need on enamasti loova vaimuga 
inimesed, kellest võivad võrsuda tulevased lei- 
durid, konstruktorid, ratsionaliseerijad ja tublid 
meistrimehed. Need inimesed otsivad alati ikka 
midagi uut, nad ei taha vanaga leppida ja selle- 
pärast peabki niisugustele inimestele tee lahti 
olema.» 

Uuesti hakkas Uudelepa nägu õhetama, see- 
kord heast meelest. Nikolajevi sõnad puudutasid 
ka teda ja need olid head sõnad. Vanal Margu- 
sel oli õigus, kui ta ütles, et Nikolajev on ini- 
mene, kes saab mõnikord juba esimese pilguga 
kõigest aru. Tal hakkas jälle lootus tõusma, et 
Nikolajev juhatab talle kätte esimese kindlama 
tee. 

Ent järsku seisatas Nikolajev lauaotsa juures, 
põrutas oma raske kämblaga vastu klaasplaati 
ja käratas justkui südametäiega: 

“ «Aga siiski... olgu Makarenkol -kas või 
tuhat korda õigus... ma ei võta sind tööle 
tagasi.» 

See tuli Uudelepale ootamatult nagu rusika- 
hoop. Ta oli oodanud ja Nikolajevile lootnud, 
aga nüüd.. Tema ette kerkisid pildid Potralist. 
Leenist ja tema prullakast tädikesest, jah, need 
võisid teda eemale lükata, see justkui peitus 
juba nende olemuses. Aga et nüüd põrutas ka 
Nikolajev rusikaga, see oli ootamatu. Uudelepp 
laskis pea longu, silmitsedes põrandale pillatud 
tindilaiku. "Kas tema oligi see tindilaik? Ei, 
pärast Nikolajevi ootamatuid sõnu ja rusikapõru- 
tust tundis ta end veel vääritumana kui see tin- 
diplekk. Makarenko, ja järsku pärast seda nii- 
sugused ootamatud sõnad. Seda tindiplekki ehk 
oleks saanud kuidagi ära nühkida, kuid Nikola- 
jevi sõnade järgi tuli -välja nii, et ta on veel 
hullem kui mustast mustem. 

Võib-olla: oleks parem olnud, kui ta siiski 
poleks siia tulnud, mõtles Uudelepp kahetsusega. 
Mitu korda olid temas juba väikesed lootused 
tekkinud, kuid Nikolajev mängis temaga nagu 

kass hiirega. Oleks ta ütleks korraga. mida 
mõtleb, siis on kõigel lõpp. Isegi Nikolajevi ees 
ei taha ta kerjust mängida. 

Nikolajev hakkas jälle nagu enesega rahul- 
olematult ruumi ühest nurgast teise tammuma. 
Kas ei olnud ta siiski sellele noormehele liiga ras- 
keid sõnu öelnud? Ta ju tundis Uudeleppa küllaltki 
hästi. Tema ise oli teda aste-astmelt kõrgemale 
viinud, lootnud temale nagu noorele kaadrile. 
Võib-olla oli ta ka ise koguni süüdi selle noore 
inimese langemises? Veinikeldris on igal veini- 
sordil oma riiul või kelder, kus ta käärib ja 
valmib. Muidugi, inimene pole ju tühine ja elutu 
veinipudel, kuid ka tema käärimist ja valmimist 
tuleb tähelepanelikult jälgida. Ja see on veel 
raskem ning keerulisem töö kui veinivalmistaja 
töö, mida Nikolajev oli oma nooruses õppinud. 

Ta nägi, et Uudelepp oli püsti tõusnud ja tah- 
tis lahkuda. 

«Oodake!» tõstis Nikolajev käe. Ta mõistis, 
et oli võib-olla oma viimaste rämedate sõnadega 
torganud Uudeleppa sinna, kuhu ta hoopiski ei 
tahtnud torgata. Seisatades kirjutuslaua juures, 
käsi ikka veel endiselt rusikasse surutult klaas- 
plaadil, hakkas ta pikkamisi oma mõtet selgi- 
tama: 

«Ma tahtsin teile öelda, et ei võta teid tagasi 
tööle siia. Siin võivad teid segada endised iga- 
sugused keerulised suhted ning need ei too teile 
ega ka tööle kasu. On tarvis alata jälle algusest, 
ja selleks on kõige parem ärasõit, endistest ini- 
mestest eemalolek. Võib-olla tundub see esime- 
sel silmapilgul raskena, isegi haavavana, kuid 
hiljem leiate, et see oli siiski kõige õigem tee. 

Teile on see kergem kui paljudele teistele — 
perekonda pole ja vist ka vanemad on surnud. 
Eks ole?» 

<Jah,> vastas Uudelepp poolel häälel. Ta 
tundis, et Nikolajevil on õigus, sest just nii oli 
tahtnud talitada ka ta ise. 

«Nii-nii-nii,> koputas Nikolajev sõrmenukki- 
dega klaasplaadile. «Ma tean midagi niisugust, 
mitte küll praegu, vaid kuu-poolteise pärast. Kas 
soovite kaasa sõita?» 

«Ma siiski praegu ei tea.» 

Nikolajev vaatas talle teravalt otsa ning 
ütles: 

«Hea küll, mõtelge ja kaaluge järele. See on 
kõige õigem. Andke mulle oma aadress, ma tea- 
tan.» 

Uudelepp kirjutas Trah-holla aadressi, ja see 
oligi kõik. 

Ta lahkus Nikolajevi kabinetist segaste tun- 
netega. Midagi jäi ta ootustest ja lootustest 
puudu, ent mis see oli? Uudelepp astus mööda 
koridori pikkamisi mõned sammud ning jäi mõt- 
likult seisatama. Nikolajevi viimased sõnad kat- 
susid teda küll lohutada, kuid kogu see lubadus 
jäi siiski kuidagi ebamääraseks. Kuhu sõita, 
missuguse tööga alustada, kust hangib ta selleks 
raha? Nikolajev sellest midagi ei rääkinud. 

Muidugi ei lootnudki ta tagasi saada endist 
kohta, see oli päris võimatu. Trah-holla ütles 
õigesti, et kuberneri kohta talle ei pakuta ja 
midagi niisugust ta polnud lootnudki. Suure 
Isamaasõja ajal kuulis ta lugusid polkovniku- 
test ja isegi kindralitest, keda eksimuste pärast 
reameesteks alandati. Aga kui nad hästi võitle- 

sid, siis said kord fälle oma aukraadi tagasi. 
Umbes nii olid lood ka temaga. Ta oli sellele 
mõtelnud juba koloonias ning otsustanud mitte 


mingil tuhtumil alla anda, end longu lasta. üks- 
kõik kui palju aastaid ning pingutusi see temalt 
ka nõuab. 

Ent alata kärumehena või lihttöölisena samas 
asutuses. kus ta kunagi varem oli olnud osakon- 
najuhataiaks, see tundus talle siiski raske ja üle 
lõu käiv. See näis talle praegu koguni võimatu, 
sest kõiki neid nähtamatuid niidikest. mis teda 
endiste tuttavateeca sidusid, et suutnud ta kor- 
raga nuruks rehida. Juba Leeni oli talle raskeks 
kannatuseks ia katsumuseks. sellele koormale ei 
suutnud ta enam midasi lisaks võtta. Naev mitu 
korda varemalt. nii kahetses ta ka nüüd tõsiselt, 
et polnud siiski iuba Narvas oma nuukohvriga 
vagunist välia astunud ning unt elu alustanud. 
Senl oleks kõik palin lihtsam olnud ning mõnigi 
südamevalu olematuks jäänud. Kuid mis takis- 
tas teda tookord seda tegemast? Kas see oli jul- 
gusepuudus tõelisele elule silma vaadata, või 
hellitas: ta ikka suuremaid lootust, kui tegelik 
elu võis talle pakkuda? Võib-olla mõlemad. Isegi 
nüüd. kus ta seisis nende lootuste purunenud 
varemetel, ei suutnud Uudelepp sellele küsimu- 
sele vastata. 

<Tss-sl» hüüatas teda keegi. 

Ringi vaadates nägi Uudelepp sopilise koridori 
nurga taga Potralit, kes tema poole ärevalt käega 
viipas. Nähtavasti oli Margus juba jõudnud 
tema tulekust ühele või teisele sosistada. Kuigi 
Margus oli hea mehike, kes ei tahtnud kunagi 
kellelegi halba teha, oli ta nagu ikka sageli 

Vanemad inimesed ka suur vaterdaja. Uudelepale 
tundus praegune kohtumine vastumeelne, kuid siin 
polnud midagi parata, sest tahes-tahtmatult pidi 
ta Potralist mööduma. 

«Mis vana rääkis?» küsis Potral sosistades, 
piiludes vilavate silmadega ringi, et keegi 
nende kohtumist ei näeks. 

Ta näis praegu veel kulunum ja kartlikum 
kui tookord oma toalävel. Tuhakarva, määra- 
mata värvi juuksed, lugematud otsekui mõrane- 
nud kortsukesed ning krimpsukesed näos, see 
tegi teda nii sarnaseks mõne vana poleeritud 
mööblitükiga, mis seisnud hulk aastaid pöönin- 
gul. Ikka kartis ta midagi ootamatut ja temale 
halba, piiludes tuhmide rahutute silmadega siia 
ja sinna. 

«Mis sinul sellest?> küsis Uudelepp südame- 
täiega. 

Potral kõhistas harilikul kombel naerda, kuid 
nüüd hoidis ta kätt varjuks suu ees. Nähtavasti 
oli ta vist nende aastatega isegi hammastest lage- 
daks jäänud. 

«Eks ikka veidi ole, kuidas siis muidu,» vas- 
tas ta tähendusrikkalt. 

«Mida?» 

«Kes jõuab sulle seda siin koridoris sele- 
tada. Aga see on kindei, et meie temaga ühte 
puuri ei passi nagu laululindude paar. Sulle 
tahtsin aga sõbramehe poolest öelda: ära nii 
väga kindlasti temale looda.» 

«Miks? Ma ei loodagi temale, vaid iseendale,» 
turtsatas Uudelepp. 

«See on hea... see on väga hea... looda 
ainult iseendale ja mõningatele endistele hea- 

dele sõpradele. Vanamehel on aga siin juba 
ammu neli tuult jalge all.» 

Uudelepa arusaamatut pilku nähes ruttas ta 
täiendama: 

«See tähendab, et meil muutub siin õhk puh- 
tamaks. Pole enam asjatut kärkimist ega põrki- 
mist, pole ka iga nädal tarvis uut kirjutuslaua 
klaasplaati osta. Sedaviisi on praegu lood.» 

«Kuhu siis Nikolajev läheb?» päris Uude- 
lepp sisemise pingega, sest ta hakkas midagi 
aimama. 

«Läheb Narva mingisugustele uusehitustele. 
Koht ja palk on küll suurem, kuid mina tahaksin 
olla pigem pealinnas teine kui kuskil kolkas esi- 
mene. Temasugusele aga ongi seal õige paik, 
tsemendikamakaid juba palja rusikaga puruks 
ei löö.» 

Potral naeris jälle kahjurõõmsalt. 

Need tigedad sõnad ja tema kahjurõõmus 
naer paljastasid Potrali vana varjatud viha 
Nikolajevi vastu. Ta oli tahtnud kord osakonna- 
juhatajaks saada, ent Nikolajev oli sellele otsus- 
tavalt vastu. Ja alles nüüd hakkas Uudelepp 
aimama kaadriosakonna ülema vihjamisi lausu- 
tud sõnu. See tähendas tema äraminekut mingile 
teisele vastutavale tööle ja sellepärast nõudis ta 
ka temalt aadressi. 

Uudelepal hakkas kohe kergem. Nikolajev 
oli jäänud ikka vanaks Nikolajeviks, igakord 
polnud temast nii kerge ja lihtne aru saada. 
Kindlasti oligi ta oma sõnadega mõtelnud, et 
tahab ka tema, Uudelepa, uude töökohta kaasa 
võtta. Uudelepp rõõmustas selle üle, ta tundis 
esimest korda, nagu variseks ta õlgadelt maha 

raske koorem, sest need kavatsused langesid 
ka tema varajasemate mõtetega ühte. See ju 
oligi tema eesmärk ja tahtmine — proovida end 
suures töös ja võitluses, näidata, et tema mine- 
vik on olnud ainult juhuslik eksitus. Suures 
töös vaetakse inimesi, ja see on kindel, et tema 
ei tõuse sellel vaekausil üles nagu tühi taku- 
koonal, vaid näitab oma tõelist kaalu. 

Äkki haaras Potral Uudelepa mantliservast 
kinni ja sosistas: 

«Tead, sa usalda parem need tööasjad minu 
hoolde, sest mul on laialdaselt tutvusi. Seal, 
kus Nikolajevi-taoline rusikamees ei suuda 
midagi ära teha, võin mina öelda oma kaaluka 
sõna. Just praegu on juhus, võin sulle vana tut- 
tava poolest midagi head soovitada, kus ei tule 
ainult leivakannikat närida. Jah, just praegu 
on saadaval niisugune ots, vägev ots, kus võib 
mõndagi näkata.» 

Potral mõtles, et Uudelepp tema ettepaneku 
kohe õhinal vastu võtab. Ja mis muud oligi tal 
teha, sest minna kuskile ehitustööliseks või 
hakata kärumeheks pole kergem. Tema poolt 
pakutud kohal saab ta vähemalt juba kuu-paa- 
riga korralikud riided selga. Ent see tohman 
mõtles nähtavasti hoopis millegi muu üle, võib- 
olla vaakus ikka veel Leenit taga. Ptüil See 
naine oskas kõiki kimpu võtta. Sellepärast kum- 
marduski Potral Uudelepale lähemale ning sosis- 
tas: 

«Saad aru, seal on tegemist utiiliga... täiesti 
tume värk. Hambatohtril pole ka kuldsemat tee- 
nistust kui seal.» n 

Uudelepale tundus kogu aeg, nagu oleks 

Potral tahtnud teda kuskile porisesse auku tõu- 
gata. Sellepärast ei vastanudki ta tema vadista- 
misele, vaid silmitses kogu aeg tähelepanelikult 
Potrali kuube. Selle riidemuster ja lõige näisid 
talle nii väga tuttavad. Kord oli ta ise kandnud 
just samasugust ülikonda, samasuguste läbiõm- 
meldud taskutega ning revääridega. See ülikond 
meeldis nii väga Leenile ja ta kiitis alati, et see 
sobib talle nagu valatult. Enne tema vangista- 
mist jäi ka see ülikond Leeni poole. Järsku tek- 
kis Uudelepas kuri kahtlus, kas see polegi just 
tema ülikond. mille järelesaatmist ta oli seal 
kaugel pikki nädalaid oodanud. 

«Sa ei tahagi mulle vastata, Uudelepp?> müu- 
tus Potral pahaseks. «Hea küll, siis pole ka 
minul sulle midagi pakkuda.» 

Uudelepp võttis Potrali kuuenööbist kinni, 
nagu kartes, et see vingerjas tema pihust end 
välja libistab. Jah, ta tahtis vastata! Ent järsku 
tundis ta, et tema sõrmed puudutavad nööbi alu- 
mist mõranenud serva. Imelik! Ka tema kuuel oli 
just samasugune nööp, mis ükskord triikimise 
juures pragunes. Kuidas võib olla kaks ühesu- 
guse mõranenud nööbi, riidemustri ja läbiõmmel- 
dud taskutega ülikonda? Lahendamata seda küsi- 
must lõpuni, tundis Uudelepp, kuidas temas tõu- 
sis kuum viha. Ta ei teadnud isegi, kas see pul- 
bitses temas Leeni pärast või põhjustas seda see 
närune kuub, või koguni need solvavad sõnad, 
mida Potral pildus Nikolajevi kohta. Aga nüüd 
oleks ta siiski valmis kas või siinsamas selle vin- 
gerdaja rusikahoobiga maha lööma. 

«Kasi ise utiili, närakas... seal ongi sinu- 
sugusele paras koht!» paiskas ta vihaselt läbi 

hammaste ning rebis järsu tõmbega Potrali kuue 
eest nööbi ühes riidetükiga välja. 

Nööp purunes tema raskes rusikas kildudeks. 
Ning nõnda astuski ta trepist alla, pigistades 
vihaselt pihus nööbi tükke. 


8. 


Transporditöö pole igav ega üksluine töö. 

Lõpmatud peale- ja mahalaadimised, kauged 
sõidud, lihaste pingutused ja selle juures ikka 
meeste mahlakad kirumised ning vandumised 
äparduste puhul — see kõik lisab sellele tööle 
omamoodi võlu. Muidugi väsitab see mõnikord 
ülimal määral inimest, kuid praegu just meeldiski 
Uudelepale niisugune väsitav töö. See otsekui 
imes temast välja seda mõru mürki, mis teda kogu 
aeg vaevas ja piinas. Nii oli ta ka põhja metsades 
kõigest jõust tööd alustanud, et unustada painav 
mälestus, mis muidu ei andnud talle silmapil- 
gukski rahu. 

Nii oli ka siin. Juba mõne päeva pärast tundis 
Uudelepp end palju tugevamana ja tervemana 
kui varem. Ta mõte juhtus vahetevahel isegi 
mõnel meeldival mälestuskillul puhkama. Näh- 
tavasti lõpetas raske <transporditöö kogu selle 
keerulise. tervenemisprotsessi, mis oli temas juba 
haiguse ajal alanud. Pärast mitmeid kuid tundis 
ta end jälle niisama tervena nagu mõnikord põhja 
kargetes metsades. 

Nüüd magas ta kõik ööd raskelt, ilma une- 
nägude ja visioonideta. Kõva põrand, külje all 
ainult õhuke puuvillamadrats ja peal kare vaip, 

tundus nüüd tuhat korda mugavam kui kõige 
pehmem voodi. Aknaraamide vahelt puhus mõni- 
kord isegi veidi tuult, kuid see ainult karas- 
tas. Igal hommikul ärkas ta värskena ja välja- 
puhanuna, pesi end kiiresti külma veega ning 
hõõrus kareda rätikuga kuivaks. Pärast nii- 
sugust pesemist tundis ta alati imelikku tunnet, 
nagu oleks temast alles viimaste nädalate 
jooksul kasvanud tõeline täismees. See kõik 
soodustas seda, et aegamisi hakkas ta kuskil eba- 
määrases kauguses nägema oma eesmärki, ent 
missuguseks see täpsemalt kujuneb, seda ei suut- 
nud ta praegu veel ka ise aimata. 

Muidugi, transporditöö on ainult ajutine, see 
oli vastuvaidlematult selge. See oli ainult töö, 
mis võis olla huvitav, kuid ei kujune kunagi elu- 
kutseks. Elukutse, see, mille poole inimene 
püüab, on midagi muud. Kunagi poisikesepõlves 
oli teda huvitanud arhitektuur, majade, sildade 
ja tornide ehitamine. Kuid nüüd oli ta selleks, 
nagu. skulptorikski, juba liialt vana. Võib-olla 
kujuneb siiski tema alaks ehitustöö, sest seal 
vajatakse peale» arhitekti ka paljudelt teistelt 
töötajatelt loovat mõtet. Ja loov mõte, isegi mõne 
hoopis tähtsusetu asja sünd, oli teda alati paelu- 
nud. 

Leenile oli ta veel paaril korral helistanud, 
kuid alati vastas tädikese pahur hääl. See kesk- 
eas tädike, vesinikublondiks pleegitatud juustes 
sissekeeratud papiljotid, kes kunagi Uudelepaga 
sädistas lahkelt nagu puurivint, oskas nüüd ka 
kurjustada. Ja tema kurjustamisel olid teravad 
küüned, paljuelanud vananeva naise küüned, mis 
oskasid Uudelepa mõtetesse veel kauaks ajaks 

nende valutavaid jälgi jätta. Alati noomis tema 
rohelisest liköörist kärisev hääl Uudeleppa nagu 
Väikest koolipoissi. Mõnikord oli ta isegi justkui 
paluv ja rääkis: 

<Miks teie kiusate minu kallist Leenikest nagu 
mõni hull vaim. Jätke ta ükskord ometi rahule, 
sest noor inimene tahab ka oma elu elada. Teie 
ei suutnud talle midagi head pakkuda, ärge siis 
clge kademeelne, kui teised seda p-hakuvad. Kui 
pillasite oma õnne käest, ärge siis halisege selle 
üle. Elu pole pillata, seda ei saa enam ii-ialgi 
tagasi kerida nagu mahajooksnud lõnga poolile. 
Saage sellest om-meti ükskord aru, noormees.» 

Uudelepp tundis jälle, nagu oleks teda valusalt 
piitsaga näkku löödud. Kas siis tema oli tõepoo- 
lest kõige suurem süüdlane? Tõeliselt aga pol- 
nudki tal ju rohkem süüd, kui et oli Leenit armas- 
tanud, teda hoidnud ja tema eest kas või surma 
läinud. Ja see oligi kõik. Uudelepp tahtis midagi 
vahele öelda, end natukegi õigustada, kuid 
tädike tõstis kohe karmilt häält: 

«Kas teil siis enam põrmugi viisakust pole! 
Varem olite lihtsalt naiivne poisikene, oga seal 
Venemaal olete päris hukka läinud. Kuulake 
mind, vanemat inimest, lõpuni. Saage om-meti 
aru, et teie ja Leenikese teed on igavesest iga- 
vesti lahku läinud. Ja ka tark rahvasõna ütleb, 
et lahtilõigatud leivakääru ei saa enam kunagi 
tervele pätsile külge panna. Niisugune on elu, 
ja see peaks ju ka teile om-meti selge olema. Eks 
ole?» 

«Selge!» vastas Uudelepp irvitades. 

Tädike kraaksatas vihaselt: 

«Ärge irvitage minu üle, noormees, olen haige 

inimene: Oodake üks moment, keegi kõlistas ukse 
taga.» 

Uudelepale meenus, et kord oli Leeni just 
samasuguse valega telefoni juurest lahkunud ega 
tulnudki enam tagasi. See oli tal nähtavasti tädi- 
keselt õpitud. Aga tädike tuli mõne silmapilgu 
pärast tagasi, sest ta polnudki vist kaugemal käi- 
nud kui puhvetikapi juures. Nüüd oli ta hääl 
muutunud veel kurjustavamaks, nõnda et sellest 
otse tigedus vastu õhkus, kui ta ütles: 

«Muidugi peaks teile see kõik selge olema, 
kuid teie ei taha sellest lihtsalt aru saada! Olek- 
site võinud ju sealt Venemaa pärakolkast endale 
mõne tüdrukulipaka kaasa tuua. Kas neid on seal 
siis veel vähe ringi kekslemas ja meest otsimas? 
Ehk minge mõnel pühapäeval Kadriorgu jalu- 
tama. Kui otsite, küllap leiate ka sealt mõne 
madruse hõlma alt omasuguse. Aga minu Lee- 
nike jätke rahule, seda ütlen ma viimast korda. 
Muidu olen ma sunnitud oma mee-esterahva 
kaudu samme astuma, et teid Tallinnast välja 
saadetaks.» 

See kostis lausa ähvardusena. 

Uudelepp tahtis vastu käratada, et praegu 
polegi talle enam Leeni see kõige tähtsam, vaid 
ta helistab ainult oma riiete pärast. Andku rii- 
ded kätte ja kõigel võib ollagi lõpp. Kuid seal- 
samas sai temast võimust jälle see tagasihoid- 
likkus, mida Nikolajev alles hiljuti oli naeru- 
väärseks - džentelmenlikkuseks nimetanud. Ja 
nüüd ta oligi siin nagu süüdlane tädikese ees, 
see naeruväärne džentelmen! Ja nüüd mõistis ta 
ka nii selgesti, et teiste sulide varjamine tema 
poolt oli muidugi naeruväärne igand, mingi pet- 

lik kujutlus poisikesepõlves loetud raamatutest. 
Siin polnud midagi tegemist aumehelikkusega, 
vaid pigem juba mõne psühholoogilise komplek- 
siga. Ja kuigi ta praegu seda nii selgesti tundis, 
kõhkles ta ega tahtnud tädikese ees Leenit süü- 
distada. 

Need riided olid ju tühine asi, palju tähtsam 
oli see, et Leeni valetamised ja hullutamised 
olid nende vahele ehitanud nagu ülepääsmatu 
tõkke. Jah, just see oli kõige tähtsam! Kuid see 
aitas ka Uudelepal koguni kergemini katki 
rebida neid viimaseid niidikesi, mis teda ja 
Leenit veel kuidagi ühendasid. Ja ometi oli tal 
ikka veel kahju Leenist, seilest Leenikesest, kes 
oli temale kord olnud haldjas, kogu õnne tooja. 
Neid vanu mälestusi meelde tuletades jättis 
Uudelepp ka nüüd vintis tädikesele oma helista- 
mise tõelise põhjuse ütlemata. 

Ta ei tahtnud enam tema teravaid sõnu kuu- 
lata, pani kõnetoru hargile ning astus telefoni- 
putkast välja. Nii coli parem, kuid nüüd oli ka 
kõigel lõpp. Väljas tibas tihedat, tuulest rasi- 
tud vihma, mis nagu haavliterad tänavaid piit- 
sutasid. Uudelepp tõstis pea kõrgele, hea oli, 
kui need valusad vihmapiisad piitsutasid nägu. 

Koju jõudis Uudelepp tusasena, kuidagi lop- 
pis ja masendatud. Rebides seljast märja mantli, 
riputas ta selle ainult sellepärast ahjutruubi kõr- 
vale kuivama, et see oli Trah-holla mantel. Ta 
oli tusane just endale, et ei suuda ega suuda üks- 
kord lõppu teha kõigele sellele, mis teda vanaga 
seob, vaid käib ikka siit ja sealt almuseid kerja- 
mas nagu kõige armetum sant. 

Trah-holla märkas kohe tema tusatuju, vaatas 

teda teeseldud koomikaga eest ja tagant ning 
küsis siis sügava kummardusega: 

«Vabandage, = tulevane = transpordibrigaadi 
brigadiir, kas teile on jälle kuskil keele peale 
sinepit lapitud? Võib-olla ehk oli see too letu- 
risu või tema vurrudega tädi?» 

«Ära lõõbi!» heitis Uudelepp tujutult. 

Trah-holla teeskles, nagu oleks ta ehmunud, 
taganes paar kohmakat sammu ja pani käe süda- 
mele. 

«Miks sa nii mossis oled, vanapoiss?» 
küsis ta. 

Nüüd ei olnud see enam narrimängimine, 
sest Uudelepp kohtas Trah-holla puhtsüdamlikke 
silmi, mille sügavuses nagu väreles ärev ootus. 
Ta tahtis kõigest, niihästi halvast kui ka heast 
osa saada, mis juhtus ta sõbraga. Sellepärast 
tuligi Uudelepal tuju rääkida neist mõlemast — 
nii oma riietest kui ka sellest, mida Trah-holla 
ärevusega ootas. 

«Näed, lood on niisugused,» ütles ta, «et 
meil tuleb vist veel tükk aega sinu ülikonna ning 
mantliga pooleks läbi ajada. Oma riideid ei näe 
ma vist enam kunagi.» 

«Aga mis siis sellest häda?» lõi Trah-holla 
käega. «Kui tuleb pooleks ajada, siis tulgu, sest 
ega me puruvanakesed pole, kellel liivateradest 
ja oksaraagudest ülikond on kõvasti selja külge 
traageldatud. Ära aga sina sihukesest tühisest 
asjast norgu jää, sest võib-olla on ka abi üsna 
lähedal.» 

Uudelepp ei taibanud korraga Trah-holla 
sõnade mõtet. Ta mõtles Traadile ja kõigele sel- 
lele, mida mõningate transporditööliste brigaa- 

dide kohta oli kuulnud. Kas Trah-holla tegi talle 
mingi varjatud ettepaneku? Ei, see ei võinud 
siiski olla! Kogu Trah-holla rahutust olemisest 
paistis välja, nagu loodaks ta ise Uudelepalt 
Traadi vastu abi. Seda olita rääkinud ka Juliale 
tol korral, kui ta ärkas üles palavikulisest viiras- 
tusest. 

«Räägi siis,> lausus Uudelepp süngelt, ette- 
heitva häälega. «Mina küll teie asjadest midagi 
ei tea, aga sinna tulisesse katlasse ka oma näppe 
kõrvetamiseks ei pista. Mõni päev tagasi rääkis 
vana Kimask mulle tükk aega mõistujuttu, kuid 
sellest ma palju targemaks ei saanud. Vanamees 
nähtavasti lõdiseb Traadi ees veel enam kui sina. 
Aga kes see Traat siis õieti on?» 

«Ma sulle juba ütlesin.» 

«Ja rohkem ei tea sa midagi?» 

Trah-holla ei vastanud kohe, vaid jäi tükiks 
ajaks mõttesse. ž 

Uudelepp nagu oligi seda vaikimist oodanud 
ning vastas ise oma küsimusele: 

«Nagu sa mäletad, tekkisid ka meil koloonias 
mõned: isehakanud «batkad», kellele aremad 
mehikesed tubakat või mõne teenitud rublakese 
pihku pistsid. Utle nüüd ausalt, kas ka Traat 
siin transporditööliste hulgas niisugust võimu- 
meest ei mängi? Üleeile purunes teel kast viina. 
Sina ja autojuht jooksite kohkunult ringi, aga 
Traat ei liigutanud kulmugi. See justkui poleks 
olnudki tema kui brigadiiri asi. Mina aga sain 
sellest loost palju targemaks ja hakkan juba 
midagi aimama.»» 

Trah-holla mõistis kohe Uudelepa kahtlustusi. 
sest tõepoolest oli see lugu viinakastiga Traadi 

väljamõeldis. Ta tundis sellest isegi südame- 
tunnistusepiina, et polnud kõik ära rääkinud. 
Kui Uudelepp oleks olnud nii rumal ja läinud 
sellest laojuhatajale või direktorile kaebama, ei 
oleks sellest midagi välja tulnud, sest saatelehel 
polnud mingisugust viinakasti märgitud. Ja kui 
pole märgitud, siis ei hakka ka keegi tõsisemalt 
seda lugu uurima. 

Kuid Trah-hollal oli siiski nähtavasti hea 
meel, et Uudelepp juba midagi taipab, mis nende 
igapäevases töös juhtub. Samal ajal aga hoidus 
ta ka midagi ülearust ütlemast, just samuti nagu 
vana Kimaskki. Traadil olid pikad käed ja need 
võisid temast kiiresti kinni krahmata. 0Selle- 
pärast ta pilutas ainult kavalalt Uudelepa poole 
silmi ning naeratas. Sellest naeratusest lõid ka 
ta laias näos rõugearmide täpikesed üleni roo- 
satama. 

«Hea, et sa sellestki aru said, va tuhknui!» 
naeris ta, nõnda et üle kogu näo säras heameel. 
<Mis seal ikka muud, küllap Traat tahtis sind 
veidi proovida.» 

«Kuidas siis oli?» nõudis Uudelepp tungiva- 
malt. 

«Oli kuidas olil» lõi Trah-holla hooletult 
käega. 

Uudelepp muutus tusaseks ja pidi Trah-hollale 
mõned krõbedad sõnad ütlema. Kuid talle 
meenus kohe hiljutine jutuajamine Nikolajeviga, 
ja eks tema oli kord olnud oma kaadriosakonna 
ülema ees just samasugune tola nagu praegu 
Trah-holla tema ees. Nad mõlemad varjasid kee- 
rukaid mahhinatsioone ning nende taga justkui 
varjatult seisvaid inimesi, sest see nagu oleks 

riivanud nende au. Üks polnud parem teisest. Kuid 
see «au» oli vist pärit veel poisikesepõlve jutu- 
raamatutest, kus paugutati püstoleid või täris- 
tati kahevõitluses mõõku mitte millegi eest. Nüüd 
olid nad küll mõlemad juba täiskasvanud, üks 
kolmekümnendates, teine viiekümnendates aas- 
tates, aga see võlts ja rumal autunne istus neil 
mõlemal ikka sügavalt sees. 

Uudelepp ütles tõsiselt nagu prokurör: 

«Ära hakka vigurdama, see sulle kasu ei too. 
Ütle siis vähemalt tõtt, kas pudelites oli viin või 
lihtsalt vesi? See oli mulle püünis, proov, kas 
lähen direktsioonile kaebama või lepin teie mah- 
hinatsioonidega. Ma ju tean, et te kontoris hil- 
jem mingit akti koostasite ja ootasite, kas ma 
segan sellele vahele või ei.» 

Trah-holla laiutas naeratades käsi: 

«Aga kust mina seda kõike nii täpselt tean? 
Mina tean ainult siis, missugune nimi lapsele 
pandi, kui olen ise ristimise juures olnud. Nende 
viinapudelite villimist mina aga pole pealt näi- 
nud, ja tõtt öelda — ei tahagi enam näha! Kui 
see asi sind nii kangesti huvitas, eks siis nuusu- 
tanud.» 

«Ära vingerdal» hüüdis Uudelepp pahaselt. 

Ka Trah-holla polnud põrmugi enesega 
rahul — Uudelepale oleks tulnud ikka kõik 
õieti ära rääkida. Ent ta oli Traadil kõvasti 
pihus, ning seda ta teadis, et see mees niisugu- 
seid lobisemisi juba ei kingi. Selle mõtte juures 
tuhmusid rõugearmide roosatavad täpid Trah- 
holla näos ning ta mõtlik pilk hakkas nagu 
kaitseabinõud otsides mööda ruumi ringi uitama. 

Mõlemad olid muutunud pahuraks ega lausu- 

nud tükil ajal sõnagi. Uudelepp kõndis rahu- 
tult mööda tuba edasi-tagasi, kuna Trah-holla 
otsis lillepoti taha peidetud väikese -viina- 
pudeli, «sukavarda» üles ning kallas klaasid 
täis. 

«Tahad, teeb südame pehmemaks?» küsis ta 
Uudelepalt. 

Ent see raputas pead. 

Trah-holla jõi üksi, hammustades peale kui- 
vanud juustukoort, ning ütles siis nagu lepitades: 

«Jätame seekord nüüd selle jutu, sest praegu 
ei saa meist kumbki sellest targemaks. Kihnu 
mees ka kiirustas ja laskis va halli pähe maha 
oma koera. Eks igal asjal tuleb oma õige aeg, 
sest kanagi ei sünni enne maailma, kui muna on 
munetud. Meil aga jäi ju pooleli paiju tähtsam 
jutt, nimelt Sinu riietest.» 

Uudelepp heitis käega. 

Trah-holla, kes oli hakanud näost jälle veidi 
punetama, kallutas end Uudelepa poole ning 
sosistas sellele tasakesi kõrva, nagu oleks toas 
sada pealtkuulajat olnud: 

«Ei jäta, mul oli selle jaoks juba ammugi 
oma plaan valmis. Ma ei mõtelnudki, et sa hak- 
kad endale niiviisi riideid hankima. See 
on minusuguste ja Traadi-taoliste meeste töö. Ja 
minagi pole niiviisi riideid selga saanud, vaid 
ainult mõne üleliigse pitsikese. See ongi kõik. 
Sina aga räägi parem minu Juliaga selles asjas.» 

Nüüd pidi ka Uudelepp tõsiselt imestama, 
sest niisugune lahendus tuli talle täiesti oota- 
matult. Ta mõtles hoopis midagi muud, midagi 
niisugust, mis veab teda jälle tagasi hukatusse. 
Aga Trah-holla jutt polnud hoopiski sellest ja 

sellepärast tundis ta end nüüd Trah-holla ees 
peaaegu süüdlasena. 

«Aga kuidas siis tema? kohmas Uudelepp 
segasena. 

Trah-holla sakutas teda kuuesiilust ning lau- , 
Sus: 

«Vaata... eks needki riidenartsud ole roh- 
kem Julia kui minu omad. Minu rubladel, üks- 
kõik kuidas need on ka saadud, on head jooksu- 
jalad all. Aina imesta, kuidas nad taskust plehku 
panevad ja jälle vana Trah-holla kuivale jäta- 
vad. Aga Julia rublad on hoopis teist tõugu: 
mad aina hoiavad kodu poole ja muutuvad vahel 
kardinapuuks või voodivaibaks. Enamasti aga 
rändavad niisugusesse imelikusse kohta, mida 
nimetatakse — sperkassaks.»> 

Peaaegu tahtmatult hakkas Uudelepp laginal 
naerma. Sperkassa — sinna polnud ka tema 
rubladel olnud lusti kunagi kokku koguneda. 
Trah-holla aga tõstis nimetissõrme püsti ja ütles 
tõsiselt: 

«Ära naera. Julia ei ole sugugi kooner ega 
ihnustaja, aga ta teab toredat tõde, et kui sa 
nende rublade sabast hoolega kinni ei hoia, siis 
libisevad nad nagu angerjad pihust. — Selle- 
pärast... Kuid ma olen selle peale kindel, et 
ta on valmis ka sinu ees igal kellaajal oma 
pangaraamatu lahti lööma.» 

Nähes Uudeiepa silmis mõtlikuks muutunud 
pilku, kõmistas Trah-holla rusikaga ägedalt 
vastu rinda: 

«Usu, see on vana Trah-holla kindel sõna nagu 
aamen kirikus, sest tema ju tunneb oma Juliat.» 

Uudelepp hakkas jälle naerma ning 2]3S 
Trah-holla viinaklaasi ümber. 

«Kas sa ei usu või?» lõi Trah-holla sõjakalt 
rinna ette, 

«Usun... usun,» tõrjus Uudelepp Trah-holla 
ägedat vaidlemistuju tagasi, «aga see ju ei sobi 
kuidagi. » 

Täna aga ei lasknud Trah-holla enesele 
kedagi vastu vaielda. 

«Aga mina ütlen: sobib!» põrutas ta raske 
rusikaga vastu lauda, nõnda et kõik nõud kliri- 
sesid. «Kes tegi minust niisuguse toreda puu- 
kujukese nagu Saksamaa keisri? Sina! Ma uuri- 
sin tasapisi järele, et isegi meie direktoril pole 
oma kabineti poleeritud laual niisugust kuju- 
kest, vaid puhas kipsirämps. Ja mitte ainult 
meie direktoril, vaid ka tema -ülemustel, 
sest enamasti on kõik niisugused asjad muu- 
seumi luku taha pandud. Ja ka seda ma tean, 
et sihukeste kujukeste hulgas pole ühtki Trah- 
holla-kolla taolist meest, vaid nad on enamasti 
kõik keisrid, professorid või tähetargad. Mõned 
on ka västraga merejumalad või kalasabaga 
näkineitsid, Trah-holla-taolist lihtsat meest aga 
pole ühtegi. Ning pealekauba — pane seda hoo- 
lega tähele — kogu see veeuputuseaegne kupa- 
tus enam ei elagi, vaid on juba ammu-ammu 
loojakarja läinud. Aga Trah-holla ikka veel 
elab, tema viskab heal päeval napsikese viina 
ja ütleb mõne ropu sõna, kuid tunneb siiski 
sihukesest kujukesest palju enam rõõmu kui mõni 
surnud Saksamaa keisri-krõmps. Ning sellepärast 
on ka Trah-holla sõna Julia ees sinu poolt.» 

Nõnda lõppeski neil seekord kõnelus. 

Töö juures olid kibekiired päevad. 

Kogu suur kaubandusorganisatsioon üle linna 
laialipaisatud ladude, kümnete autode ja sadade 
inimestega töötas lakkamatu pingega. Ta tuksus 
ja sumises varahommikust kuni hilise õhtuni ja 
mõnikord isegi pärast keskööd nagu mesilastaru. 
Sageli tuli Trah-hollal ja Uudelepal minna tööle 
isegi keset ööd, kõige magusamal magamisajal. 
Jälle oli juhtunud mõni ootamatu avarii, kuskil 
segamini aetud kõige lihtsam küsimus, jäänud 
siin või seal midagi täitmata või koguni joo- 
nud end meelemärkusetult purju mõned töölised. 

Siis oli ikka alati platsis Traadi brigaad. 

Alalõpmatult voorisid autokoormad — ühest 
laost teise kaupadega, laojuhatajad ja teised asja- 
mehed vehklesid paberitega, kogu aeg kiruti 
üht või teist, nagu oleks surnumatmisega hil- 
jaks jäädud. Mõnikord valitses isegi niisugune 
kaos, otsekui oleks puhkenud tulekahju. Uude- 
lepale, kes sellest kõigest veel vähe taipas, näis, 
nagu valitseks kõikidel laoplatsidel ja kontorites 
mingi arusaamatu segadus. Nii mõnigi kord juh- 
tus, et autodele tuli laadida kaupu, mis homme 
või ülehomme tuli jälle uuesti endisesse kohta 
tagasi tuua. Mõnedel ärevatel päevadel keerles 
kõik ratasringi nagu karussellil. Juhtus ka 
sedagi, et kui oli vaja leida mõnd presenti kau- 
pade katteks sügisvihmade eest või nöörikimpu 
kinnitamiseks, siis ei leidunud seda mitte kuskil. 
Terved koormad ootasid ja asusid niisama teele. 

Seda segadust vaadates tundus Uudelepale, et 
ta on siin lihtsalt õpipoisiks, kes vähehaaval 
õpib niisuguse suure organisatsiooni juhtimist. 
Ja esimest korda avastas ta üllatava tõe, et pal- 

jud neist kohmakatest töölistest, kelle ülesanne 
oli peamiselt ainult peale ja maha laadida, oma- 
sid kogu töös palju enam praktilist taipu kui 
kontorirahvas. Kibedusega mõtles Uudelepp, et 
küllap ta ka vist ise oli kunagi andnud niisugu- 
seid rumalaid ja vastupidiseid korraldusi, mida 
küll täideti, kuid vastumeelsuse ning tugeva 
kirumisega. Siis aga polnud tal vähematki aimu 
neist segadustest, mida niisugused mõtlematud 
käsud ladudes ja transporditöös võivad tuua. 
Võib-olla oli ta siis veel koguni uhkegi olnud ja 
endamisi mõtelnud, et see on — operatiivsus. 
Nüüd ta nägi oma nende mõtete rumalust. 

Vanad elupõlised transporditöölised, kes olid 
Mayeri aitades soola- ja suhkrukotte tassinud, 
Rotermanni karvaste jalgadega hobustega nisu- 
koormaid vedanud ning tapamaiadest Joksa- 
Jolla vorstivabriku jaoks punase templiga, juba 
haisvaid loomakeresid kokku korjanud, rääki- 
sid, et sügis ja kevad kasvatavad transpordi- 
töölistele tiivad külge. Muidugi oli see ainult 
muhedate meeste mõistujutt, kes oma ajamata 
habemeid silusid. Kuid selles oli ka palju tõtt. 
Kevad ja sügis on siiski transporditöös nagu 
pööripäevaks, mil tuleb kiiresti lahti saada kõi- 
gest sellest, mis hakkab juba ladudes hallitama 
ning sunnib asemele hankima uut, mida võib-olla 
alles poole aasta pärast tarvis läheb. 

Neil töörikkail ja edasi-tagasi sõelumise päe- 
vil kõndis isegi Traat kuidagi poolvimmas, pra- 
gunenud gummeeritud mantel lohvakil seljas, 
varjates kilpkonnaluust tumedate prilliraamide 
taha oma värvituid silmi. Kuigi ta kõndis rahu- 
likult, samm-sammult, mis teadjaile meestele 


280 


Meenutas mõõdetud kartsasamme, näis igaühele, 
et talle meeldis niisugune segadus ja rutt. Hari- 
likult oli ta alati tige ja hammustav, kuid neil 
päevil ta mõnikord isegi naeratas. 

Oma terava kullipilguga nägi ta kõike ning 
aimas isegi eksimatult seda, mis toimus lao- 
meeste putkades ning osakonnajuhatajate või 
direktorite kabinettides. Alatasa jäi siin lao- 
meestel ikka midagi üle või tuli puudu, paberid 
läksid ja läksid arusaamatul kombel sassi või tulid 
direktorikabinetist niisugused korraldused, mis 
tekitasid selles segaduses veel suurema segaduse. 
Paljud kaotasid siin pea, kuid Traat oskas siis 
igakord õigel ajal jaol olla ning asja korda 
ajada. Sellepärast näiski direktorile ja paljudele 
teistele, et Traat tundis seda ratastel veerevat 
majandust palju täpsemalt ning üksikasjalise- 
malt kui keegi teine. Nad olid talle selle eest küll 
tänulikud, kuid ühtlasi ka rõõmustasid, et nende 
õnneks kandis see kilpkonnaluust — prillidega 
mees taskutes määritud pabereid. Niisugusena 
ta juba nende asemele kunagi ei roni! 

See aga ei häirinud Traati, ta käis ikka igal 
pool ringi, tuhnis ladudes ja kontorites, sekeldas 
oma paberitega ja andis alati seal nõu, kus tei- 
sed ei osanud enam midagi peale hakata. Selle- 
pärast seisis ka ta pilt, kuigi veidi kõvera suu- 
muigega, alati autahvlil. 

Vana Kimask, kes oli jäänud nüüd lihtsaks 
laotööliseks, hoolitsedes igasuguse taara eest, 
mida tuli välja anda või vastu võtta, kibrutas 

sageli rahulolematult oma valgeks pleekinud 
kulmututte. Ta nagu oleks tahtnud midagi rää- 
kida, lahti ajada oma kulmude vahele tekkinud 
vanainimese kortse. Aga kellele sa räägid? Kord 
juhtus ta siiski kokku Uudelepaga ja ütles: 

«Pane sina, noormees, neid asju hoolsamini 
tähele. Muidu ei kanna sa neid saapataldu läbi, 
vaid lähed juba varem sinna tagasi, kust oled 
tulnud. > 

Vanamehe sõnad olid Uudelepale pisut sol- 
vavad. Ta süda kargas eneselegi ootamatult täis, 
sest see polnud esimene kord, kui vana Kimask 
temaga niisugust mõistujuttu ajas. Need vana- 
mehed oskasid ainult keerutada, teisi narriks 
teha, aga õiget sõna neilt kunagi suust ei saa- 
nud. See seisis nagu tangidega kinni. Selle- 
pärast küsiski Uudelepp kurjemalt, kui oleks 
just tahtnud: 

«No räägi siis ometi ükskord, nagu on tarvis 
rääkida. Mõistujuttu oled sa minuga juba paar 
korda ajanud, aga mina pole sellest palju targe- 
maks saanud. Niiviisi võivadki mul sinu jutu üle 
järele mõteldes saapatallad läbi kuluda. Sa ju 
tead seda rahva vana kõnekäändu, et pane muna 
lauale, muidu läheb ta sul taskus katki.» 

«Tean, tean. See on õige mõte, aga vanasti 
öeldi sadamas ka niiviisi, et enne kui räim rää- 
kima õpib, on päike ta paadis juba krõbedaks 
kuivatanud.» 

Vanamehe juba veidi tuhmiks muutunud sil- 
mad vaatasid Uudelepale ausalt vastu. Neis pol- 
nud mingit kavalust, vaid pigem vanainimese- 
likku ettevaatust. Ning korraga mõistis Uude- 
lepp, et paljudel, eriti vanematel inimestel, ongi 

kombeks justkut ümber nurga rääkida. Nii rää- 
kis sageli Trah-holla ja nii rääkisid enamasti kõik, 
kui polnud inimese vastu veel täit usaldust, 
Kõikidel polnud kombeks Sipito või Nikolajevi 
moodi rääkida ning käratseda, nagu oleksid nad 
vastamisi vihase pulliga. 

Kimask pani mõned kastid virna niisuguse 
tõsidusega, nagu ei kavatseks ta täna enam 
sõnagi lausuda. Ta oli andnud asjast märku ja 
hoiatanud — see oli kõik. 

«Tee suitsu,» katsus Uudelepp lepitust otsida, 
ja kui vanamees oli suitsu vastu võtnud, ütles: 
<Sa ju tead, et ma seda tööd ei tunne ega iga- 
kord ei taipa, mis hea, mis halb. Olen harjunud 
rohkem sulevarre taga istuma, ja eks see sealt 
tulebki, et ma igakord nendest mõistujuttudest 
aru ei saa.» 

Kimask noogutas tõsiselt pead: 

«See on tõsi, aga päris tita sa ka enam ei 
ole.» 

See oli Uudelepale nagu meelitus, kuid üht- 
last ka nagu nõusolek pikemalt rääkida. Nad istu- 
sid kõrvuti ühele pakk-kastile ja tõmbasid tükk 
aega vaikides suitsu. Vana Kimaski vimm näis 
pikkamisi lahtuvat ja ta hakkas rääkima: 

«Kui ma vanasti sadamas või Mayeri ladudes 
töötasin, siis oli meil niisuguseid kulisid, kes 
üle põlvede ulatuvates püksitaskutes kümnete 
kilode viisi suhkrut, rosinaid või riisi välja tas- 
sisid. Mõnigi mees ostis selle eest maja, ena- 
masti aga joodi Karu tänaval maha. Härradele 
selle pärast kaebama harilikult ei mindud, sest 
egas neilgi silmad istme all polnud. Aga kui 
need kulid kord ühelt nõukogude transiitlaevalt 

oma — põhjatutesse taskutesse hõberebaseid ja 
karusnahku ajasid, siis tuli sellest suur lärm. 
Mõnei mehel löödi silm siniseks, teised visati 
ametiühingust ja artellist välja. Kõik ausad 
transporditöölised tundsid, et siin polnud enam 
tegemist Mayeri või Rotiga, vaid iga karusnaha 
küljes seisab ka mõni kopikas tööliste raha. Aga 
siin. . .2> 

Vana Kimask sülitas vihaselt ning ütles muu- 
tunud häälekõlaga: 

«Siin aga võib ühel päeval autokoorem kau- 
baga kaduda, ja ega keegi seda vist ei märkagi.» 

Uudelepp mõistis, et vanamehe süda valutas. 
See oli töömehe valu, kes näeb, et tema töövaev 
läheb võõrasse taskusse. Ta oli selle üle sisemi- 
selt rõõmus, et seda räägiti just temale, kes oli 
alles hiljuti sealt tulnud, kuid ta ei suutnud 
ka ise praegu midagi otsustada. Laojuhatajate 
või direktori juurde tormata — sellest polnud 
mingit kasu. Ka vana Kimask oleks niisuguse 
mõtte hoopis ära laitnud, sest suli ei istu igakord 
tünni otsas, vaid sageli ka pehmel toolil. Ja neid 
pehmel toolil istujaid oli palju raskem rabada 
kui tünnil istujaid. Kindlasti ei rääkinudki 
Kimask talle seda juttu selleks, et ta saba selga 
võtaks ja direktori juurde kaebama jookseks. Tal 
pidid endal silmad olema ja ta pidi otsustama, 
kuidas talitada: 

Nagu juhtumiste juhuslikul kokkusattumisel 
tõdes ta veel samal õhtul, et ta mõte oli õige. 

Kogu päev udutas peenikest sügisvihma nagu 
läbi sõela, mis mattis linna otsekui sõrrusuitsu. 
Autokastis sõites tundus Uudelepale, - nagu 
ujuksid nad kuskil kitsas kärestikulises jões kõr- 

gete kaljurüngaste vahel. 'Trah-holla konutas 
kägaras märja presentmantli all ning imes siga- 
retti. Ta vaikis kogu aeg kangekaelselt, sest 
tal oli täna paha päev. See uduvihm, sügisene 
rõskus ja hallus pani teda igatsema kaugete päi- 
kesepaisteliste maade järele. Ja kui Trah-hollat 
vallutas niisugune igatsus, siis seisis ka ta jahva- 
suu justkui seitsme tabalukuga kinni. Sealt võis 
vastuseks kuulda ainult pahast urisemist või 
rahulolematut kõhatamist. Neid seitset tabalukku 
võisid Trah-holla mõirgavaks naeruks lahti murda 
ainult paar «sukavarrast», kui ainult raha oleks 
mõnda möödavilksatavasse baari sisse astuda. 
Aga raha polnud ja ka see neetud uduvihma hal- 
lus rõhus kogu raskusega. 

Juba hommikul varakult olid nad Traadiga 
mingi päris tühise asja pärast naksu läinud. Kuid 
see polnud veel kõige hullem, sest seda juhtus 
ikka ja pealegi ei teadnud täpselt öelda, kummal 
oli õigus. Siis aga sattus ta kärsitule direktorile 
jalgu, kes hakkas temaga ajamata habeme pärast 
asjatult käratsema. See oli juba palju hullem 
lugu, sest asi võis küll kolmepäevase halli habe- 
mega alata, aga töölt minemalöömisega lõppeda. 
Trah-hollal oli kange isu vastata, et direktorit 
ennastki on varematel aegadel, kui tal polnud 
veel seda setu-letut, samasuguse habemega näh- 
tud. Kuid ometi sai ta sellest äravõitmatust kiu- 
satusest viimaks jagu ega vastanud tuhkagi. 
Direktor oli veidi võimumehe olekuga mees, ja 
siis oleks tingimata tulnud enneolematu ragin. 
Ta mõtles sellele, et direktoril on nüüd mingi- 
sugune siidi-niidisaba, kes tihtipeale läbi taga- 
õue tema kabinetti lipsab. Ja kõikidel on ju teada, 

et niisugusel puhul püüab iga vanem meesterah- 
vas vähemalt veidi hoolikamalt korraldada oma 
lõuaalust ja nõuda selle eeskuju täitmist ka allu- 
vatelt. Ja pealegi polnud direktoril mingisugust 
muud erilist vassongi ilu, sest ta larhv oli Trah- 
holla meelest koguni veel nurgelisem ja vilda- 
kam kui temal, Trah-hollal. 

Nüüd jäid nad selle sombuse ilma tõttu veel 
tööga paari tunni võrra hiljaks, sest auto ujus 
tõepoolest otsekui mõni kohmakas vene läbi 
hämarate tänavate. Ja ka punased signaaltuled, 
mis reguleerisid liiklemist, justkut kiusasid 
nimme. Muidu polnud neid sageli nähagi, aga 
täna aina vilkusid igal risttänaval, pidurdasid 
sõiduki ja venitasid aina kallist aega. Niisugu- 
sed väikesed pahandused ja tusatujud kibesta- 
sid kogu päev Trah-holla meeleolu. 

Viimaks ometi jõudsid nad alles tubli pool 
tundi hiljem kohale. Seekord aitas ka Traat 
mahalaadimisel kaasa, kuna muidu ta sekeldas 
enamasti ainult oma paberitega. Trah-holla meele- 
olu hakkas juba leplikumaks muutuma ja ta las- 
kis kuuldavale isegi mõne vilesiristuse. Veel 
mõned õiendused paberitega laomeeste ja kon- 
torirahva juures, ning tänane väsitav ja tülikas 
päev näis ometi kord lõpule jõudvat. Ent vae- 
valt sai auto liikuma hakata, kui järsu nõksatu- 
sega jälle peatus. Trah-holla vandus endamisi, 
sest niisugune järsk peatus tähendas tingimata 
jälle mingit asjatut sekeldust ja 0ajaviitmist. 
Teda aga ootas kodus lillepoti taga väike «suka- 
nõel», mis pärast niisugust pingerikast päeva 
nagu marjaks ära kulus. Või oli Julia selle juba 

üles tuhninud? Teadagi, siis tuleb suu kõigest 
puhtaks pühkida. 

Traat, kes istus autojuhi kõrval kabiinis, avas 
ukse ja hõikas: 

«Pagan võtku, ühe kasti kribu-krabuga unus- 
tasime laoukse taha maha. Uudelepp, mine viska 
ruttu peale. > 

Seda oli palju kordi varemgi juhtunud, et 
säärastel kibekiiretel laadimistel midagi maha 
unustati või kogemata võõrast kaasa võeti. Ena- 
masti selgitati niisugused asjad kontorirahva 
vähel järgmisel päeval, tülinat aga tõi see ikkagi. 
Sellepärast tõusis ka Uudelepp ruttu autokastis 
püsti, et tänasele pikale veninud ja tüütavale töö- 
päevale kiiresti lõpp teha. 

Ent järsku haaras Trah-holla tal mantlihõlmast 
kinni. 

«Oota... ma lähen isel» sosistas ta kähisedes 
ning hüppas vastust ootamata autokastist välja. 

Alles nüüd mõistis Uudelepp, et selle kastiga 
polnud kõik lood korras. See polnud lihtsalt 
mahaunustatud kast, vaid midagi muud. Juba 
varem taipas ta ebamääraselt, et mõni kast võid, 
konserve või teisi hinnalisemaid tooteid läks 
kuidagi kõrvale. Kuidas seda tehti, sellest pol- 
nud tal udust aimugi. Siin pidi peituma süga- 
vamaid niidikesi, mis ulatusid Traadi ning Trah- 
holla juurest palju kaugemale, laomeeste ning 
juhatajate juurde. Ja kas nad ei ulatunud otsaga 
ka direktorite manu, kes muutusid ikka priske- 
mateks ja priskemateks? 

Nähtavasti märkas ka Traat Trah-holla välja- 
hüppamist. Ta lõi kabiiniukse pärani ning röö- 
gatas vihaselt: 

«Kuhu sina... tainapea!» 

Trah-holla jooksis edasi, nagu poleks ta bri- 
gadiiri käskivat hüüatust kuulnudki, ning kadus 
läbi udu tuhmilt hõõguvate elektritulede varju. 
Traat puristas veel mõned arusaamatud vande- 
sõnad ning hüppas autokabiinist välja. Ta jook- 
sis Trah-hollale järele ja mõni silmapilk hiljem 
kostis eemalt ladude juurest katkendlikku sõne- 
lust. Uudelepa kõrvu ulatusid ainult mõned kähi- 
sevad, vihaga pursatud sõnad. See oli Traat 
oma vihast pungis silmadega, kes kraaksatas: 

«Kes sind käskis... tolade tola ... Mis 
mängu sa tahad minuga mängida... ise ju soo- 
vitasid? Ütle nüüd, kas ta on meie mees või ei 
ole? Vasta kohe... vasta kohe, muidu valan sulle 
siinsamas tinavoolikuga pähe, nii et...» 

«Käi kuradile!» kähises Trah-holla. 

«Sa julged mulle vastu hakata?» 

«Ära aja end liiga kohevile... sa pole enam 
batka.» 

«Saatana pergela!» 

«Ptüil> 

Uudelepp oli juba valmis autokastist alla hüp- 
pama, et kuidagi seda tüli lahendada. Ent kas 
see oligi lihtne tüli? Siin peitus midagi tema eest 
varjatut, osalt arusaadavat, osalt arusaamatut, 
kuhu taheti tõmmata ka teda. Sellest rääkisidki 
mõistujuttu vana Kimask ja Trah-holla. Ta surus 
end kastide vastu ja jäi ootama. Samal ajal 
kostsid ta kõrvu nii selgesti Trah-holla sõnad: 

«Mees, pea aru! Ma ütlen sulle: seda poissi 
ära niisugusesse solgiauku sega. Sinu tinavooli- 
kule ma sülitan, aga kui ma sulle kord rusikaga 
valan, siis sa ei ärka enne homset päeva.» 

«Ära röögil> käratas Traat. 

«Ka sina ära tule kraaksumal> 

Rohkem Uudelepp ei kuulnud või ei taht- 
nudki kuulda. Talle oli selge kõik, mis nende 
lühikeste *minutite jooksul juhtus. Kõik need 
väikesed tagasituleku ideaalid ja ideaalikesed 
purunesid korraga nagu klaasikillud tolmuks. 
Nüüd võis ta vaadata elule avatud silmadega 
näkku. Kas ta peab neile alistuma või mitte? Ei! 

Ladude juures muutus sõnelemine vaikse- 
maks, sest ka kontorist väljusid selle kära peale 
mõned inimesed. Kolistati tühjade kastidega ja 
kostis kellegi jalalöök vastu kõmisevat tünni. 

Siis ütles Traat valjusti nagu Uudelepa jaoks: 

«Ah, pole tarvis, Trah-holla, las jääb! Ma ei 
viitsi ka enam saatekirjadest järele uurida, päev 
on veninud juba liiga pikale. Eks homme selgi- 
tame ja klaarime, kelle oma, sest oleme ju kõik 
ühesugused kulid. Kahju teistele meie ei teel!» 

Ta põrutas rusikaga vastu laomehe väikest 
akent, kus vilkus veel tulesilm, ning hüüdis: 

«Potral, ael Võta see konservikast oma hoole 
alla. Meil tekkis siin väike segadus, ei oska 
praegu õieti aru saada. Eks homme klaarime 
saatekirjade järele.» 

Potral? Uudelepp sattus segadusse, sest siin 
justkui põimusid mitmed niidikesed ta endisest 
elust. Kas see laomees oli tõesti Jaanus Potral, 
kes alles mõned nädalad tagasi uhkeldas tema 
ülikonnaga ringi käia? Missugused tuuled on ta 
siia kandnud? Ta jäi teraselt kuulatama ja kuu- 
liski Potrali tuttavat häält, kes ütles: 

«Pange siis see kast siia nurka. Ise vastutate 
kõige eest, mina mingisugust allkirja ei anna.» 

«Polegi tarvis!» heitis Traat, 

Minuti kümne pärast tulid Trah-holla ja Traat 
pikkamisi auto juurde tagasi. Elektritulede val- 
guses paistis selgesti silma Trah-holla tülpinud 
kõnnak. Mantlihõlmad eest lahti ja mõlemad 
käed sügavalt taskutesse surutud, lonkis ta nii- 
sugusel sammul, nagu oleks tulnud jälle kartsast. 
Traat kõndis kerglaste, kuid justkui hiilivate 
sammudega tema taga. Uudelepp nägi ainult 
mõne silmapilgu vältel seda pilti, kuid teda haa- 
ras mingi segane hirm, nagu võiks siin juhtuda 
mõrv. Muidugi võis selles neetud udus ja tuh- 
mis valguses kõik moonutatud olla, ka ta ise 
ärevil ja erutatud, kuid vaistlikult mõtles ta, et 
neist kahest inimesest olid saanud leppimatud 
verivaenlased. Mis oli selle põhjuseks? Kas 
ainult see tühine konservikast? 

«Trah-holla!l> hõikas Uudelepp autokastist, 
nagu tahtes oma hüüatusega kinnitada, et ka 
tema, Rein Uudelepp, vana metsatöö-paarimees, 
seisab ikka kindlalt vana Trah-holla kõrval. 

Trah-holla mõistis seda hüüatust ning viipas 
käega. 

«Kõik on korras, ära muretse, vanapoiss,» 
ütles ta autokasti ronides väsinud häälega. Ta 
istus tagasi oma endisele kohale, selg vastu juhi- 
kabiini klaasi, ning süütas presentmantli hõlma 
all jälle uue sigareti. «Sõidame!» 

Nõnda nad jälle justkui ujusid pikkamisi läbi 
uduste tänavate tagasi kesklao poole. Linn oli 
udust ja lühikestest vihmahoogudest muutunud 
justkui veel pimedamaks. Uudelepp ootas kogu 
aeg, et Trah-holla talle sellest vahejuhtumist 
paar sõna sosistab. Ent Trah-holla vaikis kange- 

kaelselt, pea nagu kilpkonnal mantlikrae vahele 
peidetud, ainult tuline sigaretiots hõõgus kuskil 
presendi voltide vahel. Sõites kuskil üleskaeva- 
tud tänavatel, kloppis auto neid üsna tugevasti. 
Ja korraga hakkas Trah-holla endamisi ümisema 
väikest, nii ammu tuntud, kuid siiski lõbusat ja 
riivatut laulukest. 

Uudelepp mõistis, et manala paha päev oli 
seekord siiski õnnelikult möödunud. Ei tulnud 
mingit suurt tüli ega ka viinajoomise uputust. 
Ta patsutas Trah-holla õlale, sest niisugune lõpp 
oli kõige parem ning mõistlikum. Ja korraga 
mõistsid mõlemad, et neid peale töö fa laagri 
sidus veel midagi muud, millele praegusel silma- 
pilgul ei osanud nimegi anda. 


Mõni päev hiljem juhtus Uudelepale ootamatu 
üllatus: ta kohtas tänaval Leenit. Ta oli isegi 
mõnikord mõtelnud niisugusele juhusele, nüüd 
aga tuli see temalegi ootamatult. Tema ees kõn- 
dis klõpsuvate sammudega, pea veidi nagu uudis- 
himust või uhkusest kuklasse heidetud ja bordoo- 
punane ridikül hooletult peaaegu kaenla alt välja 
kukkumas, keegi väga heas karakullkasukas 
naine. Niisugused naised äratavad tahes-taht- 
mata meestes veidi uudishimu. Sellepärast jäi 
ka Uudelepa pilk pisut kauemaks eessammujal 
peatuma. Ning korraga tundus talle neis klõpsu- 
vates sammudes, selles isekas peahoiakus ning 
ridiküli lohakas hoidmises midagi nii väga tuttav- 
likku. 

Uudelepp isegi jahmus sellest võimatust mõt- 

test, mingist veidrast assotsiatsioonist. Tõsi küll, 
nii klõpsutas kingakandadega ka Leeni ja oskas 
vastutulijaile nii kõrgelt ning nipsakalt nagu 
kirikutornist alla vaadata. Kuid see ei võinud 
ju Leeni olla, — ta näis palju tüsedam, uhkem 
ja eneseteadlikum. See, mis sarnanes Leeni juu- 
res lihtsalt tütarlapseliku mänguga, oli siin juba 
kujunenud - koketeerivaks poosiks. Uudelepp 
mäletas veel väga hästi — ja kes seda mäles- 
tustest iialgi kustutada saabki? —, kui abitu oli 
Leeni selles esimeses. tema poolt ostetud küllalt 
odavas kasukas olnud. Ja mitte üksnes abitu, 
vaid ühtlasi ka südant-liigutavalt lapsik ning 
rõõmus. See juhtus neil vahemaadel, kus tütar- 
laps pole enam tütarlaps, kuid pole ka veel võr- 
sunud küpseks naiseks. 

Järsku keerutas eessammuv naine kingakannal! 
ringi ning jäi ühe vaateakna ette seisma. 

Uudelepp teadis, et enamasti ei huvitanud nii- 
suguseid naisi põrmugi vaateakende tühised 
väljapanekud, vaid ainult nende eneste peegel- 
pilt. Seal tardusid nad mõneks lühikeseks het- 
keks eneseimetlemise uima. Kuid sageli kont- 
rollisid nad ka vaateakende peegelpildi põhjal 
neile heidetud uudishimulikke pilke, mõnd tut- 
tavat inimest või koguni võõrast jälgijat. Ja 
sageli juhtub — kuidas seda ka seletada —. 
et eessammuja tunneb teravalt oma kuklas võõ- 
raste tülitavaid pilke ning tahab sellest seisata- 
misega lahti saada. Sellepärast tahtiski Uude- 
lepp astuda kitsale rajale, noorte kaskedega kõr- 
valteele, mis viis värskelt värvitud kirikust 
mööda mõnede üksikute pinkide juurde. Teda 

el huvitanud põrmugi niisugused naised, need 
täitsid ta südame valuga. 


Ent järsku tundis ta selja taga nii tuttavat 
hüüatust: 


«Rein!> 

Hetk hiljem seisidki nad Leeniga vastamisi, 
teineteist uudishimulikult silmitsedes, mingeid 
segaseid vanu mälestusi meelde tuletades ja üht- 
lasi ka veidi piinlikkust tundes. Leeni vilavad 
silmad hindasid kohe esimese pilguga Trah-holla 
odavat laagritöö-ülikonda ning kõige tavalisemat 
odavat mantlit. Ta pilgud põiklesid järsku koh- 
kunult kõrvale, nagu kartes, et neid samal sil- 
mapilgul keegi Jutu-Doora kuskilt eemalt piilub. 

Niisugune oli ka varemalt mõnikord Leeni 
komme. 

Ent kedagi polnud läheduses ja Leeni jäi ülla- 
tunult, veidi pilutavate silmalaugudega Uude- 
lepa otsa vahtima. See oli tema harjunud viis, 
veidi koketeeriv ja ühtlasi ka häbitu. Uudelepp 
tundis piinlikkust, nõnda et ta vist isegi punas- 
tas. Mitte esimest korda ei vaadanud naised talle 
niisuguse pilguga otsa, mis ütles juba sõnadeta 
kõik. See oli ühteaegu meelitav, kuid siiski sol- 
vav. Neis pilkudes peitus häbitust, naise varja- 
matut poolehoidu ja sümpaatiat tema kui väli- 
muselt kena ja noore mehe vastu. Leeni pilgus 
peitus veel midagi muud, vist vanade, juba 
unustatud, aga jälle uuesti tärkavate mälestuste 
meeldetuletamist. 

«Aa... missuguseks sa oled muutunud nende 
aastatega!» ütles Leeni veidi hingeldades, kohen- 
dades samal ajal harjunud kombel tagantkäe lii- 
gutusega oma juuksekiharaid. «Ma kuulsin enda 

taga tuttavlikke samme ja mõtlesin kohe, et see 


võib olla ainult — Rein. Kas ka sina tundsid 
mind kohe ära?» 


Uudelenp raputas pead. Ta tundis meeldivat 
ärevust. sest need Leeni sõnad justkui viisid teda 
tagast jälle sellele unistustemaale, kus ta oma 
mõteteea oli olnud nõnda sageli. Ja nii pidi ta 
ka nüüd mõtlema, et olgu kuidas oli, aga T-eeni- 
Leenike on siiski teda kunagi armastanud. Muidu 
el suuda vist ükski naine niisuguseid sõnu tuulde 
nilduda. See tegi teda praegu peaaegu õnne- 
likuks. Jah. ka tema oli kunagi ära tundnud 
Leeni iga väiksemagi falaastumise, uksele kopu- 
tamise, vargsi hüüatuse või sosina. Need vist 
olidki armastuse puhtad tunnused, sest need 
täitsid alati teda rõõmuga ning tegid õnnelikuks. 
Neile võis tagantiärele mõtelda ning unistada. 
Alles nüüd, esimest korda elus, kuulis ta, et ka 
Leeni tema samme tunneb. 

Surudes maha kogu selle vanade mälestuste 
koorma. püüdis ta võrdlemisi ükskõikselt ning 
tundetult vastata: 

«Muidugi... see oli lihtsalt sinu ettekujutus.» 

«Muidugi... muidugi... aga näe, läks 
tõeks,» klõnsutas Leeni kingakannaga närvili- 
selt vastu kõnniteed. Nüüd muutus ta rahutuks 
sellenärast, et Rein teda nii külmalt kohtles. 
<«Tädike on mitu korda rääkinud, et sa oled mulle 
helistanud, aga juhuslikult polnud mind ikka 
kodus.» Leeni tähelepanelik pilk vilksatas jälle 
üle Uudelepa riietuse ja ta ütles veidi kõhkle- 
valt, viivitades: «Kui sa minuga tahad rääkida. 
eks siis räägime.» 

Uudelepp mõistis, et Leeni oli millestki sol- 

vunud. Kuid ka tema ei tahtnud alla anda. Ta 
pani rahulikult käed selja taha ning vastas iroo- 
nilise muigega: 

«No räägime, mina selle vastu ei ole.» 

«Aga mitte siin... mitte siin,» tõstis Leeni 
hirmunult oma helekollase glasseekinda. «Mul 
polegi praegu aega, on tarvis veel siia ja sinna 
sisse astuda. Tädikesel on tarvis uue mantli 
jaoks moelõiget. Teeme nii... tule poole tunni 
pärast Kadrioru kohvikusse. Sa ju tead seda 
kohta?» 

Miks siis Uudelepp ei teadnud neid paljude 
mälestustega toole, kus ta koos Leeniga oli nii 
palju kordi istunud? See oli nende põgenemise 
koht, kus nad olid varjul kõikide tuttavate eest. 
Nad tahtsid olla kahekesi või tundmatute ini- 
meste seltsis, kes ei teadnud neist midagi ja kel- 
lest ka nemad ei teadnud mitte midagi. Kui nad 
juhtusid seal mõnikord üksi olema, siis tundis 
Leeni-Leenike, et kuskilt akna- või uksepragude 
vahelt puhus lõikav külm tuul, ja ta pani oma 
saledad jalad Uudelepa mantli alla sooja. Siis 
jõid nad jälle lamedatest klaasidest väikese sõõ- 
mukese likööri või suudlesid salamahti. 

«Tean... väga hästi tean,» vastas Uudelepp 
solvunult, sest talle näis, et kõik need vanad ja 
kallid mälestused polnud Leenile nii armsad kui 
just temale. 

Nad vahetasid veel mõningaid tühiseid lau- 
seid, nii nagu ikka tänaval kohtumisel tavaliselt 
vahetatakse. Siis naersid nad kahe kohevil sul- 
gedega varblase üle, kes tühjal liivapeenral kis- 
kuma läksid. Nad näisid nii inimlikud, täpipealt 
nagu kaks turumoori. Missugune hingevalu oli 

neil katkuda? Leeni klõpsatas jälle närviliselt 
kingakannaga, sest keegi härra sorti mees möö- 
dus neist ja tervitas väga viisakalt. Uudelepp 
oleks tahtnud sellele keigarile kiviga tagant 
järele visata. Ja siis, mõni silmapilk hiljem, oli 
Leeni läinud, nagu poleks teda olnudki. Ainult 
varblased kaklesid endist viisi edasi liivateel ja 
härra sorti mees tuli pikkamisi lonkides tagasi. 

Uudelepp heitis pea kuklasse ning kõndis 
pikkade, kõnniteesse surutud kannajälgedega 
kirikust mööda. Ta istus vanade vahtrate alla 
pingile, tundes mingit seletamatut rõõmu, kuid 
samal ajal ka kuristikuna musta tühjust. See 
hakkas teda jälle painama. Kas Leeni oli talle 
niisama vadistanud või rääkis ta ka terake tõtt? 
Kadrioru kohvik... muidugi ei tule sinna Leeni 
ega lähe ka tema. See oli ju räägitud mõlemate 
poolt niisama suusoojaks, rohkem mitte midagi. 
Niisuguste lubaduste ja juttudega lohutati lapsi. 

Uudelepp süütas sigareti ning hakkas põlve 
otsas jalga kõigutama. Ta mõtles kahjurõõm- 
salt, et las läheb Leeni-Leenike sinna kohvikusse 
ja ootab ning ootab teda nagu vana kuud pilve 
tagant. Las ootab! Las ootab! Aga tema ei tule 
ega mõtlegi tulla, vaid ostab pudeli viina ja 
läheb koju vana Trah-hollaga klaase kõlistama. 
See oleks kõige õigem otsus. Las Trah-holla 
räägib jälle Hollandimaast, tuuleveskist ja tol- 
lest toredast peremehe tütrest, kes on siiski 
tuhat korda etem kui mõni Leeni, keda härras- 
mehed on hakanud tervitama. Uudelepal hakkas 
isegi hea meel niisuguse kindla ja meheliku 
otsuse üle. . 

Risttänava nurgal näitas kell, et oli möödu- 

nud juba kümme minutit. Uudelepp ei tahtnudki 
enam mõtelda Leenist. Ta mõtles neist kella- 
tõllaratastest, mis olid igale poole Tallinna täna- 
vatele üles seatud. Kust küll niisugused moonu- 
tised olid välja võetud? Ja pealegi käib üks nii, 
teine naa, nii et kunagi ei või olla õiges kella- 
ajas kindel. Aga kui ta uuesti ühele niisugusele 
tõllarattale vaatas, siis nägi, et oli möödunud 
juba viisteist minutit. 

Kakskümmend minutit... kakskümmend kolm 
minutit... kakskümmend neli minutit. Uude- 
lepp ei mõtelnudki tõusta ja kohtamisele minna. 
Kindlasti oli see ainult mingi Leeni vigur, tema 
väljamõeldis, millega tahtis mõnikord inimestele 
meeldida. Ta oli sellele niisama osav nagu tema 
tädikenegi. Kakskümmend viis minu-t-i-t... ja 
korraga ei suutnud Uudelepp enam rahulikult 
oma pingil istuda. Ta viskas pooleldi suitsetatud 
sigaretiotsa maha ning ruttas jooksujalal tram- 
mile. 

Nagu sel kellaajal enamasti ikka, oli ka nüüd 
kohvik inimestest peaaegu tühi. Eesruumis vadis- 
tasid kaks naist jahtunud supi juures ja üks lota- 
kile vajunud mantlihõlmadega kunstnik jõi õlle- 
klaasist veini. Astudes tagumisse ruumi, silmas 
Uudelepp kohe esimese pilguga väikese nurga- 
laua juures Leenit. Just sama laua juures olid 
nad varemaltki nii palju kordi kohtunud, naer- 
nud Ja lõbusalt vadistanud nagu ikka kaks noort 
inimest. See oli Uudelepa arvates kõige toredam 
ja ilusam nurgalaud selles väikeses kohvikus. Ja 
võib-olla oli see ka kõige toredam laud, mille 
taga ta kunagi istunud. 

Leeni oli nähtavasti end parajasti puuderda- 

nud ja huuli värvinud, hoides käes veel avatud 
puudritoosi., 

«Ometi tulid...» naeratas ta võidukalt kit- 
saste, värskelt värvitud huultega Uudelepa otsa 
vaadates, 
| «Kas sa mõtlesid, et ma ei tule?» küsis Uude- 
epp. 

«Mõtlesin ja ei mõtelnud ka. Istu.» 

Uudelepp istus, aga nagu kuskil mõtete sügavu- 
ses puuris temas mõte, et see on tema Leeni- 
Leenike, aga ei ole ka. Ta pidi ikka ja jälle teda 
vaatama. Temas oli nii palju tuttavlikku, Uude- 
lepale armast ja kallist, kuid ühtlasi ka midagi 
võõrast ja kohutavat, millele ei osanud nimegi 
anda. Aeg voolib inimesi karmi käega, ja see on 
juba meisterlikum nikerdus, kui suudab tema 
oma noaga teha. Paljud neist küll pragunevad 
ja purunevad, aga teised muutuvad veel kauni- 
maks. 

Missugusesse liiki kuulus Leeni? 


Uudelepp ei suutnud seda praegusel silma- 
pilgul otsustada. Temas leidus veel palju vana, 
seda tuttavlikku Leeni-Leenikest, kuid oli ka 
midagi uut. Kõik ta liigutused olid muutunud 
hoopis teistsuguseks, minetanud tütarlapseliku 
arguse ja omandanud naise võluvuse. 

Ta tellis ettekandjalt kohvi, ning heites silma- 
nurkadest uuriva pilgu Leeni poole, küsis: 

«Kas ka šarivari?» 

Leeni hakkas laginal naerma ning tuttaval 
kombel pikki silmaripsmeid pilgutades noogutas 
peaga. Nii olid nad hakanud kunagi naljatades 

ulmetama seda tädikese rohelist jooki, millele 
tuli veel lisada tilgake sidrunimahla, muskaati ja 
ei tea mis veel. 

Kõik näis esimesel silmapilgul nagu vanastigi 
— See väike nurgalaud, lõhnav kohv sidruni- 
lõikudega ning lataäärelistes klaasides roheliselt 
sädelev liköör. Ent ometi tundus, otsekui istuk- 
sid nad teineteisest tuhandete kilomeetrite kau- 
gusel. Uudelepp segas aeglaste liigutustega kohvi, 
mõteldes samal ajal, et kaugel Siberi metsades 
oli talle Leeni siiski palju lähemal kui praegu 
sün! ° 

Nähtavasti piinas sama tunne ka Leenit ja 
mõlemad katsusid teeselda, nagu oleks kõik 
endine ega polegi seda kaugusevahet olemas. 
Kuid samal ajal tundsid mõlemad närivat kahet- 
sust, otsekui oleksid nad midagi väga kallist ära 
kaotanud, mida ei suuda ega suudagi kunagi 
enam üles leida. Nagu selleks, et seda närivat 
kahetsuslainet maha suruda, suitsetas Leeni välja- 
paistva žestiga kuldotsaga sigaretii. Ka vare- 
malt oli ta mõnikord suitsetanud, kuid alati ikka 
areldi, oskamatult, väikese punastava häbiga, 
mis ajas alati Uudelepa südamest naerma. See 
tundus talle siis justkui koolitüdruku koerustükk, 
kes tahab vempu mängida. Nüüd aga tundus see 
hoopis teisiti. Tundus, nagu tahaks Leeni selie 
hoolimatu ja jõhkra viisiga Uudelepa protesti 
välja kutsuda. Kuid Uudelepp ei protesteerinud, 
ta nagu ei märganudki seda lohakat suitsetamis- 
viisi, mis omane kergemeelsetele naistele. Ja see 
tekitas Leenis veel enam meeletuska, ta muutus 
hingepõhjas isegi tigedaks, et see Uu-uudelepp 
temast enam põrmugi välja ei tee. Ja Leenile tun- 


dus see ükskõiksus just kõige solvavam, palju 
halvem kui vihavaen. 

Palju kordi oli Leeni endamisi mõtelnud ja 
analüüsinud, kas ta oli Uudeleppa armastanud või 
ei. Muidugi oli! Esimest korda elus tundis ta, 
et tahaks igavesti, isegi kuni surmatunnini sel- 
lest pikast vibalikust poisist kinni hoida. Tahaks 
pugeda tema lähedale ihusooja nagu esimene 
kevadine kuldnokk. Tahaks kogu eluaeg temaga 
käsikäes kõndida läbi orgude ja üle mägede, 
laulda, tantsida ja lõbusalt naerda. Aga kui ta 
seda kõike oma tädikesele rääkis, kõõritas see 
imelikult silmi ja ütles, et see kõik on ilus asi 
küll, aga selle jaoks on tarvis raha, raha ja raha. 
Tädike arvas koguni, et mingisugused philosoh- 
vid ajavad jaburat juttu, kui nad räägivad ini- 
meste võrdsusest ja ühetaolisusest. Maailmas pea- 
vad ikka olema ühed, kes teenivad ja kummarda- 
vad, teised aga ainult selleks, et seda kõike vastu 
võtta. 

Kuid üheksatelstkümne- või isegi kahekümne- 
aastase tütarlapse armastus võib olla sageli ka 
muutlik nagu kevadel keerutav tuulevihur, mis 
tuiskab ja tormab mõtlematult siia ning sinna. 
Aga kahekümne kolme-nelja aastane naine on 
juba palju niisuguseid tuulekeeriseid selja taha 
jätnud. Nii rääkis ka tädike, silmad pooleldi lau- 
gude vahele suletud, sest tema salajastes lae- 
gastes oli vist nii mitugi seda sorti kogemust. 
Kuid see mõte ei toonud praegu Leenile lohutust. 
Just vastupidi — ta tundis jälle uue teravusega, 
nagu oleks jäädavalt midagi kallist ja ainukordset 
ära kaotanud. Kas see oli Rein, kas see oli tõesti 
Rein? 

See mõte kostis nagu karjatus ta südames. 

Kuid samal ajal kui Leenit mõtles sellele nii 
keerulisele küsimusele, millele ta ei suutnud 
praegu otsekohest vastust anda, meenus talle 
järsku papike. Papike... See meeldetuletus oli 
praegusel silmapilgul nagu mõru pill ja ta haaras 
laualt likööriklaasi ning jõi selle äkilise liigutu- 
sega tühjaks. Jah, too papike oli ainult papike, 
muud ei midagi, kuigi tädike teda küll kiitis ja 
ta ka ise tahtis näida reipana ja suure majan- 
dusmehena. Tore oli küll sõita tema autos ja 
kanda seda... seda karakullmantlit!!! Sellest 
tundis tädike vist isegi suuremat rõõmu kui tema. 
Papike... 

Aga endisest kahvatanud näoga ja kõhnavõitu 
vibalikust Uudelepast oli nende aastatega kas- 
vanud tore mees. Tõsi, ta riided ja see kõige 
odavam närune mantel näisid küll koledad, need 
justkui oleksid õmmeldud mõne jämeda puupaku 
jaoks. Niisugustes riietes käis ringi papikese 
autojuht, viiekümnendates aastates vanapoiss, 
kes nüüd pruuti otsis. Ka papikese riided polnud 
palju paremad, kuid temal oli võim, ja kui ini- 
mesel on võim, siis ei hakka keegi tema riie- 
tust täpsemalt vaatama. Vaadatakse uudishimuli- 
kult tema naise või armukese riietust. 

Leeni heitis ripsmete alt pilgu Uudelepale. 

Ei saanud salata, nende aastatega oli Uudelepp 
ka ise palju mehisemks ja painduvamaks muutu- 
nud. Ta ei kolistanud enam toolidega ega kõi- 
gutanud lauda, nõnda et kohvi klaasist maha 
loksus. Ta justkui polnud viibinudki Siberi me*- 
sades, vaid mõne suurlinna kohvikutes. Leeni 
tundis tahtmatult väikest kiivuse-ärevust, sest nii 

paljudki naised heldavad niisuguse toreda kujug 
mehele — silmanurkadest mõne põgusa pilgu- 
Ainult need riided... kuid eks temagi ju oli 
selles süüdi, et Rein nüüd niisugustes hilpharaka- 
moodi riietes ringi käis. 

«Räägi midagi,» ütles ta vaikust katkestades, 
ise kaaludes üht kauget mõtet, mis tal tekkis 
seoses Uudelepa riietega. Siin peab papike aita- 
ma, see on temal lihtne korraldada. 

«Räägi sina,» vastas Uudelepp nil tuttavliku 
lausega. 

«Jälle mina!» hakkas Leeni lõbusalt naerma ja 
kustutades sigaretiotsa tuhatoosis, kallutas pea 
harjunud kombel isekalt kuklasse. «Mulle pais- 
tab, et sa ei ole seal rääkimist just juurde õppi- 
nud. Aga hea küll, tädike ütleb, et isegi vaikne 
mees on kümme korda parem kui puupakk. Ma 
usun, et mu tädikesel on õigus. Aga räägi nüüd, 
kuidas sa selle kõvera armi palenukile said. Kas 
kiskusid seal varnakkidega mõne ilusa tüdruku 
pärast?» 

Ta poleks tahtnud hoopiski niisugust rumalat 
küsimust esitada, mis ühtlasi reetis ka ta vana 
nõrkust — kiivust. Kuid ta tahtis kogu aeg Uude- 
lepaga rääkida, kuulda tema häält ja nõnda lip- 
saski suust see rumal küsimus. Nüüd polnud 
enam midagi parata. 

«Ei, kahjuks pean sind niisugusest toredast 
romantikast seekord küll ilma jätma,» vastas 
Uudelepp rahulikult kohvi rüübates. «See lihtne 
arm on saadud päris proosaliselt, nimelt töö juu- 
res. Kiil, millega väga okslikke puuhalge või 
tüvesid lõhutakse, kargas mulle vastu nägu. Ja 
see ongi kõik.» 

«Luiskad!» heitis Leeni, tundes samal ajal 
ühtlasi ka head meelt, et see oli olnud siiski 
ainult mingisugune kiil, aga mitte midagi muud. 

«Potral rääkis mulle, et seal lähevad mehed 
taigasse, võtavad endid vööst saadik riietest lahti 
ning võitlevad mõne naise pärast. Kes ellu jääb, 
see võidab ka naise.» 

«Potral podiseb, ta on ehk kunagi mõnda 
niisugust halba filmi näinud,» lõi Uudelepp hoo- 
letult käega. 

«Aga sa olid seda talle ju ise rääkinud.» 

«Mina?> 

«Nii ta rääkis mulle,» süütas Leeni jälle uue 
sigareti. Ta näis põnevil ootavat Uudelepa 
vastust. 

«Mina ei ole seda kunagi rääkinud,» lausus 
Uudelepp rõhutades. «Nii võib rääkida ainult 
inimene, kes ei tunne Siberit ega taigat, kes on 
selle mõne juturaamatu järele kokku keerutanud. 
Taiga elu on karm, ka seal leidub romantikat, aga 
niisugust kiviaega küll ei ole.» Järsku tuli talle 
meelde udune õhtupoolik, sekeldus mingisuguse 
konservikastiga ja Traadi hüüatus laomehe akna 
taga. «Kas Potral töötab ikka endisel kohal?» 
küsis ta Leenilt. 

See viivitas vastusega ja harjunud kombel 
silmi pilutades ütles nagu vastu tahtmist: 

«Ah ei! Ta oli vanale Margusele rusikatega 
kallale läinud ja kohe päevapealt vallandatud. 
Ta töötab nüüd kuskil laos.» 

<«Ahl» 

Ja Uudelepp mõistis nüüd ka täie selgusega 
toda kastilugu, mis oli talle ikka veel veidi sega- 
seks jäänud. Tähendab, Potral nihutas end jälle 

uuele saagile lähemale, et õigel ajal jaol olla. 
Nüüd on võib-olla ta kaaslasteks Traat ning tei- 
sed temasugused. ž 

Potrali meeldetuletamine kutsus Uudelepas 
ühtlasi esile ka midagi ebameeldivat Leenist. 

«Miks sa mind siia kutsusid?» küsis ta- var- 
jamatu tigedusega, tundes, et kõik ta haavad 
pole siiski veel kinni kasvanud. Ja kas nad para- 
nevadki kogu eluajal? 

Leeni läitis uuesti sigareti. Ta pikad ja kitsad 
sõrmed värisesid selle juures veidi närviliselt. 
Tädike hoiatas teda iga päev, et tatolle varnakiga 
enam tegemist ei teeks. Tema jaoks oli loodud 
papike, tõsi küll, veidi ülearustes aastates ja kulu- 
nud, kuid parem vana varju all, kui noore piitsa 
all. Tema, tädike, võis sellest palju rääkida, ja 
egas muidu poleks ka tema sahtlid täis riide- 
kangaid ja iga sõrme jaoks kümme sõrmust. 

«Kas ütelda ausalt?» küsis Leeni vastu, naja- 
tades toolile. 

«Muidugi ausalt.» 

Leeni viivitas mõne silmapilgu vastusega. 

«Ma ei mõtelnudki seda sulle ütelda, aga 
olgu pealegi. Nii saab meie vahel ehk mõnigi asi 
selgemaks. Asi on niiviisi... ma... ma olen 
hakanud mõtlema ja ka ise aru saama, et olen 
sulle teinud ülekohut.» 

Need sõnad üllatasid Uudeleppa, seda ei tead- 
nud ta oodata. Ta tegi tõrjuva liigutuse, nagu 
oleks nüüd sellest kõigest hilja rääkida. Samal 
ajal meenusid talle ka tädikese sõnad lahtilõiga- 
tud leivakäärust. Tädikesel oli siiski õigus, kuigi 
tema õigus seisis ainult kasusaamises. Aga ini- 
meste hingesid pole nii kerge lappida nagu kinga- 

paari. Neid ei saagi lappida, või teeb seda imet 
ainult aeg. 

«Mitte seda... ma ei taha sinult midagi 
andeks paluda ega andestust saada,» justkui 
mõistis Leeni Uudelepa mõtteid. «Tahtsin seda 
kuidagi hoopis teisiti heaks teha, sind veidi 
aidata. Minu süü tõttu jäid sa riietest ilma, aga 
nüüd on mul võimalus...» 

Leeni piilus silmanurkadest, kuidas Uudelepp 
sellele reageerib. Kuid mehe nägu oli muutu- 
nud rõõmu asemel karmiks, võib-olla koguni veidi 
valuliseks. See oli inimese karm nägu, kes oli 
palju läbi elanud. Ning korraga mõistis 
Leeni, et see tõsidus ja karmus oligi Uudelepa 
näos see uus, mis talle nii väga meeldis. Ja seda 
uut kaunistas ka too arm, ükskõik kuidas see ka 
oli saadud. 

«Pole tarvis... pole midagi tarvis.» lõi 
Uudelepa näol arm punetama. Leeni ei saanud 
järsku aru, kas ta oli ainult ärritatud või vihane. 
Siiski vist vihane, sest järgmised sõnad ütles 
ta suure kibedusega: «Veel mõned nädalad tagasi 
uskusin ma sind, kuid nüüd... nüüd aga ma 
enam ei usu. Su lubadused on olnud kõik valeli- 
kud ja mulle polegi neid riideräbalaid enam tar- 
vis.» 

«Rein!» 

Leeni oli ärevil ja solvunud, sest keegi pol- 
nud talle kunagi niisuguseid teravusi julgenud 
ütelda. Kuid ta ei saanud salata — selles peitus 
ka tõtl, ja see tõde oli just kõige valusam kuu- 
lata. Ta oleks ju võinud tunnistada, et Uudelepa 
riided on juba ammu tükkhaaval maha müüdud 
ja neist pole enam midagi järel. Aga ta tahtis 

selle filestunnistuse päev-päevalt edasi lükata. 
Ja ta tõesti ei valetanud, sest tookord oli tal nii 
hädasti tarvis raha väikeste asjade ostmiseks, 
kohvikus istumiseks või sigarettide jaoks. Ja 
kas polnud ka Uudelepp ise süüdi, et oli teda 
õpetanud suitsetama neid kalleid kuldotstega 
sigarette? Seda kõike peaks ta nüüd Uudelepale 
ütlema, aga... 

Järsku tegi ta eneselegi ootamatu otsuse. 

«Siin on minu kuldkell,» rebis ta ägeda liigu- 
tusega randmelt musta paelakese lahti. «Osta 
selle eest, mida just hädasti vajad. Aga nädala- 
poolteise pärast annan ma sulle nii palju raha, 
nagu on tarvis kõige korraldamiseks.» 

Leeni pani kella lauale ja see jäigi nende 
vahele. 

«Pole tarvis... ma ei tulnud sinult midagi 
nõudma,» lausus Uudelepp pikkamisi poolel 
häälel. «Sa saad ju isegi aru, et sellel kõigel 
pole enam mõtet.» 

Ka Leeni oli ise seda mõistnud ning tahtma- 
tult veeresid talle pisarad silmi. 

«Kutsu ettekandja,» ütles ta Uudelepale. 

Uudelepp kutsus ettekandja ja tasus arve. 

Nad väljusid kohvikust, Leeni veidi ees, Uude- 
lepp tema järel, nagu nad olid siit varemalt 
lugematuid kordi väljunud. Aga see lahkumine 
polnud siiski endine, seda tundsid mõlemad nii 
selgesti. Neil tuli astuda nagu üle määratu laia 
kuristiku, mis viib neid igavesti teineteisest 
lahku. Leeni tundis, et ta jalad olid millegi- 
pärast nõrgaks jäänud, ning ta klõpsutas koh- 
makalt kingakandadega. Ta tundis ikka selge- 
malt ja selgemalt, et ei jaksa täna oma pead ise- 

kalt püsti hoida, Tänav olt peaaegu tühi, tee- 
äärsed puud ja põõsad raagudes, majade seinad 
suitsutahmast määritud. Imelik, et ta kunagi 
varem seda luitunud pilti nii teravalt polnud näi- 
nud. Aga nüüd... Leeni oli peaaegu nutma 
puhkemas, sest talle meenus tädikese paljude 
lobisevate sõnade hulgast ka üks niisugune, mis 
iseloomustas just tema praegust olukorda: sil- 
mad näevad ainult seda, mida süda tunneb. 
Tädikese kerge mõistus polnud vist kunagi nii 
teravat tõtt ütelnud. Ning korraga haaras Leeni 
Uudelepa mantlirinnast kinni ning lastes end 
jõuetult tema najale, ütles nutuse häälega: 

«Rein, ükskõik mida sa ka minust arvad, aga 
usu, ma olen sind siiski armastanud. Ma ei tea, 
kas seda oli vähe või palju, aga see oli siiski... 
armastus.» 

Mõned möödaminejad heitsid neile uudis- 
himulikke pilke. Leeni oli alati kartnud niisugu- 
seid pilke, mis võisid teda alandada või naeru- 
vääristada. Seda oli talle tädike rangemalt pähe 
tuupinud kui üks-kord-üht. Aga nüüd valdas 
teda niisugune kummaline nõrkus, et ta el suut- 
nud end sellest jõuetusest lahti rebida. 

«Sa ei vastagi mulle, Rein?» tõstis ta nagu 
abiotsiva pilgu Uudelepa poole. 

«Ma ei tea...» vastas see kaheldes. «Kord 
ma uskusin seda, kuid nüüd olen hakanud kaht- 
lema.» 

<Ah nii...» 

Silmapilk hiljem olt Leeni oma arusaamatust 
nõrkusest võitu saanud. Ja ta tundis esmakordselt 
elus, et kõige solvavamad pole mitte uudishimu- 
likud pilgud, vaid see, kui su kahetsus ja enese- 

alandus nii külmalt tagasi lükatakse. See ei too 
mitte üksnes puna näkku, vaid lõikab ka nagu 
lerava noaga südamesse. Heida pea uhkelt 
kuklasse ja kõnni edasi, Leeni, armuandi pole 
sulle tarvis! Ja ta heitis jälle pea isekalt kuk- 
lasse, klõbistas Uudelepa kõrval kingakanda- 
dega ning lausus alles tüki aja pärast välja- 
kutsuva kibedusega: 

«Muidugi võib sul õigus olla, sest kes seda 
nii kindlasti teabki!l Niisuguste küsimuste mõõt- 
miseks pole täpset kaalu ega süllapuud. Räägi- 
takse, et mehed mõistavad seda mõistusega, 
naised tundmustega. Kuid selle üle ei maksa 
vaielda, sest kõik võib olla ka ainult kauge une- 
nägu, mis mõtetes viirastub.» 

Põlistes laantes puid lõigata, hämarduvas 
hommikuvalguses või koguni enne seda üles 
tõusta ning paljude kilomeetrite kauguselt juba 
kustunud päikesega tagasi tulla, see pole kerge 
töö. Noorematel metsameestel elustab seda väsi- 
tavat tööd ning teekonda siiski lumiste metsade 
puhas värskus, mõnelt puuoksalt ootamatult 
kostev hilise orava kurjustav kädin või kau- 
gelt, üle kokkutuisatud lumemägede vilkuv 
üksik tulesilm. Seda vaadeldes võib mõnikord 
astuda nagu lahtist raamatut lugedes, mis 
jutustab kaugetest põhjamaa metsadest, mitu 
ööd-päeva kestnud tuiskudest, igast väikesest 
jäljekesest, mille säravalt puhtale lumele on jät- 
nud mõni lind või loom. Sageli on kõik see, mil- 
lel pole mõnes linnas või asulas mingit tähtsust, 
siin suursündmuseks. 

Kuigi transporditöö on palju elavam ja vahel- 
dusrikkam, ei juhtu seal kunagi neid meeldivaid 
looduse üllatusi, mis panevad sind tähelepaneli- 
kult kuulatama mõnd tundmatut häälitsust, tuule 
tormiks paisumise salapärast hoiatust vanade 
kuuskede mühisevates latvades või seirama tund- 
matut jälgede viirgu, mis korraga ootamatult 
lumme kaob, nagu polekski siit alles mõni minut 
tagasi mingi loom läbi lipsanud. 

Kas see oli lendorav, kes on end inimeste eest 
üksiku puu tihedatesse okastesse peitnud, või 
mõni teine loom, kes oskab jälgegi jätmata 
sügava lume alla pugeda? Ei tea. Kuid nii, nagu 
transporditöös jäävad tundmatuks niisugused 
väikesed looduse rõõmud, ei vaeva siin ka ini- 
mest kauged igatsused ja pettepildid, ääretu 
tühjuse kõle tunne, mis võib sind hakata ühel 
päeval niisuguse meeleheitega muserdama, nagu 
oleks kogu maakera plahvatanud lugematuteks 
tükkideks, mille ühel kiliul kihutad sina mööda 
maailmaruumi ega kohta enam kunagi teisi killu- 
kesi, 

Uudelepp tundis end väsinuna ja roidununa, 
sest juba nädalapäevad kestis töö mingi enne- 
olematult seletamatu pingega. Ühed laod tüh- 
jendati, teised täideti, ning mõnikord tuli neist 
juba järgmisel päeval jälle autokoormad tagasi 
vedada. Puu langeb, oksad laasitakse, tüvi lõi- 
gatakse tükkideks — selles kõiges on kindel 
reeglipärasus ja süsteem. Ent igasuguseid kaste, 
tünne, kotte vedada ning laiali paisata, ja 
neid juba järgmisel päeval jälle uuesti tagasi 
vedada — see näis Uudelepale juba arusaamatu 
segadusena. 

Nende töörohkete päevadega oli isegi Trah- 


holla väljaulatuvate põsesarnadega nägu justkui 


kitsamaks muutunud. Ka ta naljatused ning 1õõ- 
pimised ei omanud enam endisi lendavaid 
tiibu, need ei tõusnud säravate rakettidena kõr- 
gele, vaid visisesid märja püssirohuna maas. 
Ainult vana Kimask lagistas veel nende üle 
naerda ja pühkis kämblaga naerupisaraid. Kuid 
seegi naer oli justkui ainult sellepärast, et nad 
mõlemad olid neid kulunud lugusid kuulnud 
juba aastakümneid tagasi oma nooruspäevil 
ning nüüd muutusid need rohkem kaugete aegade 
meeldetuletamiseks kui tõelisteks naljadeks. 

Neil päevil tatsas ka direktor sagedamini õuel 
kui harilikult. Ta astus elatanud inimese väsi- 
nud sammuga, nägemata kõike seda, mis tema 
ümber sündis. Trah-holla ütles tusaselt Uude- 
lepale: 

«Näe, seal läheb see väsinud suhkrukott. 
Vanamees rabeleb hullupööra, tal istuvad iga 
päev revidendid kukil. See on juba kuumem 
lahing kui võtta metsas maha viiskümmend 
palki.» 

«Auto tühjaks laadidal» hõikas ladude juu- 
rest Traat. 

Kui nad jälle hingetõmbeks mahti said, süü- 
tas Trah-holla suitsu ja lisas nagu selgituseks: 

«Oleme varemaltki niisuguseid asju näinud. 
Kui mul kioskis puudujääk tuli, siis tassisin öö- 
sel nagu kass poegi sõbramehe poolt kraami 
lisaks. Teine päev aga tassis ta jälle minult. Nii 
see eluke mõnikord on. Kuid nüüd on see papike 
selle siidi-niidikeraga veel hullemini õnges, kui 
mina olen kunagi olnud.» 

Uudelepp et vastanud sõnagi. 

Alles pool tundi tagasi oli ta näinud läb! lao- 
ukse vilksatamas tuttavat karakullnahast kasu- 
kat. Kas see oli Leeni või keegi teine? Muidugi, 
kindlasti oli see keegi teine, too siidi-niidikera, 
sest mis on Leenil selle juba üle viiekümnenda- 
tes aastates mehikesega tegemist? Aga midagi 
valusat ja seletamatut jäi ikka Uudelepas purema 
ning õõnestama nagu tüütav puutõuk. Ta hakkas 
kiiresti raskeid kaste autolt maha laadima, tun- 
des selles pingutavas töös ka enesepiitsutamise 
valusat rõõmu. Aga kui see oli ikka Leeni? Ku- 
rat võtku, mis temal sellega asja! Muidugi pol- 
nud ega võinudki see olla Leenil Juba ta uhke 
peahoiak ja isekas sammude rutt ei lubaks tal nii- 
suguse tasemele laskuda. Aga tädike? Niisugu- 
sed tädikesed oskavad elu värvida mitmesuguses 
valguses. Kuid ei, ei, see oleks ju. peaaegu 
prostitutsioon. 

«Näe!> tõukas Trah-holla teda järsku õlast. 

Uudelepp vaatas üle laoukse ning nägi Leenit 
üle õue ruttavat. 

«Leeni!» hüüatas ta võõra häälega, laskis 
Mingi kandami sülest langeda ning ruttas talle 
järele. 

Leeni jäi rahulikult seisatama võlvaluse all, 
nägu oleks ta seda kohtumist just oodanudki. Ta 
vaatas Uudelepale väga selgete ning kindlate 
silmadega otsa. Kui Uudelepp ei suutnud sõnagi 
öelda, lausus ta kitsaste huulte iroonilise mui- 
gega: 

«Ma teadsin, et sa siin töötad. Potral ütles 

mulle ja küsis... kas sind siit mitte minema 
kihutada.» 

Uudelepp nagu poleks kuulnudki Leeni sõnu. 

«Aga sina... mida sina siit otsid?» küsis ta, 
tundes samal ajal, nagu võbiseks ta üleni külma- 
värinais. 

Leeni ei vastanud kohe. Ta lõi kindaga kasu- 
kalt maha mingi nähtamatu tolmukübemekese 
ning ütles siis väga rahulikult: 

«Aga niisama... mul on siin üks sõber.» 

«Tähendab, see papike?» purskas Uudelepp. 

Leeni tõstis tõrjudes käe: 

«Ole sina üsna rahulik, kõik on korras. 
Homme või ülehomme võid endale osta uued 
ülikonnad ja kõik, mida vajad. Ja siis pole ma 
enam sinu võlglane.» 

Silmapilk hiljem oli ta juba läinud, kuna 
Uudelepp ikka veel segasena võlvialuses seisis. 
Ta ei mõistnud veel praegugi, kas see kõik oli 
Leeni poolt mingi enesepiitsutav kättemaks või 
midagi muud. 

«Mehed kohale!» kostis kuskilt Traadi pini- 
sev hääl. 

Kogu päev töötas Uudelepp masinlikult, kat- 
sudes end raskustega väsitada. Nii oli ta töötanud 
ka metsas, kui teda haaras meeleheite tusk. 
Mitte midagi mõtelda, mitte midagi tunda ega 
isegi kaaslastega ainukestki sõna rääkida, vaid 
väsinult narile ronida — see sarnanes justkui 
põhjatusse kuristikku hüppamisega. 

Seal tundus see siiski lihtsam ja kergem, sest 
juba järgmisel päeval kerkisid jälle uued lootu- 
sed ja ootused. Ent mida pidi ta tegema nüüd? 
Kas miilitsasse minna ja kogu see lugu ära jutus- 

tada? Kuid mida teeb miilitski, sest tal pole 
ainustki tõendit ega fakti? Ainult midagi segast, 
võib-olla koguni väljamõeldut kujunes tema 
mõtetes. See sarnanes kuidagi selle vana looga. 
mille temagi oli kord üle elanud. Ja võib-olla 
jäävad selle eest vastutama ainult vana Kimask 
ning Trah-holla, ei keegi muu? 

Ja alles nüüd mõistis ta nii selgesti, miks ka 
vana Kimask ja Trah-holla niisuguseid mõistu- 
jutte ajavad. Nad ainult aimavad, võib-olla 
koguni ehk teavadki neid tumedaid tehinguid, 
kuid ei saa midagi tõestada. Sõnad ei tõesta, fak- 
tid tõestavad. Kuid ühe Kimaski või koloonias sit- 
sinud Trah-holla jutu põhjal ei hakata kogu 
seda lugu nii põhjalikult uurima, sest palju liht- 
sam on seda järele vaadata revidentide proto- 
kollidest, Kuid protokollid on ikka enamasti 
korras, sest kes jõuabki täpset ülevaadet saada 
niisugusest suurest organisatsioonist. 

Uudelepp haaras üksi veel raskema kasti ning 
vinnas autole. 

Kuigi nad kogu aeg kiirustasid, jäid ometi 
ka sel õhtul tööga väga hiljaks. Traadil tuli igal 
pool paberitega väga kaua sekeldada, kurjustada 
laomeestega ning vanduda põrgu põhja seda nee- 
tud transporditööd. Kõik logises justkui halvasti 
liimitud laud tappides. Ainult Trah-holla see- 
kord isegi ei kirunud, vaid oli nagu liivamees 
oma presentmantli alla tuppe pugenud ning imes 
vaikides oma sigaretti. See polnud tavaline 
Trah-holla mood, sest ta armastas ikka kärat- 
seda, ühe või teisega vaielda, siis kõik jälle ära 
unustada ning jutustada kõikide naeruks mõne 
lõbusa loo. Nüüd aga paistis Uudelepale, nagu 

ootaks ja valvaks täna õhtul Trah-holla midagi 
erakorralist. 

Oli juba päriselt pime, ainult aknaklaaside 
taga kumasid tuhmunud tuled, kui nad viimase 
koormaga läbi pärani jäetud väravate kuskile 
pimedasse õue sõitsid. Uudelepp polnud kunagi 
niisuguses kohas mingit ladu näinud. Tal tärkas 
järsku ebamäärane kahtlus ning küsis sosistades 
kõrvalistuvalt Trah-hollalt: 

«Mis ladu siin asub?> 

Trah-holla pomises midagi arusaamatut ning 
katsus presentmantli varjus kustunud suitsu süü- 
data. Siis venitas ta nagu vastu tahtmist: 

«Vaa-atame.» 

Traat oli juba kärmelt juhikabiinist välja 
karanud, mõlemad väravapooled kinni lükanud 
ning käratas: 

«Jäta siin suitsetaminel» 

Ta näis ärev ja rutakas, kadus kuskile pime- 
dasse tagaõue, kust kostis koputus vastu laoruumi 
ust. Tükk aega valitses täielik vaikus. Siis kost- 
sid jälle tagaõuest Traadi ruttavad sammud ja ta 
valge kogu ilmus nähtavale autoukse juures. 

«Lase veel natuke edasi, ma näitan teed. 
Ettevaatlikultl!» 

Auto veeres pikkamisi mingi madala hoone- 
lobudiku ette. Seal polnud ühtki inimest näha, 
ainult ühest väikesest aknast kumas tuhm tule- 
kuma. 

«Stopp!» 

Auto jäi seisatama ja Traat andis korralduse: 

«Maha laadida!» 

Trah-holla ja Uudelepp ronisid autokastist 
alla. Piserdas tihedat uduvihma, mis tungis isegi 

Tlietest läbi, Uudelepp imestas, et seekord Trah- 
holla ei kirunud vihma üle ega tahtnud ka laa- 
 dimisega eriti rutata, kuigi aeg oli juba hiline 
ja teda kodus ootas peidetud «sukavarras». 
Samal silmapilgul süttis kuskil kaugemas taga- 
õue sopis ühes aknas ere valgus. See justkui 
heidutas Traati, ta hakkas arusaamatult kiruma 
ning kätega vehklema. 


«Tehke ruttu, poisid!» kraaksus ta, lisades 
juurde hulk vandesõnu... «Saame ruttu koju ja 
minu poolt paar pudelit viina.» d 
Ja just see kirumine ning viinapakkumine 
i - - muutis Uudelepa veel ettevaatlikumaks, nagu 

oleks ta aimanud läheduses mingit hädaohtu. 

Mis see oli? Ta ei suutnud sellele vastust anda. 
| kuid kogu aeg sundis teda vaist valvel olema. 

Ta astus Traadi iuurde ia küsis temalt nagu veidi 
| aega tagasi Trah-hollaltki: 

«Ütle, mis ladu see niisugune on? Ma pole 
siin veel kordasi käinud?» 
Traat heitis talle toorelt: 
«Aga mis see sind huvitab? Võib-olla varus- 
tatakse siit mõnd traataia-tagust > 
«Huvitab.» 
| «Siis mine homme direktorilt küsima,» purs- 


kas Traat juba vihaseks muutudes. 
«Lähen ja küsingi,» vastas Uudelepp kange- 
kaelselt, jäädes Traadi ette nagu kindlus seisma. 
Ta tundis, kuidas Trah-holla teda julgustuseks 
jalaga kaugemalt tönksas, ja lausus veel kuraa- 
i sikamalt: «Kuule Traat, räägime tõsimeeste juttu. 
Kui sa seda mulle ei ütle, siis ei lase mina siin 

y ühtki kasti maha laadida.» 

[ Alles praegu, kui ta seisis vastamisi Traadiga, 

meenusid talle nii selgesti vana Kimaski hoiata- 
vad sõnad, et niisuguses segaduses võivad mõni- 
kord ka terved autokoormad kaupa kaduma 
minna... Rohkem Kimask ei rääkinud, kuid 
kogu ta olek andis mõista, et olgu Uudelepp ise 
iga silmapilk valvel. Kas nüüd oligi niisugune 
silmapilk? 

«Sina?» küsis Traat lähemale astudes, nõnda 
“ ta gummeeritud mantel puudutas Uudeleppa. 

«Jah, mina.» 

Traat prahvatas nagu granaat: 


«Ah, sina. Raisk!» 

«Mi-ina...» 

Korraga hoomas Uudelepp - instinktiivselt 
samasugust ootamatut hädaohtu nagu tookord 
puumetsas, kui talle kiil järsku vastu nägu kar- 
gas. Ta suutis tõsta kaitseks ainult käed, nähes 
samal ajal ühe lühikese silmapilgu jooksul, kui- 
das Trah-holla kiire, kogu tugeva õlajõuga rusi- 
kalöök nagu suurtükikuul Traadi poole vihises. 
Kuid just samal hetkel lajatas ka temale midagi 
valusalt pähe, mis röövis tal jalgadest kogu jõu. 
nõnda et ta kukkus uimaselt vastu autokasti. Ta 
haaras millestki kinni, need olid vist autokasti 
haagid, ent käed ei suutnud pidada ja ta prant- 
satas maha. 

Järgmisel silmapilgul tahtis Uudelepp jälle 
üles karata. 

Kuid see polnudki vist järgmine silmapilk, 
sest akendest paistis keskpäevane valgus ja ta 
lamas kinniseotud peaga valgete linade vahel 
voodis. Kas ta lamas ikka veel haigena Trah- 
holla toas? Nagu selle mõtte kinnituseks hakkas 
ta laest silmadega otsima tuttavat vihmavee- 

laiku. Ent siin oli kõik puhas, laiku polnud 
enam olemaski. Ta pilk libises pikkamisi üle 
kogu lae, heleroheliseks värvitud seinte ja 
mõnede kaugemal asuvate voodite. See polnud 
siiski Trah-holla tuba. Tundes iseloomulikku 
hõngu, hakkas Uudelepp pikkamisi taipama, et 
nõnda lõhnavad ainult haiglaruumid. 

Kõrvalvoodist silmitses teda uudistavate pil- 
kudega noor heledate silmadega poiss, käsi kuni 
õlani kipsis. 

«Õde käis just praegu vaatamas, kas olete 
ärkvel,» ütles ta poisiliku laulva häälega, nähes 
Uudelepa avatud silmi. 


«M-tii-s?» küsis Uudelepp kange keelega. 

«Ooteruumis ootavad teid külalised,» ütles 
poiss ning krapsas voodist ruttu üles. 

Külalised... see tundus Uudelepale nii ime- 
lik. peaaegu võõras, sest juba mitme aasta jook- 
sul polnud teda enam keegi külastanud. Ta sul- 
ges silmad, oodates, et pilt jälle moondub ja ta 
leiab end uuesti haigena Trah-holla väikeses 
toas. Ukse avamist ja inimeste lähenemist kuul- 
des avas ta uuesti silmad ning nägi korraga 
nagu läbi ähmase udu kolme valgetes kitlites 
kogu. Ta hakkas silmi pilutama. Esimesena eral- 
das ta neist Trah-holla, vana Trah-holla-kolla, 
rõõmsalt punetava näoga. Tema kõrval astus 
Julia, hoides midagi pihus. Need olid vist lilled, 
märkas Uudelepp täpsemal silmitsemisel. Ka see 
kolmas tulija näis talle kuidagi tuttav... kas 
see polnud mitte tema endine kaadriosakonna 
juhataja Nikolajev? Julia pani väikese pakikese 
ja lilled ta voodi kõrvale lauale ning naeratas 
julgustavalt. See lihtne naeratus, millest säras 

vastu poolehoid ja rõõm, lepitas Uudelepa kõi- 
gega. Ja korraga tundus talle, et see oli kõige 
ilusam päev tema möödunud aastate elus. 

Nüüd kuulis ta ka Nikolajevi häält... tähen- 
dab see kolmas külaline oli ikka Nikolajev? Kas 
ta hakkab jälle niiviisi põrkima nagu tookord 
oma kabinetis? 


«Kõik on korras... kõik on korras...» 
kõmistas ta, vehkides rusikaga, kuid nüüd e! 
tundunud see hääl Uudelepale enam käratse- 
vana, vaid mõjus koguni rahustavalt. 

Nagu läbi allalangeva veekohina kuulis Uude- 
lepp midagi suurtest puudujääkidest ladudes. 
direktorist. Patralist ja Traadist. Traadiga el 
olnud veel kõik astad selged, sest ta oli põge- 
nema lipsanud. Võib-olla polnudki ta lihtne traa- 
dike, sest seda küsimust uurivad ning selgitavad 
veel teised organid. Uudelepp sulges silmad ta 
surus valutava pea vastu patia. kogu aeg kartes, 
et kuuleb midagi niisugust ka Leenist. See oleks 
talle veel tuhat korda valusam kui Traadi tina- 
voolikuga löök. See tõendaks talle, et tookord 
kohvikus Leeni talle ainult valetas ta Muiskas, 
tahtes ka teda uuesti tõmmata kuskile musta 
auku. Kuid keegi ei lausunud Leenist sõnakestki. 

Järsku küsis Nikolajev põriseva häälega: 

«Kuidas siis on, seltsimees Uudelepp? Kas 
sõidame Narva, kui tervis tagasi tuleb?» 

Jah, see oli siiski Nikolajev, sest ainult tema 
oskas niiviisi põristada. Tema kõrval seisis Trah- 
holla, täna kuidagi pidulikum, valge krae ja 
kireva kaelasidemega, mida oli kandnud ka 
Uudelepp. Nähes endal Uudelepa uudistavat 
pilku, koputas Trah-holla tähendusrikkalt vastu 

oma ülespuhutud rinda ning naeratas. Julia oll 
salamahti tema suure pöidla oma pihku võtnud 
ning naeratas samuti. Neil oli justkui mingi 
kokkulepe. Uudelepp mõistis kohe, mida Trah- 
holla, see vana tore Trah-holla-kolla tahtis ütelda. 
Tähendab, ka tema sõidab kaasa ja hakkab uuele 
tööle. Nähtavasti oli see kõik neil juba Nikola- 
jeviga selgitatud, see säras nii selgesti Trah-holla 
ja Julia näost. 

«Sõidame,» vastas Uudelepp, lastes valutava 
pea tagasi padjale. 


Järgmisel nädalal sõitsid Uudelepp ja Trah- 
holla Narva, sinna uute ehituste linna, mis mitu 
korda ajaloo jooksul on tuhaks põlenud, kuid 
ikka jälle uuesti võrsunud. 

